S. Kallaso atsakymas Komisijos vardu
(2011 m. liepos 29 d.)
Gerbiamas Europos Parlamento narys raginamas susipažinti su Komisijos atsakymu į raštu pateiktą klausimą E-004071/2011 Jį galima rasti adresu http://www.europarl.europa.eu/QP-WEB/application/search.do. , kuriame Komisija pabrėžė, kad per praeitus metus po Ejafjadlajokudlio ugnikalnio išsiveržimo buvo imtasi veiksmų, dėl kurių įvyko pokyčių ir padaryta pažanga. Geresnė Europos parengtis pasitvirtino neseniai išsiveržus Grimsviotno ugnikalniui. Bet, kaip teigiama 2011 m. birželio 16 d. vykusiame Transporto ministrų tarybos posėdyje padarytame Komisijos pranešime, norint užtikrinti darnų suderintų priemonių taikymą reikia imtis tolesnių veiksmų, visų pirma susijusių su poreikiu gerinti duomenų perdavimo būdus ir kokybę, kad būtų geriau nustatoma vulkaninių pelenų vieta ir sklaida.
Todėl, kaip pabrėžta kovo ir birželio mėn. vykusiuose Transporto ministrų tarybos posėdžiuose, reikėtų atsižvelgti į Komisijos pagrindinį principą, kuriuo vadovaudamasi ji turi vykdyti ir vykdo savo veiklą, t. y. oro transporto bendrovė yra atsakinga už skrydžių saugą, kuri grindžiama priežiūros institucijos tvirtinamu saugos rizikos vertinimu. Taigi oro transporto bendrovė turi įrodyti, kad informacijos šaltiniai, kuriais ji naudojasi atlikdama saugos rizikos vertinimą, yra teisingi ir kad ji yra kompetentinga ir sugeba tokius duomenis teisingai interpretuoti. Ypač svarbu, kad pradėdama skrydžius oro transporto bendrovė iš gamintojų gautų specialią informaciją apie pelenų poveikį jos eksploatuojamų orlaivių tinkamumui skraidyti, ir tai turi atsispindėti saugos rizikos vertinime.
Gerbiamas Europos Parlamento narys nurodo, kad po tokių įvykių Bendro Europos dangaus iniciatyva turėtų būti sparčiau įgyvendinama. Kadangi 2011 m. kovo 31 d. vykusiame Transporto ministrų tarybos posėdyje pateikta išsami tokios veiklos ataskaita, atsakant į šį klausimą verta paminėti, kad praeitų metų ugnikalnio išsiveržimas paskatino greičiau patvirtinti susijusias tinklo valdymo funkcijas, paskirti tinklo valdytoją (Eurokontrolę) ir, be kita ko, įtraukti su krizių valdymu susijusias nuostatas.
Tinklo valdytojui koordinuoti reagavimo į tinklo krizę valdymą padeda Europos aviacijos krizių koordinavimo padalinys. Kaip matyti iš neseniai įvykusios Grimsviotno krizės, Europos aviacijos krizių koordinavimo padalinys atlieka pagrindinį vaidmenį siūlant priemones ir imantis iniciatyvos valdyti ir koordinuoti reagavimo į krizines situacijas veiksmus, visų pirma, susijusius su savalaikiu informacijos gavimu ir jos mainais su aviacijos sektoriaus atstovais (sprendimų priėmėjais, oro erdvės naudotojais ir paslaugų teikėjais).
