Europarlamentarai giria Austriją už viešumą, tačiau pasigenda pažangos dėl ES Konstitucijos
Institucijos
2006-06-20 - 14:18
Austrijos kancleris W. Schüssel Europos Parlamente
Birželio 20 d. surengtame neeiliniame EP plenariniame posėdyje deputatai aptarė Europos Vadovų Tarybos (EVT) susitikimo bei Austrijos pirmininkavimo ES rezultatus. Daugumos frakcijų atstovai gyrė Austriją už didesnį Tarybos posėdžių viešumą bei džiaugėsi, jog EVT sutarė nekeisti ES Konstitucijos projekto esmės. Kita vertus, daugelis pageidavo aiškesnių gairių, kurlink bus einama apmąstymų laikotarpiui pasibaigus, bei ragino išklausyti piliečių nuomones.
Posėdyje kalbėjęs Austrijos kancleris Wolfgang SCHÜSSEL (Volfgangas Šiuselis) padėkojo Europos Parlamentui už konstruktyvų bendradarbiavimą ir pasidžiaugė, jog Austrijos pirmininkavimo laikotarpiu pavyko sutarti dėl ilgalaikio ES biudžeto, Paslaugų direktyvos bei Europos socialinės chartijos. Kancleris pranešė deputatams, jog EVT sutarė dėl trisdešimties praktinių projektų, kuriuos numatoma įgyvendinti iki 2010-ųjų. Priimti sprendimai dėl geresnės ES piliečių apsaugos užsienyje bei glaudesnio ES šalių konsulinio bendradarbiavimo. Aptarta ES migracijos politika bei pasirengimas Šengeno zonos plėtrai, pritarta energetikos veiksmų planui bei Europos technologijų instituto steigimui. Apsvarstytos priemonės kovoti su retomis ligomis bei mažinti jaunimo nedarbą.
W. Schüssel teigimu, EVT daug diskutavo apie euro zonos plėtrą bei jos kriterijus. Kanclerio nuomone, šių kriterijų nereikėtų keisti. Kalbėdamas apie ES Konstitucijos projektą, W. Schüssel pasiūlė papildyti esamą tekstą naujais elementais, bet nekeisti jo esmės. Prelegento teigimu, apmastymų laikotarpis turėtų baigtis kitąmet, o 2007 m. kovo 25 d. Berlyne įvyksiančio Romos sutarties penkiasdešimtmečio minėjimo metu turėtų būti pasirašyta ES deklaracija dėl jos konstitucinės sąrangos ateities.
Kancleris pritarė tolesnei ES plėtrai, tačiau paragino atsižvelgti į naujų šalių absorbavimo galimybes. W. Schüssel siūlė rengti daugiau viešų ES Tarybos posėdžių, taip pat labiau įtraukti ES šalių parlamentus į Sąjungos sprendimų priėmimą. Kalbėtojas taip pat pasidžiaugė, jog šiemet Lisabonos darbotvarkė įgyvendinama geriau negu pernai (sukurta dviem milijonais darbo vietų daugiau). Paraginęs ES tapti skaidresne ir atviresne, W. Schüssel kvietė optimistiškiau žvelgti į ateitį.
Europos Komisijos pirmininkas José Manuel BARROSO (Žozė Barozas) padėkojo Austrijai už sėkmingą pirmininkavimą. Kalbėtojas paragino geriau apsaugoti žmogaus ir piliečių teises bei taikyti bendro sprendimo procedūrą teisingumo srityje. Prelegentas taip pat siūlė geriau išanalizuoti demografinių pokyčių iššūkius bei vykdyti nuoseklesnę ES užsienio politiką. Komisijos pirmininkas taip pat pakvietė kitų metų pavasarį priimti deklaraciją, kuri leistų ateityje sustiprinti ES politinę integraciją ir jos konstitucinį pagrindą.
Vėliau diskusijoje kalbėjo EP politinių frakcijų atstovai. Europos liaudies partijos lyderis Hans-Gert PÖTTERING (Vokietija) pakvietė įsteigti EP, Tarybos bei Komisijos atstovų darbo grupę, kuri parengtų konkrečius siūlymus dėl ES konstitucinio pagrindo kūrimo. Kalbėtojas taip pat kvietė remti demokratines Baltarusijos jėgas, kartu su JAV siekti taikos Artimuosiuose Rytuose bei paraginti šios šalies valdžią uždaryti Gvantanamo kalėjimą.
„Ekonominių tikslų nevalia siekti pamirštant socialinius tikslus“, – teigė Socialistų frakcijos lyderis Martin SCHULZ (Vokietija). Kalbėtojas pažymėjo svarbų Europos Parlamento vaidmenį įtvirtinant „socialinės atsakomybės idėją“ Paslaugų direktyvos projekte. Tuo tarpu Liberalų ir demokratų aljanso atstovė Silvana KOCH-MEHRIN (Vokietija) ragino ES šalių vadovus „suvokti realybę“ bei nuveikti kažką konkretaus, o ne tik kalbėti. Deputatės nuomone, šiuo atžvilgiu EVT susitikimas „nebuvo labai sėkmingas“. Prelegentė pasidžiaugė, jog dalis ES Tarybos posėdžių tapo vieši, tačiau apgailestavo, jog EVT nesvarstė Parlamento posėdžiavimo Strasbūre tikslingumo.
Žaliųjų frakcijos atstovė Monica FRASSONI (Italija) ragino ES šalių vadovus „nustoti laukti“ ir pateikti konkrečių pasiūlymų. Kalbėtoja taip pat nerimavo, jog nutarta branduoliniams tyrimams skirti keliskart daugiau lėšų negu aplinkosaugai. Tuo tarpu Europos vieningųjų kairiųjų jungtinės frakcijos atstovė Gabriele ZIMMER (Vokietija) pavadino EVT susitikimo išvadas „stebinančiomis“. Deputatės teigimu, „apmąstymų laikotarpiu nebuvo pasinaudota“ siekiant išsiaiškinti, kodėl Prancūzijos ir Olandijos žmonės balsavo prieš Europos Konstituciją.
Sąjungos už tautų Europą atstovas Brian CROWLEY (Airija) ragino labiau įtraukti ES šalis sprendžiant kertinius Sąjungos klausimus bei išlaikyti vienbalsiškumo principą ES Taryboje. Deputatas taip pat kvietė europarlamentarus sąžiningai ir atvirai kalbėtis su rinkėjais savo šalyse. Nepriklausomybės ir demokratijos frakcijos atstovas Jens-Peter BONDE (Danija) siūlė parengti naują ES Konstitucijos projektą ir dėl jo surengti referendumą iškart visose Sąjungos šalyse. Tuo tarpu frakcijoms nepriklausantis deputatas Hans-Peter MARTIN (Austrija) ragino ES Tarybą vengti tylos ir „dirbti iš esmės“, užtikrinant skaidrumą ir demokratiją.
20060620IPR09180 Birželio 15-16 d. Europos Vadovų Tarybos susitikimas:
LT
1
PHOTO
20060620PHT09186.jpg
LT
2
LINK
http://www.eu2006.at/en/Meetings_Calendar/Dates/June/1506EuropeanCouncil.html
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
