Klausimas, į kurį atsakoma žodžiu, Nr. O-000069/2012
Tarybai
Darbo tvarkos taisyklių 115 straipsnis
George Lyon
,
Marit Paulsen
,
Liam Aylward
,
Britta Reimers
,
Marian Harkin
,
Giommaria Uggias
ALDE frakcijos vardu Tema: Mažiau palankių ūkininkauti vietovių ribų nustatymas atsižvelgiant į BŽŪP reformą
Savo 2009 m. balandžio mėn. komunikate pavadinimu „Siekiant tikslingesnio paramos skyrimo ūkininkams, vykdantiems veiklą gamtinių kliūčių turinčiose vietovėse“ Europos Komisija pranešė, kad koordinuojant Jungtinių tyrimų centrui specialistų grupė nustatė aštuonis dirvožemio ir klimato kriterijus, kurie galėtų būti taikomi žemei, kurioje itin sunku vykdyti žemės ūkio gamybą, apibrėžti. Tačiau Komisija nustatė, kad siekdamos visiškai suprasti tikrąjį biofizinių kriterijų taikymo poveikį valstybės narės turėjo bendradarbiauti atlikdamos modeliavimą pasitelkus pakankamai išsamius dirvožemio ir klimato duomenis. Jų buvo paprašyta remiantis šiuo modeliu per šešis mėnesius nuo komunikato priėmimo datos parengti vietovių, kurioms galėtų būti skirtos išmokos pagal mažiau palankių ūkininkauti vietovių programą, žemėlapius.
Savo 2010 m. gegužės 5 d. rezoliucijoje ( P7_TA(2010)0132 ), reaguodamas i minėtąjį komunikatą, Parlamentas pažymėjo, kad „galutinė pozicija dėl pasirinktų pagrindinių teritorinių vienetų, Komisijos pasiūlytų kriterijų ir ribinių verčių gali būti pateikta, tik kai bus pateikti valstybių narių parengti detalūs žemėlapiai“.
Ar Taryba galėtų informuoti Parlamentą apie esamą padėtį, susijusią su detalių žemėlapių rengimu? Kada valstybės narės parengs šiuos žemėlapius ir pateiks juos svarstyti Parlamentui, kad abu atsakingi teisės aktų leidėjai galėtų remtis ta pačia pagrindine informacija, kuri yra labai svarbi priimant sprendimus, susijusius su BŽŪP reforma?
