Klausimas, į kurį atsakoma raštu, Nr. E-012559/2011
Komisijai
Darbo tvarkos taisyklių 117 straipsnis
Zigmantas Balčytis (S&D)
(2012 m. sausio 10 d.)
Tema: Dėl veiksmingo nuotekų valymo ir žemės ūkio taršos
Remiantis Baltijos jūros aplinkos būklės stebėjimo duomenimis, per metus Baltijos jūros ekosistemoje susikaupia tūkstančiai tonų fosforo ir azoto. Apie 80 % maistinių medžiagų į Baltijos jūrą suteka upėmis. Pagrindiniai į upes patenkančių biogeninių medžiagų šaltiniai – žemės ūkis ir buitiniai bei pramoniniai nutekamieji vandenys. Siekiant sustabdyti eutrofikaciją, būtinas veiksmingas nuotekų valymas ir žemės ūkio taršos mažinimas.
Viename iš pagrindinių Baltijos jūros regiono strategijos pirmojo ramsčio projektų numatyta: „Geriau išvalyti nuotekas“.
Ar Komisija galėtų pateikti informaciją, kokia pažanga pasiekta įvardijant, statant ir atnaujinant prioritetinius nuotekų valymo įrenginius aplink Baltijos jūrą? Kokios šalys dalyvauja įgyvendinant šį projektą? Ar nustatytas pažangos svarstymo galutinis terminas?
Pavyzdiniame Baltijos jūros regiono strategijos pirmojo ramsčio projekte numatyta: „Naudotis geriausia žemės ūkio patirtimi – Baltijos susitarimas“.
Kokie rezultatai pasiekti rengiant bendrą tarpvalstybinį požiūrį į Baltijos jūros regioną, nustatant nacionalines prisitaikymo prie pažangos strategijas, stiprinant žemės ūkio konsultavimo paslaugas ir su tuo susijusią parodomąją veiklą?