10.2.2011 B7-0124/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pirmininko pavaduotojos-Sąjungos vyriausiosios įgaliotinės užsienio reikalams ir saugumo politikai pareiškimo
pagal Darbo tvarkos taisyklių 110 straipsnio 2 dalį
dėl padėties Egipte
Adrian Severin
,
Hannes Swoboda
,
Kader Arif
,
Harlem Désir
,
Saïd El Khadraoui
,
Richard Howitt
,
Maria Eleni Koppa
,
Wolfgang Kreissl-Dörfler
,
María Muñiz De Urquiza
,
Vincent Peillon
,
Carmen Romero López
,
Boris Zala
,
Raimon Obiols
,
Pier Antonio Panzeri
,
Ana Gomes
S&D frakcijos vardu
PE459.656v01-00 B7‑0124/2011 Europos Parlamento rezoliucija dėl padėties Egipte
Europos Parlamentas ,
– atsižvelgdamas į savo ankstesnes rezoliucijas dėl Egipto,
– atsižvelgdamas į diskusijas dėl padėties Viduržemio jūros regiono, ypač Tunise ir Egipte, vykusias per Europos Parlamento plenarinį posėdį 2011 m. vasario 1 d.,
– atsižvelgdamas į Europos Vadovų Tarybos 2011 m. vasario 4 d. deklaraciją dėl Egipto ir regiono,
– atsižvelgdamas į 2011 m. sausio 31 d. Tarybos išvadas dėl Egipto,
– atsižvelgdamas į 2011 m. sausio 29 d. pateiktą Europos Vadovų Tarybos Pirmininko Hermano Van Rompuy pareiškimą dėl padėties Egipte,
– atsižvelgdamas į Komisijos pirmininko pavaduotojos–vyriausiosios įgaliotinės užsienio reikalams ir saugumo politikai Catherine Ashton 2011 m. vasario 3 ir 4 d., sausio 27 d. ir 28 d. pareiškimus bei 2010 m. gruodžio 6 d. pareiškimą dėl rinkimų į Egipto nacionalinę asamblėją,
– atsižvelgdamas į Darbo tvarkos taisyklių 110 straipsnio 2 dalį,
A. kadangi Egiptas yra labai svarbus Europos Sąjungos partneris Artimuosiuose Rytuose; kadangi Europos Sąjunga turėtų prisidėti kuriant demokratinį, klestintį ir stabilų Egiptą skatindama ir remdama šalies atsinaujinimą,
B. kadangi Egipte ir kitose Arabų šalyse vykusiose demonstracijose, kuriose buvo reikalaujama politinių, ekonominių ir socialinių pokyčių, kurie turi įvykti dabar, žmonės išreiškė aiškų norą, kad būtų užtikrinta tikra demokratija ir geresnės socialinės sąlygos,
C. kadangi per demonstracijas Egipte žuvo šimtai žmonių ir labai daug asmenų buvo sužeista suimta;
D. kadangi kariuomenė reagavo atsakingai, susilaikė nuo jėgos prieš demonstrantus naudojimo ir nesikišo į dabartinius politinius įvykius; kadangi per protestus, kurie iš pradžių buvo taikūs, palaipsniui prasiveržė vis daugiau smurto, nes ginkluoti asmenys ėmė užpuldinėti demonstrantus, o policijos pajėgos panaudojo ašarines dujas, gumines kulkas ir vandens pabūklus,
E. kadangi siekiant pokyčių Egipte reikia nedelsiant surengti rimtą ir atvirą dialogą, kuriame dalyvautų visos demokratinės politinės ir socialinės jėgos bei pilietinė visuomenė ir kurį vykdant skubiai turėtų būti priimtos konkrečios ir ryžtingos priemonės, padėsiančios įgyvendinti realias ir svarbias reformas,
F. kadangi demonstracijos Egipte ir kitose Arabų šalyse rodo, jog autoritarinis režimas ir fundamentalistinis ekstremizmas nėra vienintelės politinės alternatyvos arabiškame pasaulyje,
G. kadangi pastaraisiais metais stabilumo siekis dažnai nustelbė demokratines vertybes, socialinį teisingumą ir žmogaus teises ES palaikant santykius su kaimyninėmis pietų šalimis; kadangi asociacijos susitarimų žmogaus teisių nuostatas reikia sustiprinti numatant jų įgyvendinimo stebėjimo priemonę,
H. kadangi Europos Parlamentas ne kartą ragino atšaukti nepaprastąją padėtį Egipte, kuri buvo paskelbta 1981 m., stiprinti demokratiją ir gerbti žmogaus teises ir pagrindines laisves,
I. kadangi Taryba 2011 m. sausio 31 d. išvadose patvirtino, kad ES, siūlydama partnerystę, yra pasiryžusi padėti Egiptui pertvarkos procese ir šiuo tikslu suteikti, atnaujinti bei pritaikyti dabartines priemones, susijusias su pagalba politinėms, ekonominėms ir socialinėms reformoms, ir kad ES pasirengusi padėti Egipto žmonėms šiame pertvarkos procese atsižvelgdama į tolesnius pokyčius,
J. kadangi Europos Vadovų Taryba savo 11 m. vasario 4 d. deklaracijoje dėl Egipto ir regiono patvirtino, kad ES yra pasiryžusi visapusiškai paremti regione vykstančius pertvarkos procesus, kurių tikslas – užtikrinti demokratinį valdymą, pliuralizmą, geresnes ekonominės gerovės ir socialinės įtraukties galimybes bei sustiprinti regiono stabilumą,
1. aktyviai pritaria Egipto ir kitų Arabų šalių žmonių teisėtiems demokratijos siekiams ir reikalavimui užtikrinti geresnes socialines sąlygas; išreiškia solidarumą su taikiais demonstrantais ir žavisi jų drąsa ir ryžtu; taip pat pritaria reikalavimui, kad atsistatydintų prezidentas Hosni Mubarak, ir mano, kad jam tinkamu metu atsistatydinus turėtų būti palengvintas politinių pokyčių procesas; ragina Egipto valdžios institucijas užtikrinti, kad perėjimas prie tikros demokratijos vyktų taikiai;
2. ragina sparčiau vykdyti politinius pokyčius, kuriuose dalyvautų visos demokratinės, politinės ir socialinės jėgos bei pilietinė visuomenė, siekiant, kad būtų sudarytos sąlygos persvarstyti konstituciją ir rinkimų įstatymą ir kad būtų užtikrinti laisvi ir sąžiningi rinkimai bei sukurta tikra demokratija Egipte;
3. labai apgailestauja, kad per demonstracijas žuvo ir buvo sužeista daug žmonių; išreiškia užuojautą aukų šeimoms ir solidarumą; smerkia jėgos, kurios griebėsi policija, naudojimą ir ginkluotų asmenų smurtą;
4. primena Egipto valdžios institucijoms ir saugumo pajėgoms jų pareigą užtikrinti visų asmenų ir jų turto saugumą ir saugoti kultūros paveldą ir ragina jas dėti visas pastangas, kad taikūs demonstrantai daugiau nepatirtų smurto; pažymi, kad Egipto kariuomenė susilaikė nuo jėgos prieš demonstrantus naudojimo ir nesikišo į dabartinius politinius įvykius;
5. ragina Egipto valdžios institucijas tuoj pat paleisti visus taikius demonstrantus, kurie buvo sulaikyti, ir nedelsiant visapusiškai atkurti visus ryšių tinklus, įskaitant internetą; smerkia Egipto valdžios institucijų numatytą ryšių tinklų ir socialinės žiniasklaidos cenzūrą, taip pat prieš žurnalistus ir žmogaus teisių gynėjus nukreiptą agresiją ir jų bauginimą;
6. apgailestauja dėl kai kurių Europos judriojo ryšio ir interneto paslaugų teikėjų reakcijos į pastaruosius įvykius Egipte ir ragina iš to pasimokyti;
7. dar kartą pabrėžia, kad svarbu stiprinti teisinę valstybę, gerą valdymą, kovą su korupcija, pagarbą žmogaus teisėms ir pagrindinėms laisvėms Egipte, ypatingą dėmesį skiriant sąžinės, religijos ir minties laisvei, žodžio laisvei, žiniasklaidos ir spaudos laisvei, susirinkimų laisvei, moterų teisėms ir lyčių lygybei, mažumų apsaugai, kovai su diskriminacija dėl lytinės orientacijos; pakartoja savo raginą atšaukti nepaprastąją padėtį Egipte;
8. pabrėžia, jog svarbu iš esmės paspartinti ekonomines ir socialines reformas Egipte, nes laisvė, ekonominė plėtra ir geresnis gyvenimo lygis – tai būtinos sąlygos norint užtikrinti politinį ir socialinį stabilumą šalyje;
9. ragina ES svariai ir veiksmingai paremti demokratinius, ekonominius ir socialinius pokyčius Egipte ir kitose pietinėse kaimyninėse valstybėse ir šiuo tikslu skubiai suteikti, atnaujinti bei pritaikyti dabartines ES priemones, susijusias su pagalba politinėms, ekonominėms ir socialinėms reformoms, taip pat toliau stiprinti bendradarbiavimą su pilietinės visuomenės organizacijomis;
10. pabrėžia, kad šiuo metu persvarstant Europos kaimynystės politiką ir toliau plėtojant ES santykius su pietinėmis kaimyninėmis valstybėmis būtina visapusiškai atsižvelgti į dabartinius įvykius regione; primygtinai ragina, kad persvarstant Europos kaimynystės politiką pirmenybė būtų skiriama kriterijams, susijusiems su politiniu pliuralizmu, kova su korupcija, teismų nepriklausomumu, žmogaus teisėmis ir pagrindinėmis laisvėmis, spaudos ir žiniasklaidos laisve; mano, kad Viduržemio jūros regiono valstybių sąjunga turėtų būti atgaivinta vadovaujantis tais pačiais principais;
11. ragina Komisijos pirmininko pavaduotoją-Sąjungos vyriausiąją įgaliotinę užsienio reikalams ir saugumo politikai skatinti, kad būtų sukurta darbo grupė, kurioje dalyvautų ir Parlamentas, atsižvelgiant į demokratinių pokyčių siekiančių veikėjų raginimus stebėti demokratinės pertvarkos procesą, visų pirma kalbant apie laisvus ir demokratinius rinkimus ir institucijų, įskaitant nepriklausomus teismus, kūrimą; ragina Komisijos pirmininko pavaduotoją-Sąjungos vyriausiąją įgaliotinę užsienio reikalams ir saugumo politikai paremti demokratinę pertvarką ir nusiųsti rinkimų stebėjimo misiją stebėti būsimų rinkimų;
12. pabrėžia, jog įvykiai Egipte ir kitose regiono šalyse dar kartą parodo, jog reikia skubiai kurti platesnio užmojo ir veiksmingesnę politiką ir priemones bei didinti su jomis susijusį biudžetą siekiant paskatinti ir paremti politines, ekonomines ir socialines reformas ES pietinėse kaimyninėse šalyse;
13. ragina Egiptą ir toliau dalyvauti, atlikti aktyvų ir konstruktyvų vaidmenį, kai dedamos pastangos užtikrinti ilgalaikę taiką Artimuosiuose Rytuose, visų pirma kalbant apie Izraelio ir Palestinos konfliktą ir palestiniečių susitaikymo procesą;
14. paveda Pirmininkui perduoti šią rezoliuciją Komisijos pirmininko pavaduotojai-vyriausiajai įgaliotine i užsienio reikalams ir saugumo politikai, valstybių narių vyriausybėms ir parlamentams, Egipto vyriausybei ir parlamentui.
