10.11.2008
PASIŪLYMAS DĖL REZOLIUCIJOS
pateiktas uždavus klausimą, į kurį atsakoma žodžiu B6‑0480/2008
pagal Darbo tvarkos taisyklių 108 straipsnio 5 dalį
pateikė Neil Parish
Žemės ūkio ir kaimo plėtros komiteto vardu
dėl bitininkystės padėties
Europos Parlamento rezoliucija dėl bitininkystės padėties
Europos Parlamentas ,
–
atsižvelgdamas į Darbo tvarkos taisyklių 108 straipsnio 5 dalį,
A.
atsižvelgdamas į tai, kad bitininkystė visame pasaulyje, o ypač Europoje, patiria didelių sunkumų,
B.
atsižvelgdamas į teigiamą bitininkystės poveikį visai ekosistemai ir ypač žemės ūkio ekosistemai,
C.
atsižvelgdamas į būtinybę išsaugoti biologinę įvairovę, prie kurios bitininkystė daugiausia prisideda kryžminiu apdulkinimu
D.
atsižvelgdamas į tai, kad bitininkyste Europoje verčiamasi nuo seno ir kad ji įeina į kultūrinį žemės ūkio paveldą,
E.
primindamas bitininkystės produktų naudą maistingumo ir medicininiu požiūriais,
F.
atsižvelgdamas į Europos bitininkystės medaus ir kitų bičių produktų, kaip antai bičių pienelis, pikis, nuodai ir vaškas, įvairovę ir aukštą kokybę, kurios pasiektos naudojant jos praktinę patirtį ir dėl palankaus klimato,
G.
atsižvelgdamas į nesąžiningą į Bendrijos rinką importuojamų produktų iš trečiųjų šalių konkurenciją,
H.
kadangi medus gali būti importuojamas iš įvairių pasaulio regionų, bet tik bitės, kurių kiekis pakankamas, gali užtikrinti augalų apdulkinimą,
I.
pažymėdamas didelį bičių skaičiaus mažėjimo pavojų, kurį lemia stiprus žiedadulkių ir nektaro išteklių sumažėjimas,
J.
atsižvelgdamas į tai, kad bičių šeimų skaičius pasaulyje sparčiai mažėja,
K.
primindamas, kad, be kita ko, dėl aviliuose nuolat aptinkamo kenkėjo Varroa spp. , vadinamo bičių AIDS, ir parazito Nosema ceranae išplitimo kilo bičių sveikatos krizė,
L.
primindamas, kad 76 % žmonėms skirtų maisto produktų įeina bitininkystės produktai,
M.
primindamas, kad 84 % Europoje auginamų augalų rūšių priklauso nuo apdulkinimo,
N.
primindamas, kad naudojant biocidus per daug dažnai nesilaikoma nurodymų ir pažangiosios praktikos;
O.
primindamas, kad kol kas nėra metodų išnaikinti kai kurias bičių ligas, dėl kurių sumažėja jų atsparumas ir prarandami aviliai,
1.
mano, kad svarbiausia – nedelsiant tinkamu būdu ir veiksmingomis priemonėmis reaguoti į bitininkystės krizę;
2.
mano, kad reikės panaikinti nesąžiningą bitininkystės produktų iš trečiųjų šalių konkurenciją, kuri, be kita ko, susidaro dėl mažesnių gamybos sąnaudų, ypač susijusių su cukraus ir darbo jėgos kainomis;
3.
ragina Komisiją nedelsiant toliau plėtoti mokslinius tyrimus, susijusius su masišką bičių nykimą lemiančiais kenkėjais, ligomis bei jų kilme, ir jiems skirti papildomų biudžeto lėšų;
4.
mano, kad būtina taikyti reikalavimą etiketėse nurodyti bičių medaus kilmės šalį;
5.
ragina Komisiją vykdant BŽŪP būklės patikrinimą nustatyti priemones, padėsiančias skatinti ekologinio atsigavimo zonų (pavyzdžiui, bitininkystei atidėtos žemės) įrengimą, ypač didžiuosiuose ariamosios žemdirbystės regionuose; ragina, kad šios zonos turėtų būti įrengiamos laukų dalyse, kurias sunku kultivuoti, ir jose galėtų būti auginami augalai, kurie būtų gausūs nektaro šaltiniai bičių nektaro rinkimo plotuose, pvz., facelijos, agurklės, dirviniai garstukai ar laukiniai baltieji dobilai;
6.
ragina Komisiją skatinti kurti ir bitininkams, ir ūkininkams, kurių produkcija galėtų išaugti 30 %, skirtas priemones, būtinas nepakankamo apdulkinimo rizikai sumažinti;
7.
ragina Komisiją užtikrinti paviršinių vandenų kokybės kontrolę ir priežiūrą, kadangi bitės labai jautriai reaguoja į bet kokį aplinkos būklės blogėjimą;
8.
ragina Komisiją imtis tyrimų, skirtų ryšiui tarp bičių mirtingumo ir pesticidų, kaip, pvz., tiametoksamas, imidaklopridas, klotianidinas, fipronilas, naudojimo nustatyti, kad prireikus būtų galima imtis reikiamų priemonių, dėl leidimo naudoti šiuos produktus;
9.
ragina Komisiją koordinuoti visą su šia padėtimi susijusią šiuo metu valstybių narių turimą informaciją; mano, kad Komisija turėtų bendradarbiauti su pripažintomis organizacijomis siekiant keistis savo turima moksline informacija apie pesticidų įtaką bitėms;
10.
mano, kad būtina taikyti reikalavimą atlikti importuoto medaus tyrimus siekiant nustatyti, ar jame nėra amerikinio puvinio bacilų;
11.
ragina Komisiją siūlyti finansinės paramos, skirtos ūkiams, kurie dėl bičių mirtingumo patiria sunkumų, mechanizmą;
12.
ragina Komisiją mokslinius tyrimus ir kovą su bičių ligomis įtraukti į veterinarijos politiką;
13.
ragina Komisiją paraginti visas valstybes nares nedelsiant suteikti pagalbą bitininkystės sektoriui;
14.
paveda Pirmininkui perduoti šią rezoliuciją Tarybai ir Komisijai.
