Kalėdinė dovana šunims ir katėms?
Vartotojai
2006-12-21 - 00:52
Ar pasidomite, kam priklausė jūsų dėvimas kailis?
Kasmet ieškome dovanų savo artimiesiems, tačiau už kai kurių dailių pirkinių gali slėptis kraupios istorijos. Gyvūnų mylėtojų perkamos pintuose krepšeliuose miegančių kačiukų figūrėlės gali būti padarytos iš tikro katės ar šuns kailio! Šiame versle naudojami gyvūnai auginami baisiomis sąlygomis ir brutaliai žudomi dėl odos ir kailio. Po kelių kampanijos metų, ES pagaliau imasi priemonių sustabdyti šią žiaurią prekybą.
Jungtinės Karalystės konservatorius Struan Stevenson – pagrindinis europarlamentarų kampanijos, kuria siekiama uždrausti prekybą kačių ir šunų kailiais, aktyvistas. Paklausėme jo, kokie šios prekybos mastai ir kokių priemonių Parlamentas ėmėsi šioje srityje.
Pasak deputato, prekyba šiais kailiais yra daug labiau paplitusi, nei mes galime įsivaizduoti, o daugelis vartotojų apie ją net nežino. Dauguma naminių gyvūnėlių kailių importuojama iš Azijos, o viena didžiausių gyvūnų apsaugos organizacijų „Humane Society international“ ištyrė nemažai prekybos iš šių naminių gyvūnėlių padarytais gaminiais atvejų.
Žiaurus verslas
Baisiomis sąlygomis auginamos katės ir šunys žudomi tik dėl kailių ir odos. Siekiant patenkinti paklausą, neretai gaudomi pasimetę ar net vagiami naminiai gyvūnėliai. Pasak S. Stevensono, vien Kinijoje šiame versle kasmet nužudoma apie 2 mln. šunų ir kačių.
„Dažnai kailis nudiriamas dar gyviems gyvūnėliams, jie paliekami mirti besiraitantys ir cypiantys baisioje agonijoje“, – sako europarlamentaras. Iš kankinamų gyvūnų kailių gaminamos ne tik kačiukų figūrėlės, bet ir žaislai, paltai, sąnarių aprišimui skirtos priemonės, lankeliai plaukams, megztinių papuošimai, batų pamušalai, pirštinės...
Neretai kačių ir šunų kailių gaminiai parduodami su netikromis etiketėmis, tačiau jei nusipirkote gaminį su užrašu „Asian Jackal“, „Asiatic Racoon Dog“, „China wolf“, "Corsac Fox", „Dogues du Chine", "Gae-wolf", "Goupee", "Loup d'Asie", „Sobaki“, galite beveik neabejoti, jog įsigijote šuns ar katės kūno dalį.
Draudimas, už kurį ilgai kovojo europarlamentarai
Po 7 m. trukusios kampanijos, kurios metu 5 ES narės patvirtino vienašališkus draudimus, o 346 europarlamentarai pasirašė rašytinę deklaraciją, reikalaudami prekybos šunų ir kačių kailiu draudimo, ES žada sustabdyti šią prekybą savo teritorijoje.
EP spalio mėnesį Briuselyje vykusioje plenarinėje sesijoje priėmė Vokietijos krikščionės demokratės Elisabeth Jeggle pranešimą, kuriame raginama įteisinti griežtesnes gyvūnų apsaugos taisykles Europos Sąjungoje. Šis pranešimas – tai Parlamento atsakas į Komisijos komunikatą dėl Bendrijos veiksmų plano dėl gyvūnų apsaugos ir gerovės 2006–2010 m. Pranešime sveikinamas Komisijos pasiūlymas uždrausti kačių ir šunų kailių importą, eksportą, prekybą ir perdirbimą.
Vartotojų apsaugos komisaras Markos Kyprianou lapkritį pateikė reglamento projektą – Komisijos pasiūlymas netrukus pateks į Parlamento darbotvarkę. Tikimasi, jog šis teisės aktas įsigalios visoje ES 2008 m. pradžioje.
JAV ir Australija atitinkamą draudimą patvirtino dar 2001 m. ir 2003 m. Europai pasekus šių šalių pavyzdžiui, šių gaminių rinka labai sumažėtų, o tai išgelbėtų nuo agonijos dešimtis milijonų gyvūnų. Tai būtų gera dovana Europos kačių ir šunų mylėtojams ir jų augintiniams.
20061214STO01559 EP pranešimas dėl Bendrijos veiksmų plano dėl gyvūnų apsaugos ir gerovės 2006–2010 m. Svarbu apsaugoti gyvūnus, bet nepakenkti gamintojams, mano europarlamentarai
LT
1
PHOTO
20061219PHT01651.jpg
-//EP//TEXT REPORT A6-2006-0290 0 NOT XML V0//LT
-//EP//TEXT IM-PRESS 20061010IPR11536 0 NOT XML V0//LT
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
