P6_TA(2005)0059
Specialusis teismas Siera Leonei:
Charles Taylor
byla
B6-0125 , 0127 , 0129 , 0136 , 0139 ir 0142/2005
Europos Parlamento rezoliucija dėl specialiojo teismo Siera Leonei:
Charles Taylor
byla
Europos Parlamentas
, –
atsižvelgdamas į specialų teismą Siera Leonei, įsteigtą susitarimu tarp Jungtinių Tautų ir Siera Lionės Vyriausybės pagal 2000 m. rugpjūčio 14 d. JT Saugumo Tarybos Rezoliuciją 1315, kurio paskirtis teisti asmenis, kaltinamus dėl karo nusikaltimų, nusikaltimų žmogiškumui ir tarptautinės teisės pažeidimų Siera Leonėje,
–
atsižvelgdamas į tarptautinę teisę, ypač į Ženevos konvencijas ir į jų II papildomą protokolą dėl karo nusikaltimų,
–
atsižvelgdamas į taikos susitarimą, sudarytą 2003 m. rugpjūčio 18 d. Akros mieste Ganoje, kuriuo buvo siekiama nutraukti keturiolika metų trukusį Liberijos vidaus ginkluotą konfliktą,
–
atsižvelgdamas į EB ir AKR šalių Kotonu susitarimą, kurį pasirašė Nigerija ir Liberija, bei į šalių sutartinius įsipareigojimus dėl taikos, saugumo ir stabilumo, pagarbos žmogaus teisėms, demokratijos principams ir teisinei valstybei,
–
atsižvelgdamas į Darbo tvarkos taisyklių 115 straipsnio 5 dalį,
A.
kadangi buvęs Liberijos prezidentas Charles Taylor palaikė autoritarinį režimą Liberijoje nuo 1997 m. iki pilietinio karo pradžios,
B.
kadangi keturiolika metų smurto ir anarchijos Liberijoje lėmė didžiules žmonių kančias, ypač civilių gyventojų, taip pat rimtus žmogaus teisių pažeidimus, masinius žmonių perkėlimus ir socialinių bei ekonominių struktūrų žlugimą,
C.
kadangi konfliktas su Liberija taip pat prisidėjo prie žymaus visos Vakarų Afrikos regiono dalies destabilizavimo ir tuo lėmė didžiulio masto humanitarinę krizę,
D.
kadangi 2003 m. kovo 7 d. specialiojo teismo Siera Leonei prokuroras pateikė Charles Taylor septyniolika kaltinimų dėl nusikaltimo žmoniškumui, karo nusikaltimų, taip pat žmogžudysčių, suluošinimo, išprievartavimo, lytinės prievartos ir vaikų karių šaukimo,
E.
kadangi Charles Taylor ir toliau gyvena Nigerijoje, nuo teisminio persekiojimo dangstydamasis valstybės vadovo imunitetu, nepaisant to, kad 2004 m. gegužės 31 d. specialiojo teismo Siera Leonei apeliacinė instancija atmetė Charles Taylor ieškinį dėl imuniteto nuo baudžiamojo persekiojimo,
F.
kadangi Nigerijos vyriausybė dėjo itin daug pastangų, kad būtų nutrauktas pilietinis karas Liberijoje; kadangi Charles Taylor priėmė Nigerijos vyriausybės 2003 m. liepos 6 d. siūlytą prieglobstį,
G.
kadangi 2003 m. spalio mėn. Jungtinių Tautų Saugumo Taryba pareiškė susirūpinimą dėl Charles Taylor toliau tremtyje dedamų pastangų destabilizuoti Liberiją ir Vakarų Afriką, ir tuo pažeisdamas ankstesnį susitarimą su prieglobstį jam suteikusia Nigerija, pagal kurį jis įsipareigojo nedalyvauti Liberijos politikoje.
H.
kadangi 2004 m. rugpjūčio mėn. Jungtinių Tautų Saugumo Taryba uždraudė dabartiniams Liberijos pareigūnams keliauti dėl jų tariamo Charles Taylor kurjerio vaidmens Nigerijoje,
I.
kadangi 2004 m. spalio mėn. Jungtinių Tautų Generalinio Sekretoriaus specialusis atstovas davė parodymus Jungtinių Tautų Saugumo Taryboje, kad "Charles Ghankay Taylor šešėlis vis dar sklando Liberijoje; ir, kol jis nestos prieš specialųjį teismą Siera Leonei, tol paprasti Liberijos gyventojai nebus įtikinti, kad taikos procesas yra įgyvendinamas",
J.
kadangi be daugiau kaip 30 milijonų JAV dolerių, kuriuos valstybės narės savanoriškai skyrė specialiojo teismo Siera Leonei steigimui ir veiklai, Europos Sąjunga papildomai skyrė 800 000 eurų,
K.
kadangi šiuo metu rinkimai Liberijoje yra numatyti 2005 m. spalio mėn., o jo rezultatus gali lemti baime, kad Charles Taylor sugrįš, bet ne viltis dėl ateities,
L.
kadangi taika ir stabilumas Mano upės sąjungos šalyse – Liberijoje, Siera Leonėje ir Gvinėjoje – yra neatskiriami, nes grėsmė vienoje šalyje griauna pozityvaus vystymosi galimybes visose kitose,
M.
kadangi Charles Taylor ir toliau kelia grėsmę tarptautinei taikai ir saugumui, bei kenkia Europos pastangoms, kuriomis remiama tvari taika ir vystymasis Vakarų Afrikoje,
N.
kadangi Charles Taylor nebaudžiamumas prieštarautų tarptautinei teisei, įžeistų jo nesuskaičiuojamas aukas ir trukdytų įgyvendinti ilgalaikę taiką regione, grindžiamą teisine valstybe,
O.
kadangi Siera Leonės žmonės turi teisę pamatyti, kad Charles Taylor byla būtų sąžiningai išnagrinėta specialiajame teisme Siera Leonei,
P.
kadangi tarptautinėje teisėje aiškiai teigiama, kad karo nusikaltėliai visada turi būti teisiami, o valstybės yra įpareigotos išduoti asmenis, kurie įtariami dėl karo nusikaltimų,
Q.
kadangi Jungtinių Tautų Vyriausiojo pabėgėlių komisaro valdybos vykdomojo komiteto rašte dėl Ženevos konvencijų išlygos aiškiai teigiama, kad "jeigu pagal pabėgėlių teisę teikiama apsauga būtų taikoma nusikaltėliams, padariusiems sunkių nusikaltimų, tarptautinė apsauga tiesiogiai prieštarautų nacionalinei ir tarptautinei teisei bei humanitariniam ir taikiam prieglobsčio sąvokos pobūdžiui",
R.
kadangi Nigerija ratifikavo Ženevos konvenciją, kurioje teigiama, kad karo nusikaltėliams negalima suteikti pabėgelio statuso,
1.
ragina Nigerijos vyriausybę veikti atsižvelgiant į tikslą siekti taikos proceso Liberijoje ir remti teisinę valstybę išduodant Charles Ghankay Taylor specialiojo teismo Siera Leonei jurisdikcijai;
2.
ragina Jungtinių Tautų Saugumo Tarybą nedelsiant apsvarstyti šį klausimą;
3.
ragina Jungtines Tautas, ES ir valstybes nares daryti tarptautinį spaudimą siekiant Charles Taylor ekstradicijos;
4.
pritaria laikinosios Liberijos vyriausybės sprendimui užšaldyti buvusio prezidento Charles Taylor ir jo bendrų lėšas;
5.
ragina ES toliau remti Liberijos trijų konfliktuojančių grupuočių 2003 m. taikos susitarimą ir būsimus prezidento bei parlemento rinkimus, kurie numatyti 2005 m. spalio mėnesį;
6.
reikalauja, kad visos šio regiono valstybės susilaikytų nuo bet kokių veiksmų, dėl kurių gali susidaryti nestabili padėtis kaimyninėse šalyse;
7.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms, specialiojo teismo Siera Leonei vyriausiajam prokurorui, AKR ir ES jungtinės parlamentinės asamblėjos pirmininkams, Afrikos Sąjungai, JT Generaliniam Sekretoriui, ECOWAS (Vakarų Afrikos valstybių ekonominė bendrija) generaliniam sekretoriui ir Nigerijos bei Liberijos vyriausybėms.
