10.12.2007
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Cristiana Muscardini, Brian Crowley, Roberta Angelilli, Adam Bielan, Gintaras Didžiokas ir Ryszard Czarnecki
UEN frakcijos vardu
dėl kovos su Europoje stiprėjančiu ekstremizmu
Europos Parlamento rezoliucija dėl kovos su Europoje stiprėjančiu ekstremizmu
Europos Parlamentas ,
–
atsižvelgdamas į tarptautines žmogaus teisių priemones, ypač į Tarptautinę konvenciją dėl visų formų rasinės diskriminacijos panaikinimo ir Europos žmogaus teisių ir pagrindinių laisvių konvenciją (EŽTK), kurias pasirašė visos valstybės narės ir daug ES nepriklausančių valstybių,
–
atsižvelgdamas į Europos Sąjungos sutarties 6 ir 7 straipsnius ir į EB sutarties 13 straipsnį,
–
atsižvelgdamas į Europos Sąjungos pagrindinių teisių chartiją ir į Pagrindinių teisių agentūros statutą,
–
atsižvelgdamas į Europos Parlamento 2007 m. lapkričio 29 d. teisėkūros rezoliuciją dėl pasiūlymo dėl Tarybos pamatinio sprendimo dėl kovos su tam tikromis rasizmo ir ksenofobijos formomis ir apraiškomis baudžiamosios teisės priemonėmis Priimti tekstai: P6_TA-PROV(2007)0552 . ,
–
atsižvelgdamas į savo ankstesnes rezoliucijas dėl rasizmo, ksenofobijos ir ekstremizmo,
–
atsižvelgdamas į Darbo tvarkos taisyklių 103 straipsnio 2 dalį,
A.
labai susirūpinęs dėl islamo fundamentalistų verbavimo ir smurto propagavimo kampanijos bei teroristinių išpuolių Europos Sąjungos teritorijoje, kurie grindžiami neapykanta Europos vertybėms ir antisemitizmu;
B.
susirūpinęs dėl to, kad Europoje atgyja ekstremistiniai judėjimai ir partijos, kurių ideologija ir politinė argumentacija, praktinė veikla ir elgesys pagrįsti netolerancija, rasizmu ir antisemitizmu;
C.
susirūpinęs dėl ekstremistinių kairiųjų judėjimų, kurių veikla grindžiama neapykantos skleidimu ir klasių kova, smurtinių veiksmų ir teroristinių išpuolių;
D.
kadangi šios ideologijos nesuderinamos su demokratija ir žmogaus teisėmis ir su principais bei vertybėmis, kuriomis remiantis sukurta Europos Sąjunga,
E.
kadangi jokia valstybė narė neapsaugota nuo realios grėsmės, kurią ekstremizmas kelia demokratijai, ir kadangi Europa turi imtis veiksmų siekdama kovoti su smurtą skatinančių politinių ir religinių pažiūrų plitimu;
F.
kadangi tam tikros žiniasklaidos priemonės, taip pat daugybė interneto tinklalapių yra pagrindinis informacijos apie neapykantą, išpuolius prieš demokratines institucijas, teroristinius išpuolius ir smurtą kurstančius judėjimus ir grupuotes šaltinis;
1.
griežtai smerkia visus neapykantos skatinamus išpuolius ir ragina nacionalines valdžios institucijas padaryti viską, ką gali, kad nusikaltėliai būtų nubausti, ir kovoti su šiuos išpuolius gaubiančia nebaudžiamumo atmosfera bei išreiškia solidarumą su visomis šių išpuolių aukomis ir jų šeimomis;
2.
pažymi, kad smurtą kurstantys ekstremistiniai judėjimai politiniu požiūriu dažnai pažeidžia teisę burtis į asociacijas; mano, kad turėtų būti numatytos priemonės, skirtos šių judėjimų veiklos galimybėms riboti, bet tik proporcingai jų keliamam smurto pavojui, ir kurių tikslas – užtikrinti visiems lygybę ir laisvę,
3.
ragina valstybes nares spręsti socialinius ir ekonominius klausimus, pvz., nedarbo, imigracijos ir saugumo, nes jų sąskaita minėtieji judėjimai kraunasi kapitalą, ir vystyti švietimo politiką siekiant plėtoti demokratinį pilietiškumą, paremtą piliečių teisėmis ir atsakomybe;
4.
ragina Komisiją ir Tarybą vadovauti ieškant tinkamiausio politinio ir teisinio atsako, ypač prevencijos etapu, ir nepamiršti, kad reikia išspręsti klausimus, susijusius su jaunimo švietimu ir visuomenės informavimu, mokant apie totalitarizmo žalą ir skleidžiant žmogaus teisių ir pagrindinių laisvių principus siekiant, kad Europos ir pasaulio veiksmai ir įvykiai būtų minimi neiškraipant tiesos;
5.
primygtinai reikalauja, kad Komisija stebėtų, kaip taikomi galiojantys teisės aktai, kuriais siekiama uždrausti skatinti politinį ir religinį smurtą;
6.
ragina žiniasklaidą skatinti ir skleisti informaciją apie demokratijos, liberalizmo ir tolerancijos principus ir vertybes;
7.
pabrėžia, kad reikia išspręsti žalingo interneto naudojimo problemą ir kad vykdant interneto stebėseną teroristinių išpuolių prevencijos tikslais teroristams jokiomis aplinkybėmis negali būti palikta galimybės naudoti internetą teroristiniams išpuoliams kurstyti;
8.
ragina Komisiją remti NVO ir pilietinės visuomenės organizacijas, kurių veikla skirta demokratinėms vertybėms, solidarumui, socialinei įtraukčiai, kultūrų dialogui ir socialiniam sąmoningumui, kaip kovos su radikalizmu ir smurtiniu ekstremizmu priemonėms, skatinti;
9.
prašo Tarybą ir Komisiją stiprinti Europos programas, skirtas socialinei įtraukčiai ir švietimui demokratinio pilietiškumo klausimais skatinti, kuriose numatyti socialinių ir ekonominių blogybių, pvz., nesaugumo, nedarbo ir socialinės atskirties, klausimų sprendimai;
10.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir Europos Tarybai.
