Europos Parlamentas ragina plėsti suaugusiųjų mokymąsi
Švietimas
2008-01-16 - 14:30
Suaugusiųjų mokymasis didina gebėjimą įsidarbinti, skatina darbo rinkos mobilumą ir mažina socialinę atskirtį. Todėl europarlamentarai siūlo plėsti suaugusiųjų mokymosi galimybes, taip pat sudaryti sąlygas vyresnių žmonių bei imigrantų švietimui. Ataskaitai šiuo klausimu trečiadienį pritarė 609 EP nariai, nepritarė 39, o susilaikė 16.
Šiuo metu trečdalis Europos darbo jėgos yra žemos kvalifikacijos. Tuo tarpu vos dešimtadalis ES gyventojų dalyvauja ilgalaikio mokymo ar kvalifikacijos kėlimo programose. Siekiant įgyvendinti Lisabonos strategijos įsipareigojimus reikėtų, kad prie jų prisijungtų dar 4 milijonai europiečių. Šiuo tikslu ES šalys turėtų sukurti mokymosi visą gyvenimą kultūrą, sakoma EP ataskaitoje. Deputatai ragina sudaryti palankesnes sąlygas mokytis darbo vietoje, rengti suaugusiųjų mokymo specialistus, taip pat suteikti galimybių vyresniems ir darbo patirties turintiems žmonėms įgyti aukštąjį mokslą. Įmonės turėtų būti skatinamos priimti į darbą vyresnio amžiaus darbuotojus bei išlaikyti juos pareigose ilgesnį laiką, teigiama ataskaitoje. Valstybės, įmonės ir organizacijos raginamos daugiau investuoti į suaugusiųjų mokymąsi, taip pat veiksmingiau naudoti ES fondų lėšas šioje srityje. Savo ruožtu EP siūlo išplėsti Europos kvalifikacijų sąrangą įtraukiant į ją suaugusiųjų mokymą, kad įgyta kvalifikacija būtų pripažįstama visoje ES. Europarlamentarai pažymi, jog būtina nenutrūkstamą mokymąsi derinti su darbu ir šeimos gyvenimu. Todėl valstybės raginamos užtikrinti pakankamą vietų skaičių lopšeliuose ir darželiuose, taip pat suteikti „socialinių, ekonominių ir mokesčių lengvatų“, kad motinos ir tėvai galėtų lengviau grįžti į darbą. Parlamentas ragina išplėsti moterų galimybes naudotis naujosiomis technologijomis, taip pat užtikrinti vienodas sąlygas vyresnėms bei kaime gyvenančioms moterims konkuruoti darbo rinkoje. Veiksminga suaugusiųjų mokymo sistema galėtų pagerinti ir atskirtų grupių, tokių kaip neįgaliųjų, imigrantų ir romų, kalbinę, socialinę bei kultūrinę integraciją, taip pat padidinti jų įsidarbinimo galimybes. EP nariai siūlo steigti paramos imigrantams centrus, taip pat remti kalbų kursus ir skatinti užsienio kalbų mokymąsi.
Liberalų ir demokratų aljanso vardu posėdyje kalbėjusi Jolanta Dičkutė pasidžiaugė, jog „suaugusiųjų tęstinio mokymo prasmė ir reikalingumas vis aktyviau nagrinėjamas ir pripažįstamas visose ES šalyse bei pagrindinėse [Sąjungos] institucijose“. Deputatė atkreipė dėmesį, jog Lietuvos Vyriausybės programoje yra numatyta plėsti bei tobulinti neformaliojo suaugusiųjų švietimo paslaugas. „Norint pasiekti pažangos, kokybinių pokyčių suaugusiųjų švietimo srityje reikalingas ir aktyvesnis suaugusiųjų švietėjų bei juos vienijančių organizacijų balsas, į kurį turi įsiklausyti [...] politikai“, – teigė J. Dičkutė. EP narė tęsė: „Labai aktuali ir opi šiame kontekste problema Lietuvoje pažeidžiamų visuomenės grupių ir ypač neįgaliųjų integracijos situacija. Taip pat iki šiol neišsprendžiamos suaugusiųjų, auginančių mažamečius vaikus, galimybės mokytis po darbo valandų. Tėvai dažnai negali mokytis vien todėl, kad nėra kam palikti ir prižiūrėti mažylius. Lankstumo trūkumas pačioje suaugusiųjų mokymo sistemoje: kartais pagal suaugusiųjų mokymo programas mokslus norėtų tęsti vidurinės mokyklos nebaigę, tačiau dar 18 metų nesulaukę asmenys, tačiau jie to daryti negali, nes toks mokymasis leidžiamas tik nuo 18 metų. Žinoma, svarbi problema ir nepakankamas finansavimas.“ Pasidžiaugusi, jog vis daugiau Lietuvos žmonių pradeda suvokti, jog mokymasis nėra vien jaunuomenės pareiga, EP narė pažymėjo, jog „tik atvėrę galimybes ir kelius mokslui sparčiai kintančiam pasauliui galėsime parodyti, kad Lietuva yra kūrybinga, atvira naujovėms ir nebijanti siekti ambicingų tikslų“.
Doris PACK (PPE-DE, DE) A6-0502/2007
Dėl suaugusiųjų mokymosi: mokytis niekada nevėlu
Iniciatyvos procedūra.
Svarstymas: 2008-01-15.
Balsavimas: 2008-01-16
20080115IPR18583 Europos Komisijos tinklalapis apie nenutrūkstamą mokymąsi Apie ES nenutrūkstamo mokymosi programą
LT
1
LINK
http://ec.europa.eu/education/policies/lll/life/what_islll_en.html
LT
2
LINK
http://ec.europa.eu/education/programmes/llp/index_en.html
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
