Europos Parlamentas skirs LUX kino apdovanojimą
Kultūra
2007-10-01 - 12:14
Europos filmai vis dar sunkiai konkuruoja su JAV produkcija. Pernai vos 27 proc. ES rodytų filmų buvo sukurta Europoje. Siekdamas paremti ES kinematografiją ir paskatinti kultūrų dialogą, Europos Parlamentas šiemet įsteigė LUX kino apdovanojimą. Jos pavadinimas simbolizuoja brolių Lumiere‘ų svarbą kinematografijai bei lotyniškai reiškia šviesą. Trys filmai, pretenduojantys laimėti šių metų LUX apdovanojimą, spalį bus rodomi Europos Parlamente, o mėnesio gale europarlamentarai išrinks laureatą.
Septyniolikos kino specialistų komisija jau atrinko tris filmus, pretenduojančius gauti šiemetinį LUX apdovanojimą. Tai vokiečių-turkų režisieriaus Fatih Akin sukurtas filmas „Rojaus pakrašty“ ( Auf der anderen Seite ), rumuno Cristian Mungiu kūrinys „4 mėnesiai, 3 savaitės ir 2 dienos“, taip pat prancūzų ir portugalų filmas „Nakties gražuolė“ ( Belle toujours ).
Spalio 1-18 d. kiekvienas filmas bus devynis kartus rodomas Europos Parlamente Briuselyje. Šie seansai pirmiausia skirti europarlamentarams, tačiau filmus galės nemokamai stebėti ir visi besidomintys, turintys leidimą įeiti į Europos Parlamento patalpas. Tuo tarpu balsuoti laureato rinkimuose galės tik tie EP nariai, kurie matė visus filmus.
Apdovanojimas laureatui bus iškilmingai įteiktas spalio 24 d. EP plenarinėje sesijoje Strasbūre (Prancūzija). Laimėtojas gaus trofėjų, primenantį Babelio bokštą. LUX apdovanojimą laimėjęs filmas bus subtitruojamas EP lėšomis. Subtitrai bus kuriami visomis 23 oficialiomis ES kalbomis, kai kurie jų bus pritaikyti ir kurtiesiems bei neprigirdintiesiems. Kaip paaiškino Europos Parlamento pirmininko pavaduotojas Gérard Onesta , šiuo neįprastu apdovanojimu siekiama padėti įveikti kalbinius barjerus ir padaryti filmą prieinamą visiems.
20070927IPR10879
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
