KLAUSIMAS ŽODŽIU SU DEBATAIS O-0165/09
pagal 115 Darbo tvarkos taisyklių straipsnį
pateikė
Raül Romeva i Rueda
,
Heidi Hautala
,
Jean Lambert
,
Hélène Flautre
,
Franziska Keller
ir
Jan Philipp Albrecht
Verts/ALE vardu
Tarybai
Tema: Nauji pokyčiai, susiję su CŽV ypatingųjų perdavimų programa ir slaptaisiais kalėjimais ES
Lapkričio mėn. žiniasklaida atskleidė informaciją apie tai, kad nuo 2004 m. iki 2005 m. Lietuvoje veikė slaptasis kalėjimas, kuriame apklausiami, kaip įtariama, „Al Qaeda“ grupuotei priklausę teroristai buvo kankinami. Lietuvos Respublikos Seimas pradėjo trečiąjį tyrimą. EP ir Europos Tarybos pranešimuose taip pat pažymima tai, kad JAV valdžios institucijos galėjo naudotis slaptu 2001 m. spalio 4 d. susitarimu siekdamos nuslėpti informaciją apie CŽV veiksmus Europoje. Lenkijoje prokurorai pradėjo tyrimą dėl kalėjimo, kuris galėjo veikti netoli buvusio karinio oro uosto. Praėjusį lapkričio mėn. Italijos teismas nuteisė 23 JAV agentus, jiems nedalyvaujant, ir 2 Italijos žvalgybos tarnybų pareigūnus už tai, kad jie Milane pagrobė Abu Omarą ir nuskraidino jį į Egiptą, kur jis buvo kankinamas. Vėlesnės vyriausybės dalį įrodymų paskelbė valstybės paslaptimi. Vienas iš nuteistų CŽV agentų pripažino, kad sprendimai buvo priimti Vašingtone. JK vyriausybė kelis kartus nepritarė tam, kad būtų paviešinti įrodymai, kuriais patvirtinama, kad JK žvalgybos tarnybos apklausė JK gyventoją Binyamą Mohamedą ir kad šios tarnybos žinojo apie nežmonišką ir žeminamąjį CŽV agentų elgesį su Binyamu Mohamedu ir apie jo kankinimą. Lapkričio 19 d. Aukščiausiasis Teismas atmetė vyriausybės prašymus. Žiniasklaida taip pat informavo apie tai, kad praėjusį spalio mėn. su CŽV siejamas JAV reaktyvinis lėktuvas „Gulfstream“ kartu su dviem „SAS“ malūnsparniais buvo naudojami slaptoje Birmingamo tarptautiniame oro uoste vykusioje operacijoje.
Europa siejama su rimtais tarptautinės teisės ir žmogaus teisių konvencijų pažeidimais, o Taryba nepateikė paaiškinimo ir neprisiėmė atsakomybės už šį galimą tarptautinės teisės pažeidimą. Toks Tarybos elgesys iš esmės pakenkė moraliniam Europos autoritetui ir jos išorės politikai.
Atsižvelgus į tai, kad įsigaliojo Lisabonos sutartis, taigi Europos Sąjungos pagrindinių teisių chartijos nuostatos yra privalomos, taip pat turint mintyje būsimą ES prisijungimą prie Europos žmogaus teisių konvencijos (EŽTK), kokių žingsnių ėmėsi Taryba siekdama užtikrinti teisybę ir teisingumą šiuo pagrindinių teisių pažeidimo Europoje atveju bei garantuoti, kad tai nepasikartotų? Ar gali Taryba pateikti išsamią ataskaitą ir joje nurodyti, ką ji iki šiol padarė, kad būtų išaiškinti šie įtarimai, įskaitant nacionalinius tyrimus? Ar gali Taryba išsamiai paaiškinti, kas įvyko 2001 m. spalio 4 d. susitikimo su NATO metu, koks su NATO sudaryto susitarimo turinys ir kaip tiriama neteisėta valstybių narių veikla? Ką jie rengiasi daryti siekdami užtikrinti, kad ES neapleistų demokratijos ir pagrindinių teisių principų kovodama su terorizmu, taip pat bendradarbiaudama su trečiosiomis šalimis, būtent JAV? Kokiu būdu ir kada Taryba rengiasi iškelti šiuos klausimus valstybėms narėms ir JAV?
