Europarlamentarai ragina valstybes skatinti technologijų naujoves
Moksliniai tyrimai ir naujovės
2007-05-24 - 12:54
Kad ES taptų pasauline naujų technologijų lydere, svarbu nustatyti prioritetus, remti mokslininkus, kurti „žinių regionus“ bei tobulinti Europos patentų sistemą. Taip teigiama ataskaitoje, kurią ketvirtadienį patvirtino Europos Parlamentas.
Parlamentas ragina ES valstybes „nustatyti sritis, kurias jos laiko tinkamiausiomis naujovėms diegti“, taip pat skatinti „žinių regionų“ kūrimą – tokių kaip JAV Silicio slėnis. EP nariai pažymi, jog Europoje veikia stiprūs mokslo centrai, tačiau jų įtaka naujovių diegimui yra nedidelė. Todėl, europarlamentarų nuomone, kuriamas Europos technologijų institutas turėtų skirti lėšų mokslininkų ir verslininkų bendradarbiavimui skatinti.
Deputatai „pažymi, kad mažosios ir vidutinės įmonės atlieka ypatingą vaidmenį įgyvendinant naujoviškus sprendimus“. Jie atkreipia dėmesį į galimybę tokioms įmonėms naudotis ES programos JEREMIE finansine parama. Be to, Parlamentas ragina valstybes nustatyti tokius mokesčius, kurie skatintų įmones daugiau investuoti į mokslinius tyrimus, plėtrą ir naujoves. Parlamentas kviečia įdiegti naujoviškų sprendimų mokymo įstaigose, taip pat skatinti mažus mokslinių tyrimų centrus bei tarpdisciplininį mokymą. Savo ruožtu EP nariai pažymi naujoviškų sprendimų ekologijos srityje svarbą, taip pat siūlo išnaudoti naujoviškas elektros energijos ir šilumos gamybos galimybes. Be to, jie ragina plėtoti biotechnologijų tyrimus bei kurti naujosios kartos įmones kaimo vietovėse.
EP siūlo steigti ir remti nacionalines bei europines premijas už inovacijas“, taip pat „ragina ES valstybes nustatyti mokslininkų karjeros kriterijus, atsižvelgiant į kandidatų kompetenciją patentų ir inovacijų srityje“. Parlamento nuomone, „dabartinė Europos patentų sistema nesudaro galimybių atsižvelgti į tam tikrų sektorių poreikius, o smarkiai augant išduodamų patentų skaičiui, didėja ginčų pavojus ir stabdomos naujovės“. Todėl EP nariai ragina Europos Komisiją sukurti patentų ekspertų grupę, kuri parengtų naujus ES patentų reglamentus bei pasiūlytų kitas teisines priemones autorių teisėms apsaugoti. Savo ruožtu Parlamentas ragina panaikinti mažesnės svarbos bei nenaudojamus patentus, taip pat „nustatyti skaidrius standartus, pagal kuriuos intelektinė nuosavybė būtų prieinama pagal nemokamas licencijas“. Diskusijoje šiuo klausimu kalbėjęs Šarūnas Birutis (Liberalų ir demokratų aljansas) siūlė skatinti regionines partnerystes ir „tinklinį“ įmonių bendradarbiavimą, taip pat atsakingai rinktis prioritetines mokslinių tyrimų ir inovacijų plėtros sritis. Europarlamentaras teigė: „Lietuva ką tik atliko išsamią savo ūkio raidos įžvalgą pagal regionines ir pasaulio tendencijas, kuri rodo, kad ekonomika auga ne tiek dėl naujų ūkio sektorių kūrimo ir [į juos] nukreipiamų valstybės lėšų, kiek dėl jau veikiančių ūkio sektorių transformacijos. Todėl pastoviam ekonomikos augimui užtikrinti būtina skatinti inovacijas visų ūkio sektorių įmonėse, nepamirštant, kad aukštųjų technologijų pramonės gyvybingumas labai priklauso nuo vietinės tradicinių šakų pramonės gyvybingumo ir inovatyvumo. [Tačiau] galiausiai Europos pramonės ateitis priklauso ne nuo to, kuriuos pramonės sektorius plėtoti mes pasirinksime. Ji priklauso nuo to, ar sugebėsime sukurti naują visuomenę, kuriai inovacijos būtų gyvenimo būdas.“ Europarlamentaras taip pat ragino sukurti naują inovatyvumo ir inovacijų vertinimo metodiką, nes, kaip rodo tyrimai, „įsitvirtinęs teiginys apie tiesioginį ryšį tarp mokslinių tyrimų veiklos ir šalies ekonomikos inovatyvumo kelia rimtų abejonių“.
Adam GIEREK (PSE, PL)
A6-0159/2007
Dėl komunikato „Žinių taikymas praktikoje: įvairialypė ES naujovių strategija“
Iniciatyvos procedūra.
Svarstymas: 2007-05-23.
Balsavimas: 2007-05-24
20070516IPR06778 Apie Europos naujovių skatinimo politiką
LT
1
LINK
http://ec.europa.eu/enterprise/innovation/index_en.htm
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
