1.10.2008
PASIŪLYMAS DĖL REZOLIUCIJOS
siekiant baigti diskusijas dėl Komisijos pareiškimo
pagal Darbo tvarkos taisyklių 103 straipsnio 2 dalį
pateikė Ignasi Guardans Cambó, Jorgo Chatzimarkakis, Gianluca Susta ir Daniel Dăianu
ALDE frakcijos vardu
dėl PPO Dohos plėtros darbotvarkės derybų sustabdymo
Europos Parlamento rezoliucija dėl PPO Dohos plėtros darbotvarkės derybų sustabdymo
Europos Parlamentas ,
–
atsižvelgdamas į Pasaulio prekybos organizacijos (PPO) ministrų deklaraciją, priimtą 2001 m. lapkričio 14 d. Dohoje,
–
atsižvelgdamas į savo ankstesnes rezoliucijas dėl Dohos plėtros darbotvarkės (DPD),
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi 2008 m. liepos mėn. į aklavietę pateko trumpos PPO ministrų diskusijos, kaip baigti Dohos derybų raundą,
B.
kadangi padaryta didelė pažanga, kurios dėka PPO narės priartėjo prie susitarimo sudarymo,
C.
kadangi svarbiausiu derybų aspektu turėtų likti gyvybiški besivystančių šalių interesai,
D.
kadangi nepavykus sudaryti susitarimo gali būti labai pakenkta daugiašalės prekybos sistemos patikimumui, taigi ir pačiai PPO,
E.
kadangi baigti DPD derybas kasdien tampa vis svarbiau, turint mintyje blogėjančią ekonominę ir finansinę padėtį,
1.
yra labai nusivylęs ir susirūpinęs dėl aklavietės, į kurią patekta per trumpas PPO ministrų diskusijas šių metų liepos mėn.;
2.
pakartoja, kad visiškai remia daugiašalį požiūrį į prekybos politiką, taip pat remia tokią PPO, kuri galėtų užtikrinti visiems priimtinus rezultatus;
3.
yra įsitikinęs, kad sėkminga Dohos derybų raundo baigtis galėtų būti stabilizuojantis veiksnys, turint mintyje dabartinę ekonomikos ir finansų krizę; mano, kad tik baigus šį derybų raundą PPO galės spręsti visuotines problemas, susijusias su apsirūpinimu maisto produktais, energetika ir klimato kaita;
4.
puikiai supranta su bendrais įsipareigojimais susijusius sunkumus ir džiaugiasi didele pažanga, siekiant šio tikslo padaryta per trumpas ministrų diskusijas liepos mėn.;
5.
ragina svarbiausius derybų dalyvius (ES, JAV ir Didžiojo dvidešimtuko šalis) tvirtai įsipareigoti padaryti viską, kad būtų išlaikyti ligšioliniai pasiekimai, o susitarimas būtų pasiektas iki šių metų pabaigos, norint, jog DPD derybos vis dar galėtų būti baigtos 2009 m.;
6.
ragina Indiją ir JAV nedelsiant rasti politinį sprendimą dėl specialaus apsaugos mechanizmo (angl. SSM), nes tai padarius bus galima diskutuoti kitais žemės ūkio klausimais (pvz., tarifinių kvotų išplėtimas, tarifų supaprastinimas ir medvinės sektoriaus subsidijos) ir klausimais, susijusiais su galimybėmis patekti į ne žemės ūkio produktų rinkas (angl. NAMA) ir paslaugomis, taip pat bus galima šiuos klausimus spręsti;
7.
ragina užtikrinti didesnį PPO derybų skaidrumą ir pakartoja, kad reikia teikti tikslingą techninę paramą ir ugdyti gebėjimus, siekiant padėti besivystančioms šalims veiksmingai dalyvauti DPD derybose;
8.
ragina Komisiją ir Tarybą sudaryti susitarimą siekiant užtikrinti visapusišką Parlamento dalyvavimą ES tarptautinėse derybose;
9.
paveda Pirmininkui perduoti šią rezoliuciją Komisijai, Tarybai, valstybių narių vyriausybėms ir parlamentams ir PPO generaliniam direktoriui.
