KLAUSIMAS ŽODŽIU H-0214/10
Vyriausybės valandai 2010 Gegužės mėnesio sesijoje
pagal 116 Darbo tvarkos taisyklių straipsnį
pateikė
Tadeusz Zwiefka
Komisijai
Tema: Komisijos komunikatas dėl valstybės pagalbos elementų valdžios institucijoms parduodant žemę ir pastatus
Remiantis Europos Komisijos komunikatu dėl valstybės pagalbos elementų valdžios institucijoms parduodant žemę ir pastatus (97/C 209/03) , nekilnojamojo turto pardavimas nelaikomas valstybės pagalba, jei jis atliekamas besąlyginio ir atviro konkurso, apie kurį išsamiai paskelbiama, būdu. Siekiant užtikrinti pardavimo proceso atvirumą, kvietimas teikti pasiūlymus turi būti skelbiamas nacionalinėje spaudoje, o kartais ir tarptautinėje spaudoje. Išlaidos, susijusios su šių skelbimų spausdinimu, taip pat su pareiga minėtuosius skelbimus spausdinti pakartotinai, yra didelė našta vietos savivaldybių biudžetams. Ar Komisija galėtų atsakyti į toliau pateikiamus klausimus, atsižvelgdama į tai, kad minėtasis komunikatas buvo paskelbtas prieš 13 metų, kai prieiga prie interneto vis dar buvo pakankamai ribota.
Ar Komisija galėtų apsvarstyti galimybę visiškai arba iš dalies panaikinti kompetentingos institucijos pareigą skelbti spaudoje kvietimą teikti pasiūlymus?
Ar Komisija galėtų apsvarstyti galimybę sutrumpinti reikalaujamo kvietimo teikti pasiūlymus skelbimo trukmę tuo atveju, jei parduodamo nekilnojamojo turto pradinė aukciono kaina didesnė kaip 100 000 eurų?
OL C 209, 1997 7 10, p. 3.