P6_TA(2007)0037
Audito Rūmų specialioji ataskaita Nr. 6/2005 dėl transeuropinio transporto tinklo
A6-0022/2007
Europos Parlamento rezoliucija dėl Europos Audito Rūmų specialiosios ataskaitos Nr. 6/2005 dėl transeuropinio transporto tinklo (TEN-T) ( 2006/2238(INI) )
Europos Parlamentas,
-
atsižvelgdamas į Europos Audito Rūmų specialiąją ataskaitą Nr. 6/2005 dėl transeuropinio transporto tinklo (TEN-T) su Komisijos atsakymais OL C 94, 2006 4 21, p. 1.
,
-
atsižvelgdamas į EB sutarties 248 straipsnio 4 dalies antrą pastraipą, 276 straipsnio 3 dalį ir 280 straipsnio 5 dalį,
-
atsižvelgdamas į darbo dokumentą, kurį šiuo klausimu parengė Biudžeto kontrolės komitetas PE 374.326v02-00.
,
-
atsižvelgdamas į 2006 m. spalio 26 d. rezoliuciją dėl Europos Sąjungos 2007 finansinių metų bendrojo biudžeto projekto Priimti tekstai, P6_TA(2006)0451 .
,
-
atsižvelgdamas į Darbo tvarkos taisyklių 45 straipsnį,
-
atsižvelgdamas į Biudžeto kontrolės komiteto pranešimą ir Transporto ir turizmo komiteto nuomonę ( A6–0022/2007 ),
1.
džiaugiasi glaudžiu ir dalykišku Komisijos ir Audito Rūmų bendradarbiavimu, susijusiu su transeuropinio transporto tinklo (TEN-T) programa;
2.
teigiamai vertina specialiojoje ataskaitoje pateikiamą detalią analizę ir aiškumą ir pažymi, kad joje nagrinėjama dauguma Europos Audito Rūmams rūpimų klausimų ir pritaria daugumai jų siūlomų sprendimo būdų;
3.
atkreipia dėmesį į Komisijos taisomuosius veiksmus, kuriais,
inter alia
, 2004 m. buvo iš dalies pakeisti galiojantys Tarybos reglamentai, atsižvelgiant į tam tikras ankstesnes Europos Audito Rūmų išvadas;
4.
atkreipia dėmesį į tai, kad naujoji 2007–2013 m. finansinė programa turės didelę įtaką TEN-T, nes sutarta suma apytikriai 40 proc. mažesnė už pradiniame Komisijos pasiūlyme nurodytą sumą: 2004 m. liepos 14 d. pradiniame Komisijos pasiūlyme ( COM(2004)0475 ) pasiūlyta 2007–2013 m. laikotarpiu TEN-T skirti 20 350 mln. EUR sumą, tuo tarpu finansinėje programoje, dėl kurios susitarta 2006 m. balandžio mėn., numatyta tik 8 013 mln. eurų; mano, kad dėl to bus dar svarbiau atrinkti projektus, tam tikriems iš jų teikti prioritetą ir užtikrinti, kad projektai būtų veiksmingai įgyvendinami;
5.
apgailestauja, kad TEN-T finansuoti skiriamos lėšos buvo tik menkai padidintos;
6.
reiškia susirūpinimą dėl to, kad lėtai vykdomi prioritetiniai TEN-T projektai;
7.
mano, kad Komisija turi toliau gerinti bendradarbiavimą su valstybėmis narėmis atrenkant nacionalinio ir ES lygmenų prioritetinius projektus;
8.
mano, kad svarbu griežčiau kontroliuoti ne pagal planą įvykdytus projektus, o paramą pagal daugiametę orientacinę programą galbūt skirti greičiau vykdomiems projektams;
9.
pabrėžia Komisijos vykdomų tinkamos projektų stebėsenos, ypač kontrolės vietoje svarbą;
10.
atsižvelgdamas į tai, džiaugiasi pirmaisiais Europos koordinatorių metiniais veiklos pranešimais http://ec.europa.eu/ten/transport/coordinators/index_en.htm.
ir pritaria Komisijos išvadoms, kad, nebaigus kurti viso transeuropinio transporto tinklo, sumažės ekonominis konkurencingumas;
11.
ragina valstybes nares parengti integruotą transporto tinklo politiką, siekiant užtikrinti tinkamą transeuropinio transporto tinklo veikimą ir nacionalinių tinklų veiksmingumą, taip pat ragina pritarti požiūriui, kuriuo vadovaujantis būtų siekiama Europos pridėtinės vertės, užuot kovojus, kad būtų taikomas vadinamasis teisingos dalies principas;
12.
pabrėžia, kad Europos transporto projektų atranka turi būti grindžiama išsamiais tyrimais, kurie leistų labai anksti įvertinti, ar konkretus projektas reikalingas;
13.
pažymi, kad Europos koordinatorių veikla apskritai turėjo teigiamą poveikį gerinant koordinavimą tarp valstybių narių ir parodė, jog reikia sukurti bendras planavimo ir valdymo institucijas;
14.
taigi pabrėžia, kad 2007–2013 m. finansinėje programoje numatytos lėšos turėtų būti skiriamos atsižvelgiant į Europos koordinatorių pateiktas pastabas, analizę ir rekomendacijas;
15.
ragina Komisiją užtikrinti didesnį Europos koordinatorių skyrimo procedūrų aiškumą ir tuo pat metu sukurti sistemą, pagal kurią būtų reglamentuojamas koordinatorių pranešimų turinys;
16.
mano, kad, turint mintyje dabartinę finansinę aplinką, pirmenybė turėtų būti teikiama tarpvalstybinėms prioritetinių projektų dalims, kurios užtikrintų didelę Bendrijos pridėtinę vertę, ir tam tikroms silpniausioms grandims, siekiant labai prisidėti baigiant kurti tarpusavio ryšiais ir sąveika pasižymintį transeuropinį tinklą; atsižvelgdamas į tai, džiaugiasi su Europos investicijų banku (EIB) sudarytu bendradarbiavimo susitarimu;
17.
ragina Komisiją ir toliau stengtis kurti aiškią teisinę sistemą ir procedūras siekiant užtikrinti, kad projektai ir programos būtų griežtai prižiūrimi ir vertinami, ir sudaryti išsamų aiškių kriterijų, kurie leistų skaidriai teikti pirmenybę tam tikriems projektams, sąrašą;
18.
pabrėžia, kad būtina paaiškinti "tyrimų" ir "darbų" sąvokų apibrėžimus, taip pat suderinti darbų aprašymo tvarką ir standartizuoti techninį bei finansinį atsiskaitymą;
19.
mano, kad atrenkant ir vertinant projektus būtina pasinaudoti išorės ekspertų ir EIB patirtimi, taip pat turėtų būti skatinama keistis informacija ir patirtimi su Regionų politikos generaliniu direktoratu;
20.
ragina Komisiją užtikrinti aiškų ir skaidrų institucinį atsakomybės padalijimą bei nustatyti tvarką, kuria vadovaujantis būtų koordinuojama Regioninės politikos bei Energetikos ir transporto generalinių direktoratų veikla, siekiant išvengti tų pačių projektų finansavimo du kartus; mano, kad naudinga sudaryti aiškius valstybių narių ir Komisijos susitarimus dėl finansavimo, gaunamo iš skirtingų ES šaltinių, atskyrimo;
21.
ragina, kad projektą valdytų viena įstaiga, kuri didžiausią dėmesį skirtų pagrindinei veiklai, centralizuotai kauptų informaciją, padėtų Komisijai geriau atlikti priežiūrą ir pagerintų įvairių teisinių, administracinių ir techninių klausimų koordinavimą tarp dalyvaujančių valstybių narių; mano, kad viena projektų valdymo įstaiga galėtų sumažinti finansavimo du kartus riziką;
22.
pažymi, kad praeina per daug laiko, kol Komisijos mokėjimai pasiekia galutinius paramos gavėjus; ragina išmokėti pinigus greitai ir efektyviai; atsižvelgdamas į tai pabrėžia, kad tinkamesnis sprendimas – tiesioginiai Komisijos mokėjimai paramos gavėjui;
23.
mano esant būtina koordinuoti TEN-T projektus, ypač tarptautinius projektus ir tikisi, kad įkūrus TEN-T vykdomąją agentūrą – apie tai paskelbė Komisija – bus galima geriau įgyvendinti TEN-T projektus; pabrėžia, kad Komisija, prieš 2008 m. biudžeto pirmąjį svarstymą, turėtų pateikti Parlamentui TEN-T vykdomosios agentūros veiklos ir galimos jos būsimosios pridėtinės vertės pažangos ataskaitą;
24.
pažymi, kad 2002 m. gruodžio 19 d. Tarybos reglamento (EB) Nr. 58/2003, nustatančio vykdomųjų įstaigų, kurioms pavedamos tam tikros Bendrijos programų valdymo užduotys, įstatus OL L 11, 2003 1 16, p. 1.
, 3 straipsnio 1 dalyje reikalaujama prieš steigiant vykdomąją įstaigą atlikti ekonominės naudos analizę, kurioje būtų atsižvelgiama į įvairius veiksnius; apgailestauja, kad Komisija nesugebėjo iš anksto pateikti Europos Audito Rūmams tinkamos analizės, kokią ekonominę naudą duotų vykdomosios agentūros įsteigimas; ir toliau drauge su Europos Audito Rūmais abejoja, ar pataisytas ekonominės naudos, kurią duotų Bendrijos finansinės paramos, skirtos TEN-T tinklams finansuoti, valdymo perdavimas išorės subjektams, analizės variantas kokybiškas; ragina Komisiją ateityje prieš perduodant biudžeto įstaigoms prašymą steigti vykdomąją agentūrą sulaukti teigiamos Europos Audito Rūmų nuomonės apie ekonominės naudos analizę;
25.
apgailestauja, kad Transporto ir energetikos generalinio direktorato personalo plane nepakankamai atsispindi tai, jog 54 proc. jo biudžeto susiję su TEN-T, tačiau šioje srityje dirba tik 5 proc. darbuotojų;
26.
pabrėžia, kad svarbu naudoti šiuolaikines projektų priežiūros sistemas (GPS) ir keistis pažangiąja patirtimi, susijusia su projektų įgyvendinimo priežiūros sistemomis;
27.
šiuo požiūriu atkreipia dėmesį į tai, kad 2007 m. numatoma įsteigti vykdomąją agentūrą, kurioje, pasak Komisijos, dirbs 8 Komisijos deleguoti pareigūnai, 32 laikini (agentūros) darbuotojai ir 48 pagal sutartis dirbsiantys darbuotojai; taip pat atkreipia dėmesį į tai, kad agentūros steigimo išlaidos sieks 78,6 mln. eurų;
28.
pabrėžia tai, kad TEN-T (bendras) finansavimas turėtų vykti skaidriai ir todėl reikia užtikrinti, kad Europos Parlamentas bei piliečiai būtų reguliariai informuojami;
29.
ragina Europos Audito Rūmus tinkamu laiku iki 2009 m. patikrinti vykdomųjų agentūrų veiksmingumą ir pranešti apie tai Biudžeto kontrolės komitetui;
30.
paveda Pirmininkui perduoti šią rezoliuciją Tarybai, Komisijai ir Europos Audito Rūmams.
