Europos Parlamentas pritarė tarptautinio geležinkelių transporto liberalizavimui ir keleivių teisėms
Transportas
2007-01-18 - 14:17
Per pastaruosius kelerius metus sumažėjo tarptautinių pervežimų geležinkeliais, o pervežimų automobiliais bei lėktuvais padaugėjo. Siekdamas paskatinti keleivius naudotis ekologišku geležinkelio transportu, Europos Parlamentas ketvirtadienį pritarė siūlymams liberalizuoti tarptautinius keleivių pervežimus bei išplėsti traukinių keleivių teises.
Direktyvoje, kuriai su pakeitimais pritarė Europos Parlamentas, numatoma nuo 2010-ųjų Europoje liberalizuoti tarptautinius keleivių pervežimus traukiniais. Ji suteiktų teisę bet kuriai ES bendrovei vežti keleivius tarptautiniais maršrutais, išskyrus už ES ribų besidriekiančius maršrutus bei tranzitą per ES. Kita vertus, siūlymas palaipsniui liberalizuoti keleivių pervežimus šalių viduje nesurinko dviejų trečdalių visų EP narių balsų (t.y. bent 393), reikalingų antrajame svarstyme siekiant pakeisti ES Tarybos poziciją.
EP pranešėjas šiuo klausimu Georg Jarzembowski (Europos liaudies partija, Vokietija) sakė tikįs, jog pervežimų traukiniais liberalizavimas paskatins bendroves pasiūlyti patrauklesnius maršrutus bei kainas – kaip įvyko liberalizavus keleivinių skrydžių rinką. Pasak deputato, tai paskatins daugiau žmonių rinktis geležinkelių transportą. Europarlamentarai taip pat pritarė reglamentui, kuris išplėstų traukinių keleivių teises. ES Taryba norėjo šiuo atžvilgiu apsiriboti tarptautiniais maršrutais, tuo tarpu EP nariai siūlo taikyti vienodas taisykles visoms kelionėms traukiniu. Keleiviams būtų kompensuojama traukiniui reikšmingai pavėlavus, kai už vėlavimą atsakingas vežėjas. Traukiniui pavėlavus bent valandą, keleiviui būtų sugrąžinama ketvirtadalis bilieto kainos. Traukiniui pavėlavus dvi valandas, būtų sugrąžinama pusė, o tris valandas – 75 proc. bilieto kainos. Keleiviui paprašius, kompensacija turės būti išmokama grynaisiais pinigais. Parlamentarai taip pat ragina įteisinti kompensacijas nuolatiniais bilietais besinaudojantiems keleiviams, „nuolat susiduriantiems su vėlavimu“. Savo ruožtu „esant išimtinėms sąlygoms, dėl kurių negalima iš karto arba netrukus įgyvendinti šio reglamento, nes reikalingos didelės investicijos ir susiduriama su praktiniais sunkumais[...], ES valstybė ne ilgesniam kaip 10 metų laikotarpiui skaidriu ir nediskriminaciniu pagrindu gali suteikti laikiną išimtį netaikyti šio reglamento... tam tikroms paslaugoms ar tam tikriems ruožams“. Siūloma įteisinti vežėjų traukiniais pareigą užtikrinti persėdimus bei „visais įmanomais būdais“ vengti reisų atšaukimo. Geležinkelio įmonė privalėtų „kiek galėdama stengtis“ informuoti keleivius apie vėlavimą ir užtikrinti, kad jie pasiektų galutinį kelionės tikslą (jei reikia – ir kita transporto priemone). Kai dėl vėlavimo keleiviui neplanuotai tenka ilgai laukti, geležinkelio bendrovė turėtų jam pasiūlyti nemokamą maitinimą, o kai tai aktualu – ir nakvynę. Kai dėl vėlavimo ar reiso atšaukimo tolesnė kelionė „nebeatitinka pradinių planų“, keleivis turėtų būti pristatytas į išvykimo stotį, o jo kelionės kaina kompensuota. Direktyva taip pat įpareigoja pagerinti neįgaliųjų keleivių padėtį: stotys ir peronai turės būti pritaikyti ribotos judėsenos asmenims, o traukiniuose turės būti įrengtos vietos vežimėliams. Savo ruožtu numatyta kompensacija keleivio mirties ar sužeidimo atveju, taip pat geležinkelio įmonių prievolė „užtikrinti aukštą keleivių saugumą traukiniuose ir geležinkelio stotyse“. Dar viena siūloma direktyva, kuriai ketvirtadienį pritarė Europos Parlamentas, įteisins ES lygmens traukinių mašinistų kvalifikacijos reikalavimus profesinių žinių, sveikatos bei kalbų mokėjimo srityse.
Diskusijoje kalbėjęs Justas Vincas Paleckis (Socialistų frakcija) pritarė geležinkelių pervežimų liberalizavimui, ištyrus tokio sprendimo socialinį ir ekologinį poveikį. EP narys teigė: „Atveriant ES valstybių geležinkelio linijas, einančias į trečiąsias šalis, uždegama žalia šviesa neteisingai konkurencijai. Teisę naudotis linijomis įgis įsisteigusios ES valstybėse trečiųjų šalių įmonės, kurios labiausiai suinteresuotos vežti keleivius į savo valstybes. Kai kurioms ES šalims kyla grėsmė netekti teisės vežti keleivius į kaimynines trečiąsias valstybes, nes pastarosios neprivalo prisitaikyti prie ES direktyvų ir atverti keleivių vežimo rinką. Geležinkelių įmonės ES valstybėse su išorine siena atsidurtų sunkesnėje padėtyje palyginti su kitomis Sąjungos valstybėmis.“ Deputatas paragino direktyvą taikyti tik pervežimams tarp ES šalių bei leisti valstybėms netaikyti jos tuomet, kai didžioji tarptautinės kelionės dalis vyksta už Bendrijos ribų.
Kadangi ES Taryba pritaria ne visoms Parlamento priimtoms pataisoms, tikimasi taikinimo procedūros, todėl galutinis šių teisės aktų patvirtinimas gali užtrukti dar kelis mėnesius.
Georg JARZEMBOWSKI (PPE-DE, DE) A6-0475/2006 Dėl geležinkelių infrastruktūros pajėgumų paskirstymo ir mokesčių už naudojimąsi geležinkelių infrastruktūra
Gilles SAVARY (PSE, FR) A6-0480/2006 Dėl traukinių mašinistų, valdančių lokomotyvus ir traukinius geležinkelių sistemoje Bendrijos teritorijoje, sertifikavimo
Dirk STERCKX (ALDE, BE)
A6-0479/2006 Dėl tarptautinių geležinkelių keleivių teisių ir pareigų
Bendro sprendimo procedūra, antrasis svarstymas.
Svarstymas: 2007-01-17.
Balsavimas: 2007-01-18
20070112IPR01912
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
