KLAUSIMAS ŽODŽIU SU DEBATAIS O-0078/08
pagal 108 Darbo tvarkos taisyklių straipsnį
pateikė
Jan Marinus Wiersma
,
Claudio Fava
,
Kristian Vigenin
,
Gianni Pittella
,
Adrian Severin
ir
Katalin Lévai
PSE vardu
Komisijai
Tema: Romų pirštų antspaudų duomenų bazės kūrimas Italijoje
– Kadangi Italijos vyriausybė priėmė antrines vykdomąsias priemones – didesniuose miestuose rinkti romų vaikų pirštų antspaudus ir registruoti romų šeimas, o policija jau padėjo vykdyti romų gyvenviečių patikrinimus, ypač Milane, taip pat rinkti pirštų antspaudus;
– kadangi Italijos vidaus reikalų ministras paskelbė, kad, priėmus saugumo teisės aktų paketą, ketinama nepilnamečių romų pirštų antspaudus rinkti visose savivaldybėse siekiant tapatybės nustatymo tikslais sukurti šalies romų duomenų bazę; kadangi duomenų bazę valdys Italijos teisėsaugos institucijos, kontroliuojamos prefektų, kurie potvarkiu jau paskirti kaip „ypatingieji komisarai skubiam romų klausimui spręsti“ ir kuriems suteikti ypatingi įgaliojimai;
– kadangi Romos prefektas patvirtino neketinąs rinkti romų vaikų pirštų antspaudų ir keletas prefektų išreiškė susirūpinimą šiuo klausimu;
– kadangi Europos Taryba, UNICEF, Italijos duomenų apsaugos pareigūnas, Italijos žydų bendruomenė ir Šventojo Sosto vyskupų tarybos migrantų klausimams spręsti pirmininkas kartu su profesinėmis sąjungomis ir opozicijos partijomis išreiškė didelį susirūpinimą dėl to, ką galima laikyti teisėsaugos organų vykdomu etnine kilme pagrįstu gyventojų registravimu;
– kadangi pagal EB sutarties 13 straipsnį Europos Bendrijai leidžiama imtis veiksmų užkirsti kelią ir išvengti diskriminacijos dėl, be kita ko, etninės kilmės ir rasės;
prašo Komisijos:
įvertinti, ar Italijos vyriausybės nustatytos priemonės siekiant surinkti romų pirštų antspaudus ir sukurti romų biometrinę duomenų bazę gali būti laikomos diskriminacija dėl rasės, etninės kilmės ir tautybės, kuriai užkirsti kelią ir kurios išvengti siekdama Bendrija gali imtis veiksmų pagal EB sutarties 13 straipsnį.
Įvertinti ar romų pirštų antspaudų rinkimas ir romų duomenų bazės kūrimas gali būti laikomi suderinamais su ES Pagrindinių teisių chartijoje ir Europos žmogaus teisių konvencijoje nustatytomis pagrindinėmis teisėmis, kurias pagal ES sutarties 6 straipsnį Sąjunga ir valstybės narės privalo skatinti ir gerbti. Taip pat remiantis tarptautine teise prireikus įvertinti kitus su pagrindinėmis žmogaus teisėmis susijusius klausimus.
Įvertinti būtinybę pareikšti susirūpinimą Italijos valdžios institucijoms ir pagal savo kompetenciją imtis veiksmų siekiant išvengti bet kokios Italijos romų diskriminacijos ir gerbti pagrindines teises bei skatinti taikyti integracijos priemones.
