10.12.2009 B7-0243/2009 PASIŪLYMAS DĖL REKOMENDACIJOS TARYBAI pagal Darbo tvarkos taisyklių 121 straipsnio 1 dalį
dėl Jungtinių Tautų Generalinės Asamblėjos 65-osios sesijos
Alexander Graf Lambsdorff
ALDE frakcijos vardu
PE432.827v01-00 B7‑0243/2009 Europos Parlamento rekomendacija Tarybai dėl Jungtinių Tautų Generalinės Asamblėjos 65-osios sesijos
Europos Parlamentas ,
– atsižvelgdamas į JT Generalinio Sekretoriaus pranešimą „Daugiau laisvės, siekiant plėtros, saugumo ir žmogaus teisių visiems“, į 2005 m. pasaulio aukščiausio lygio vadovų susitikimo baigiamąjį dokumentą ir į JT Generalinio Sekretoriaus pranešimą „Indėlis į Jungtines Tautas. Stipresnės pasaulinio masto organizacijos siekis“,
– atsižvelgdamas į Jungtinių Tautų Generalinės Asamblėjos 64-ąją sesiją,
– atsižvelgdamas į Darbo tvarkos taisyklių 121 straipsnio 1 dalį,
A. kadangi ES užsienio politikos pagrindas – stiprus ir nedviprasmiškas veiksmingo daugiašališkumo rėmimas, kaip nustatyta Jungtinių Tautų chartijoje,
B. kadangi Europos Sąjunga yra svarbiausia politinė ir finansinė Jungtinių Tautų partnerė kovojant su skurdu, skatinant ekonominį ir socialinį vystymąsi, užtikrinant kolektyvinį saugumą bei raginant laikytis žmogaus teisių visame pasaulyje,
C. kadangi, net jei ir labai pavėluotai, vis dėlto būtina reformuoti JT Saugumo Tarybą,
D. kadangi ES valstybių narių pozicijos Jungtinėse Tautose būdavo derinamos labai skirtingai atsižvelgiant į institucijas ir politikos sritis, tačiau nuo 2009 m. gruodžio 1 d. įsigaliojus Lisabonos sutarčiai jos turėtų būti derinamos geriau,
E. kadangi siekiant geresnio koordinavimo būtinas glaudesnis naujosios Europos išorės veiksmų tarnybos, susijusių Briuselyje veikiančių Tarybos darbo grupių ir Niujorke veikiančių ES delegacijos biuro ir valstybių narių nuolatinių atstovybių bendradarbiavimas,
F. kadangi pagal Lisabonos sutartį ES pripažįstama juridiniu asmeniu ir ši naujovė sukels didelį rezonansą svarstant klausimą, kaip ES turėtų būti atstovaujama JT,
1. pateikia Tarybai šias rekomendacijas:
Europos Sąjungos matomumas Jungtinėse Tautose
a) ragina Briuselyje surengti išsamią ir visapusišką diskusiją dėl Europos Sąjungos politinių prioritetų, kuriuos ketinama svarstyti kitos JT Generalinės Asamblėjos sesijos metu, ir parengti oficialią Komisijos pirmininko pavaduotojo–Sąjungos vyriausiojo įgaliotinio užsienio reikalams ir saugumo politikai poziciją;
b) mano, kad ši oficiali pozicija turėtų būti įpareigojantis politinis pagrindas, kuriuo galėtų vadovautis Niujorke veikiančios ES valstybių narių nuolatinės atstovybės dalyvaudamos derybose su kitomis šalimis;
c) ragina pirmininko pavaduotoją–vyriausiąjį įgaliotinį atstovauti Sąjungai Jungtinėse Tautose;
Europos Sąjungos indėlis į Jungtinių Tautų reformą
d) ragina pirmininko pavaduotoją–vyriausiąjį įgaliotinį nagrinėjant žmogaus teisių problemas kalbėti visų valstybių narių vardu, tačiau taip pat pabrėžia, kad labai svarbu, jog kiekviena valstybė narė pritartų ES pozicijai siekiant, kad ji būtų svaresnė;
e) ragina pirmininko pavaduotoją–vyriausiąjį įgaliotinį siekti, kad valstybės narės laikytųsi nuoseklesnės pozicijos JT Saugumo Tarybos reformos klausimu, ir prašyti, kad jos aiškiai įgaliotų jį ginti šią poziciją JT;
2. paveda Pirmininkui perduoti šią rekomendaciją Tarybai ir Komisijai susipažinti.
