Prasidėjo dalinė EP plenarinė sesija
Institucijos
2005-11-30 - 16:41
Trečiadienį Briuselyje prasidėjo dalinė EP plenarinė sesija. Jos įžangoje EP pirmininkas Josep BORRELL (Žozepas Borelis) paskelbė du pareiškimus. Parlamento vardu J. Borrell pasmerkė žmonių pagrobimą Irake, o taip pat atkreipė dėmesį į gruodžio 1 d. minimą Pasaulinę kovos prieš AIDS dieną.
Pastarosiomis dienomis Irake buvo pagrobta keletas ES bei kitų Vakarų valstybių piliečių, kurie nebuvo susiję su jokiomis karinėmis operacijomis. Tai du kanadiečiai, britų profesorius Norman Kember bei vokiečių archeologė Susanne Osthoff. Iš viso šiuo metu tebėra pagrobti apie 40 užsieniečių bei apie 100 irakiečių. EP pirmininkas pasmerkė šių žmonių pagrobimus bei pažadėjo, jog EP visomis išgalėmis prisidės prie pastangų juos išlaisvinti. „Niekada negalima pateisinti tokių veiksmų“, – sakė J. Borrell.
Parlamento pirmininkas taip pat paskelbė pareiškimą gruodžio 1 d. minimos Pasaulinės kovos prieš AIDS dienos proga. Jis atkreipė dėmesį, jog per pastaruosius ketverius metus užkrėstųjų šia liga skaičius padidėjo 6 milijonais – šiuo metu jų yra 41 milijonas, iš jų 2,5 milijono – vaikai iki 15 metų. Net 60% užkrėstųjų gyvena Afrikoje, tačiau vos 7% jų turi galimybių pasinaudoti reikiama medicinos pagalba.
EP pirmininko teigimu, šie duomenys atspindi nelygų skirtingų pasaulio regionų išsivystymą – dažnai AIDS sergama ten, kur vyrauja skurdas, trūksta maisto ir medicinos paslaugų. Be to, dažnai suserga tie, kurie dėl religinių ar kultūrinių priežasčių atskiriami nuo visuomenės. Pasaulinės kovos prieš AIDS dienos proga J. Borrell padėkojo milijonams savanorių, padedančių užkirsti kelią šios ligos epidemijai. Jis taip pat informavo apie gruodžio 1 d. pradedamą Europos Parlamento kampaniją, skirtą kovai su šia liga.
Sesijos darbotvarkės pakeitimai. Balsavimas dėl Arlene McCARTHY (PSE, UK) ataskaitos apie Europos mokėjimų tvarkos orderį nukeltas į gruodžio mėn. sesiją.
Ketvirtadienį bus papildomai balsuojama dėl Reimer BÖGE (PPE-DE, DE) ataskaitos apie 2007-2013 m. ES finansinę perspektyvą, o taip pat dėl Anne Elisabet JENSEN (ALDE, DK) ataskaitos apie Europos Teisingumo Teismo Valstybės tarnybos tribunolo 2005 m. biudžeto pataisą.
Dėl Dariusz Kajetan ROSATI (PSE, PL) ataskaitos apie pasiruošimą euro įvedimui šiandien (trečiadienį) debatų nebus – ketvirtadienį dėl jos bus balsuojama be debatų.
Deputatai taip pat pritarė Socialistų frakcijos siūlymui šioje sesijoje pateikti žodinį klausimą Komisijai dėl Slovakijos vyriausybės sprendimo neleisti policijos pareigūnams būti profesinių sąjungų nariais (181 balsas už, 130 prieš, 5 susilaikė).
20051128IPR02943
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
