12.9.2011 B7-0495/2011 PASIŪLYMAS DĖL REZOLIUCIJOS pateiktas siekiant užbaigti diskusijas dėl Komisijos pareiškimo
pagal Darbo tvarkos taisyklių 110 straipsnio 2 dalį
dėl bado Rytų Afrikoje
Gabriele Zimmer
,
Jean-Luc Mélenchon
,
Sabine Lösing
,
Willy Meyer
,
Cornelia Ernst
GUE/NGL frakcijos vardu
PE472.676v01-00 B7‑0495/2011 Europos Parlamento rezoliucija dėl bado Rytų Afrikoje
Europos Parlamentas ,
– atsižvelgdamas į Darbo tvarkos taisyklių 110 straipsnio 2 dalį,
A. kadangi Afrikos Kyšulyje, Somalio, Etiopijos, Kenijos ir Džibučio regione, badauja daugiau nei 12 mln. žmonių;
B. kadangi sausra prasidėjo dėl to, kad nėra lietaus, o badas – dėl žmogaus veiklos;
C. kadangi 750 000 žmonių per artimiausius mėnesius gresia bado mirtis, jei nebus atitinkamai reaguojama; kadangi šis badas yra didžiausias per pastaruosius 60 metų;
D. kadangi šio bado priežastys yra įvairios, įskaitant pilietinį karą, politinį nestabilumą, saugumo stoką visame regione, dirvožemio nualinimą, klimato kaitą, nelegalų toksinių atliekų dempingą Somalio pakrantėse ir pernelyg intensyvią ir nelegalią Europos ir Azijos žuvų perdirbimo laivų žvejybą prie Somalio krantų;
E. kadangi dėl tarptautinės įsiskolinimų krizės trūkstant lėšų Somalio vyriausybė buvo priversta laikinai atleisti savo pakrantės apsaugos darbuotojus; kadangi dėl šios priežasties atsirado spraga, kuria pasinaudojo nelegalūs Somalio teritorinių vandenų žvejai ir kuri yra viena priežasčių, kodėl Somalio žvejai prarado savo pragyvenimo šaltinį;
F. kadangi operacija „EUNAVFOR/ATALANTA“ pradėta 2008 m. gruodžio 8 d. ir pradėjusi veikti visu pajėgumu 2009 m. vasario mėn., turėjo įgaliojimus padėti apsaugoti Somalyje perkeltiems asmenims maistą gabenančius Pasaulio maisto programos (PMP) laivus, apsaugoti pažeidžiamus laivus, plaukiojančius Adeno įlankoje ir prie Somalio krantų, bei užkirsti kelią piratavimui ir ginkluotiems apiplėšimams nuo Somalio krantų bei juos numalšinti; kadangi nuo operacijos „ATALANTA“ pradžios išpuolių Somalio teritoriniuose vandenyse keliskart padaugėjo;
G. kadangi Afrikos Sąjungos misija Somalyje (angl. AMISOM) labiausiai finansuojama pagal Afrikos taikos priemonę, kuri finansuojama iš devintojo Europos plėtros fondo (EPF) ilgalaikės plėtros paketo lėšų; kadangi ES parama AMISOM per taikos priemonę sudaro 142,5 mln. eurų;
H. kadangi, remiantis Jungtinių Tautų vyriausiojo pabėgėlių reikalų komisaro biuro (JTVPK) duomenimis, beveik pusė Somalio gyventojų badauja, o ketvirtadalis gyventojų ieškodami maisto ir vandens pabėgo į kaimynines šalis, ypač į Keniją ir Etiopiją; didžiausia regione Dadaabo pabėgėlių stovykla – perpildyta, joje glaudžiasi daugiau nei 420 000 žmonių;
I. kadangi daugelis pabėgėlių yra moterys ir vaikai, ir kadangi šie pažeidžiami žmonės dažnai tampa bauginimo ar net seksualinio smurto aukomis;
J. kadangi badas Afrikos Kyšulyje kilo taip pat ir dėl to, kad užsienio investuotojai įsigijo labai daug žemės ūkio paskirties žemės, dėl žemės ūkio produktų kainų ir naftos kainų kilimo, pasaulinės ekonomikos krizės ir spekuliavimo pagrindinėmis prekėmis;
K. kadangi išvestinės priemonės, pagrįstos pagrindinių maisto ir žemės ūkio prekių rinkomis, tapo labai populiarios ir lengvai prieinamos investuotojams visame pasaulyje, ir vis platesnis likvidžių finansinių priemonių, paremtų pagrindinių maisto ir žemės ūkio prekių rinkomis, asortimentas yra esminis veiksnys, nulėmęs staigų pasaulinių maisto kainų šuolį;
L. kadangi oficialios vystymosi pagalbos, skiriamos žemės ūkiui tarptautiniu lygiu, dalis įspūdingai sumažėjo per pastaruosius 30 metų;
1. apgailestauja, kad dėl sausros Afrikos Kyšulyje mirė žmonių; ragina labiau mobilizuoti ES pagalbą, siekiant padėti labiausiai nukentėjusiems regionams ir labiausiai pažeidžiamoms gyventojų grupėms; ir ragina panaikinti skolas labiausiai nukentėjusioms šalims;
2. ragina vietos valdžios institucijas leisti humanitarinės pagalbos organizacijoms netrukdomai pasiekti labiausiai nukentėjusiuosius laikantis tarptautinės humanitarinės pagalbos teisės;
3. ragina nedelsiant nutraukti bet kokį piktnaudžiavimą, nukreiptą prieš civilius gyventojus, ypač moteris ir vaikus, kenčiančius nuo bado ir sausros;
4. ragina imtis skubių priemonių vykdyti privalomus tarptautinius įsipareigojimus ir pasiekti Tūkstantmečio vystymosi tikslus (TVT), ir ypač TVT Nr. 1, t. y. įgyvendinti teisę į tinkamą maistą;
5. ragina Europos Sąjungą padidinti pagalbą žemės ūkiui marginalizuotose srityse, kurios kenčia nuo tarptautinės bendruomenės ignoravimo; ragina padidinti oficialios vystymosi pagalbos, skiriamos žemės ūkiui, dalį, ragina investuot į mažus tvarius ūkius ir klajoklinį gyvulių auginimą, užtikrinti prieigą prie žemės smulkiems ūkininkams, taip stiprinant vietos rinką, ir ragina užtikrinti priimtiną kasdienę žmonių mitybą Afrikos Kyšulyje;
6. palankiai vertina ES ir jos valstybių narių įsipareigojimus, ir pažymi, kad Komisija skyrė 97,47 mln. eurų humanitarinei pagalbai Afrikos Kyšulyje ir rengiasi dar labiau padidinti savo pagalbą, iš viso šiais metais skirdama iki 158 mln. eurų pagalbą nuo sausros Afrikos Kyšulyje nukentėjusiems gyventojams; vis dėlto primena, kad pagal JT skubios pagalbos prašymą vis dar trūksta 1 milijardo JAV dolerių; ragina tarptautinę bendruomenę įvykdyti savo įsipareigojimus;
7. ragina Tarybą ir Komisiją pasiūlyti reglamentą, kuriuo draudžiama spekuliuoti pagrindinių maisto ir žemės ūkio prekių rinkose, siekiant nutraukti spekuliacinę veiklą, dėl kurios kyla ir svyruoja maisto kainos, ir iškeltų skurdo ir žmogiškųjų kančių problemų Afrikos Kyšulyje ir visose besivystančiose šalyse sprendimą aukščiau pelno ir pajamų, gaunamų iš spekuliacijų;
8. ragina Komisiją atnaujinti žemės politikos gaires ir teikti joms didesnę reikšmę, pasitelkiant savo vystomojo bendradarbiavimo programas ir visas Europos politikos kryptis, susijusias su besivystančiomis šalimis,
9. ragina Komisiją ir Tarybą permąstyti savo Somalio ir operacijos „ATALANTA“ politikos strategiją, nes ji negali būti laikoma pavykusia, kadangi daugėja ir stiprėja išpuolių; ragina jas užuot didžiausią dėmesį skyrus padėčiai visoje šalyje, labiausiai susitelkti į poreikį spręsti humanitarinės padėties problemas konkrečiose vietovėse bei naikinti šios pražūtingos padėties, kuriai esant kenčia milijonai somaliečių, priežastis;
10. pabrėžia, kad vystomosios pagalbos ištekliai, kaip antai EPF, neturėtų būti naudojami jokiems kariniams tikslams; griežtai prieštarauja tam, kad EPF lėšos būtų naudojamos karinių pajėgų mokymams vykdant saugumo sektoriaus reformą Somalyje; mano, kad EPF turėtų likti priemone, skirta tik kovai su skurdu ir badu besivystančiose šalyse finansuoti;
11. paveda Pirmininkui perduoti šią rezoliuciją Tarybai, Komisijai, Afrikos Sąjungos institucijoms, Panafrikos Parlamentui, AKR ir ES parlamentinei asamblėjai ir ES valstybių narių vyriausybėms.
