EP siekia didesnių galių santykiuose su Europos Komisija
Institucijos
2010-02-09 - 13:19
Europos Parlamentas ir Komisija šiuo metu persvarsto pamatinį susitarimą, kuris numato abiejų institucijų tarpusavio politinę atsakomybę, dalijimąsi informacija bei teisėkūros koordinavimo principus. Sausį abiejų institucijų derybininkai suderino esmines susitarimo nuostatas, o antradienį priimtoje rezoliucijoje joms pritarė visas Parlamentas.
EP pirmininkas Jerzy Buzek ta proga teigė: „Džiaugiuosi, kad sutarėme dėl šio svarbaus dokumento. [...] Pamatinis susitarimas, kuris galios penkerius metus, suteiks pagrindą tvirtam dviejų svarbių ES institucijų bendradarbiavimui.“
EK pirmininkas José Manuel Barroso taip pat pasidžiaugė abiejų institucijų sutarimu dėl jų ateities bendradarbiavimo. Jis paragino sustiprinti EP ir Komisijos partnerystę ir „pakelti ją į naują lygmenį“, atsižvelgiant į Lisabonos sutartį.
Antrasis derybų etapas turėtų prasidėti iškart prisaikdinus naujosios sudėties Europos Komisiją, o galutinis susitarimas turėtų būti parengtas vėliausiai iki birželio. EP taip pat turės dėl jo balsuoti plenarinėje sesijoje.
Svarbiausi EK įsipareigojimai Parlamentui
Jei Parlamentas kreiptųsi į EK pirmininką prašydamas pareikšti nepasitikėjimą kokiu nors komisaru, sutarta, jog Komisijos vadovas tai padarys arba artimiausioje EP plenarinėje sesijoje paaiškins, kodėl atsisako tai padaryti.
Jei EP prašytų Komisijos pasiūlyti konkretų teisės aktą, Komisija turėtų per tris mėnesius pateikti Parlamentui savo atsaką, o per metus – pasiūlyti teisės akto projektą arba išsamiai paaiškinti, kodėl to nepadaro.
Parlamento plenarinių sesijų metu bus rengiamos klausimų valandos EK nariams, įskaitant Vyriausiąjį užsienio ir saugumo politikos įgaliotinį.
Prieš patvirtindama metinę savo darbo programą, EK turės pasiekti bendrą sutarimą dėl jos su Parlamentu.
Komisija pažadėjo vienodai traktuoti EP ir Tarybos atstovus, kai kyla klausimas dėl jų dalyvavimo posėdžiuose bei susitikimuose su nacionaliniais ekspertais.
Savo ruožtu EK įsipareigojo konsultuotis su Parlamentu dėl negriežtosios teisės aktų, taip pat teikti Parlamentui daugiau informacijos apie pažeidimų procedūrų taikymą.
Parlamentas gaus visą informaciją apie Komisijos vedamas tarptautines derybas, o EP delegacijos vadovas turės stebėtojo statusą Komisijos rengiamose tarptautinėse konferencijose.
EK pažadėjo Parlamentui užtikrinti didesnę kuriamos Europos išorės veiksmų tarnybos atskaitomybę, taip pat skaidresnę specialiųjų atstovų bei ambasadorių skyrimo tvarką.
Balsavimas: 2010-02-09 20100208IPR68605 Daugiau informacijos Esamas (2005 m.) EK ir EP pamatinis bendradarbiavimo susitarimas
-//EP//TEXT IM-PRESS 20100202BKG68427 0 NOT XML V0//LT
-//EP//TEXT RULES-EP 20091201 ANN-14 NOT XML V0//LT
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
