Aviacijos keliamos taršos mažinimas pateko į politinės turbulencijos zoną
Aplinka
2012-02-23 - 20:05
Kol kas lėktuvai išskiria tik 3 proc. viso klimato šilimą skatinančių dujų kiekio, tačiau šis skaičius sparčiai didėja ©BELGA_SCIENCE ES priemonės mažinti lėktuvų keliamą taršą sulaukė stipraus pasipriešinimo. JAV, Kinija, Rusija ir kitos šalys grasina ES atsakomaisiais veiksmais, jei ir toliau bus įgyvendinamas šiais metais įsigaliojęs aviacijos įtraukimas į prekybą taršos leidimais. ES turi ginti savo poziciją ir nenusileisti, mano Peteris Liese (Europos liaudies partija, Vokietija), rengęs EP nuomonę dėl naujų taisyklių. Vasario 28 dieną EP Transporto komiteto nariai aptars susidariusią padėtį kartu su EK atstovais.
Nors aviacijos keliama tarša sudaro tik 3 proc. bendro klimato šilimą skatinančių dujų kiekio, per pastaruosius 20 metų ji padvigubėjo. Prognozuojama, kad 2050 metais ji sudarys 15 proc. visų teršalų.
Prekyba aviacijos keliamos taršos leidimais
Siekiant sustabdyti šią tendenciją, sausio 1–ąją įsigaliojusios ES taisyklės įpareigoja avialinijas skrydžiams iš ES oro uostų ir į juos įsigyti ribotą kiekį leidimų teršti.
Šiais metais bendras aviacijos teršalų kiekis privalo būti 3 proc. mažesnis negu vidutiniškai buvo 2004–2006 metais, o 2013–aisiais turės būti mažesnis 5 proc. lyginant su minėtu laikotarpiu – arba atitinkamai 213 mln. ir 208,5 mln. tonų anglies dvideginio. Vienas taršos leidimas yra lygus vienai tonai anglies dvideginio.
85 proc. taršos leidimų šiais metais išduota nemokamai, o 15 proc. – bus parduodama aukcione. Vidutinė leidimo teršti rinkos kaina šiuo metu yra 7 eurai.
Jei lėktuvai išskirs daugiau teršalų negu gauta leidimų, avialinijos papildomus leidimus privalės pirkti aukcione arba iš bendrovių, kurios turi jų perteklių. Nepaklususios aviakompanijos turės mokėti 100 eurų baudą už kiekvieną nepadengtą toną arba joms bus draudžiama skraidinti iš ES oro uostų ir juos.
Atsiskaityti už per metus sukeltą taršą bus privaloma iki kiekvienų metų balandžio 30 d. Artimiausias atsiskaitymo terminas už 2012 metus – 2013 metų balandžio 30 d.
Naujos taisyklės liečia 4 tūkst. skrydžių bendrovių iš daugiau nei 90 šalių, įskaitant ES nares. Tačiau kol kas su prašymu išduoti nemokamus leidimus į Europos Komisiją kreipėsi tik 900 bendrovių.
Svarbu tai, jog naujoji sistema bus taikoma ir tai oro maršruto daliai, kuri driekiasi ne virš ES teritorijos, pvz., virš tarptautinių vandenų ar trečiųjų šalių.
Priešininkų stovykla
Būtent šis reikalavimas sukėlė didžiulį ne ES šalių, įskaitant JAV, Kiniją ir Rusiją, pasipriešinimą, kadangi, jų teigimu, pažeidžia valstybės suvereniteto principą.
Be to, vienašališkas prekybos taršos leidimais sistemos taikymas aviacijai prieštarauja tarptautinėms sutartims, o avialinijos patiria didžiulių finansinių išlaidų, teigia priešininkai.
Vasario 22 dieną ši trijulė kartu su kitomis 20 valstybių Maskvoje pasirašė deklaraciją, raginančią ES atsisakyti taisyklių arba jų taikymą atidėti.
Nepatenkintos šalys paragino spręsti aviacijos keliamos taršos problemas daugiašaliu pagrindu – per Tarptautinę civilinės aviacijos organizaciją (ICAO).
Jos taip pat pagrasino imtis atsakomųjų priemonių, tokių kaip draudimas nacionaliniams vežėjams dalyvauti ES mechanizme, papildomos rinkliavos ES oro linijoms ar netgi draudimas naudotis jų oro erdve. Beje, Kinija jau uždraudė savo oro bendrovėms paklusti ES taisyklėms. Tuo tarpu JAV ir Rusija tebesvarsto šią galimybę.
ES nekeičia pozicijos
Savo ruožtu ES atstovai nežada nusileisti ir teigia, kad taisyklių įvedimą paskatino ICAO neveiklumas sprendžiant aviacijos keliamos taršos mažinimo klausimą.
ES poziciją pernai sustiprino ES Teisingumo Teismas, nusprendęs, kad aviacijos įtraukimas į bendrijos taršos leidimų prekybą neprieštarauja tarptautinei teisei.
Be to, EK skaičiavimais, naujų taisyklių taikymas tik nežymiai paplonins oro bendrovių ir keliautojų kišenes – lėktuvo bilieto kaina vidutiniškai padidės tik 2 eurais.
„Turime įgyvendinti savo taisykles, antraip tai bus interpretuojama kaip precedentas sprendžiant kitus klausimus, kaip antai prekybos ar finansų sektoriaus reguliavimo. Šiose srityse Kinija ir JAV nemėgsta ES teisės aktų“, – kalbėjo EP pranešėjas Peteris Liese.
Jam antrina Žaliųjų atstovas olandas Basas Eickhoutas: „Nekeisk įsitikinimų, užtikrink, kad kiekvienas moka vienodai ir galiausiai kiti paseks tavo keliu.“
Savo ruožtu ES klimato kaitos komisarė Connie Hedegaard po Maskvos susitikimo per „Twitter'į“ pranešė: „Deja, į mūsų klausimą Maskvos susitikimo dalyviams neatsakyta: koks būtų jūsų konkretus ir konstruktyvus alternatyvus pasiūlymas?“
20120220STO38580 EuroparlTV reportažas Interviu su Peteriu Liese (2011–11–23) Aviaciją į prekybą taršos leidimais įtraukianti direktyva EP bibliotekos parengta apžvalga apie prekybą taršos leidimais Aviacijos keliamos taršos mažinimas
LT
1
PHOTO
20120222PHT39122.jpg
LT
2
LINK
http://europarltv.europa.eu/lt/player.aspx?pid=170a3c69-85f6-449e-baec-9fef012bddce
LT
4
LINK
http://eur-lex.europa.eu/LexUriServ/LexUriServ.do?uri=OJ:L:2009:008:0003:0021:LT:PDF
LT
5
LINK
/RegData/bibliotheque/briefing/2011/110253/LDM_BRI(2011)110253_REV1_EN.pdf
LT
6
LINK
http://ec.europa.eu/clima/policies/transport/aviation/index_en.htm
-//EP//TEXT IM-PRESS 20111118STO31852 0 NOT XML V0//LT
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
