KLAUSIMAS ŽODŽIU SU DEBATAIS O-0026/06
pagal 108 Darbo tvarkos taisyklių straipsnį
pateikė
Luisa Morgantini
Vystymosi komiteto vardu
Tarybai
Tema: Sausumos minos
Kokios politikos šiuo metu laikosi Taryba priešpėstinių ir prieštankinių sausumos minų šalinimo klausimais? Kodėl šis klausimas nebuvo įtrauktas tarp ES pirmininkaujančios Austrijos prioritetinių klausimų? Ar vis dėlto šioje srityje buvo imtasi kokių veiksmų? Ar šis klausimas bus įtrauktas į ES pirmininkaujančios Suomijos prioritetinius klausimus?
Ar Taryba rengia kovai su priešpėstinėmis ir prieštankinėmis minomis ir kitų tipų nesprogusiais ginklais skirtą strategiją, kaip šiuo metu rengiama strategija lengvosios ginkluotės ir šaulių ginklų klausimais?
Ar minų šalinimas yra neatskiriama visų buvusių ir būsimų Europos saugumo ir gynybos politikos operacijų dalis? Ar galima užtikrinti, kad ES, NATO ir jų sąjungininkai, veikiantys operacijų regionuose, nenaudotų minų, įskaitant prieštankines ir priešpėstines minas, kasetinių šaudmenų, urano ginklų?
Kokių priemonių imasi Taryba siekdama įtikinti JAV, Rusiją, Kiniją, Birmą (Mianmarą), Egiptą ir Libiją, kad jos prisijungtų prie Otavos konvencijos? Ką daro Taryba siekdama, kad nevalstybinio lygio veikėjams, susijusiems su sausumos minų klausimu, būtų leista prisijungti prie Otavos konvencijos?
Ar Taryba imasi kokios iniciatyvos siekdama sukurti tokius ES reglamentus, pagal kuriuos būtų uždrausta investuoti į įmones, kurios gamina priešpėstines ir prieštankines sausumos minas ir kitus prieštaringai vertinamus ginklus?
Ar Taryba pasirengusi įtraukti Europos Parlamentos narius į ES delegaciją, kuri bus siunčiama į Ženevoje 2006 m. lapkričio mėn. vyksiantį valstybių, pasirašiusių Septintąjį susitarimą dėl sausumos minų, susitikima? Ar Taryba sutiktų kartu su Europos Parlamentu ir Komisija tuo pačiu metu organizuoti renginį, kuriame būtų aptariamos ES pastangos siekiant šalinti priešpėstines ir prieštankines sausumos minas?
