Europos Parlamente aptarti ES ir Rusijos vadovų susitikimo rezultatai
Institucijos
2006-10-25 - 13:08
Trečiadienio rytą europarlamentarai aptarė spalio 20 d. Suomijos Lahčio (Lahti) mieste surengto neformalaus Europos Vadovų Tarybos susitikimo rezultatus. Susitikime dalyvavo ir Rusijos prezidentas Vladimiras Putinas. ES Tarybai pirmininkaujančios Suomijos ministras pirmininkas Matti Vanhanen pasidžiaugė, kad ES šalių vadovai „pajuto solidarumo dvasią“ ir kalbėjo vienu balsu, ypač per pokalbį su Rusijos prezidentu.
Ministras pirmininkas M. Vanhanen EP plenarinėje sesijoje pranešė, jog ES šalys sutarė keistis informacija energetikos klausimais, o iki kito Europos vadovų susitikimo – parengti bendros ES energetikos politikos gaires. Taip pat aptarta Bendrijos patento ir intelektinių teisių apsaugos tema, pažymėta technologijų plėtros ir Septintosios mokslinių tyrimų programos svarba. Sutarta kurti bendrą ES migracijos politiką ir stiprinti FRONTEX pasienio apsaugos agentūrą.
Tuo tarpu per vakarienę su Rusijos prezidentu buvo kalbama apie glaudesnį bendradarbiavimą energetikos srityje bei aktualius tarptautinės politikos klausimus (Iranas, Šiaurės Korėja, Artimieji Rytai). Be to, buvo aptarta žmogaus teisių padėtis ir saviraiškos laisvė Rusijoje. Pasak M. Vanhaneno, ES valstybių ir vyriausybių vadovai teigė esą „šokiruoti“ A. Politkovskajos nužudymo ir paragino jį ištirti. Europos šalių lyderiai išreiškė nuogąstavimą dėl pavojaus išraiškos laisvei Rusijoje, taip pat dėl žmogaus teisių padėties Čečėnijoje ir stiprėjančios įtampos Gruzijoje.
Tuo tarpu Europos Komisijos pirmininkas José Manuel Barroso , pažymėjo, jog ES šalių lyderiai palaikė Komisijos siūlymus dėl intelektinės nuosavybės apsaugos ir technologijų naujovių skatinimo, ypač dėl Europos technologijų instituto steigimo. Komisijos pirmininkas taip pat akcentavo solidarią ES valstybių laikyseną diskutuojant su Rusijos prezidentu. Pasak J. M. Barroso, ES siekia, kad Rusija taptų jos „ypatinga energetikos partnere“, tačiau tam ji turėtų laikytis skaidrumo, įstatymo viršenybės, nediskriminavimo ir rinkos atvirumo principų, taip pat gerbti žmogaus teises. Kalbėdamas apie bendros ES migracijos politikos kūrimą, Komisijos pirmininkas paragino atsisakyti vienbalsiškumo ES Taryboje sprendžiant migracijos klausimus.
Debatai Europos Parlamente
Vėliau diskusijoje kalbėjo EP politinių frakcijų atstovai. Pasidžiaugęs, jog ES šalių vadovai vieningai kalbėjo su Rusijos prezidentu, Europos liaudies partijos atstovas Ville Itälä (Suomija) paragino „neaukoti žmogaus teisių ant energetikos aukuro“.
Pažymėjęs atviro dialogo svarbą, Socialistų frakcijos lyderis Martin Schulz (Vokietija) teigė, jog „nepriimtina“ tai, kad Čečėnijoje pažeidžiamos žmogaus teisės, o Rusijos žurnalistai bijo dėl savo gyvybės. M. Schulz taip pat paragino taupiau vartoti energiją bei daugiau investuoti į švietimo ir mokslo plėtrą.
Liberalų ir demokratų aljanso vadovo Graham Watson (Jungtinė Karalystė) nuomone, Rusijos priėmimas į Europos Tarybą bei jos pakvietimas į Didįjį Aštuonetą buvo „klaidos“. Deputatas paragino nepasirašyti naujos Partnerystės ir bendradarbiavimo sutarties su Rusija, kol joje neįtvirtinta laisvė, skaidrumas ir teisėtumas ir nėra teisinių garantijų investuotojams.
Žaliųjų frakcijos atstovė Monica Frassoni (Italija) pasmerkė A. Politkovskajos nužudymą ir paragino neatsisakyti žmogaus teisių gerbimo sąlygų rengiamoje sutartyje su Rusija. Deputatė taip pat kvietė taupiau vartoti energiją ir nepritarė branduolinės energetikos plėtrai.
Europos vieningųjų kairiųjų atstovas Esko Olavi Seppänen (Suomija) teigė, jog V. Putinas buvo pakviestas į Europos vadovų susitikimą „kaip solistas, turėjęs pasirodyti kartu su ES orkestru“. Deputatas taip pat atkreipė dėmesį, jog Suomija perka Rusijos dujas ir elektros energiją pigiau negu kitos ES šalys, todėl jos vyriausybė nėra itin suinteresuota bendra energetikos politika.
Sąjungos už tautų Europą lyderis Brian Crowley (Airija) teigiamai įvertino ES šalių vienybę Rusijos atžvilgiu. Deputatas taip pat paragino greičiau įteisinti ES patentą bei įsteigti Europos technologijų institutą.
„Energija yra gyvybiškai svarbus tautinės valstybės kraujas“, – teigė Nepriklausomybės ir demokratijos frakcijos atstovas Godfrey William Bloom (Jungtinė Karalystė). Todėl, deputato teigimu, nepriimtina, kad dėl Jungtinės Karalystės energijos apsirūpinimo spręstu „užsieniečiai“, juolab pagal „kažkokį susitarimą su tokiu gangsteriu kaip V. Putinas“.
Tuo tarpu frakcijoms nepriklausantis deputatas Ryszard Czarnecki (Lenkija) padėkojo EP pirmininkui J. Borrell, pareiškusiam, jog Europa neaukos savo vertybių ant energetikos aukuro. Deputatas ragino pereiti nuo dvišališkumo prie daugiašališkumo santykiuose su Rusija.
Diskusijoje kalbėjęs Šarūnas Birutis (Liberalų ir demokratų aljansas) pasidžiaugė, kad „Europa galiausiai sutelkė jėgas ir energetikos bei demokratijos dialoge su Rusija parodė solidarumą ir solidumą“. „Žodžiai, kad energetika yra neatskiriama užsienio politikos dalis, tapo kūnu“, – teigė deputatas. Paminėjęs „ daugiau politinę negu techninę “ naftotiekio „Družba“ avariją, Š. Birutis tęsė: „P asiektas didelis laimėjimas, kad Europa neformaliame susitikime Rusijai aiškiai išsakė savo nuomonę, jog sprendžiant energetikos problemas reikia laikytis taisyklių. Negaliu nesižavėti pasikeitusiomis Suomijos, Prancūzijos, o ypač Vokietijos pozicijomis. Tikiuosi, kad tai „šrioderizmo“ politikos pabaiga. Dabartinė tokių politikų kaip J. M. Baroso ir A. Merkel pozicija suteikia vilties vieningai Europai, turinčiai bendrą energetikos politiką ir bendrą ateitį.“
Svarstymas: 2006-10-25
20061020IPR11901
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
