Deputatai norėtų drąsių ir konkrečių Europos Komisijos veiksmų
Institucijos
2006-11-14 - 18:11
Europos Komisija paskelbė savo 2007 m. teisėkūros ir veiklos prioritetus. Tai Europos ekonomikos modernizavimas, visuomenės problemų sprendimas ir gyvenimo kokybės gerinimas , geresnis migracijos srautų valdymas, taip pat saugi, konkurencinga ir tvari energetika bei ES vaidmens pasaulyje stiprinimas. Antradienio popietę šia tema vyko debatai Europos Parlamente.
Antradienį po pietų Europos Parlamente surengtuose debatuose šia tema Europos Komisijos (EK) pirmininkas Jose Manuel Barroso (Žozė Barozas) apžvelgė svarbiausius šiemet nuveiktus darbus bei įgyvendinamas EK iniciatyvas. Tarp svarbiausių ateinančių metų prioritetų EK pirmininkas paminėjo bendros energetikos politikos kūrimą užtikrinant saugumą, konkurencingumą ir aplinkosaugą. Nemažai dėmesio bus skiriama ir migracijos klausimams, piliečių saugumo užtikrinimui (ypač kovai su terorizmo propaganda), taip pat ES teisėkūros paprastinimui ir biurokratijos mažinimui. Be to, J.M. Barroso siūlė kitąmet toliau plėtoti ES Konstitucinės sutarties temą, nes „stipresnė ES būtų geriausia dovana Europai ir jos piliečiams“.
Vėliau kalbėjo EP politinių frakcijų atstovai. Europos liaudies partijos vardu kalbėjusi Françoise Grossetête (Prancūzija) pritarė programoje išdėstytoms strateginėms iniciatyvas, tačiau siūlė sumažinti prioritetų skaičių ir aiškiau nustatyti jų eiliškumą, taip pat nekurti naujų ES agentūrų. Savo ruožtu Socialistų frakcijos pirmininkas Martin Schulz (Vokietija) palankiai įvertino EK įsipareigojimą solidarumo vertybėms, tačiau siūlė aiškiau nustatyti naujojo daugiakalbystės komisaro veiklos sritį.
Anot Liberalų ir demokratų aljanso atstovės Silvana Koch-Mehrin (Vokietija), EK programa yra pernelyg fragmentuota ir nekonkreti. EP narė pasigedo visa apimančio požiūrio, taip pat dėmesio humanitarinei pagalbai ir vystymuisi. Tuo tarpu Žaliųjų frakcijos atstovas Pierre Jonckheer (Belgija) ragino daugiau dėmesio skirti klimato kaitos stabdymui, energetikai bei transportui. Savo ruožtu Europos vieningųjų kairiųjų atstovė Gabriele Zimmer (Vokietija) pakvietė labiau atsižvelgti į piliečių poreikius ir kurti socialiai orientuotą Europą „realiais darbais, o ne tuščiais žodžiais“. Deputatė taip pat nepritarė karinės įrangos rinkos liberalizavimui.
Sąjungos už tautų Europą lyderis Brian Crowley (Airija) atkreipė dėmesį, jog pagal ES sutartį iniciatyvos mokesčių klausimais turi būti paliktos valstybių kompetencijai. Tuo tarpu Nepriklausomybės ir demokratijos frakcijos atstovas Jens-Peter Bonde (Danija) pastebėjo, vis dar nėra realių galimybių kontroliuoti viso ES teisėkūros proceso, ypač ES Tarybos darbo. Savo ruožtu frakcijoms nepriklausančių deputatų vardu kalbėjęs Frank Vanhecke (Belgija) pareiškė nepritariąs kitų metų EK veiklos programai, kadangi joje neatsižvelgta į piliečių reiškiamas nuomones tokiais klausimais kaip Konstitucinė sutartis, imigracija ar narystės derybos su Turkija.
Svarstymas: 2006-11-14
20061113IPR12539
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
