GALUTINIS
A6-0285/2007
19.7.2007
***I
PRANEŠIMAS
dėl pasiūlymo dėl Europos Parlamento ir Tarybos reglamento, iš dalies keičiančio Reglamentą (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo į Europos Sąjungą įstojus Bulgarijai ir Rumunijai
(COM(2007)0095 – C6‑0091/2007 – 2007/0038(COD))
Regioninės plėtros komitetas
Pranešėjas:
Gerardo Galeote
PE 390.757v02-00
Procedūrų sutartiniai ženklai
* Konsultavimosi procedūra
balsavusių narių balsų dauguma
**I Bendradarbiavimo procedūra (pirmasis svarstymas)
balsavusių narių balsų dauguma
**II Bendradarbiavimo procedūra (antrasis svarstymas)
balsavusių narių balsų dauguma pritariama bendrajai pozicijai visų Parlamento narių balsų dauguma atmetama arba taisoma bendroji pozicija
*** Pritarimo procedūra
visų Parlamento narių balsų dauguma, išskyrus EB sutarties 105, 107, 161 ir 300 straipsniuose bei ES sutarties 7 straipsnyje numatytus atvejus
***I Bendro sprendimo procedūra (pirmasis svarstymas)
balsavusių narių balsų dauguma
***II Bendro sprendimo procedūra (antrasis svarstymas)
balsavusių narių balsų dauguma pritariama bendrajai pozicijai
visų Parlamento narių balsų dauguma atmetama arba taisoma bendroji pozicija
***III Bendro sprendimo procedūra (trečiasis svarstymas)
balsavusių narių balsų dauguma pritariama bendram tekstui
(Procedūra pasirenkama atsižvelgiant į Komisijos pasiūlytą teisinį pagrindą.)
Teisės akto pakeitimai
Parlamento pakeitimų tekstas paryškinamas pusjuodžiu kursyvu. Paryškinimas paprastu kursyvu parodo atitinkamiems skyriams tas teisės akto projekto vietas, kurias siūloma taisyti rengiant galutinį tekstą (pvz., tekste tam tikra kalba paliktas akivaizdžias klaidas ar praleistas vietas). Pasiūlytiems tokio pobūdžio pataisymams reikalingas atitinkamų skyrių sutikimas.
TURINYS
EUROPOS PARLAMENTO TEISĖKŪROS REZOLIUCIJOS PROJEKTAS...........................5
AIŠKINAMOJI DALIS..............................................................................................................7
PROCEDŪRA.............................................................................................................................9
EUROPOS PARLAMENTO TEISĖKŪROS REZOLIUCIJOS PROJEKTAS
dėl Europos Parlamento ir Tarybos reglamento, iš dalies keičiančio Reglamentą (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo į Europos Sąjungą įstojus Bulgarijai ir Rumunijai
( COM(2007)0095 – C6‑0091/2007 – 2007/0038(COD) )
(Bendro sprendimo procedūra: pirmasis svarstymas)
Europos Parlamentas ,
– atsižvelgdamas į Komisijos pasiūlymą Europos Parlamentui ir Tarybai ( COM(2007)0095 )
Dar nepaskelbta Oficialiajame leidinyje. ,
– atsižvelgdamas į EB sutarties 251 straipsnio 2 dalį ir 285 straipsnio 1 dalį, pagal kurias Komisija jam pateikė pasiūlymą ( C6‑0091/2007 ),
– atsižvelgdamas į Darbo tvarkos taisyklių 51 straipsnį,
– atsižvelgdamas į Regioninės plėtros komiteto pranešimą ( A6‑0285/2007 ),
1. pritaria pakeistam Komisijos pasiūlymui;
2. ragina Komisiją dar kartą perduoti klausimą svarstyti Parlamentui, jei ji savo pasiūlymą ketina keisti iš esmės arba pakeisti jį nauju tekstu;
3. paveda Pirmininkui Parlamento poziciją perduoti Tarybai ir Komisijai.
Komisijos siūlomas tekstas
Parlamento pakeitimai
Pakeitimas
1
4a konstatuojamoji dalis (nauja)
(4a) kadangi šio reglamento tikslas, t. y. sukurti bendrus statistikos standartus, kurie padėt ų gauti suderintus duomenis, negali būti deramai įgyvendintas valstybėms narėms veikiant atskirai ir jį galima geriau pasiekti veikiant Bendrijos lygmeniu, Bendrija gali priimti priemones vadovaudamasi subsidiarumo principu, nustatytu Sutarties 5 straipsnyje. Laikantis tame straipsnyje nustatyto proporcingumo principo, šiame reglamente nenumatoma nieko, kas nėra būtina minėtiesiems tikslams pasiekti.
Pakeitimas
2
III PRIEDO 1 PUNKTAS III PRIEDAS (Reglamentas (EB) Nr. 1059/2003)
1. Tarp Belgijos ir Čekijos Respublikos įterpiama:
„Bulgarijos ‘ Населени места (Naseleni mesta)’ , “
1. Tarp Belgijos ir Čekijos Respublikos įterpiama:
„Bulgarijos ‘ Общини (Obshtini) ’, “
AIŠKINAMOJI DALIS
1. Įvadas
Regioninė statistika, kaip objektyvus statistinis pagrindas, naudojama Bendrijos lygmeniu labai įvairiais tikslais. Tam tikra statistika labai svarbi politiniu požiūriu, pvz., nustatant teritorijas, kurios gali gauti struktūrinių fondų lėšų ir valstybės pagalbą (pastaroji turi atitikti EB sutarties 87–89 straipsnių nuostatas).
Europos Parlamento ir Tarybos reglamente (EB) Nr. 1059/2003 nustatomas demografiniais kriterijais grindžiamas bendras teritorinių statistinių vienetų klasifikatorius (NUTS), nes Bendrijai reikalingas tinkamas tokio klasifikavimo teisinis pagrindas.
2. Bendrosios aplinkybės
Regioninė statistika, kurią įvairiais tikslais naudoja įvairūs vartotojai, yra Europos statistikos sistemos kertinis akmuo. Pavyzdžiui, ES valstybių narių regionų duomenys naudojami siekiant, kad struktūrinių fondų lėšos būtų skirstomos racionaliai ir nuosekliai. Taigi regioninė statistika yra objektyvus statistinis pagrindas, kuriuo remiantis priimami svarbūs politiniai sprendimai. Minėtasis reglamentas, suteikiantis NUTS teisinį statusą, pradėtas rengti 2000 m. pavasarį. Jis buvo priimtas ir įsigaliojo 2003 m.
Pagal dabartinį NUTS valstybės narės skirstomos į NUTS 1 lygio regionus. Kiekvienas iš jų toliau skirstomas į NUTS 2 lygio regionus, o pastarieji – į NUTS 3 lygio regionus. Europos Parlamentas yra raginęs įtraukti ketvirtąją NUTS kategoriją (pvz., pranešime A5-0071/2003 , pranešėja Rosa Miguélez Ramos), siekiant apimti mažesnius teritorinius vienetus.
Siekdama patenkinti didėjantį bendrą vietos lygmens informacijos poreikį, Komisija sukūrė su NUTS suderintą teritorinių vienetų, sudarančių regionus, informacijos sistemą, visų pirma suklasifikavusi Bendrijos vietos administracinius vienetus (LAU). Taigi LAU yra mažiausios NUTS regionų dalys. Vėliau vadovaujantis NUTS principais buvo apibrėžti dar du LAU lygiai, tačiau tik paskutinis žemiausias lygis (LAU 2 lygis) nustatytas visose valstybėse narėse. Paprastai šį lygį atitinka „savivaldybės“ arba „komunos“ sąvokos.
Artėjant didelio skaičiaus naujų valstybių narių prisijungimui prie Sąjungos, buvo nustatyti kriterijai, skirti atskaitos teritoriniams vienetams (NUTS) patikslinti tam, kad būtų nustatytas nuoseklus teritorijos skirstymas į regionus statistikos tikslais. Šis visiškai techninis aspektas iš tikrųjų buvo labai svarbus vietos ir regionų valdžios institucijoms.
Komisija 2005 m. pateikė minėtojo Reglamento (EB) Nr. 1059/2003 2 straipsnio 5 dalyje numatytą komunikatą dėl smulkesnių NUTS klasifikacijos lygių taisyklių nustatymo Europoje tikslingumo ( COM(2005)0473 ).
Komunikate (COM(2005)473 galutinis) Komisija daro išvadą, kad šiuo metu nėra būtinybės numatyti papildomą regionų klasifikacijos lygį NUTS reglamente.
3. Europos Komisijos pasiūlymas dėl reglamento
Komisija siūlo iš dalies pakeisti Reglamentą (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo į ES įstojus Bulgarijai ir Rumunijai.
Pakeičiantis reglamentas yra nuosekli ankstesnio Europos Parlamento ir Tarybos reglamento (EB) Nr. 1888/2005, priimto 2004 m. įstojus dešimčiai valstybių narių, tąsa.
4. Išvada
Pranešėjo nuomone, būtina įtraukti statistinę Bulgarijos ir Rumunijos teritorinių vienetų klasifikaciją į statistinę Bendrijos klasifikaciją, kaip numatyta Komisijos pasiūlyme. Taigi pranešėjas pritaria Komisijos iniciatyvai atitinkamai pakoreguoti Europos Parlamento ir Tarybos reglamento (EB) Nr. 1059/2003 priedus.
Pranešėjo nuomone, nereikia teikti Komisijos pasiūlymo pakeitimų. Vis dėlto, kaip Europos Parlamentas jau yra pabrėžęs, reikėtų atkreipti dėmesį į tam tikrus aspektus, pvz., į mažesnių administracinių vienetų traktavimą. Mažesniems administraciniams vienetams skirtas NUTS lygis tiksliau atspindėtų tikrąsias sąlygas ir leistų išvengti nenormalių atvejų, pvz., kai tam pačiam NUTS lygiui priskiriami regioniniai vienetai, kurių gyventojų skaičius labai skiriasi. Taigi, prasidėjus naujam sanglaudos politikos laikotarpiui, pranešėjas primygtinai ragina Komisiją per artimiausius metus dar kartą įvertinti padėtį, siekiant atidžiau išnagrinėti dar vieno NUTS lygio sukūrimo perspektyvas, kaip minėta ir komunikate (COM(2005)473 galutinis).
Vis dėlto reikėtų atkreipti dėmesį į iš dalies pakeistą 3 priedą, kuriame nėra griežtai atsižvelgiama į gyventojų skaičiaus kriterijų dviejų Rumunijos regionų, reglamente vadinamų ne administraciniais, atveju. Kadangi pateikiamą klasifikaciją galima laikyti geriausia statistikos duomenų tęstinumo požiūriu ir dėl šios klasifikacijos susitarė susijusios institucijos, pranešėjas nemato reikalo siūlyti kitą klasifikaciją. Tačiau šią klasifikaciją derėtų dar kartą apsvarstyti, kai kitą kartą bus svarstoma dabartinė sistema.
Be to, pranešėjas rekomenduoja Komisijai aktyviai remti LAU 1 lygio suderinimą Europos lygmeniu. Tai būtų galima daryti statistikos tarnyboms keičiantis nuomonėmis (šią veiklą galėtų skatinti ir remti Komisija) ir nustatant pagrindinį principą, kuriuo vadovaujantis būtų suderintos sąvokos, susijusios su LAU 1 lygio regionų nustatymu.
PROCEDŪRA
Pavadinimas
Bendras teritorinių statistinių vienetų klasifikatorius (NUTS). Reglamento (EB) Nr. 1059/2003 dalinis pakeitimas į Europos Sąjungą įstojus Bulgarijai ir Rumunijai
Nuorodos
COM(2007)0095 - C6-0091/2007 - 2007/0038(COD)
Pateikimo Europos Parlamentui data
13.3.2007
Atsakingas komitetas
Paskelbimo plenariniame posėdyje data
REGI
15.3.2007
Pranešėjas (-ai)
Paskyrimo data
Gerardo Galeote
7.6.2007
Svarstymas komitete
25.6.2007
Priėmimo data
17.7.2007
Galutinio balsavimo rezultatai
+:
–:
0:
44
0
0
Posėdyje per galutinį balsavimą dalyvavę nariai
Alfonso Andria, Stavros Arnaoutakis, Elspeth Attwooll, Tiberiu Bărbuleţiu, Jean Marie Beaupuy, Rolf Berend, Jana Bobošíková, Wolfgang Bulfon, Bairbre de Brún, Vasile Dîncu, Gerardo Galeote, Iratxe García Pérez, Pedro Guerreiro, Zita Gurmai, Marian Harkin, Jim Higgins, Filiz Hakaeva Hyusmenova, Mieczysław Edmund Janowski, Rumiana Jeleva, Tunne Kelam, Evgeni Kirilov, Constanze Angela Krehl, Mario Mantovani, Sérgio Marques, James Nicholson, Lambert van Nistelrooij, Jan Olbrycht, Maria Petre, Markus Pieper, Pierre Pribetich, Wojciech Roszkowski, Elisabeth Schroedter, Grażyna Staniszewska, Kyriacos Triantaphyllides, Oldřich Vlasák
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Jan Březina, Den Dover, Jill Evans, Emanuel Jardim Fernandes, Lidia Joanna Geringer de Oedenberg, Samuli Pohjamo, Christa Prets
Posėdyje per galutinį balsavimą dalyvavęs (-ę) pavaduojantis (-ys) narys (-iai) (178 straipsnio 2 dalis)
Péter Olajos, Thomas Ulmer
