KLAUSIMAS ŽODŽIU SU DEBATAIS O-0004/07
pagal 108 Darbo tvarkos taisyklių straipsnį
pateikė
Pervenche Berès
Ekonomikos ir pinigų politikos komiteto vardu
Komisijai
Tema: Vienos akcijos ir vieno balso principas
Vidaus rinkos ir paslaugų generalinis direktoratas (MARKT GD) gegužės mėnesį paskelbė viešąjį konkursą išorės tyrimui įvykdyti tema: „Nuosavybės teisių ir kontrolės proporcijos nurodytose ES bendrovėse“, geriau žinomam kaip „vienos akcijos ir vieno balso“ tyrimui. Tyrimą pavesta bendrai atlikti įmonei Sherman & Sterling, Institutional Shareholder Services (ISS) ir Europos korporacijų valdymo institutui (angl. European Corporate Governance Institute).
Savo liepos mėnesį priimtame pranešime dėl bendrovių teisės ( A6-0229/2006 ) Europos Parlamentas:
1. paragino Komisiją būti pasirengusią atvejams, susijusiems su interesų konfliktais, neproporcingu informacijos kaupimu, kai kurių stambių tarpininkavimo ir konsultavimo rinkos dalyvių įtaka akcininkų balsavimo teisėms (24 konstatuojamoji dalis);
2. tikėjosi, kad Komisija, pateiks teisėkūros pasiūlymą, susijusį su vadinamuoju vienos akcijos ir vieno balso principu, tik tada, kai bus aiškūs 2004 m. balandžio 21 d. Direktyvos 2004/25/EB dėl įmonių perėmimo pasiūlymų persvarstymo rezultatai, kaip numatoma šios direktyvos 20 straipsnyje, taip pat kai įvertins minėtąją direktyvą (43 konstatuojamoji dalis);
3. ir tikėjosi, kad išorės tyrimai bus gautų empirinių ir teorinių duomenų apie skirtingų nuosavybės modelių valstybėse narėse poveikį ekonominiam veiksmingumui, savininkų galimybes valdyti bendroves ir galimybę sudaryti tarpvalstybinius sandorius analizė ir nuodugni kolektyvinio bendrovių valdymo įstatymų objektyvi analizė, susijusi su ekonominėmis ir socialinėmis valstybių narių sąlygomis ir skirtingais kolektyvinio valdymo modeliais.
Taip pat rengiant Europos Parlamento pirmojo svarstymo poziciją dėl Direktyvos dėl akcininkų balsavimo teisių projekto svarbu atsižvelgti į problemas, susijusias su tarpininkais ir įgaliojimus kaupiančiomis agentūromis.
Ar Komisija supranta, kad:
- įmonė ISS, kuri yra viena iš sutarties šalių, yra viena iš daugiausia balsavimo teisių įgaliojimų turinčių organizacijų, veikiančių JAV ir Europos Sąjungoje?
- trečioji sutarties šalis įmonė Sherman & Sterling yra iš Niujorko kilusi teisės firma?
- ISS vaidmuo, įmonėms Hewlett Packard ir Compaq susijungus į vieną, yra labai kritikuojamas dėl interesų konflikto (konsultavimo paslaugos, įgaliojimų kaupimas ir patarimai teisės klausimais) ir kad Jungtinių Valstijų finansinių rinkų priežiūros institucija Vertybinių popierių mainų komisija (angl. SEC) pradėjo tyrimą šiuo klausimu?
- Jungtinių Valstijų bendrosios apskaitos tarnyba 2006 m. rugsėjo 26 d. paskelbė, kad ji taip pat pradės tyrimą, susijusį su balsavimo patarimų rinkomis, kadangi kyla didelis interesų konfliktų ir dominavimo rinkoje pavojus, nes abiem įmonėms, iš kurių viena yra ISS, priklauso didžiausia rinkos dalis.
Jeigu Komisija tai supranta, kaip ji vertina šiuos faktus atsižvelgdama į interesų konfliktų problemas ir tyrimus JAV?
Ar Komisija įsitikinusi, kad sutarties šalys, kurios buvo pasirinktos išorės tyrimui atlikti, iš tikrųjų atitinka bendrus privalomus Komisijos viešųjų pirkimų procedūrų nepriklausomumo ir objektyvumo kriterijus?
