8.12.2010 B7-0696/2010 PASIŪLYMAS DĖL REZOLIUCIJOS pateiktas siekiant užbaigti diskusijas dėl Tarybos ir Komisijos pareiškimų
pagal Darbo tvarkos taisyklių 110 straipsnio 2 dalį
dėl Afrikos ir ES strateginės partnerystės ateities prieš trečiąjį Afrikos ir ES aukščiausiojo lygio susitikimą
Michael Gahler
,
Mariya Nedelcheva
,
Filip Kaczmarek
,
Gay Mitchell
PPE frakcijos vardu
PE450.526v01-00 B7‑0696/2010 Europos Parlamento rezoliucija dėl Afrikos ir ES strateginės partnerystės ateities prieš trečiąjį Afrikos ir ES aukščiausiojo lygio susitikimą
Europos Parlamentas ,
– atsižvelgdamas į valstybių ir vyriausybių vadovų 2010 m. lapkričio 30 d. pareiškimą Tripolyje,
– atsižvelgdamas į 2010 m. lapkričio 27 d. deklaraciją prieš aukščiausio lygio Visos Afrikos Parlamento ir Europos Parlamento susitikimą,
– atsižvelgdamas į Europos bendrijos steigimo sutarties 177–181 straipsnius,
– atsižvelgdamas į Darbo tvarkos taisyklių 110 straipsnio 2 dalį,
A. kadangi partnerystė tarp Afrikos ir Europos Sąjungos yra grindžiama abipusio intereso išryškinti bendrą potencialą,
B. kadangi Europos Sąjunga teikia daugiau nei pusę vystymosi pagalbos ir lieka didžiausia Afrikos prekybos partnerė,
C. kadangi Afrika įvairina savo partnerystę, ypač su didelėmis Azijos ir Lotynų Amerikos šalimis,
1. džiaugiasi, kad priimtas „Strateginis veiksmų planas“ 2010–2013 m. ir su juo susijusios partnerystės programos, ir tikisi, kad jis suteiks pridėtinės vertės Kotonu susitarimui ir Viduržemio jūros šalių sąjungai ir kad jis yra konkreti tvirtos valios užtikrinti glaudžius ryšius tarp žemynų išraiška;
2. tikisi, kad buvo pasimokyta iš sunkumų, kurie iškilo, kai buvo taikomas pirmasis „Veiksmų planas“ 2008–2010 m.;
I partnerystė programa. Taika ir saugumas
3. palankiai vertina pažangą, pasiektą įgyvendinant „Afrikos taikos ir saugumo struktūrą“, siekiant atskleisti iššūkius kylančius taikai ir saugumui Afrikos žemyne; šiuo požiūriu pabrėžia tvaraus ir planuojamo finansavimo svarbą taikos palaikymo Afrikoje operacijoms, būtinybę vystyti vietos gyventojų atsparumo nesėkmėms pajėgumus ir norą apsaugoti civilius asmenis ginkluotų konfliktų metu;
II partnerystė programa. Demokratinis valdymas ir žmogaus teisės
4. ragina ES ir Afrikos Sąjunga bendrai spręsti pagrindinius nerimą keliančius klausimus, pavyzdžiui, atsako į politines krizes, ir remti ekonominį valdymą, siekiant sukurti bendrus šios srities prioritetus kuriant naują dialogo platformą, skirtą valdymui ir žmogaus teisėms;
5. ragina tiek Visos Afrikos Parlamentą, tiek visas Afrikos Sąjungos valstybes nares ratifikuoti Afrikos Sąjungos demokratijos, rinkimų ir valdymo chartiją;
6. ragina Europos Sąjungą ir Afrikos Sąjungą susitarti bendradarbiauti, siekiant sukurti geresnį bendradarbiavimą tarp Afrikos ir Europos tarptautiniuose forumuose, kuriuose jos dalyvauja, visų pirma Jungtinėse Tautose;
III partnerystės programa. Prekyba, regioninė integracija ir infrastruktūros
7. palankiai vertina tarp ES ir Afrikos Sąjungos pasiektą susitarimą pradėti dialogą siekiant išspręsti bendrą susirūpinimą keliančius klausimus dėl ekonominės partnerystės susitarimų ir stiprinti bendradarbiavimą vidaus rinkos ir finansinių paslaugų srityje; pripažįsta, kad regioninė integracija, prekyba ir investicijos yra labai svarbios ekonominiam stabilumui ir tvariam augimui,
8. ragina Europos Sąjungą ir Afrikos Sąjungą bendradarbiauti žaliavų srityje, ypač daug dėmesio skiriant gebėjimų ugdymui, valdymui, infrastruktūros plėtrai, investicijoms, žinioms ir įgūdžiams geologijos srityje ir kasybos sutarčių skaidrumui;
9. ragina visas Afrikos Sąjungos valstybes nares prisidėti kuriant palankias teisinės ir fiskalinės sistemas, visų pirma, siekiant skatinti ekonomikos augimą ir pritraukti tiesiogines užsienio investicijas, ir, antra, pašalinti korupciją bei sumažinti administracinę biurokratiją ir netinkamo administravimo atvejus;
10. kviečia visas Afrikos ir Europos Sąjungos įmones pasinaudoti galimybėmis, kurias sukūrė strateginio veiksmų plano partnerystės programos;
IV partnerystės programa. Tūkstantmečio vystymosi tikslai
11. atkreipia dėmesį, kad Europos Sąjungos valstybės įsipareigojo iki 2015 m. skirti 0,7 % BNP viešosios pagalbos vystymuisi, o tai yra būtina norint iki to laiko pasiekti TVT;
12. visų pirma užtikrinti, kad TVT pasiekimas būtų visų partnerystės veiklų rezultatų pagrindas;
13. palankiai vertina padarytą pažangą ir ragina tęsti programas švietimo ir sveikatos apsaugos srityse;
14. primena, kad TVT įgyvendinimas yra glaudžiai susijęs su specifinių programų įdiegimu tokiose srityse kaip motinų sveikatos gerinimas, vaikų sveikata ir naujagimių sveikata, lygybė tarp vyrų ir moterų, švietimas, žemėtvarkos politika, tvarus vystymąsis, prieiga prie vandens ir sanitarijos priemonių, parama asmenims su negalia; palankiai vertina aiškią pažangą spartinant žemėtvarkos politikos Afrikoje gairių įgyvendinimą bei procesus maisto saugos ir žemės ūkio srityse;
15. primena, kad itin svarbus vaidmuo Afrikos šalių ekonomikose tenka žemės ūkiui; todėl pabrėžia, kad labai svarbu suvienodinti sanitarijos ir fitosanitarijos standartus ir sustiprinti Afrikos šalių gebėjimus žemės ūkio srityje;
V partnerystės programa. Energetika
16. remia ir skatina konkrečių priemonių įgyvendinimą siekiant plėtoti žemės ūkio sektoriaus ir atsinaujinančios energijos plėtrą;
17. palankiai vertina Afrikos ir ES bendradarbiavimą atsinaujinančios energijos srityje ir politinius tikslus, nustatytus aukščiausiojo lygio susitikime dėl energetikos 2010 m. rugsėjo mėn. Vienoje, kuriuos reikia įgyvendinti iki 2020 m., visų pirma dėl šimto milijonų papildomų Afrikos piliečių galimybės naudotis moderniomis ir tvariomis energetikos paslaugomis, padvigubinti pasienio elektros jungčių pajėgumus tiek Afrikoje, tiek tarp Afrikos ir Europos, padvigubinti gamtinių dujų vartojimą Afrikoje ir padidinti dujų eksportą į Europą, padidinti atsinaujinančių energijos šaltinių naudojimą Afrikoje ir pagerinti energijos vartojimo efektyvumą visuose žemyno sektoriuose;
VI partnerystės programa. Klimato kaita
18. apgailestauja, kad nepavyko priimti bendros pozicijos dėl klimato kaitos, kadangi Afrikos atstovų nuomone ankstesnių aukščiausio lygio susitikimų metu duoti pažadai nebuvo ištesėti;
19. ragina Europos Sąjungą ir Afrikos Sąjungą suvienyti pastangas siekiant sumažinti emisijas, atsirandančias dėl miškų naikinimo ir nykimo;
20. primena Europos Sąjungos įsipareigojimą 2010–2012 m. skirti 7,2 mlrd. eurų iniciatyvoms ir prioritetiniams projektams klimato kaitos srityje; didelė dalis šios sumos yra numatyta Afrikai;
VII partnerystės programa. Migracija, judumas ir užimtumas
21. atkreipia dėmesį į teigiamą migracijos poveikį ir pabrėžia, kad reikia sukurti bendrą strategiją su grafiku ir tiksliais projektais, nukreiptais mažinti neigiamą nelegalios migracijos poveikį;
22. primena visų partnerių įsipareigojimą kurti daugiau ir geresnių darbo vietų skatinant tvarų ir integruotą augimą.
23. palankiai vertina esamų programų sustiprinimą, studentų ir dėstytojų mobilumo atžvilgiu, kartu vykdant tokias iniciatyvas kaip Afrikos universitetas ir Švietimo struktūrų ir programų derinimas;
VIII partnerystės programa. Mokslas, informacijos visuomenė ir partnerystė kosmoso srityje
24. džiaugiasi, kad prasidėjo aukšto lygio mokslo ir technologijų politikos dialogas vyresniųjų pareigūnų ir ministrų lygmeniu, siekiant sustiprinti mokslo ir technologijų bendradarbiavimo sistemą, kad būtų paspartintas integruotas ekonominis augimas ir socialinis vystymąsis Afrikoje;
Bendrosios pastabos
25. tikisi, kad principiniai ketinimai išdėstyti baigiamojoje valstybių ir vyriausybių vadovų deklaracijoje bus įgyvendinti;
26. pastebi, kad nebuvo atstovaujamas Sudanas, kurio valdžios institucijos nelaiko savęs įpareigotos laikytis Tripolio valstybių ir vyriausybių vadovų deklaracijos, ir pageidauja, kad vadovaujantis minėta deklaracija, būtų vykdomos visos 2005 m. taikos susitarimo dalys, įskaitant 2011 m. sausio mėn. suplanuotą referendumą, kuris turėtų suteikti galimybę pietų Sudano gyventojams taikiai pasirinkti savo likimą;
27. apgailestauja, kad kai kurie valstybių ir vyriausybių vadovai iš svarbiausių Europos Sąjungos valstybių narių negalėjo dalyvauti ES ir Afrikos aukščiausio lygio susitikime;
28. nori, kad ateityje būtų priimtos bendros pozicijos dėl didžiųjų pasaulinių problemų, ypač įvairiuose JT organuose ir pasaulio finansinėse organizacijose;
29. apgailestauja, kad prie bendros Afrikos ir Europos Sąjungos strategijos nėra numatytas ir finansavimo planas ir dar kartą prašo įtraukti EPF į biudžetą, kad būtų užtikrinta įvairių Europos finansinių priemonių, naudojamų įvairių partnerystės programų įgyvendinimui, vystymo perspektyvos parlamentinė priežiūra;
30. pageidauja, kad ministerijų padaliniai aktyviau dalyvautų įgyvendinant strategiją;
31. prašo, kad Visos Afrikos Parlamentas ir Europos Parlamentas galėtų pasinaudoti savo priežiūros funkcija prižiūrint strateginio veiksmų plano įgyvendinimą;
32. tikisi, kad visų Afrikos ir Europos Sąjungos valstybių nacionaliniai parlamentai išnagrinės ir aptars strateginį planą;
33. paveda Pirmininkui perduoti šią rezoliuciją ES Tarybai, Komisijai, vyriausiajai įgaliotinei užsienio reikalams ir saugumo politikai, valstybių narių vyriausybėms ir parlamentams, Afrikos Sąjungos institucijoms, AKR ir ES Jungtinės parlamentinės asamblėjos pirmininkams ir Visos Afrikos Parlamentui (VAP).
