Europos Parlamentas siekia išsiaiškinti dėl savo pastatų Strasbūre
Biudžeto kontrolė
2006-04-27 - 17:03
Ketvirtadienį Europos Parlamentas patvirtino daugumos ES institucijų bei agentūrų 2004 m. biudžeto įvykdymo ataskaitas. Tačiau deputatai atidėjo balsavimą dėl paties Parlamento biudžeto įvykdymo, kol bus išsiaiškintos dviejų jo pastatų Strasbūre nuomos bei pirkimo aplinkybės.
Kilus abejonėms dėl dviejų EP pastatų Strasbūre nuomos bei išpirkimo aplinkybių, Europos Parlamentas ketvirtadienį didele balsų dauguma atsisakė patvirtinti savo paties 2004 m. biudžeto įvykdymo ataskaitą ir pusmečiui grąžino ją EP Biudžeto kontrolės komitetui. Tik 3 deputatai pritarė ataskaitos patvirtinimui, 591 jam nepritarė, o 13 susilaikė.
Pasklido pranešimai, jog EP pastatų Strasbūre nuomos kaina galėjo būti nepagrįstai didelė, o Strasbūro savivaldybė, būdama nuomos tarpininkė, už numatytą dviejų pastatų pardavimą Parlamentui planavo gauti 29 milijonų eurų kompensaciją iš pastatų savininko. Kadangi Parlamentas suinteresuotas sandėrio skaidrumu, jo biuras sustabdė pastatų išpirkimą ir paprašė Strasbūro miesto valdžią pateikti visą su juo susijusią informaciją. EP pirmininkas Josep Borrell (Žozepas Borelis) taip pat kreipsis į Prancūzijos ministrą pirmininką Dominique de Villepin (Dominiką de Vilpeną) su prašymu padėti išsiaiškinti padėtį.
Lietuvos deputatė Ona JUKNEVIČIENĖ (Liberalų ir demokratų aljansas) plenariniame posėdyje kalbėjo: „Ar mes šiandien turime teisę stebėtis, kad Strasbūro miesto valdžia stengėsi už pastatus gauti nepagrįstai aukštą kainą? Manau, kad ne, nes mes patys ją paskatinome tokiems veiksmams. EP būstinės išlaikymas Strasbūre yra pasmerktas būti nuostolingas tol, kol mes jo neatsisakysime“. Pasak deputatės, sukčiavimą bei korupciją dažnai skatina „monopolinė padėtis, nelogiški įstatymai ar politiniai sprendimai“. Kalbėtoja tęsė: „Mes patys nutarėme naudotis pastatais Strasbūre, žinodami, kad jie kainuos nepateisinamai milžiniškas lėšas ir neš nuostolius miestui, jo žmonėms... Manau, kad Strasbūro žmonės, kaip ir visi kiti Bendrijos piliečiai, tapo mūsų pačių priimtų neteisingų sprendimų įkaitais“. Pritarusi siūlymui atidėti EP biudžeto patvirtinimą tol, kol bus „išsiaiškinta, ar būta sukčiavimų, įstatymų ar sutarčių pažeidimų“, deputatė paragino „atsisakyti nepateisinamo, gėdingo Europos žmonių pinigų švaistymo“, dirbti vienoje vietoje (Briuselyje), o sutaupytus pinigus „skirti ten, kur jų labiausiai reikia“.
Tačiau EP pranešėjas Markus FERBER (Europos liaudies partija) pažymėjo, jog, siekdamas išsiaiškinti pastatų nuomos ar pirkimo aplinkybes, Parlamentas nekelia klausimo dėl jo būstinės Strasbūre, kuri įtvirtinta ES sutartyje.
Kitų ES institucijų ir agentūrų biudžeto įvykdymo ataskaitos. Parlamentas ketvirtadienį patvirtino likusių ES institucijų ir agentūrų biudžeto įvykdymo ataskaitas, tačiau tuo pačiu pareikalavo sustiprinti Sąjungos valstybių atsakomybę už ES lėšų naudojimą. Pagal ES sutartį Europos Komisija atsako už Sąjungos lėšų panaudojimą, nors keturis penktadalius šių lėšų ji valdo kartu su ES valstybėmis. Jau vienuoliktus metus iš eilės Europos Audito Rūmai randa neatitikimų naudojant ES lėšas. Siekdamas ištaisyti trūkumus, Parlamentas siūlo įteisinti Sąjungos valstybių prievolę teikti kasmetines ES lėšų panaudojimo deklaracijas. EP jau anksčiau pareiškė, jog tokią deklaraciją turėtų pasirašyti kiekvienos šalies finansų ministras. Deputatai apgailestauja, kad ES Taryba atsisakė svarstyti tokį siūlymą. Todėl šįkart jie prašo laikinai įteisinti atskiras šalių deklaracijas kiekvienoje ūkio srityje, kurias pasirašytų pačių valstybių paskirti organai. Taip pat raginama sustiprinti valstybių audito institucijų vaidmenį. Parlamentarai prašo patobulinti Europos Komisijos finansinės atskaitomybės tvarką. Šiuo metu Komisijos direktoratų vadovai teikia ataskaitas už šių direktoratų finansinę veiklą. EP nariai siūlo, kad šias ataskaitas pasirašytų Komisijos generalinis sekretorius, biudžeto generalinis direktorius bei auditorius. Tai sustiprintų šių pareigūnų atsakomybę už lėšų panaudojimą. Be to, deputatai sveikina Komisijos iniciatyvą mažinti teisės aktų skaičių ir juos supaprastinti, taip pat palengvinti prieigą prie dokumentų. Parlamentarai ragina viešai skelbti informaciją apie Komisijos administruojamus projektus ir ES fondų gavėjus.
Deputatai taip pat prašo įpareigoti Europos Teisingumo Teismo teisėjus deklaruoti savo finansinius interesus. Kita vertus, jie atkreipia dėmesį į Europos Audito Rūmų pastabas dėl Europos rekonstrukcijos agentūros lėšų panaudojimo trūkumų. Parlamentarai ragina ES agentūras veiksmingai naudoti joms skirtus išteklius, vengti darbų dubliavimo ir skaidriai vykdyti savo veiklą.
Diskusijoje EP Vystymosi komiteto vardu kalbėjusi Lietuvos deputatė Danutė BUDREIKAITĖ (Liberalų ir demokratų aljansas) teigė jog, „nepaisant Europos Komisijos pastangų, išlieka tobulintinų biudžeto panaudojimo sričių“. Deputatės teigimu, „nepakankamai koordinuojama donorų parama, vis dar nėra parengtos Bendrijos narių bendradarbiavimo vertinimo rezultatų metodikos“. D. Budreikaitės nuomone, Europos Komisijai reikėtų „turėti aiškesnius valstybių tinkamumo gauti paramą įrodymus, stiprinti vietos atstovų bendradarbiavimą ir naudoti skatinamuosius viešųjų finansų naudojimo efektyvumo rodiklius“. Kalbėtoja atkreipė dėmesį, jog iki 2007 m. pabaigos gali būti nepanaudota iki 700 milijonų eurų, skirtų paramai vystymuisi. Deputatė taip pat paragino sustiprinti vystymosi politikos administracinio valdymo pajėgumus Bulgarijoje ir Rumunijoje prieš joms įstojant į ES.
Kita Lietuvos deputatė Margarita STARKEVIČIŪTĖ (Liberalų ir demokratų aljansas) paragino sustiprinti ES agentūrų atskaitomybę. Deputatės teigimu, agentūrų pateiktos ataskaitos atspindi tik jų finansinę padėtį, tuo tarpu „norint išsamiai įvertinti agentūrų lėšų panaudojimą reikėtų atlikti jų veiklos auditą“. Kalbėtoja ragino siekti, kad agentūros naudotų savo lėšas kuo veiksmingiau. Be to, kai kurių agentūrų funkcijos persidengia. Taip pat neaišku, kaip nustatomas administracine veikla užsiimančių darbuotojų ir specialistų santykis. „Todėl tai, kad auditoriai nerado didesnių pažeidimų, dar neliudija, kad ES lėšos naudojamos tinkamai“, - teigė M. Starkevičiūtė. Deputatė siūlė Audito Rūmams „išplėsti savo specialiąsias metines ataskaitas dėl agentūrų ir įtraukti į jas agentūrų veiklos išlaidų ir naudos ( cost-benefit ) analizę“. Kalbėtoja taip pat paragino „padidinti agentūrų atsakomybę už efektyvų ES mokesčių mokėtojų lėšų panaudojimą ir užtikrinti, kad agentūros būtų atskaitingos atitinkamiems EP komitetams“.
Jan MULDER (ALDE, NL) Markus FERBER (PPE-DE, DE) Nils LUNDGREN (IND/DEM, SE)
Dėl 2004 m. biudžeto įvykdymo patvirtinimo
Biudžeto įvykdymo patvirtinimo procedūra.
Svarstymas: 2006-04-26. Balsavimas: 2006-04-27
20060421IPR07488
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
