KLAUSIMAS ŽODŽIU SU DEBATAIS O-0068/08
pagal 108 Darbo tvarkos taisyklių straipsnį
pateikė
Pervenche Berès
Ekonomikos ir pinigų politikos komiteto vardu
Komisijai
Tema: ES atsakas į nepriklausomų turto fondų problemą
Nepriklausomi turto fondai, t. y. valstybei priklausančios investicinės priemonės, kuriomis investuojamos perteklinės valstybės lėšos, sparčiai auga. Todėl daugėja politinių ginčų ir auga galima, jų keliama rizika.
Rizikingų paskolų krizė ir jos pasekmės turėjo netikėtą poveikį atskleidžiant nepriklausomų turto fondų galimybes. Nepriklausomiems turto fondams atsivėrė naujos galimybės, kai kuriems iš jų pavyko išgelbėti keletą svarbių bankų.
Ar manote, kad atsižvelgiant į tai, kad šiuo metu atsiranda įvairių nacionalinių iniciatyvų, reikalingas koordinavimas Europos lygmeniu, kuris padėtų sutelkti valstybių narių parengtas taisykles siekiant užtikrinti vienodas veiklos sąlygas ir užtikrintų galimybę veiksmingai ir laiku duoti atsaką, jei bus padaryta įtaka jautriems sektoriams? Ar Komisija, atsižvelgdama į tai, tikrina, kokias iniciatyvas parengė valstybės narės ir ar šios iniciatyvos atitinka ES teisę? Ar reikėtų objektyviai įvertinti įvairias turimas priemones (t. y. skaidrumo reikalavimus, nepriklausomų turto fondų balsavimo teisės, auksines akcijas, akcininkų teises) ir suformuoti ES požiūrį į jautrius sektorius, kurie peržengtų valstybės sienas? Ką manote apie šių fondų registracijos sistemą?
Ar manote, kad reikėtų paaiškinti EB sutarties 58 straipsnį, kuris numato kapitalo ir mokėjimų judėjimo apribojimus siekiant užtikrinti viešąją tvarką, kad būtų visiškai laikomasi ES interesų, o vidaus rinka veiktų sklandžiai?
Kokių veiksmų turėtų ES imtis pasauliniu mastu? Ar ji turėtų vadovauti formuojant pasaulinį požiūrį į nepriklausomus turto fondus, skatinti gerą patirtį ir spręsti rinkos atvirumo abipusiškumo klausimą?
Ar manote, kad reikia apibrėžti ir paviešinti tvirtą ES poziciją ex ante, ypač pasaulinių derybų metu?
Kaip manote, ar reikia organizuoti esmines diskusijas apie pasaulio rinkų veikimą ir po to pateikti pasiūlymus atitinkamam tarptautiniam forumui?
Ar reikia imtis priemonių dėl naftos monarchijų, dėl kurių dar labiau išbalansuojamas euro ir dolerio kursas, nes nafta parduodama už dolerius, kurie per nepriklausomus turto fondus vėl investuojami į turtą eurais?
