4.7.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė Annemie Neyts-Uyttebroeck
ALDE frakcijos vardu,
dėl padėties Artimuosiuose Rytuose
Europos Parlamento rezoliucija dėl padėties Artimuosiuose Rytuose
Europos Parlamentas ,
–
atsižvelgdamas į savo ankstesnes rezoliucijas dėl Artimųjų Rytų, ypač į 2006 m. rugsėjo 7 d. rezoliuciją dėl padėties Artimuosiuose Rytuose ir į 2006 m. lapkričio 16 d. rezoliuciją dėl padėties Gazos ruože,
–
atsižvelgdamas į 2007 m. balandžio 23 d. ir 2007 m. gegužės 24 d. Išorės santykių tarybos posėdžių išvadas,
–
atsižvelgdamas į Ketverto 2007 m. gegužės 30 d. pareiškimą,
–
atsižvelgdamas į Darbo tvarkos taisyklių 103 straipsnio 2 dalį,
A.
kadangi grupuotė HAMAS nusprendė paimti valdžią Gazos ruože karinėmis priemonėmis ir išžudė grupuotės FATAH bei Palestinos savivaldos saugumo pajėgų narius, nepaisant to, kad neseniai, remiantis Mekos deklaracija, buvo sudaryta Palestinos įstatymų leidybos taryba ir prezidento institucija (abi institucijos demokratiškai išrinktos) bei sudaryta vienybės vyriausybė,
B.
kadangi šie šiurpūs įvykiai prasidėjo visų pirma dėl politinio nestabilumo ir kylančio Palestinos susiskaldymo, nes Palestinos gyventojai, kurie tebėra okupuoti, neturi pagrįstų taikos proceso galimybių, taip pat Ketvertui, įskaitant ES atstovus, nesugebėjus tinkamai pripažinti Palestinos demokratiškų rinkimų rezultatų,
C.
kadangi Gazos ruožą užėmus grupuotei HAMAS prezidentas Abbas sudarė naują ypatingosios padėties vyriausybę, kuriai vadovauja ministras pirmininkas Fayyad, ir kadangi Izraelio vyriausybė pasiruošusi bendradarbiauti su ja ir prisiimti įsipareigojimus šiai vyriausybei,
D.
kadangi humanitarinė padėtis Palestinoje, ypač Gazos ruože, beveik katastrofiška ir dar blogėja dėl nesenų įvykių: paplitęs skurdas, neteikiama būtiniausių paslaugų, nemokama darbo užmokesčio daugeliui valstybės tarnautojų, gyventojai jaučiasi pažeminti,
E.
kadangi padėtis dar sunkesnė paaštrėjus Palestinos vidaus konfliktui,
F.
smerkia ir Sderoto vietovės Izraelyje apšaudymą raketomis, kurį įvykdė radikalios palestiniečių grupuotės ir dėl kurio žuvo du asmenys ir buvo daug sužeistų, ir Izraelio ginkluotųjų pajėgų atsakomuosius veiksmus, dėl kurių pastaruoju metu žuvo daugiau kaip šimtas asmenų, daugiausiai civilių,
G.
kadangi Ketvertas, siekdamas patvirtinti savo politinį aktyvumą konflikto metu, dabar paskyrė Britanijos ministrą pirmininką Tonį Blairą naujuoju Artimųjų Rytų pasiuntiniu,
H.
kadangi 2007 m. kovo 29 d. Rijade įvykusiame Arabų lygos aukščiausiojo lygio susitikime atnaujinus Arabų šalių taikos iniciatyvą atsirado nauja reali galimybė visiškai išspręsti konfliktą regione,
I.
kadangi gyvybingos Palestinos valstybės perspektyvas visą laiką žlugdo ir palestiniečių vienybės stygius, ir nuolat dėl besiplečiančių gyvenviečių bei dėl Izraelio sienos statybos kintanti padėtis rajone,
J.
kadangi Izraelio kapralas Shalit Gazos ruožo radikalių grupuočių tebelaikomas nelaisvėje, o tūkstančiai palestiniečių, tarp jų buvusios vyriausybės ir įstatymų leidybos tarybos nariai, kalinami Izraelyje,
1.
griežtai smerkia grupuotės HAMAS vadovaujamą karinį perversmą Gazos ruože ir ginkluotos grupuotės narių padarytus nusikaltimus bei mano, kad grupuotės HAMAS pasirinkta strategija kenkia Palestinos gyventojų interesams ir teisėtiems lūkesčiams;
2.
mano, kad tebesitęsiantis pagrindinių Palestinos grupuočių susiskaldymas labai žlugdo Palestinos gyventojų viltis ir jų teisėtus lūkesčius, tačiau, nepaisydamas to, mano, kad ši krizė nepateisintų taikos perspektyvos stabdymo, o galėtų būti postūmis siekiant atnaujinti aiškią darbotvarkę dėl visapusiško Izraelio ir Palestinos savivaldos susitarimo;
3.
džiaugiasi ministro pirmininko Olhmerto iniciatyva vėl pradėti tiesiogines derybas su prezidentu Abbasu;
4.
kviečia visas šalis aktyviai skatinti susitaikymą ir atkurti taikų bendradarbiavimą tarp Palestinos grupuočių, nutraukiant karinius veiksmus ir pradedant programinį dialogą su prezidentu Abbasu;
5.
džiaugiasi greita prezidento Abbaso reakcija kuriant naująją Palestinos vyriausybę, vadovaujamą ministro pirmininko Fayyado, ir kviečia Tarybą, Komisiją ir kitus Ketverto ministrus, įskaitant naująjį pasiuntinį, teikti visišką politinę paramą siekiant įtvirtinti jų vaidmenį;
6.
džiaugiasi Ketverto sprendimu atnaujinti tiesioginę pagalbą Palestinos savivaldai ir ragina Europos Komisiją pagreitinti tiesioginius mokėjimus bei palengvinti procedūras; taip pat džiaugiasi Izraelio sprendimu atnaujinti mokesčių pervedimą Palestinos savivaldai;
7.
mano, kad ši krizė gali būti įveikta tik atnaujinus tiesiogines Izraelio ir Palestinos derybas, sustabdžius smurtą, apčiuopiamai pagerinus palestiniečių, kurie visą laiką varžomi patikrinimo punktų, skiriamosios sienos ir nuolat besiplečiančių gyvenviečių, gyvenimo sąlygas ir akivaizdžiai atnaujinus taikos procesą, paremtą dar kartą patvirtintu Arabų lygos pasiūlymu;
8.
džiaugiasi tuo, kad ministras pirmininkas Ehud Olhmert nagrinėja galimybes atnaujinti taikos derybas su Sirija, džiaugiasi pirminiu teigiamu Sirijos atsakymu ir E. Olmerto pranešimu, kad greitai bus išlaisvinti keli kalinami palestiniečiai;
9.
ragina grupuotę HAMAS užtikrinti greitą kapralo Shalito išlaisvinimą;
10.
pakartotinai smerkia civilių gyventojų žudynes, įvykusias dėl karinių operacijų, teroro išpuolių, įskaitant tebesitęsiantį pietų Izraelio apšaudymą „Quassam“ raketomis ir neteismines mirties bausmes, bei patvirtina įsitikinimą, kad smurtas tegali sukelti daugiau baimės ir neapykantos;
11.
pakartotinai smerkia tolesnę gyvenviečių plėtrą, ypač rytų Jeruzalėje, ir sienos statybą už 1967 m. nustatytų valstybinių sienų ribų, ir mano, kad ši veikla nepriimtina, Palestinos žmonėms taikoma kolektyvinė bausmė, kuri ne tik prieštarauja tarptautinei teisei, bet ir yra viena iš pagrindinių kliūčių taikai;
12.
yra susirūpinęs dėl Gazos ruožo uždarumo, kuris dar labiau gilina humanitarinę krizę šiame ruože, ir perspėja, kad bet koks tolesnis Gazos ruožo izoliavimas dar labiau sunkins politinę padėtį;
13.
remia ES komisijos narių raginimą Izraeliui nedelsiant atverti Gazos ruožo valstybines sienas, siekiant leisti jas pereiti ir civiliams gyventojams, ir humanitarinės pagalbos organizacijoms;
14.
ragina Tarybą į kito Ketverto posėdžio darbotvarkę įtraukti tarptautinių civilinių ir karinių taikos palaikymo pajėgų dislokavimo Gazos ruože klausimą, taip siekiant sumažinti įtampą, skatinti dialogą tarp visų šalių, teikti pagalbą civiliams gyventojams ir juos ginti bei iš arti stebėti padėtį, įskaitant radikaliųjų teroristų skverbimąsi į teritoriją;
15.
visoms šalims primena, kad Palestinos vidaus konfliktas ir karinis bei politinis skilimas tarp Gazos ruožo ir Vakarų kranto nekelia abejonių dėl palestiniečių tautos nedalumo ar ateities valstybės;
16.
patvirtina, kad neatsižvelgiant į krizę Gazos ruože ir Vakarų krante, Izraelio ir Palestinos konfliktas negali būti išspręstas karinėmis priemonėmis, nuolatine okupacija ar kitos šalies teisių ir gyvavimo neigimu ir kad konfliktą išspręsti galima tik pasiekus galutinį susitarimą, kuris būtų paremtas dviejų demokratinių, suverenių, gyvybingų valstybių, kurių sienos būtų abipusiškai pripažintos, sambūviu, kartu išsprendžiant Jeruzalės statuso klausimą;
17.
paveda Pirmininkui perduoti šią rezoliuciją Tarybai, Komisijai, Palestinos savivaldai ir Palestinos įstatymų leidybos tarybai, Izraelio vyriausybei ir Knesetui, Rusijos ir Jungtinių Amerikos Valstijų vyriausybėms ir parlamentams, Arabų lygos generaliniam sekretoriui ir Jungtinių Tautų Generaliniam Sekretoriui.
