Europos Parlamentas: „Rusija privalo gerbti žmogaus teises ir demokratiją“
Užsienio ryšiai
2007-05-10 - 13:53
„Tvirtas žmogaus teisių ir demokratinių vertybių gynimas turėtų būti esminis ES bendradarbiavimo su Rusija principas“, – sakoma ketvirtadienį Europos Parlamento priimtoje rezoliucijoje´, skirtoje gegužės 18 d. Samaroje numatytam ES ir Rusijos vadovų susitikimui.
„Rusija išlieka svarbi strateginio bendradarbiavimo partnerė, su kuria ES sieja ne tik ekonominiai ir prekybiniai interesai, bet ir tikslas glaudžiai bendradarbiauti tarptautinėje arenoje bei bendroje kaimyninėje erdvėje“, – teigiama rezoliucijoje. Europarlamentarai ragina ES pirmininkaujančią Vokietiją tęsti darbą siekiant kuo greičiau pradėti derybas dėl naujos Partnerystės ir bendradarbiavimo sutarties.
Savo ruožtu EP nariai reiškia susirūpinimą dėl demokratijos ir žmogaus teisių Rusijoje – teismų nepriklausomumo stokos (pavyzdžiui, „Jukos“ byloje), padidėjusios žiniasklaidos kontrolės, policijos ir teismų nesugebėjimo rasti už žurnalistų nužudymus atsakingus asmenis, bei represinių priemonių prieš opoziciją. Deputatai ragina užtikrinti, kad ES ir Rusijos derybose žmogaus teisėms ir demokratinėms vertybėms „netektų antraeilis vaidmuo“, o „Rusijos valdžios institucijoms teikiama finansinė parama būtų susieta su demokratinių standartų stiprinimu“.
EP ragina Rusijos valdžią užtikrinti 2007 m. gruodžio mėn. Dūmos bei 2008 m. prezidento rinkimų sąžiningumą bei garantuoti žodžio laisvę opozicinėms partijoms. Europarlamentarai smerkia taikių demonstracijų išvaikymą Maskvoje ir Sankt Peterburge, taip pat reiškia susirūpinimą dėl „vis dar sunkiai pažeidžiamų žmogaus teisių“ Čečėnijoje – žudymų, kankinimų, žmonių dingimo, įkaitų ėmimo ir nepagrįsto įkalinimo. Savo ruožtu EP nariai pažymi, jog „nepasiekta jokios pažangos“ sprendžiant „įšaldytus konfliktus“ kaimyninėse šalyse.
Parlamentas ragina ES „parodyti solidarumą su Estija dėl neseniai Taline vykusių įvykių“ ir „laikytis vienos pozicijos“ šiuo klausimu. Jis taip pat ragina Rusiją laikytis Vienos konvencijos įsipareigojimų bei užtikrinti užsienio šalių ambasadų apsaugą. Europarlamentarai siūlo stiprinti ES šalių vienybę ir solidarumą palaikant santykius su Rusija, „todėl teigiamai vertina bendrą ES poziciją derybose su Maskva dėl Rusijos draudimo importuoti lenkišką mėsą panaikinimo“.
Parlamentas ragina laikytis tarpusavio priklausomybės, skaidrumo ir rinkos atvirumo principų Baltijos jūros dujotiekio ir kituose stambiuose energetikos projektuose. Deputatai taip pat siūlo į būsimą ES ir Rusijos Partnerystės susitarimą „įrašyti Energetikos chartijos principus, kurie pagyvintų tarpusavio ryšius ir nuramintų europiečius, kad Rusija naudoja savo milžiniškus energetinius išteklius kaip politinį ginklą“. ES šalys turi būti vieningos šiais klausimais, pažymi deputatai.
Europarlamentarai remia Rusijos narystę Pasaulio prekybos organizacijoje, taip pat siekį sukurti bendrą ekonominę erdvę bei atvirą integruotą ES ir Rusijos rinką. Jie pritaria iniciatyvai dėl bevizių kelionių tarp ES ir Rusijos, taip pat sveikina Latvijos ir Rusijos sienos sutarties pasirašymą bei ragina ratifikuoti tokią pat sutartį su Estija.
Susirūpinęs dėl prezidento V. Putino pareiškimų priešraketinės sistemos kūrimo Lenkijoje ir Čekijoje klausimu, Parlamentas kviečia surengti atvirą diskusiją šiuo klausimu, kuri leistų išsiaiškinti jos poreikius, įvertinti grėsmes ir apsvarstyti galimus saugumo užtikrinimo būdus.
Lietuvoje išrinktų europarlamentarų nuomonės
Diskusijoje kalbėjęs Gintaras Didžiokas (Sąjunga už tautų Europą) pažymėjo, jog ir lenkiškos mėsos, ir paminklo perkėlimo Estijoje klausimai yra politiniai įrankiai, kuriais Rusija bando skaldyti ES vienybę ir silpninti ES. „Kada ES politikai supras, ką iš tikrųjų daro Rusija?“, – klausė deputatas ir pridūrė: „Vienintelis būdas atsispirti tokiai primetamai taktikai yra aiškiai kalbėti vienu balsu. Reikia demonstruoti tikrą, o ne deklaratyvų ES solidarumą. Reikia aiškiai pasakyti Rusijai, kad ES neleis manipuliuoti savo vienybe [ir] neišduos savo idealų... Mes siekiame civilizuotos, dvipuse pagarba, demokratijos ir teisės normomis pagrįstos partnerystės.“
Tuo tarpu Justo Vinco Paleckio (Socialistų frakcija) nuomone, „ne savaime atsiradusi krizė Estijos ir Rusijos santykiuose“ liudija, jog trūksta supratimo, kad „visos ES šalys yra ir lygios ir vienodai suverenios“. Tačiau, deputato nuomone, „dialogas juo labiau reikalingas, nes alternatyva – priartėjimas prie dar neužžėlusių šaltojo karo apkasų“, o tai „niekam nebūtų naudinga ir taip nestabiliame šių dienų pasaulyje“. Todėl „nelengvi pokalbiai Samaroje“ turėtų padėti išsiaiškinti šalių pozicijas ir kurti „naujas realijas atitinkančias politinio žaidimo taisykles“. Pasak J.V. Paleckio, „strateginė partnerystė su Rusija lieka ES tikslas“, o nauja ES ir Rusijos partnerystės sutartis „būtų labai svarbi“ stiprinant ekonominį bendradarbiavimą, saugumą ir stabilumą. Tačiau, europarlamentaro teigimu, „šio tikslo reikia siekti iš abiejų pusių, įtvirtinant žmogaus teises, demokratiją ir laisvą žodį, atsisakant didžiavalstybinių ir imperinių ambicijų“.
Vienos minutės kalbą šia tema taip pat pasakė Eugenijus Gentvilas (Liberalų ir demokratų aljansas). Deputatas kalbėjo: „Estijoje Rusija elgiasi grubiai ir net neslepia to savo elgesio. Pradėta blokada prieš ES valstybę. Tačiau anksčiau Latvijoje ar Lietuvoje ar kitose šalyse Rusija elgėsi subtiliau ir galbūt dėl to ES buvo abejinga daugeliui Rusijos veiksmų. Po įvykių Estijoje siūlau persvarstyti ES santykius su Rusija. Strateginę partnerystę turi keisti principingas, garbingas ir pragmatiškas bendradarbiavimas.“ E. Gentvilas paragino atidėti gegužės 18 d. susitikimą Samaroje ir „išdėstyti ES nuomonę, kokiomis sąlygomis tokie susitikimai gali būti tęsiami ateityje“. Europarlamentaras nuogąstavo, kad „ES vadovai norės dar kartą nusifotografuoti su antidemokratu V. Putinu vietoj to, kad gintų ES demokratines vertybes“.
Svarstymas: 2007-05-09.
Balsavimas: 2007-05-10
20070507IPR06398 ES ir Rusijos santykių apžvalga
LT
1
LINK
http://ec.europa.eu/external_relations/russia/intro/index.htm
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
