5.12.2007
PASIŪLYMAS DĖL REZOLIUCIJOS
pateiktas uždavus klausimą, į kurį atsakoma žodžiu B6‑0383/2007
pagal Darbo tvarkos taisyklių 108 straipsnio 5 dalį
pateikė Kader Arif, Anne Ferreira, Glyn Ford, Erika Mann ir Joan Calabuig Rull
PSE frakcijos vardu,
dėl Europos tekstilės sektoriaus ateities 2008 m.
Europos Parlamento rezoliucija dėl Europos tekstilės sektoriaus ateities 2008 m.
Europos Parlamentas ,
–
atsižvelgdamas į 2005 m. birželio mėn. sudarytą Kinijos ir Komisijos susitarimo memorandumą, kuris nustos galioti 2008 m. sausio 1 d.,
–
atsižvelgdamas į Komisijos ir Kinijos užsienio prekybos ministerijos sprendimą dėl bendros importo priežiūros sistemos 2008 m.,
–
atsižvelgdamas į savo ankstesnes rezoliucijas šiuo klausimu, ypač į rezoliuciją dėl tekstilės ir drabužių sektoriaus būklės po 2005 m. Priimti tekstai, P6_TA(2005)0321 . ,
–
atsižvelgdamas į Darbo tvarkos taisyklių 108 straipsnio 5 dalį,
A.
kadangi Kinija yra didžiausia pasaulio gamintoja ir didžiausia tekstilės gaminių ir aprangos eksportuotoja į Europos Sąjungą,
B.
kadangi, 2005 m. dėl PPO nustojus galioti daugiašaliam susitarimui dėl tekstilės, Komisija ir Kinija 2005 m. sudarė susitarimo memorandumą, pagal kurį pereinamuoju laikotarpiu, pasibaigsiančiu 2008 m. sausio 1 d., nustatomi apribojimai, taikomi iš Kinijos importuojamiems tam tikrų kategorijų tekstilės gaminiams,
C.
kadangi Europos Sąjunga ir Kinijos užsienio prekybos ministerija priėmė sprendimą dėl bendros importo priežiūros sistemos 2008 m.,
D
kadangi, Kinijai įstojus į Pasaulio prekybos organizaciją (PPO), PPO narėms buvo leista iki 2008 m. taikyti specialias apsaugos priemones (kiekybinius eksporto apribojimus), jei kiltų rinkos sutrikimo pavojus,
E.
kadangi 70 proc. visų suklastotų prekių, patenkančių į Europos rinką, yra iš Kinijos, o pusė Europos muitinės procedūrų, skirtų kovoti su klastojimu, yra susijusios su tekstilės gaminiais ir apranga,
F.
kadangi Europos Sąjungoje tekstilės sektorius dažniausiai sutelktas regionuose, kuriuos labai palietė ekonomikos restruktūrizavimas; kadangi didžiąją minėtojo sektoriaus dalį sudaro MVĮ,
1.
supranta, kad kvotų sistemos panaikinimas yra privalomo susitarimo, sudaryto Kinijai prisijungus prie PPO sistemos, dalis, tačiau mano, kad prireikus Europos Sąjunga turėtų pasinaudoti teisine galimybe taikyti apsaugos priemones iki 2008 m. pabaigos;
Išorinis konkurencingumas
2.
ragina Komisiją užtikrinti viso Europos tekstilės sektoriaus išorinį konkurencingumą, garantuojant geresnes ir patikimesnes patekimo į rinką sąlygas pagal daugiašalius, regioninius ir dvišalius prekybos susitarimus;
3.
prašo Komisijos pasinaudoti galimybe, kurią suteikia derybos dėl minėtųjų prekybos susitarimų, siekiant paraginti trečiąsias šalis laikytis aplinkos ir socialinių standartų (pvz., tinkamo darbo standartų), kad būtų kovojama su aplinkos ir socialiniu dempingu ir užtikrinama sąžininga partnerių ekonomikos plėtra;
4.
ragina Komisiją ir valstybes nares aktyviai padėti modernizuoti ES įsikūrusią tekstilės pramonę, remiant technologines naujoves, tyrimus ir taikomąją veiklą pagal Septintąją bendrąją programą, taip pat remiant profesinį mokymą, ypač mažose ir vidutinėse įmonėse;
5.
mano, kad iš trečiųjų šalių importuojamiems tekstilės gaminiams turėtų būti taikomos privalomos kilmės žymėjimo taisyklės, ir, atsižvelgdamas į tai, ragina Tarybą priimti kol kas nepriimtą pasiūlymą dėl reglamento dėl pagaminimo vietos; pažymi, kad šis reglamentas padėtų užtikrinti geresnę vartotojų apsaugą ir paremtų tyrimais, naujovėmis ir kokybe grindžiamą Europos pramonę;
Nesąžininga prekyba ir klastojimas
6.
mano, kad prekybos apsaugos priemonės yra esminis reguliavimo būdas ir teisėtas įrankis, skirtas kovoti su nesąžininga trečiųjų šalių prekyba, visų pirma tekstilės ir aprangos sektoriuje; ragina Komisiją Europos Sąjungoje didinti prekybos apsaugos priemonių skaidrumą ir galimybę jas numatyti, siekiant paspartinti ir supaprastinti procedūras, taip sudaryti sąlygas, kad prekybos apsaugos priemonėmis galėtų lengviau pasinaudoti MVĮ;
7.
bijo, kad nesąžininga prekyba gali priversti daugelį sektoriaus įmonių uždaryti gamyklas Europoje ir perkelti savo veiklą už Europos Sąjungos ribų, o tai sukeltų dideles socialines ir ekonomines pasekmes tradiciniuose tekstilės gamybos regionuose;
8.
ragina Komisiją daryti politinį ir ekonominį spaudimą Kinijos institucijoms, siekiant, kad būtų sušvelninti apribojimai, susiję su dirbtinai sumažintu Kinijos valiutos kursu, kuris skatina didžiulį iš Kinijos importuojamų tekstilės gaminių ir aprangos srautą; ragina Kinijos valdžios institucijas dar kartą įvertinti pusiausvyrą, susijusią su savo valiutos keitimo kursu euro ir dolerio atžvilgiais;
9.
ragina Komisiją toliau spręsti intelektinės nuosavybės teisių pažeidimų, visų pirma klastojimo, problemą; taip pat ragina Komisiją aktyviau kovoti su šiais pažeidimais daugiašaliu ir dvišaliu lygmenimis;
Importo priežiūra
10.
reiškia susirūpinimą dėl to, kaip bus diegiama bendros importo priežiūros sistema; ragina Komisiją užtikrinti, kad ši dvigubo tikrinimo sistema būtų tinkamai taikoma, ir įvertinti sistemos veiksmingumą; pabrėžia, kad dvigubo tikrinimo sistema negali būti taikoma tik 2008 m. ir veiksmingą priežiūros sistemą reikėtų užtikrinti ilgesnį laikotarpį;
11.
ragina Aukšto lygio grupę tekstilės klausimais užtikrinti, kad tinkamai veiktų į Europos Sąjungą importuojamų tekstilės gaminių ir aprangos priežiūros sistema;
12.
ragina Europos Komisiją įdiegti stebėsenos sistemą ir įvertinti rezultatus iki pirmojo 2008 m. ketvirčio pabaigos, siekiant užtikrinti, kad būtų tinkamai ir greitai atsižvelgiama į išaugsiančio tekstilės gaminių importo neigiamą poveikį; ragina Komisiją teikti Parlamentui rezultatų ataskaitą;
Parama ES tekstilės sektoriui ir darbuotojams
13.
ragina Komisiją ir valstybes nares padėti darbuotojams taikant socialines priemones, taip pat įgyvendinti restruktūrizavimo priemones taikančioms įmonėms skirtus praktinius planus, jei rinkos liberalizavimas turės neigiamos įtakos tekstilės sektoriui; primena, kad viena iš priemonių, skirtų tokioms problemoms spręsti, yra Prisitaikymo prie globalizacijos padarinių fondas;
Saugumas ir vartotojų apsauga
14.
ragina Komisiją užtikrinti, kad į ES rinką patekantiems importuojamiems tekstilės gaminiams būtų taikomi tokie patys saugumo ir vartotojų apsaugos reikalavimai, kaip ir ES pagamintiems tekstilės gaminiams;
15.
prašo Komisijos tinkamai įvertinti ir išnagrinėti teiginius, esą kainų sumažėjimas neduos naudos ES vartotojams;
Besivystančios šalys ir Viduržemio jūros regionui priklausančios ES šalys partnerės
16.
pabrėžia, kad, nustojus galioti tekstilės gaminių importo apribojimams, ne tik iš esmės pakis importo į ES rinką tendencijos, bet ir atsiras rizika, kad tai gali turėti poveikį besivystančių šalių, įskaitant ES šalių partnerių iš Viduržemio jūros regiono, aprangos ir tekstilės sektoriams;
17.
ragina Komisiją, pasinaudojant Viduržemio jūros šalių ir Europos rinkų geografiniu artumu, padėti kurti Europos ir Viduržemio jūros šalių gamybos erdvę tekstilės sektoriuje, siekiant sukurti tarptautiniu mastu konkurencingą erdvę, kuri padėtų išlaikyti pramoninę gamybą ir užimtumą;
Europos Parlamento informavimas
18.
prašo Komisijos pateikti Parlamentui išsamią informaciją apie visus svarbius pokyčius, susijusius su tarptautine prekyba tekstilės gaminiais;
19.
paveda Pirmininkui perduoti šią rezoliuciją Komisijai, Tarybai ir valstybių narių vyriausybėms bei parlamentams.
