Rugsėjo 20-23 d. Europos Parlamento plenarinė sesija Strasbūre
Institucijos
2010-09-17 - 17:35
Europos Parlamente balsuojama elektroniniu būdu arba rankos pakėlimu EP balsuos dėl ES finansų rinkos priežiūros stiprinimo Europarlamentarai tvirtins dujų tiekimo saugumo priemones Antrojoje rugsėjį rengiamoje plenarinėje sesijoje europarlamentarai įvertins Europos Vadovų Tarybos susitikimo išvadas, tvirtins finansų rinkų priežiūrą reglamentuosiančių teisės aktų paketą bei dujų tiekimo saugumą didinsiančias priemones. Parlamentui pritarus, vaistų informaciniai lapeliai bei informacija apie jų šalutinį poveikį bus skelbiama ES vaistų portale.
Europarlamentarai taip pat sieks įtvirtinti lankstesnes ilgalaikio ES biudžeto lėšų panaudojimo taisykles ir balsuos dėl efektyvesnį lėktuvų avarijų tyrimą užtikrinsiančių taisyklių.
EP nariai rengiasi siūlyti priimti europinį teisės aktą dėl kovos su autorių teisių pažeidimais internete bei parengti Europos elektroninės prekybos standartus.
Sesijoje taip pat bus skirta dėmesio bioįvairovės išsaugojimui, gaivalinių ir žmogaus sukeltų nelaimių prevencijai, žmogaus teisiųū pažeidimams Kongo Demokratinėje Respublikoje, ES ir Kinijos santykiams bei galimybėms uždrausti Kinijos „Laogai“ priverstinio darbo stovyklose pagamintos produkcijos importą.
20100910FCS81938
Naujienlaiškis: 2010 m. rugsėjo 20-23 d. EP sesija Strasbūre
Sesijos apžvalga EP aptars Europos vadovų susitikimą kartu su H. Van Rompuy
Šioje sesijoje europarlamentarai aptars rugsėjo 16 d. surengto Europos Vadovų Tarybos (EVT) susitikimo rezultatus. Ta proga EP sesijoje Strasbūre pirmąkart dalyvaus EVT pirmininkas Herman Van Rompuy.
EP balsuos dėl griežtesnės finansų rinkos priežiūros
Trečiadienį Europos Parlamentas balsuos dėl grupės teisės aktų, kuri leis sustiprinti ES finansų rinkos priežiūrą. Kitų metų sausį pradės veikti naujos institucijos prižiūrėti bankininkystei, vertybinių popierių rinkai, draudimui ir pensijoms, taip pat prognozuoti ekonomikos krizių rizikai.
EP siekia lankstesnio ilgalaikio ES biudžeto
Daugėjant ES politikos sričių, reikėtų leisti lanksčiau naudoti ilgalaikio ES biudžeto lėšas, mano europarlamentarai.
ES šalys bus įpareigotos užtikrinti dujų tiekimo saugumą
Europos gamtinių dujų vartotojai, visų pirma gyventojai, nebeturėtų likti be dujų. Tai užtikrins reglamentas, kurį šioje sesijoje tvirtins Europos Parlamentas. Dėl šio teisės akto jau sutarta su ES Taryba. Jame numatyta valstybių pareiga užtikrinti dujų atsargas, taip pat padėti viena kitai įveikti dujų tiekimo krizes. Teigiama, jog Baltijos šalių ir Lenkijos bendradarbiavimas reikšmingai sustiprintų dujų tiekimo saugumą.
Naujas ES teisės aktas leis geriau ištirti lėktuvų avarijas
Didėjantys oro transporto srautai reikalauja vis didesnių pastangų užtikrinti skrydžių saugą ir užkirsti kelią avarijoms. Reglamentas, dėl kurio šioje sesijoje balsuos Europos Parlamentas, užtikrins, kad avarijos ir jų priežastys būtų tiriamos nešališkai, kad skrydžių bendrovės bent per dvi valandas po avarijos galėtų pateikti keleivių sąrašą, o keleiviai prieš skrisdami galėtų nurodyti asmenį, kuriam turėtų būti pranešta avarijos atveju. Dėl šio teisės akto jau sutarta su ES Taryba.
Pacientai bus geriau informuojami apie vaistų poveikį
Vaistų informaciniai lapeliai bei informacija apie jų šalutinį poveikį netrukus atsiras internete. Dėl tai numatančių teisės aktų europarlamentarai jau sutarė su ES Taryba. Jie taip pat suteiks pacientams teisę pranešti savo šalių institucijoms apie nepageidaujamą vaisto poveikį. Ši informacija pateks į bendrą duomenų bazę, taip pat bus analizuojama ir iš dalies prieinama visuomenei.
Siekiama įpareigoti sertifikuoti gyvūnų nuodus
Visi ES šalyse parduodami ne žemės ūkyje naudojami antibakteriniai preparatai bei graužikų nuodai turi būti sertifikuoti, o kenksmingiausi iš jų turi būti uždrausti. Dėl tokio reglamento šioje sesijoje balsuos Europos Parlamentas. Tikėtinas antrasis svarstymas.
EP nariai susirūpinę autorių teisėmis internete
Autorių teisių pažeidimai internete pasiekė susirūpinimą keliantį mastą, pažymi EP nariai. Jie siūlo priimti šios srities ES teisės aktą, taip pat sukurti veiksmingą ES patentų sistemą.
EP balsuos dėl migrantų grąžinimo susitarimo su Pakistanu
Naujas susitarimas, dėl kurio šioje sesijoje balsuos Europos Parlamentas, leis lengviau grąžinti į Pakistaną jo piliečius ir kitus iš šios šalies atvykusius asmenis, nebegalinčius teisėtai likti ES šalyse.
Siūloma skatinti prekybą internete ir stiprinti pasitikėjimą ja
Nors internetinė prekyba sparčiai plečiasi, tik trečdalis vartotojų linkę pirkti prekes iš užsienyje registruotų tinklalapių. „Būtina panaikinti tarpvalstybinės elektroninės prekybos kliūtis ir padidinti vartotojų pasitikėjimą“, – pažymima Europos Parlamento balsavimui teikiamoje teisiškai neįpareigojančioje ataskaitoje.
Europarlamentarai aptars ES ir Kinijos santykius
Prieš prasidedant spalio 6 d. numatytam ES ir Kinijos aukščiausiojo lygio susitikimui, europarlamentarai aptars ES santykius su šia šalimi kartu su ES Tarybos ir Europos Komisijos atstovais. Tikėtina, jog bus skirta dėmesio klimato kaitos stabdymui, prekybos klausimams, ginklų embargui bei žmogaus teisėms.
Europarlamentarai siekia uždrausti Kinijos kalinių pagamintas prekes
Ketvirtadienį Europos Parlamentas aptars galimybę atsisakyti importuoti į ES prekes, pagamintos Kinijos priverstinio darbo stovyklose laikomų kalinių. Diskusijoje europarlamentarai paragins iškelti šią temą derybose su Kinija. Rezoliucija nenumatyta. Daugelyje darbotvarkių numatyti plenariniai posėdžiai iki vėlaus vakaro Naujienlaiškis Sesijos darbotvarkė Šią savaitę Parlamente [EN] Tiesioginės sesijos transliacijos internetu EudraVigilance
Biologinės įvairovės krizė: tiksinti gamtos nykimo bomba
Iberijos lūšis bandoma išsaugoti vykdant jų veisimo programą Donanos nacionaliniame parke Ispanijoje ©BELGA_AFP_HO Artėjant spalio pabaigoje Nagojoje (Japonija) rengiamam 10-ajam JT Biologinės įvairovės konvencijos susitikimui (COP 10), bioįvairovės išsaugojimo klausimas vėl atsidūrė Europos Parlamento dėmesio centre. Spalio 20-osios vakarą EP aptars olandų krikdemų atstovės Esther de Lange parengtą pranešimą, kuriame ES raginama aktyviau stabdyti biologinės įvairovės nykimą.
„Visi vertingi dalykai yra lengvai pažeidžiami“, – Nyderlandų poeto Luceberto (1924–1994) žodžius cituoja Esther de Lange, primindama neatidėliotiną gamtos išsaugojimo iššūkį.
Storėjanti raudonoji bioįvairovės knyga
Beveik pusė žinduolių, paukščių, roplių ir peteliškių ir dar daugiau gėlųjų vandenų žuvų rūšių Europoje atsidūrė ant išnykimo ribos. Praktiškai nebeliko Iberijos lūšių ir Bavarinių pušynų pelėnų, ant išnykimo ribos atsidūrė kadaise visoje Vidurio ir Rytų Europoje gyvenusi о s audinės.
Europiečiai nežino katastrofos mastų
Daugelis europiečių nesuvokia biologinės įvairovės nykimo spartos. „Eurobarometro“ tyrimo duomenimis, tik 38 proc. europiečių žino, ką reiškia bioįvairovės sąvoka ir tik 17 proc. respondentų pripažįsta, kad gamtos nykimas jiems turi poveikį.
ES teisės aktų teikiama apsauga ir finansavimas
ES pažeidžiamas teritorijas ir rūšis saugo remdamasi „Natura 2000“ programa. Natura 2000“ tinklas užima 18 proc. ES sausumos teritorijos. Gamtos apsaugą Europos Sąjungoje reglamentuoja keturi pagrindiniai teisės aktai – Paukščių ir Buveinių direktyvos bei Vandens pagrindų ir Jūrų strategijos pagrindų direktyvos.
1992 m. pradėta įgyvendinti ES aplinkos finansinė priemonė (LIFE), finansuojanti biologinės įvairovės išsaugojimą Europos Sąjungoje, tačiau didelė dalis lėšų gamtos apsaugai skiriama per bendras žemės ūkio ir žuvininkystės politikas, regioninės plėtros ir sanglaudos priemones bei mokslinių tyrimų politiką.
Milžiniška gamtos išteklių vertė
Esther de Lange pranešime primenama milžiniška ekonominė biologinės įvairovės vertė ir neįkainojama investicijų, skirtų biologinės įvairovės išsaugojimui, grąža. Pranešėja ragina didinti gamtos išsaugojimo priemonių finansavimą tiek europiniame, tiek nacionaliniame lygmenyje.
Pranešime pabrėžiama, kad nesugebėjimas sustabdyti biologinės įvairovės nykimą nepriimtinas etiniu ir ekonominiu požiūriu, nes ateities kartos praras galimybę naudotis įprastomis ekosistemų funkcijomis ir gamtos turtų užtikrinama gerove. Pranešimas dėl bioįvairovės išsaugojimo Biologinės įvairovės konvencija Bioįvairovės išsaugojimo kampanija CITES konferencija Bioįvairovės vertė Gamta: išsaugokime tai, kas dar neprarasta Kaistanti Arktis Avilių tuštėjimo metas
Vidal-Quadras: „Svarbiausia užtikrinti dujų tiekimą namų ūkiams“
Vidal-Quadras: liepsna neužges tik įtvirtinus energetinį solidarumą Dujų tiekimo krizės apnuogino nuo „mėlynojo kuro“ importo priklausomos Europos bėdas. ES stiprina dujų tiekimo saugumą didindama energetinį solidarumą tarp savo narių ir įtvirtindama „saugomų vartotojų“ teises. Apie tai, ką atneš naujasis reglamentas, kalbėjomės su EP pranešėju dujų tiekimo saugumo klausimu Alejo Vidal-Quadras. Diskusijas dėl dujų tiekimo saugumo užtikrinimo klausimu kviečiame stebėti antradienį nuo 10:00 Lietuvos laiku.
Naujajame reglamente numatyta ypatingosios padėties skelbimo galimybė, tiekimo per valstybių sienas abiem kryptimis užtikrinimas bei prevencinių veiksmų planų ir ypatingųjų padėčių planų rengimas.
Naujasis reglamentas įpareigos garantuoti nenutrūkstamą dujų tiekimą namų ūkiams ir viešąsias paslaugas tiekiančioms įstaigoms. Kaip rengiamasi tai užtikrinti?
Reglamentas įpareigos valstybes nares užtikrinti, kad dujų įmonės krizės atveju garantuos dujų tiekimą saugomiems vartotojams bent 30 dienų. Žinoma, kai kurioms nuo vieno tiekėjo priklausomoms valstybėms tai nebus nelengva, todėl tiekimas gali būti užtikrinamas ir iš kitoje šalyse esančių rezervų. Čia svarbiausią vaidmenį vaidina solidarumas.
Šnekant apie prioritetus, pirmoji valdžios institucijų pareiga – užtikrinti tiekimą piliečiams. Atsižvelgusios į savo padėtį, valstybės turės parengti prevencinius ir ypatingųjų padėčių planus.
Kaip sutrikus dujų tiekimui veiks ekstremaliųjų situacijų valdymo mechanizmas?
Kiekviena valstybė, pasitarusi su kitomis ES šalimis, turės parengti prevencinių veiksmų ir ekstremaliųjų situacijų valdymo planus. Prevencinius planus tvirtins Europos Komisija (EK), su ja turės būti konsultuojamasi dėl ekstremalių situacijų valdymo planų. Toks buvo Europos Parlamento reikalavimas.
Gavusi visus nacionalinius planus, EK galės juos įvertinti iš globalių pozicijų ir nustatyti galimą jų nesuderinamumą. Ji reikalaus keisti planus, jei juose ras vidaus rinkos reikalavimus pažeidžiančių ar grėsmę solidarumui keliančių nuostatų.
Vietoj gaisrų gesinimo imamės jų prevencijos. Deja, kiekvieno gaisro išvengti neįmanoma, todėl būtini ypatingų situacijų valdymo mechanizmai.
Ar šis reglamentas yra žingsnis Europos energetikos bendrijos ir bendro energijos įsigijimo link?
Tai istorinis europinės integracijos žingsnis: ES šalys pirmąkart pripažįsta, jog energetinio saugumo užtikrinimas įmanomas tik bendradarbiaujant tarpusavyje. Matome anksčiau vien tik nacionaliniais interesais paremtos energetikos politikos perėjimą į europinį lygmenį.
Energetikos bendrija jau egzistuoja, ji paremta konkurencingumu, tvarumu ir tiekimo saugumu. Pirmosioms dviems ašims vystantis, trečioji, iki šio reglamento patvirtinimo, vilkosi iš paskos.
Kokios priemonės numatytos siekiant palengvinti energetiniame skurde gyvenančių žmonių padėtį?
Su energetiniu skurdu kasdien susiduria vis daugiau europiečių. Nors ši sąvoka nėra teisiškai įtvirtinta europiniame lygmenyje, Europos Parlamentui pavyko ją įtraukti į trečiąjį energetikos paketą. Kiekviena ES valstybė įpareigota apibrėžti energetinį skurdą savo įstatymuose.
Su energetiniu skurdu reikia kovoti socialinės politikos priemonėmis. Europos šalių vyriausybės ir pati ES turi nedelsti ir skirti jam tiek pat dėmesio, kiek aprūpinimui būstu ir marginalizacijos problemoms. Reglamento dėl dujų tiekimo saugumo projektas Tiesioginė diskusijų transliacija ES šalys bus įpareigotos užtikrinti dujų tiekimo saugumą Trečiasis energetikos paketas Dujų deficitas: tiekimo krizė ir energetinio saugumo paieškos Buzek pradeda diskusijas dėl Europos energijos bendrijos
EP sesijoje – dujų tiekimo saugumas ir finansų rinkos priežiūra
Europarlamentarai pagarbą buvusiam EP pirmininkui Egonui Klepschui gali pareikšti užuojautų knygoje, 2010-09-20. Pirmadienį Strasbūre prasidėjo eilinė Europos Parlamento plenarinė sesija. Tarp svarbiausių jos temų – teisės aktai dėl dujų tiekimo saugumo, finansų rinkos priežiūros, lėktuvų avarijų tyrimo, informacijos apie vaistus tobulinimo bei apsaugos nuo kenkėjų.
Posėdžio pradžioje europarlamentarai minutės tyla pagerbė mirusio buvusio EP pirmininko (1992-1994) Egon Klepsch atminimą. EP pirmininko tinklavietė Tiesioginės sesijos transliacijos internetu Sesijos darbotvarkė
Naujosios taisyklės leis anksčiau aptikti nepageidaujamą vaistų poveikį
Pacientai bus geriau informuojami apie vaistų poveikį ©BELGA_ImageSource Didelį pašalinį poveikį turėjusių preparatų sąraše – rofekoksibas, paroksetinas ir rimonabantas Stiprės vaistų šalutinio poveikio stebėsena, informacija bus pateikiama internete Šalutinis medikamentų poveikis kartais paaiškėja registruotam vaistui jau išplitus rinkoje. ES institucijos nutarė atnaujinti vadinamąsias „farmakologinio budrumo“ taisykles – tai leis anksčiau aptikti nepageidaujamą medikamentų poveikį ir apsaugos pacientus. Vaistų informaciniai lapeliai bus prieinami vaistų saugumo portaluose, o nauji vaistai, kuriems būtina papildoma stebėsena, bus žymimi specialiu simboliu bei užrašu, prašančiu informuoti apie patirtą nepageidaujamą poveikį.
Nors tam tikri vaistai atrodyti saugūs ir efektyvūs klinikinių tyrimų metu, šalutinis jų poveikis gali išryškėti tik ilgai vartojant vaistą arba jam sąveikaujant su kitais medikamentais.
Atnaujintos europinės taisyklės leis užsitikrinti, kad Europoje niekuomet nebepasikartos naujagimių apsigimimus prieš 50-metį lėmusi ,,talidomido tragedija“ ar infarktų tikimybę didinusio Vioxx atvejis.
Vaistų žala
Europos Komisijos duomenimis, 5 proc. hospitalizuojamų asmenų į ligoninę patenka dėl nepageidaujamų reakcijų į vaistus (NRV). Užfiksavus visus atvejus, šis skaičius gerokai išaugtų.
Nepageidaujamas vaistų poveikis – penktoji pagal dažnumą hospitalizuotų pacientų mirčių priežastis. Visuomenei jis kasmet padaro 80 mlrd. eurų žalos ir nusineša kone 200 tūkst. europiečių gyvybių.
Akylesnė stebėsena ir didesnis skaidrumas
Atnaujinus farmakologinį budrumą apibrėžiantį reglamentą ir direktyvą, bus sustiprinta atsakomybė, duomenų rinkimo ir informavimo efektyvumas. Penkerius metus nuo naujai patvirtinto vaisto pateikimo į rinką jis bus ypač intensyviai stebimas, o pacientai ir sveikatos priežiūros specialistai bus skatinami pranešti apie įtariamą nepageidaujamą poveikį.
Europos vaistų agentūroje bus sukurtas Farmakologinio budrumo rizikos vertinimo konsultacinis komitetas. Apie visus nepageidaujamos reakcijos į vaistą atvejus valdžios institucijos ir įmonės turės pranešti Eudravigilance duomenų bazei.
Informaciniai lapeliai ir duomenys apie vaistų šalutinį poveikį bus pateikiama Europos vaistų saugumo interneto svetainėje ir nacionaliniuose vaistų saugumui skirtuose interneto portaluose.
Parlamentas farmakologinio budrumo sistemą tobulinančias taisykles tvirtins rugsėjo 21 d. EP poziciją šiuo klausimu koordinavo britų leiboristė Linda McAvan. Ataskaitos dėl farmakologinio budrumo Pacientai bus geriau informuojami apie vaistų poveikį Lietuvos specialistai aptarė naujas ES farmacijos taisykles Europos vaistų agentūra EudraVigilance duomenų bazė EudraPharm: vaistinių preparatų duomenų bazė Vaistų rinkos priežiūros ABC
ES šalys įpareigotos užtikrinti dujų tiekimo saugumą
Žiūrėti reportažą Europos gamtinių dujų vartotojai, visų pirma gyventojai, nebeturėtų likti be dujų. Tai užtikrins reglamentas, kurį antradienį patvirtino Europos Parlamentas (601 už, 27 prieš, 23 susilaikė). Dėl šio teisės akto jau sutarta su ES Taryba. Jame numatyta valstybių pareiga užtikrinti dujų atsargas, taip pat padėti viena kitai įveikti dujų tiekimo krizes. Teigiama, jog Baltijos šalių ir Lenkijos bendradarbiavimas reikšmingai sustiprintų dujų tiekimo saugumą.
Dujų tiekimo saugumas yra bendra gamtinių dujų bendrovių, ES šalių bei Europos Komisijos atsakomybė, sakoma reglamente. Pagal jį ES šalys, jų institucijos ar dujų bendrovės neturės teisės apriboti dujų tiekimo ES vidaus vamzdynais. Sutrikus dujų tiekimui, rinkos dalyviams pirmiausia turės būti leista reaguoti patiems. Jei to nepakaktų – padėtį turės bandyti pagerinti valstybių institucijos, o kai ir to nepakanka – galės įsikišti regioninės struktūros bei ES.
Jei dujų poreikis šalyje padidėtų arba jų tiekimas šaliai sumažėtų tiek, kad rinkos priemonėmis būtų neįmanoma patenkinti jų poreikio, šalis galės paskelbti ypatingąją padėtį. Kai viena ar daugiau šalių to prašys, Europos Komisija taip pat galės paskelbti atskirų regionų arba visos Sąjungos ypatingąją padėtį. Krizių metu Komisija turės teisę stebėti dujų tiekimą bei tarpininkauti iškilus konfliktams.
Valstybės bei dujų tiekimo bendrovės bus įpareigotos užtikrinti dujų tiekimą gyventojams savaitę besilaikant itin šaltam orui arba mėnesį jaučiant itin didelį dujų poreikį (kurie statistiškai fiksuojami kartą per dvidešimt metų), taip pat mėnesį sutrikus didžiausiai šalies dujų infrastruktūrai. Šalys galės nutarti suteikti tokias pat garantijas ir mažesniosioms verslo įmonėms bei svarbiausių socialinių paslaugų įstaigoms (tokioms kaip mokyklos bei ligoninės), jei bendrai paėmus jos suvartoja ne daugiau kaip penktadalį visų dujų šalyje, taip pat dujiniams įrenginiams, iš kurių tiekiama šiluma gyventojams. Be to, sutrikus didžiausiai šalies ar regiono dujų infrastruktūrai valstybės privalės užtikrinti galimybę alternatyviu būdu patiekti tiek dujų, kiek jų prireikė didžiausios dujų paklausos dieną per pastaruosius dvidešimt metų. Šiuos reikalavimus šalys turės įgyvendinti per ketverius metus.
Europos Komisija kartu su kitomis Sąjungos bei šalių institucijomis bus įpareigotos siekti kuo greičiau užbaigti esamus ES patvirtintus dujų tiekimo įvairinimo projektus, kurie iš esmės sustiprins dujų tiekimo saugumą. Reglamento priede minima, jog Baltijos šalių ir Lenkijos bendradarbiavimas šioje srityje reikšmingai sustiprintų dujų tiekimo saugumą.
Per trejus metus nuo reglamento įsigaliojimo vamzdynų operatoriai bei savininkai privalės užtikrinti galimybę tiekti dujų tiekimą per valstybių sienas abiem kryptimis. Numatant reversinio tiekimo pajėgumus, turės būti atsižvelgta ne tik į ekonominį aspektą, bet ir į tiekimo saugumą bei bendrą ES vidaus rinkos padėtį. Atskirais atvejais valstybės galės suteikti išimtį iš šios prievolės, jei ji kainuotų gerokai daugiau negu jos nauda tiekimo saugumui.
Valstybės arba jų grupės bus įpareigotos parengti prevencinių veiksmų ir ypatingųjų padėčių planus, kurie apims dujų tiekimo diversifikavimą ir jungtis su kaimyninėmis šalimis bei bendru ES vamzdynų tinklu. Europos Komisija taip pat turės sukurti ilgalaikio dujų tiekimo diversifikavimo strategiją, o kiekviena ES šalis turės paskirti už dujų tiekimo saugumą atsakingą instituciją, kuri per metus turės įvertinti grėsmes, įskaitant geopolitines. Energetinis solidarumas padės apsaugoti pažeidžiamus vartotojus ©BELGA_SCIENCE Vidaus rinka: visi pranešimai spaudai
Europos Parlamento priimtas teisės aktas leis geriau ištirti lėktuvų avarijas
Žiūrėti reportažą Reglamentas, kurį antradienį patvirtino Europos Parlamentas (604 už, 11 prieš, 26 susilaikė), užtikrins, kad lėktuvų avarijos ir jų priežastys būtų tiriamos nešališkai, kad skrydžių bendrovės bent per dvi valandas po avarijos galėtų pateikti keleivių sąrašą, o keleiviai prieš skrisdami galėtų nurodyti asmenį, kuriam turėtų būti pranešta avarijos atveju. Dėl šio teisės akto jau sutarta su ES Taryba.
Naujasis reglamentas apsaugos duomenis, gautus saugos institucijų vykdomo lėktuvo avarijos tyrimo metu, nuo jų perdavimo teisėsaugai, išskyrus išimtinius atvejus. Tai leis pilotams, dispečeriams ir kitiems asmenims atskleisti tyrėjams visą jiems žinomą informaciją nebijant būti apkaltintiems.
EP pasiekė, kad skrydžių bendrovės būtų įpareigotos pateikti lėktuvo keleivių sąrašą vėliausiai per dvi valandas nuo pranešimo apie avariją. Keleivių pavardes bus galima viešinti tik pirma apie jas pranešus artimiesiems ir tik tuomet, kai jie neprieštarauja. Tuo tarpu apie pavojingus krovinius lėktuve bendrovė turės pranešti iškart įvykus avarijai.
Skrydžių bendrovės turės suteikti galimybę keleiviams prieš skrydį nurodyti asmenį, kuriam turėtų būti pranešta apie jo lėktuvą ištikusią avariją. Šią informaciją bus galima naudoti tik įvykus avarijai ir jokiu būdu ne komerciniams tikslams.
Kiekviena ES šalis turės parengti veiksmų planą civilinės aviacijos avarijų atvejais, taip pat užtikrinti, kad joje registruotos skrydžių bendrovės turėtų parengusios pagalbos avarijų aukoms ir jų artimiesiems planus. Siekiant paskatinti ES šalių bendradarbiavimą tiriant avarijų priežastis ir užkertant joms kelią, bus įsteigtas Europos civilinės aviacijos saugos tyrimų institucijų tinklas. Lėktuvų avarijos bus tiriamos efektyviau. Nuotraukoje – 2008-08-20 Madrido oro uoste sudužęs „Spainair“ lėktuvas. ©BELGA/EPA/STR Lėktuvų katastrofos: nuo prevencijos iki paramos nukentėjusiesiems ir aukų šeimoms Keleivio teisių atmintinė
EP siūlo skatinti prekybą internete ir stiprinti pasitikėjimą ja
Parlamentas siūlo kurti ES internetinės prekybos patikimumo ženklą ©BELGA_Susanne Tessari Nors internetinė prekyba sparčiai plečiasi, tik trečdalis vartotojų linkę pirkti prekes iš užsienyje registruotų tinklalapių. „Būtina panaikinti tarpvalstybinės elektroninės prekybos kliūtis ir padidinti vartotojų pasitikėjimą“, – pažymima antradienį Europos Parlamento patvirtintoje teisiškai neįpareigojančioje ataskaitoje.
Europarlamentarai ragina leisti nuotolinės prekybos prekiautojams už jų šalies teritorijos ribų siūlyti garantijas ir prisiimti atsakomybę, išplėtoti vientisą mokėjimo internetu sistemą, supaprastinti ir suvienodinti ES šalyse taikomas autorių teisių mokesčių sistemas, taip pat iki 2020 m. užtikrinti elektroninių sąskaitų faktūrų naudojimą visoje Europoje. Siūloma sukurti „vieno langelio“ sistemą, kuri padėtų deklaruoti bei mokėti pridėtinės vertės bei kitus mokesčius.
EP siūlo parengti Europos elektroninės prekybos standartus, panaikinti prievolę interneto prekiautojams turėti ne interneto parduotuvę, taip pat užtikrinti, kad interneto prekės ir paslaugos būtų teikiamos visiems Europos vartotojams, nesvarbu kurioje šalyje jie gyvena.
„Elektroninės prekybos tiekimo grandinę reikia padaryti skaidresnę, kad vartotojas visada žinotų tiekėjo tapatybę, jo įmonės pavadinimą, geografinį adresą, kontaktinius duomenis, mokesčių registracijos numerį ir ar tai tarpinis, ar galutinis tiekėjas“, – pažymi europarlamentarai. Jų nuomone, europinis internetinės prekybos patikimumo ženklas leistų padidinti pirkėjų pasitikėjimą internete. EP taip pat pabrėžia didelę internetinės prekybos mobiliuoju telefonu perspektyvą.
Savo ruožtu europarlamentarai ragina didinti interneto naudotojų skaičių ir gerinti tinklo kokybę, kainą bei greitį, kad iki 2013 m. visi ES gyventojai galėtų naudotis plačiajuosčiu interneto ryšiu. Tuo tarpu iki 2020 m. visiems gyventojams turi būti užtikrintas naudotis bent 30 Mb/s, o pusei gyventojų – 100 Mb/s greičio ryšys, įsitikinę EP nariai. Žinių visuomenė: visi straipsniai Didysis interneto brolis: pavogtas privatumas Apsipirkimas internete: saugesnė elektroninė prekyba be sienų
Europarlamentarai iškovojo daugiau galių finansų priežiūros institucijoms
Naujasis priežiūros mechanizmas padės užbėgti finansų krizėms už akių ©BELGA_imagebroker_Simon Belcher Europos sisteminės rizikos valdyba (ESRV) stebės europinę riziką Europos finansų priežiūros institucijos (EPI) rūpinsis bankininkystės, rinkų bei draudimo veiklos priežiūra Atėjus finansų ir ekonominei krizei, išryškėjo daugelis ekonominio bumo metu svetimais pinigais žongliravusių finansų institucijų silpnybių. Neatsakingo elgesio įsiūbuotas sunkmetis daugeliui žmonių reiškė darbo ir santaupų praradimą. Įveikęs kai kurių ES šalių pasipriešinimą, Europos Parlamentas pasiekė, jog finansų priežiūros sistemoje pirmuoju smuiku grieš europinės priežiūros institucijos.
Pasibaigus sudėtingoms ir intensyvioms deryboms tarps ES šalių ministrų ir europarlamentarų, EP rugsėjo 22 d. tvirtins teisės aktus, apibrėšiančius stabilumą užtikrinsiančio finansų sistemos priežiūros mechanizmo veikimą. Naujosios taisyklės įsigalios 2011 m. pradžioje.
Bendrai finansų rinkai – bendras priežiūros mechanizmas
ES finansų rinkų integracija nekelia abejonių: tarptautiniai bankai steigia filialus skirtingose šalyse, prekiauja ir investuoja į pačius įvairiausius finansinius produktus. Vis dėlto bankų ir rinkų priežiūrą vykdo nacionalinės institucijos: net ir besikonsultuodamos tarpusavyje ir taikydamos vienodas taisykles jos nesugeba efektyviai vertinti tarptautinių finansų milžinų veiklos ir bendros rinkų būklės.
Krizė išryškino problemas, kylančias turint bendrą finansų rinką, tačiau nesukūrus bendro priežiūros režimo. Nacionalinės priežiūros institucijos negalėjo įžvelgti visoje Europoje veikiančių finansinių bendrovių veiksmų, galėjusių paskatinti finansų sistemos griūtį.
Finansų sistemai – intensyvios priežiūros režimas
Europiniame lygmenyje sutelkta priežiūra leis efektyviai vertinti net pačių didžiausių daugianacionalinių finansinių institucijų veiklos riziką, padės pastebėti ir valdyti grėsmes.
Europos sisteminės rizikos valdyba (ESRV) stebės europinę riziką – „pigių pinigų“ srauto didėjimą, skolinimosi spartėjimą ir ekonominės pusiausvyros mažėjimą. Bus sukurtos trys Europos finansų priežiūros institucijos (EPI), besirūpinsiančios bankininkystės, rinkų bei draudimo veiklos priežiūra.
Šios Europos finansų priežiūros institucijų sistemos (EFPIS) dalys keitimosi informacija ir europinių taisyklių įgyvendinimo siūlais į vieną mazgą suriš nacionalines priežiūros komisijas.
Daugiau galių europiniams rinkos prievaizdams
Analogiška „dviejų kolonų“ ES finansų rinkos priežiūros sistema egzistavo dar iki krizės, tačiau ji neturėjo pakankamų galių. Išplėtotus finansų sektorius turinčios šalys Taryboje siekė neleisti ES priežiūros institucijoms perdėm kištis į nacionalinių reguliuotojų darbą.
Nuo 2009 m. gruodžio vykusiose derybose EP pavyko įrodyti, kad tik sustiprinus europinius rinkos prievaizdus įmanoma užkaišyti finansų priežiūros plyšius. Europos Parlamento dėka europiniams reguliuotojams bus suteiktos didesnės galios
EPI galės tirti ES teisės pažeidimus, tarpininkauti nesutariantiems nacionaliniams reguliuotojams ir priimti jiems privalomus sprendimus. Taip pat išplėstas finansinių institucijų, kurioms bus taikomi EPI sprendimai, sąrašas.
EPI bus suteikta teisė kritiniais atvejais uždrausti grėsmę rinkai keliančius finansinius produktus ir veiklą.
Europos bankininkystės institucijos (EBI) veiklos pagrindu taps investuotojų ir indėlininkų apsauga. Ji turės teisę tirti sistemiškai svarbių rinkos žaidėjų veiklą ir kurti bankų apkrovos testus.
Europos vertybinių popierių ir rinkų institucijai (EVPRI) suteiktos tiesioginės kredito reitingų agentūrų priežiūros teisės. Kas trejus metus Europos Komisija vertins, ar EPI nebūtina suteikti papildomų priežiūros įgaliojimų.
Teisę skelbti krizinę situaciją išlaiko Taryboje posėdžiaujančios ES valstybės, tačiau ESRV turės pakankamai priemonių įspėti apie artėjančią kritinę padėtį EP balsuoti teikiami teisės aktai dėl finansų rinkų priežiūros ES susitarė dėl finansinių institucijų priežiūros sistemos Finansų krizės žodynėlis Finansų krizė: visi straipsniai Finansų rinkos priežiūros ABC [EN]
ES ir Turkija: EP ragina griauti likusius prekybos barjerus
Famagustos uostas Kipre: iškraunamas iš Turkijos atvykęs krovininis laivas ©BELGA_AFP PHOTO _TARIK TINAZAY Europarlamentarai ragina įveikti klastojimą ir užsienio įmonių diskriminavimą EP teigiamai vertina konstitucinius pokyčius Turkijoje Europos Sąjunga – didžiausia Turkijos prekybos partnerė. Nors 1996 m. sukurta muitų sąjunga suartino jų rinkas, išliekantys barjerai neleidžia išnaudoti prekybos potencialo, pabrėžia europarlamentarai. Jie ragina Turkiją nutraukti užsienio įmonių diskriminavimą viešuosiuose pirkimuose, kovoti su prekių klastojimu ir atverti savo oro uostus ir uostus Kipro lėktuvams ir laivams.
Rugsėjo 21 d. EP patvirtintoje rezoliucijoje teigiamai vertinami referendumo dėl konstitucinės reformos rezultatai ir pabrėžiama planuojamo Nabucco dujotiekio svarba ES energetiniam saugumui.
Kliūčių prekybai naikinimas
Pasak europarlamentarų, prekybą su Turkija apsunkina sertifikatų nepripažinimas, pakartotiniai bandymai ir patikros, importo procedūrų gausa, biurokratizmas ir kitos išliekančios kliūtys.
Jie įspėja, jog farmacijos ir kosmetikos prekių klastojimas gerokai sumažina Turkijos kaip tiesioginių užsienio investicijų objekto patrauklumą, o įsipareigojimo atverti savo oro uostus ir uostus Kipro lėktuvams ir laivams nevykdymas gali pakenkti derybų dėl narystės procesui.
Europos Parlamentas ragina Turkijos valdžią nutraukti užsienio įmonių diskriminaciją viešuosiuose pirkimuose: Turkijos bendrovėms suteikiama 15 % kainų lengvata. Jie taip pat pabrėžia, kad vizų problemos apsunkina Turkijos verslininkų ir sunkvežimių vairuotojų įvažiavimą į ES šalis.
Sėkmės istorija
Parlamento pranešėjas prekybos ir ekonominių santykių su Turkija klausimu Metin Kazak (Liberalų ir demokratų aljansas, Bulgarija) ES ir Turkijos muitų sąjungą vadina giliausia ekonominės integracijos su šalimis kandidatėmis forma ir abipusių santykių sėkmės istorija.
Europarlamentaras ragina abi puses rasti politinės valios siekiant išspręsti efektyvų muitų sąjungos veikimą ribojančias problemas ir viliasi, jog „konstituciniai pokyčiai paskatins demokratėjimą, pažangą ir reformų procesą jaunų ir dinamiškų žmonių šalyje“.
Turkija:
šeštoji pagal dydį Europos ir 17-oji pasaulio ekonominė galybė
7-oji ES prekybos partnerė;
88 % tiesioginių užsienio investicijų pritraukiama iš ES;
jaunimo nedarbas siekia 24 %, 19 % žmonių gyvena žemiau skurdo ribos
Pranešimas dėl prekybos santykių su Turkija Pranešimas spaudai [EN] Rezoliucija dėl Turkijos pažangos ataskaitos EP delegacija santykiams su Turkija Turkijos ir ES santykių apžvalga
EP siekia įpareigoti sertifikuoti kenkėjų bei graužikų nuodus
EP nori uždrausti kenksmingiausius biocidinius produktus ©BELGA_IMAGESOURCE Visi ES šalyse parduodami ne žemės ūkyje naudojami preparatai, skirti naikinti kenkėjus bei graužikus, turi būti sertifikuoti, o kenksmingiausi iš jų turi būti uždrausti. Tam trečiadienį pritarė Europos Parlamentas (550 balsų už, 22 prieš, 80 susilaikė). Tikėtinas antrasis svarstymas .
Parlamentas siekia uždrausti vėžį sukeliančių, vaisingumui kenkiančių, genus ar hormonus veikiančių, taip pat ilgai aplinkoje ar žmogaus organizme išliekančių preparatų naudojimą kenkėjų naikinimui. Išimtis numatoma tuomet, kai šių medžiagų naudojimas gali padėti apsaugoti visuomenės sveikatą ir jų nėra kuo pakeisti. Išradus mažiau kenksmingų alternatyvų, kenksmingesnių medžiagų turi būti laipsniškai atsisakoma, įsitikinę europarlamentarai.
Visi ES šalyse parduodami ne žemės ūkyje naudojami kenkėjų naikinimo preparatai („biocidai“) turės būti sertifikuoti pagal naują centralizuotą procedūrą. Naujiems biocidams ši procedūra turi būti taikoma nuo 2013 m., o daugumai kitų – nuo 2017 m., mano europarlamentarai. Siūloma, kad aprobavus produkto naudojimą ES mastu, valstybės išlaikytų teisę dar labiau apriboti jo naudojimą.
Numatoma, kad naujosios taisyklės apims ir gaminius, apdorotus biocidais – tokius kaip baldai, apipurkšti nuo grybų. Kad nereikėtų kartoti bandymų su gyvūnais, norima įpareigoti bendroves dalintis savo atliktų bandymų rezultatais.
Europarlamentarai siekia reglamente įpareigoti atskirai įvertinti bei žymėti gaminius, turinčius nanodalelių. Dėl to dar bus deramasi su ES Taryba. Sveikata ir aplinka: visi pranešimai spaudai
Europarlamentarai siekia lankstesnio ilgalaikio ES biudžeto
EP pasisako už lankstesnį ES biudžeto lėšų panaudojimą ©PHOTOPQR/L'EST REPUBLICAIN/Alexandre MARCHI Daugėjant ES politikos sričių, reikėtų leisti lanksčiau naudoti ilgalaikio Sąjungos biudžeto lėšas, trečiadienį pareiškė Europos Parlamentas. Ataskaitai šiuo klausimu pritarė 445 europarlamentarai, nepritarė 39, o susilaikė 18.
2007-2013 m. biudžeto taisyklės iš dalies keičiamos atsižvelgus į Lisabonos sutarties įsigaliojimą. Europos Parlamento nuomone, ES Tarybos siūlomi pakeitimai yra neesminiai ir nepakankamai ryžtingi. Europarlamentarai norėtų, kad būtų leidžiama dažniau perkelti į kitą biudžeto eilutę tam tikrose srityse nepanaudotas lėšas, taip pat kad būtų padidintos esamų biudžeto asignavimų maržos. Tai leistų lanksčiau reaguoti į kylančias krizes, taip pat sustiprintų Parlamento galias spręsti dėl biudžeto panaudojimo.
EP pranešėjas šiuo klausimu Reimer Böge (Europos liaudies partija, Vokietija) pažymi, jog daugiau lėšų gali prireikti naujai iškilusiems prioritetams, tokiems kaip ES diplomatinė tarnyba, klimato kaita, energetika, civilinė sauga, taip pat sporto bei kosmoso politika. Savo ruožtu Parlamentas ragina Europos Komisiją ir ES Tarybą paspartinti ilgalaikio Sąjungos biudžeto persvarstymą Biudžetas: visi pranešimai spaudai
Europos Parlamento dėka daugiau žinosime apie vaistų poveikį
Vaistų informaciniai lapeliai bus skelbiami internete ©BELGA_Science Vaistų informaciniai lapeliai bei informacija apie jų šalutinį poveikį netrukus atsiras internete, o nauji ir stebimi vaistai bus žymimi juodu simboliu. Trečiadienį Europos Parlamentas patvirtino tai numatančius teisės aktus. Jie taip pat suteiks pacientams teisę pranešti savo šalių institucijoms apie nepageidaujamą vaisto poveikį .
Specialiuose ES šalių vaistų tinklalapiuose bus pateikiami visi toje šalyje leidžiamų pardavinėti vaistų informaciniai lapeliai tos šalies kalbomis, taip pat jų santraukos bei įvertinimai. Atskirų šalių tinklalapiai bus sujungti su bendruoju ES vaistų portalu, kuriame taip pat bus informacija apie ES registruotus vaistus ir jų poveikį.
Reglamentas taip pat numato žymėti naujus vaistus, kuriems dar reikalinga papildoma stebėsena, juodu simboliu bei atitinkamu užrašu, prašančiu informuoti vaistininkus, gydytojus arba atitinkamas šalių institucijas apie patirtą nepageidaujamą vaisto poveikį. Ši informacija pateks į bendrą duomenų bazę, kuri bus analizuojama ES mastu ir iš dalies prieinama visuomenei, medikams bei įmonėms. Asmens duomenys bus deramai apsaugoti.
Apskaičiuota, kad apie 5 proc. pacientų ligoninėse gydosi dėl nepageidaujamų reakcijų į vaistą, o bendros ES išlaidos dėl to kasmet siekia 16 mlrd. eurų. Europos Komisija skaičiuoja, kad patobulinus farmakologinio budrumo sistemą bus galima išvengti iki 10 proc. nepageidaujamų reakcijų. Tai padėtų išvengti beveik 6 tūkst. mirčių ir sutaupyti iki 2,3 mlrd. eurų kasmet.
Savo ruožtu Europos Komisija prašoma pasiūlyti būdus patobulinti vaistų informacinius lapelius, taip pat sumažinti vaistų žalą aplinkai.
Dėl šių teisės aktų jau sutarta su ES Taryba. Jie įsigalios po pusantrų metų nuo paskelbimo. Sveikata ir aplinka: visi pranešimai spaudai
EP dėka finansų priežiūros institucijos turės daugiau galių
EP pranešėjų spaudos konferencija finansų rinkos priežiūros klausimu: J.-M. Garcia Margallo, P. Skinner, A. Sanchez-Presedo, S. Goulard, R. Tremosa I Balcells, S. Giegold Trečiadienį Europos Parlamentas patvirtino grupę teisės aktų, kurie leis sustiprinti ES finansų rinkos priežiūrą. Įveikę kai kurių ES šalių pasipriešinimą, europarlamentarai pasiekė, jog finansų priežiūros sistemoje pirmuoju smuiku grieš europinės institucijos. Nuo kitų metų sausio jos prižiūrės bankininkystę, vertybinių popierių rinką, draudimo ir pensijų rinką, taip pat prognozuos ekonomikos krizių riziką.
Iki šiol finansų rinką daugiausia prižiūrėjo valstybių institucijos. Nuo 2009 m. gruodžio vykusiose derybose EP pavyko pasiekti, kad europiniams reguliuotojams būtų suteikta daugiau galių. Jie galės tirti ES teisės pažeidimus, tarpininkauti nesutariantiems nacionaliniams reguliuotojams ir priimti jiems privalomus sprendimus. Taip pat išplėstas finansinių institucijų, kurioms bus taikomi europinių reguliuotojų sprendimai, sąrašas. Be to, jiems bus suteikta teisė kritiniais atvejais laikinai uždrausti grėsmę rinkai keliančius finansinius produktus ir veiklą, taip pat prašyti Europos Komisijos parengti atitinkamų teisės aktų projektus.
Bus sukurtos trys Europos finansų priežiūros institucijos, besirūpinsiančios bankininkystės, vertybinių popierių rinkų bei draudimo ir pensijų veiklos priežiūra. Europos bankininkystės institucijos veiklos pagrindu taps investuotojų ir indėlininkų apsauga. Ji turės teisę tirti sistemiškai svarbių rinkos žaidėjų veiklą ir kurti bankų apkrovos testus. Europos vertybinių popierių ir rinkų institucijai suteiktos tiesioginės kredito reitingų agentūrų priežiūros teisės. Tuo tarpu Europos draudimo ir darbinių pensijų institucija sieks užtikrinti draudimo ir pensijų rinkos stabilumą bei tvarumą.
Parlamentas taip pat iškovojo teisę tvirtinti arba atmesti naujųjų ES finansų priežiūros institucijų vadovus. Europos Komisija bus įpareigota per trejus metus pateikti ataskaitą apie tai, ar verta sujungti tris naujas priežiūros institucijas į vieną bei dar labiau padidinti pastarosios galias.
Bus įkurta ir Europos sisteminės rizikos valdyba (ESRV), kuri stebės europinę riziką – „pigių pinigų“ srauto didėjimą, skolinimosi spartėjimą ir ekonominės pusiausvyros mažėjimą. Teisę skelbti krizinę situaciją išlaikys Taryboje posėdžiaujančios ES valstybės, tačiau ESRV turės pakankamai priemonių įspėti apie artėjančią kritinę padėtį. Pirmuosius penkerius metus jai pirmininkaus Europos centrinio banko prezidentas. Europarlamentarai iškovojo daugiau galių finansų ES priežiūros institucijoms Ekonomika ir finansai: visi pranešimai spaudai
Europarlamentarai kartu su Van Rompuy įvertino Europos Vadovų Tarybos išvadas
Herman Van Rompuy pristatė EVT susitikime priimtus sprendimus Vertindami rugsėjo 16 d. vykusį ES šalių lyderių susitikimą, EP nariai aptarė išorės politiką, ekonominę valdyseną ir Europos romų padėtį. ES lyderių sprendimus europarlamentarams pristatė EVT pirmininkas H. Van Rompuy.
Anot Europos Vadovų Tarybai pirmininkaujančio Hermano Van Rompuy , stiprinant ES įgaliojimus šnekėti visų 27 ES valstybių vardu, svarbiausi ES užsienio politikos pranešimai bus inicijuojami Europos Vadovų Tarybos, o įgyvendinami Užsienio reikalų ministrų, Komisijos ir užsienio politikos įgaliotinės.
Pasidžiaugęs Ekonomikos valdysenos darbo grupės pasiekta pažanga, EVT vadovas tvirtino, jog diskusijos dėl reformų bus baigtos spalio pabaigoje. Rugsėjo gale Komisija pateiks siūlymus dėl teisės aktų šioje srityje.
Pasak Van Rompuy, diskusijų dėl romų išsiuntimo metu ES lyderiai pažymėjo, jog kiekviena šalis tyri teisę ginti įstatymo viršenybę savo teritorijoje, o Komisijos pareiga tikrinti, ar laikomasi ES teisės aktų.
Europos Komisijos (EK) vardu kalbėjęs Maroš Šefčovič pabrėžė, jog šiuo atveju EK suvaidino jai priskirtą ES sutarčių ir vertybių saugotojos vaidmenį.
Europos liaudies partijos frakcijai vadovaujantis prancūzas Joseph Daul sakė gerbiąsis Komisijos sprendimą tikrinti Prancūzijos sprendimo išsiųsti romus teisėtumą, tačiau išreiškė apgailestavimą dėl kilusio žodžių karo. Jis kalbėjo apie ES šalių pareigą integruoti romus bei pastarųjų pareigą integruotis. „Išsikovoti pagarbą ir supratimą visame pasaulyje įmanoma tik turint koordinuotą ir stiprią užsienio politiką“, – apie ES išorės santykius kalbėjo jis.
Socialistų ir demokratų lyderis vokietis Martin Schulz apgailestavo, jog bendras ES atsakas užsienio politikoje šiuo metu įmanomas tik esant palankioms vidaus politikos realijoms. „EP ragina spręsti kylančius sunkumus taikant bendrijų metodą“, – sakė jis. Kalbėdamas romų klausimu, jis pabrėžė žmogiškojo orumo paisymo ir ES teisės viršenybės užtikrinimo svarbą.
Liberalų ir demokratų aljanso frakcijos pirmininkas belgas Guy Verhofstadt gyrė Komisijos poziciją, sakydamas, jog vertybių gynimas ne mažiau svarbus nei laisvos rinkos apsauga.„Labai svarbu, kad kiekviena šalis matytų, jog Komisijai jas vertina vienodai, nepriklausomai nuo jų dydžio“, – kalbėjo prelegentas. Ragindamas kuo greičiau patvirtinti ekonominės valdysenos teisės aktus, juose siūlė įtvirtinti efektyvų politinių ir ekonominių sankcijų mechanizmą, numatantį balsavimo teisės atėmimą taisykles laužančioms valstybėms.
„Susidaro įspūdis, jog mes su jumis gyvename skirtingose galaktikose. EVT vadovas ir Ekonomikos valdysenos darbo grupė turėtų rūpintis ES išėjimu iš krizės“, – tvirtino Rebecca Harms (Žalieji/Europos laisvasis aljansas, Vokietija). Pasak jos, Komisijos teikiami pasiūlymai dėl ekonomikos valdymo neturėtų remtis vien tik sankcijomis. Anot politikės, Taryba praleido progą imtis pažeidimo tyrimo procedūros dėl romų išsiuntimo. Ji išreiškė susirūpinimą, jog populistai ES valstybėse gali imtis nesaugumo jausmą kurstančios ksenofobinės politikos.
„Komisijos puolimas prieš Prancūziją neprisidėjo prie Europos vienybės puoselėjimo“, – apgailestavo britas Timothy Kirkhope (Europos konservatoriai ir reformistai), siūlydamas ieškoti konstruktyvių sprendimų. Jis taip pat teigiamai įvertino ES paramą potvynių nusiaubtam Pakistanui.
Patrick Le Hyaric (GUE/NGL, FR) kritikavo Europos Vadovų Tarybos susitikimo išvadas, reikalaudamas konkrečių sprendimų sprendžiant romų klausimus. Pasak jo, populizmas kasasi po politikos pamatais ir kursto ksenofobiją.
„Laisvės ir demokratijos“ frakcijos vardu kalbėjusi Graikijos europarlamentarė Niki Tzavela ragino išnaudoti santykių su Kinija potencialą, įveikti nesutarimus ir pritraukti kinų investicijas. Pasak jos, sprendžiant romų klausimus reikia kalbėti ne apie jų išsiuntimą, bet apie gyvenimo sąlygas visose ES valstybėse.
Atsakydamas į europarlamentarų pastabas Herman Van Rompuy patikino, jog ES visuomet rūpinsis romų ir kitų mažumų integracija.
„ES piliečiai nenori regėti mūsų ginčų dėl metodų. Jie vertins mūsų darbus remdamiesi rezultatais, faktais ir tikrove“, – reziumavo jis. EVT pirmininkas EVT susitikimo išvados
Nebaudžiamumas Konge turi liautis, sako europarlamentarai
16-metė Tantini Kahindu savo namuose Luvungi kaime. Šią vasarą Šiaurės Kivu provincijoje sukilėliai per kelias dienas išžagino šimtus moterų. Europarlamentarai ragina nutraukti nebaudžiamumą, prievartą, seksualinį smurtą ir naudingųjų išteklių grobstymą Kongo Demokratinėje Respublikoje (KDR). Padėtis vienoje skurdžiausių, labiausiai korumpuotų ir blogiausiai valdomų pasaulio valstybių aptarta prieš pasirodant JT ataskaitai, kurioje užfiksuoti baisiausi Konge 1993-2003 m. vykdyti žmogaus teisių pažeidimai.
Vakarų Europos dydžio etniškai daugialypę Kongo Demokratinę Respubliką iki 2003 m. alinusio „Afrikos pasaulinis karo“ palikimas tebėra gyvas: tebesitęsianti prievarta jau nusinešė 5,4 mln. gyvybių, o nebaudžiamumas tapo šios šalies kasdienybe.
Seksualinė prievarta tapo norma: žaginimas kaip karo ginklas buvo naudojamas tiek sukilėlių, tiek kariuomenės. Jungtinių Tautų skaičiavimais, nuo konflikto pradžios KDR išprievartauta 200 tūkst. moterų. Nepaisant milžiniškų gamtos turtų, 80 proc. KDR gyventojų nesuduria galo su galu.
„Seksualinis genocidas“ turi būti sustabdytas
Rugsėjo 22 d. vykusiose diskusijose europarlamentarai paragino nutraukti Konge įsigalėjusį nebaudžiamumą ir reikalavo Jungtinių Tautų (JT) imtis aktyvesnio vaidmens.
„Seksualinis genocidas Konge tyliai tęsiamas toliau. Padėčiai apibūdinti tiesiog trūksta žodžių. Nors visi reikiami mechanizmai yra vietoje – įstatymai, armijos reformos planai, tarptautinės misijos, finansinė parama – nebaudžiamumas tęsiasi“, – piktinosi Veronique De Keyser (Socialistų ir demokratų aljansas, Belgija).
„55 proc. visų žaginimų pasaulyje įvyksta Kongo rytuose“, – tarptautinės organizacijos „Gydytojai be sienų“ ataskaitas citavo Filip Kaczmarek (Europos liaudies partija, Lenkija). Europarlamentaras kritikavo JT pasyvumą ir pasiryžimo įveikti šį reiškinį stoką, siūlydamas didžiausią dėmesį skirti nusikaltimų aukoms.
„Būtinas atsakas iš Kongo Demokratinės Respublikos, Afrikos Sąjungos, Jungtinių Tautų ir tarptautinės bendruomenės pusės“, – kalbėjo Charles Goerens (Liberalų ir demokratų aljansas, Liuksemburgas). „Tam, kad JT apsispręstų veikti, šią vasarą prireikė masinių šimtų moterų žaginimų. Kiek dar aukų turės būti nužudyta, išprievartauta ir nukankinta?“ – klausė Marie-Christine Vergiat (Vieningieji kairieji/Šiaurės šalių žalieji kairieji, Prancūzija).
Kaip išsklaidyti išteklių prakeiksmą?
Isabelle Durant (Žalieji/Europos laisvasis aljansas, Belgija) priminė, kad naudingųjų išteklių grobstytojai KDR lieka nenubausti.
„Didžiausi nusikaltimai daromi ten, kur sutelkti didžiausi Kongo ekonominiai turtai“, – pabrėžė Bastiaan Belder („Laisvės ir demokratijos Europa“, Nyderlandai), teigdamas, jog šalies kalnakasybos potencialas siekia 24 mlrd. JAV dolerių.
Charles Tannock (Europos konservatoriai ir reformistai, Jungtinė Karalystė) siūlė iš esmės sėkmingai „kruvinųjų deimantų“ patekimui į rinką užkirtusio Kimberlio proceso patirtį pritaikyti ir kitoms Afrikos naudingųjų išteklių rūšims.
Rezoliuciją dėl žmogaus teisių pažeidimų Kongo Demokratinėje Respublikoje Europos Parlamentas rengiasi tvirtinti spalio pradžioje. Gruodžio 2-5 d. Kinšasoje rengiamas ES ir Afrikos, Karibų ir Ramiojo vandenyno (ACP) šalių vadovų susitikimas. Diskusijų vaizdo įrašas Rezoliucijos projektas Seksualinė prievarta KDR „Purvinas“ Kongo karas Žaginimas kaip karo nusikaltimas KDR Smurtas Demokratinėje Kongo Respublikoje Rinkimai Konge teikia vilties, sako europarlamentarai ES delegacija KDR
LT
1
PHOTO
20100917PHT82619.jpg
LT
2
EUROPARL-TV
http://www.europarltv.europa.eu/swf/EmbedPlayer.swf?vid=af437510-7d77-46c9-9f01-ea2c6f455c6c &cid=00000000-0000-0000-0000-000000000000&lang=LT&bitrate=512&loop=off&autoplay=off&startVolume=medium&showTitle=on&showBottom=off
LT
3
PHOTO
20100913PHT82034.jpg
LT
5
LINK
/activities/plenary/home.do?language=LT
LT
6
LINK
//news/expert/event_by_week/39-2010/default_lt.htm
LT
7
LINK
/wps-europarl-internet/frd/live/live-video?language=lt
LT
8
LINK
http://eudravigilance.emea.europa.eu
LT
9
PHOTO
20100917PHT82617.jpg
LT
11
LINK
http://www.cbd.int/
LT
12
LINK
http://ec.europa.eu/environment/biodiversity/campaign/index_lt.htm
LT
13
LINK
/sides/getDoc.do?language=LT&type=IM-PRESS&reference=20100312STO70502
LT
14
LINK
http://europa.eu/rapid/pressReleasesAction.do?reference=IP/10/933&format=HTML&aged=0&language=LT&guiLanguage=en
LT
17
LINK
/sides/getDoc.do?type=IM-PRESS&reference=20081114STO42063&language=LT
LT
18
PHOTO
20100917PHT82615.jpg
LT
20
LINK
/wps-europarl-internet/frd/live/live-video?eventId=20100921-0900-PLENARY_SESSION&language=lt
LT
22
LINK
/sides/getDoc.do?language=LT&type=IM-PRESS&reference=20080616FCS31737
LT
25
PHOTO
20100917PHT82625.jpg
LT
26
LINK
/president/view/en/the_president/latest_news.html
LT
27
LINK
/wps-europarl-internet/frd/live/live-video?language=lt
LT
28
LINK
/activities/plenary/agenda.do?language=LT
LT
29
PHOTO
20100917PHT82623.jpg
LT
30
LINK
/sidesSearch/search.do?type=REPORT&language=LT&term=7&author=2327
LT
33
LINK
http://www.ema.europa.eu
LT
34
LINK
http://eudravigilance.emea.europa.eu
LT
35
LINK
http://eudrapharm.eu/eudrapharm/welcome.do?selectedStaticLocale.languageCode=lt
LT
36
LINK
http://ec.europa.eu/health/files/pharmaco/summary_phvg_lt.pdf
LT
37
EUROPARL-TV
http://www.europarltv.europa.eu/swf/EmbedPlayer.swf?vid=a188174b-5e11-4dd0-872b-214a37e80027&cid=00000000-0000-0000-0000-000000000000&lang=LT&bitrate=512&loop=off&autoplay=off&startVolume=medium&showTitle=on&showBottom=off
LT
38
PHOTO
20100917PHT82613.jpg
LT
39
LINK
/news/expert/documents_presse_par_theme_page/909/default_lt.htm
LT
40
EUROPARL-TV
http://www.europarltv.europa.eu/swf/EmbedPlayer.swf?vid=6cf35cbb-5493-40f8-a8fd-e3bc891f60f1&cid=00000000-0000-0000-0000-000000000000&lang=LT&bitrate=512&loop=off&autoplay=off&startVolume=medium&showTitle=on&showBottom=off
LT
41
PHOTO
20100917PHT82627.jpg
LT
44
PHOTO
20100921PHT83020.jpg
LT
45
LINK
/news/public/documents_par_theme/909/default_lt.htm
LT
47
LINK
/sides/getDoc.do?type=IM-PRESS&reference=20070622STO08191&language=LT
LT
48
PHOTO
20100917PHT82621.jpg
LT
52
LINK
/news/public/documents_par_theme/907/default_lt.htm
LT
54
PHOTO
20100921PHT83018.jpg
LT
58
LINK
/activities/delegations/homeDel.do?language=LT&body=D-TR
LT
59
LINK
http://ec.europa.eu/enlargement/candidate-countries/turkey/index_lt.htm
LT
60
PHOTO
20100921PHT83014.jpg
LT
61
LINK
/news/expert/documents_presse_par_theme_page/911/default_lt.htm
LT
62
PHOTO
20100922PHT83251.jpg
LT
63
LINK
/news/expert/documents_presse_par_theme_page/905/default_lt.htm
LT
64
PHOTO
20100921PHT83022.jpg
LT
65
LINK
/news/expert/documents_presse_par_theme_page/911/default_lt.htm
LT
66
PHOTO
20100921PHT83012.jpg
LT
68
LINK
/news/expert/documents_presse_par_theme_page/907/default_lt.htm
LT
69
PHOTO
20100921PHT83016.jpg
LT
70
LINK
http://www.european-council.europa.eu/the-president.aspx?lang=lt
LT
71
LINK
http://www.consilium.europa.eu/App/NewsRoom/loadDocument.aspx?id=347&lang=el&directory=LT/ec/&fileName=116554.pdf
LT
72
PHOTO
20100921PHT83010.jpg
LT
73
LINK
/wps-europarl-internet/frd/vod/player;jsessionid=2C62E2BE664005258897C7445D935796?date=20100922&language=lt&askedDiscussionNumber=6
LT
80
LINK
http://ec.europa.eu/delegations/rdc/index_fr.htm
-//EP//TEXT IM-PRESS 20100913NEW82114 FULL-TEXT NOT XML V0//LT
-//EP//TEXT REPORT A7-2010-0241 0 NOT XML V0//LT
-//EP//TEXT IM-PRESS 20090202STO47940 0 NOT XML V0//LT
-//EP//TEXT IM-PRESS 20100910STO81937 0 NOT XML V0//LT
-//EP//TEXT REPORT A7-2010-0112 0 NOT XML V0//LT
-//EP//TEXT IM-PRESS 20100913NEW82114 FULL-TEXT NOT XML V0//LT
-//EP//TEXT IM-PRESS 20090108STO45594 0 NOT XML V0//LT
-//EP//TEXT IM-PRESS 20100528STO75186 0 NOT XML V0//LT
-//EP//TEXT IM-PRESS 20100913NEW82114 FULL-TEXT NOT XML V0//LT
-//EP//TEXT IM-PRESS 20100913NEW82114 FULL-TEXT NOT XML V0//LT
-//EP//TEXT IM-PRESS 20100426STO73420 0 NOT XML V0//LT
-//EP//TEXT IM-PRESS 20100709STO78531 0 NOT XML V0//LT
-//EP//TEXT IM-PRESS 20090302STO50556 0 NOT XML V0//LT
-//EP//TEXT AGENDA 20100922 SIT NOT XML V0//LT
-//EP//TEXT IM-PRESS 20100902STO80930 0 NOT XML V0//LT
-//EP//TEXT IM-PRESS 20100414FCS72750 0 NOT XML V0//LT
-//EP//TEXT IM-PRESS 20100506BKG74226 0 NOT XML V0//LT
-//EP//TEXT REPORT A7-2010-0238 0 NOT XML V0//LT
-//EP//TEXT IM-PRESS 20100920IPR82940 0 NOT XML V0//LT
-//EP//TEXT TA P7-TA-2010-0025 0 NOT XML V0//LT
-//EP//TEXT IM-PRESS 20100910FCS81938 0 NOT XML V0//LT
-//EP//TEXT MOTION B7-2010-0529 0 NOT XML V0//LT
-//EP//TEXT IM-PRESS 20080331STO25211 0 NOT XML V0//LT
-//EP//TEXT IM-PRESS 20081114STO42074 0 NOT XML V0//LT
-//EP//TEXT TA P6-TA-2008-0022 0 NOT XML V0//LT
-//EP//TEXT TA P7-TA-2009-0118 0 NOT XML V0//LT
-//EP//TEXT IM-PRESS 20061107STO12379 0 NOT XML V0//LT
-//EP//DTD IM-PRESS 20050901 FCS DOC XML V0//EN
-//EP//STYLESHEET IM-PRESS 20050901 FCS DOC XML V0//EN
