Siimo Kallaso atsakymas Komisijos vardu
(2012 m. sausio 20 d.)
2011 m. Transporto baltąja knyga siekiama užtikrinti konkurencingą ir efektyviu ištekliu naudojimu grindžiamą transporto ateitį. Priklausomybės nuo naftos ribojimas leis sumažinti sektoriaus pažeidžiamumą, kurį lemia aukštos ir nepastovios naftos kainos. Stipri transporto infrastruktūros ir įrangos, padedančios mažinti grūstis, naftos naudojimą ir teršalų išmetimą, vidaus rinka gali padėti išsaugoti ES pramonės pirmavimą technologijų srityje. Apskritai didesnis dėmesys CO 2 išlakų ribojimui padės apriboti galimą labai neigiamą ekonominį, socialinį ir geopolitinį klimato kaitos poveikį.
Komisija norėtų atkreipti gerbiamo Parlamento nario dėmesį į Baltosios knygos poveikio vertinimą http://ec.europa.eu/governance/impact/ia_carried_out/docs/ia_2011/sec_2011_0358_en.pdf , kuriame pateikiama išsami informacija apie tai, kaip Komisija, remdamasi ekonominio ir socialinio poveikio ir poveikio aplinkai vertinimu, siūlo iki 2050 m. transporto sektoriaus CO 2 išlakų sumažinti 60 proc. (palyginti su 1990 m. lygiu).
Reikėtų pabrėžti, kad Komisija nepasikliauja vien techniniais sprendimais transporto sektoriaus šiltnamio efektą sukeliančių dujų išlakoms mažinti ir siekia sudaryti sąlygas plėtoti įvairias naujas technologijas ir taikyti kitas priemones. Be to, norint optimizuoti įvairių rūšių transporto plėtrą, būtina pašalinti keletą su rinkos veikimu susijusių problemų, kurios šiuo metu tokiam optimizavimui trukdo, kaip antai: kliūtys vidaus rinkos kūrimui; iškreiptos kainos ir apmokestinimas; nepakankamas infrastruktūros planavimo koordinavimas ir kliūtys diegti naujas technologijas. Be to, 2011 m. spalio 19 d. Komisijos priimtame infrastruktūros priemonių rinkinyje didelis dėmesys skiriamas geresniam skirtingų ES regionų, visų pirma naujųjų valstybių narių, integravimui.
