Europos Parlamente aptarta Šiaurės Europos ir Baltijos regiono padėtis
Užsienio ryšiai
2007-03-01 - 21:20
Vasario 28 - kovo 1 d. Briuselyje surengtas parlamentinis susitikimas Šiaurės matmens klausimu. Tai ES politikos kryptis, skirta skatinti Šiaurės Europos ir Baltijos šalių bei šiaurės vakarų Rusijos plėtrą ir bendradarbiavimą. Ji apima projektus verslo, infrastruktūros, švietimo, mokslo, kultūros, sveikatos, aplinkosaugos, teisingumo ir kitose srityse. Šiemet įsigaliojusioje naujojoje Šiaurės matmens politikoje prioritetas naujai teikiamas Baltijos bei Barenco jūrų regionams.
Susitikime dalyvavo Šiaurės Europos šalių ir Rusijos parlamentarai, Europos Parlamento nariai, taip pat ES Tarybos, Europos Komisijos ir regioninių organizacijų atstovai. Baltijos Asamblėjai konferencijoje atstovavo ir Lietuvos Seimo nariai Valentinas Mazuronis bei Valerijus Simulik .
Susitikimą pradėjusi EP vicepirmininkė Diana Wallis (Liberalų ir demokratų aljansas, Jungtinė Karalystė) pasidžiaugė, jog Šiaurės matmuo jau nebėra vien tik šalių vyriausybių reikalas, o Europos Parlamentas joje yra svarbus partneris. Tuo tarpu Europos Komisijos vicepirmininkė Margot Wallstr öm minėjo „katastrofiškus“ klimato šilimo padarinius Arkties regionui.
Daug dėmesio susitikime buvo skirta Baltijos jūros apsaugai. Europarlamentarė Danutė Budreikaitė (Liberalų ir demokratų aljansas) siūlė atlikti nepriklausomą ekspertizę siekiant nustatyti, ar Baltijos jūros dugnas tinkamas dujotakiui statyti. Tos pačios frakcijos narė Margarita Starkevičiūtė iškėlė klausimą apie Baltijos jūros strategijos ir Šiaurės matmens ryšį.
Susitikimo išvadose siūloma kas dvejus metus rengti Šiaurės matmens parlamentinį forumą, taip pat pažymima ekonominė Baltijos jūros regiono ir jam skirtos ES strategijos svarba. Be to, atkreipiamas dėmesys į ekologinį Baltijos jūros pažeidžiamumą.
Svarstymas: 2007-02-28, 2007-03-01
20070228IPR03716
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
