EP pritarė siūlymui sušvelninti ūkininkų paramos gavimo kontrolę
Žemės ūkis
2007-12-11 - 12:22
ES teikia paramą ūkininkams, tačiau griežtai kontroliuoja jos naudojimą. Antradienį Europos Parlamento patvirtintoje ataskaitoje (635 balsai už, 21 prieš, 13 susilaikė) siūloma sušvelninti šią kontrolę, taip pat atidėti paramos sąlygų taikymą naujųjų ES šalių ūkininkams.
Pagal 2003 m. patvirtintą kompleksinio paramos susiejimo sistemą ES šalių ūkininkai privalo laikytis griežtesnių negu likusiame pasaulyje standartų aplinkos, maisto saugos ir gyvūnų gerovės srityse, kad nesumažėtų tiesioginės išmokos iš ES biudžeto. Tiesa, dauguma naujųjų ES narių, tarp jų ir Lietuva, kurios pasirinko paramos už žemės plotą schemą, išsiderėjo pereinamuosius laikotarpius, kuriais bus taikomos ne tokios griežtos sąlygos. Europos Komisija siūlo pratęsti juos iki 2009-2011 m., o europarlamentarai norėtų juos pratęsti iki 2013 m. (Bulgarijai ir Rumunijai – iki 2016 m.). Savo ruožtu europarlamentarai ragina sušvelninti kontrolės taisykles bei sumažinti biurokratinę naštą, „kad kompleksinio paramos susiejimo sistema būtų paprastesnė, geresnė ir labiau suderinta“. Jie siūlo iš anksto pranešti apie patikrinimus (jei tai netrukdo jų veiksmingumui), riboti kontroliuojančių institucijų ir patikrinimų skaičių bei nustatyti, jog patikrinimai konkrečiame ūkyje gali būti atliekami daugiausia vieną dieną. Numatoma už smulkius pažeidimus – pavyzdžiui, gyvulių registravimo ir ženklinimo trūkumus – nebausti ūkininkų, jei jie nedelsdami ištaiso pažeidimus ar įrodo, jog jie nepasikartos. Europos Komisija siūlo atsisakyti mažesnio negu 50 eurų paramos sumažinimo per metus, skiriamo smulkiems pažeidėjams, tuo tarpu deputatai siūlo nenumatyti mažesnio negu 100 eurų per metus paramos sumažinimo. Europarlamentarai taip pat siūlo nebausti ūkininkų du kartus už tą patį pažeidimą – jei ūkininkui sumažinama ES parama, valstybė nebegalėtų jų bausti papildomai.
EP pritaria siūlymui atsisakyti reikalavimo, kad paramą gaunantis ūkininkas bent 10 metų būtų turėjęs tą patį žemės sklypą. Tačiau deputatai mano, jog Komisijos siūlomas reikalavimas, kad remiamas ūkininkas būtų turėjęs šį sklypą konkrečių metų birželio 15 d., yra pernelyg biurokratiškas – jie siūlo nustatyti, jog ūkininkas turi turėti sklypą paraiškos pateikimo dieną, kurią nustatytų pačios ES šalys.
Šiai ataskaitai taikoma konsultavimosi procedūra, todėl ES Taryba neprivalės atsižvelgti į Parlamento priimtas pataisas.
Jan MULDER (ALDE, NL) A6-0470/2007
Dėl tiesioginės paramos schemų ūkininkams ir dėl Europos žemės ūkio fondo kaimo plėtrai (EŽŪFKP) paramos
Konsultavimosi procedūra.
Svarstymas ir balsavimas: 2007-12-11
20071210IPR14716 ES paramos žemės ūkiui gavėjai Lietuvoje
LT
1
LINK
http://parama.nma.lt/index.php?1321287352
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
