KLAUSIMAS RAŠTU P-0636/06
parengė Arūnas Degutis (ALDE)
Komisijai
(2006 m. vasario 15 d.)
Tema: Šengeno sutarties reikalavimų įgyvendinimas
Lietuva nuosekliai vykdo rengimosi narystei Europos Sąjungoje darbus teisingumo ir vidaus reikalų srityse, ypatingą dėmesį skirdama valstybės sienos apsaugai. Rengiantis įgyvendinti Šengeno acquis reikalavimus, vyksta esminiai pertvarkymai valstybės sienos kontrolės, vizų politikos, nelegalios migracijos kontrolės ir duomenų apsaugos srityse. Pagal Šengeno priemonę Europos Sąjunga Lietuvai numato skirti apie 150 mln. eurų 2004–2006 m. laikotarpiu. Šios lėšos turėtų būti skirtos ES ir Šengeno sutarties reikalavimams įgyvendinti.
Tačiau jau dabar Lietuvos Respublikos vidaus reikalų ministerijos vadovybė viešai priekaištauja, kad Šengeno priemonei įgyvendinti skirtos lėšos vėluoja. Teigiama, kad Europos Komisija lėšas už 2004-uosius m. pervedė tik 2004-ųjų m. gruodžio mėnesį. Taip pat teigiama, kad Šengeno priemonei skirtų lėšų 2005 m. numatytiems projektams įgyvendinti Europos Komisija 2005 m. gruodžio mėnesį dar nebuvo patvirtinusi, nors programos projektų sąrašas su lėšų poreikiais buvo pateiktas laiku. Negavus numatytų lėšų, nebuvo įmanoma skelbti konkursų projektams įgyvendinti, todėl ir Šengeno priemonės programos lėšos įsisavinamos bene lėčiausiai iš naujųjų šalių narių.
Todėl norėjau pasiteirauti Europos Komisijos, ar šie Lietuvos pareigūnų teiginiai ir priekaištai yra pagrįsti?