7.3.2007
PASIŪLYMAS DĖL REZOLIUCIJOS
siekiant baigti diskusijas dėl Tarybos ir Komisijos pareiškimų
pagal Darbo tvarkos taisyklių 103 straipsnio 2 dalį
pateikė José Ignacio Salafranca Sánchez-Neyra, Stefano Zappalà, Karl von Wogau, Tunne Kelam, Vytautas Landsbergis ir Bogdan Klich
PPE-DE frakcijos vardu,
dėl branduolinių ginklų neplatinimo ir branduolinio nusiginklavimo
Europos Parlamento rezoliucija dėl branduolinių ginklų neplatinimo ir branduolinio nusiginklavimo
Europos Parlamentas ,
–
atsižvelgdamas į Darbo tvarkos taisyklių 103 straipsnio 2 dalį,
A.
atsižvelgdamas į savo ankstesnes rezoliucijas dėl Branduolinių ginklų neplatinimo sutarties (BGNS), ypač į savo 2005 m. kovo 10 d. rezoliuciją dėl 2005 m. BGNS persvarstymo konferencijos, ir jas dar kartą pabrėždamas,
B.
pabrėždamas, kad Europos saugumo strategijoje, ES kovos su masinio naikinimo ginklų platinimu strategijoje ir Jungtinių Tautų Saugumo Tarybos rezoliucijoje Nr. 1540 pabrėžiama branduolinių ginklų neplatinimo ir branduolinio nusiginklavimo svarba, o masinio naikinimo ginklų platinimas ir jų gabenimo priemonės apibūdinami kaip vienas didžiausių pavojų tarptautinei taikai ir saugumui;
C.
primindamas JT Generalinio Sekretoriaus Aukšto lygio komisijos grėsmių, iššūkių ir pokyčių klausimais pranešimą, kuriame sakoma kad: „Mes atsakome už tai, kad pasaulis būtų saugesnis“, kad „artėjame prie laikotarpio, kai branduolinių ginklų neplatinimo režimo irimo gali nebepavykti sustabdyti ir jis baigsis ginklavimosi protrūkiu“,
1.
kartoja savo poziciją, kad BGNS yra pasaulinio branduolinių ginklų neplatinimo režimo kertinis akmuo, bendradarbiavimo taikiai naudojant branduolinę energiją pagrindas ir svarbus branduolinio nusiginklavimo tikslo skatinimo ir bendro nusiginklavimo pagal Sutarties VI straipsnį aspektas;
2.
teigia, kad pažeidžiant ar ignoruojant pasaulinio branduolinių ginklų neplatinimo režimą pasaulio atžvilgiu elgiamasi neatsargiai ir neatsakingai, nesvarbu, ar valstybė yra pasirašiusi BGNS, ar ne;
3.
ragina Tarybą ir Komisiją aktyviai dalyvauti diskusijose per BGNS parengiamojo komiteto susitikimą Vienoje ir įdėti suderintą, esminį ir matomą indėlį siekiant teigiamo 2010 m. BGNS persvarstymo konferencijos rezultato;
4.
ragina Tarybą pateikti kiekvienos iš 43 priemonių, kurios buvo priimtos 2005 m. balandžio 25 d. kartu su Tarybos bendrąja pozicija dėl 2005 m. BGNS persvarstymo konferencijos, taikymo pažangos ataskaitą ir naujų įsipareigojimų, kurių, kaip tikisi Taryba, bus prisiimta 2010 m. BGNS persvarstymo konferencijoje, sąrašą;
5.
kovodamas su didėjančiomis tendencijomis pažeisti ar ignoruoti BGNS principus, skatina BGNS šalis, ypač ES valstybes nares, užimti principingą ir bendrą poziciją reaguojant į tokius pažeidimus, griežtai įgyvendinant atitinkamus JT Saugumo Tarybos ir kitus svarbius tarptautinius sprendimus;
6.
paveda Pirmininkui perduoti šią rezoliuciją Tarybai pirmininkaujančiai valstybei, Tarybai, Komisijai, valstybių narių vyriausybėms ir parlamentams, JT Generaliniam Sekretoriui ir visoms BGNS šalims.
