Klausimas, į kurį atsakoma raštu, Nr. E-5294/2010
Komisijai
Darbo tvarkos taisyklių 117 straipsnis
Vilija Blinkevičiūtė (S&D)
(2010 m. liepos 8 d.)
Tema: Iniciatyvos dėl jaunimo padėties gerinimo ES strategijoje "Europa 2020"
Europos Komisija strategijoje „Europa 2020” Europos Sąjungos lygiu numatė parengti jaunimo užimtumo sistemą, kurioje būtų nustatytos politikos kryptys, kaip mažinti jaunimo nedarbą, taip pat numatė parengti iniciatyvą „Judus jaunimas” ir nustatė, kad būtina sparčiau modernizuoti aukštąjį mokslą bei mažinti mokyklos nebaigusių mokinių skaičių.
Visos šios iniciatyvos yra reikalingos, ypač kad jaunimas šiuo metu itin skaudžiai nukentėjo nuo krizės – nedarbo lygis viršija 21 %. Ar Komisija nemano, jog reikėtų imtis papildomų iniciatyvų, kad jauni žmonės nebūtų diskriminuojami darbo rinkoje ar patenkant į ją dėl savo amžiaus ar dėl nepakankamos darbo patirties? Kokių konkrečių priemonių imsis Komisija, įgyvendindama strategijoje numatytas iniciatyvas, ir ar įmanoma jas įgyvendinti be specialaus finansavimo?