EP ragina užbaigti M. Kaddafi valdymą ir užtikrinti demokratines permainas Libijoje
Užsienio ryšiai
Plenarinė sesija
2011-03-10 - 12:34
Siekiant apsaugoti civilius Libijos gyventojus „negalima atmesti jokios Jungtinių Tautų chartijoje numatytos galimybės“, sakoma ketvirtadienį priimtoje Europos Parlamento rezoliucijoje (584 už, 18 prieš, 18 susilaikė). Joje raginama izoliuoti Muammaro Kaddafi režimą ir užbaigti jo valdymą, taip pat išplėsti jam taikomas sankcijas. Savo ruožtu europarlamentarai reiškia solidarumą su Libijos gyventojais, kurie yra „varomoji demokratijos ir režimo permainų jėga“.
EP „griežtai smerkia akivaizdžius ir nuolatinius žmogaus teisių pažeidimus Libijoje ir ypač M. Kaddafi režimo smurtinį susidorojimą su taikiais demokratijos siekiančiais protestuotojais, žurnalistais ir žmogaus teisių gynėjais“. Europarlamentarai „ragina nedelsiant užbaigti žiaurų diktatorišką pulkininko M. Kaddafi režimą ir ragina jį nedelsiant atsistatydinti siekiant išvengti tolesnio kraujo praliejimo ir suteikti taikių politinių pokyčių galimybę“. Europarlamentarai „ragina ES ir tarptautinę bendruomenę imtis visų įmanomų priemonių siekiant visiškai izoliuoti M. Kaddafi ir jo režimą tiek nacionaliniu, tiek tarptautiniu lygmeniu“.
EP nuomone, „ES ir jos valstybės narės privalo vykdyti savo pareigą ginti žmones, kad apsaugotų Libijos civilius gyventojus nuo didelio masto ginkluotų išpuolių“, todėl „negalima atmesti jokios Jungtinių Tautų chartijoje numatytos galimybės“, pavyzdžiui, neskraidymo zonos paskelbimo. Vis dėlto, Parlamento įsitikinimu, „bet kokios ES ir jos valstybių narių paskelbtos priemonės turėtų atitikti Jungtinių Tautų įgaliojimus ir būti pagrįstos koordinavimu su Arabų šalių lyga ir Afrikos Sąjunga“.
Parlamentas pritaria Jungtinių Tautų Saugumo Tarybos rezoliucijai, kurioje smerkiami šiurkštūs ir nuolatiniai žmogaus teisių pažeidimai Libijoje ir raginama apie šią padėtį pranešti Tarptautiniam baudžiamajam teismui. Jis sveikina ES Tarybos sprendimą uždrausti parduoti Libijai ginkluotę bei represijoms naudojamą įrangą, taip pat papildyti sąrašą asmenų, kurių turtas įšaldomas ir kuriems draudžiama išduoti vizą. Europarlamentarai siūlo apsvarstyti ir tolesnių sankcijų galimybę, tačiau ragina „užtikrinti, kad įšaldytas turtas ateityje būtų grąžintas Libijos žmonėms“.
Europarlamentarai „reiškia savo solidarumą su Libijos gyventojais ir ypač su Libijos jaunimu, kuris yra varomoji demokratijos ir režimo permainų jėga, pritaria jų drąsai ir ryžtui ir tvirtai remia jų teisėtus demokratinius, ekonominius ir socialinius siekius“. Jie kviečia ES užmegzti ryšius su Libijos laikinąja nacionaline taryba ir ją remti išlaisvintame regione. Savo ruožtu Parlamentas „ragina ES prisidėti prie demokratinių reformų ir teisinės valstybės institucijų įsteigimo Libijoje, teikiant paramą laisvos žiniasklaidos ir nepriklausomų pilietinės visuomenės organizacijų, ypač demokratinių politinių partijų, plėtrai, kad ateityje galėtų vykti demokratiniai rinkimai“.
„Teigiama ES įtaka ir ilgalaikis pasitikėjimas ja šiame regione priklausys nuo jos gebėjimo vykdyti nuoseklią bendrą užsienio politiką, pagrįstą vertybėmis, ir nuo to, ar ji nedviprasmiškai rems naujas demokratines jėgas“, – pažymima rezoliucijoje. Todėl EP ragina persvarstyti ES demokratijos ir žmogaus teisių rėmimo politiką ir teikti pirmenybę teismų nepriklausomumui, pagarbai pagrindinėms laisvėms, pliuralizmui, spaudos laisvei ir kovai su korupcija, taip pat stiprinti paramos politinėms, ekonominėms ir socialinėms reformoms ES pietinėse kaimyninėse finansavimą.
Svarstymas: 2011-03-09. Balsavimas: 2011-03-10 20110310IPR15255
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
