Tarptautiniais ir šalių vidaus maršrutais vykstantiems keleiviams turi būti numatytos kompensacijos už traukinių vėlavimą
Transportas
2005-09-07 - 19:08
Remiantis Europos Parlamento Transporto komiteto šių metų balandžio 19 d. balsavimu, traukinių keleiviai gali tikėtis kompensacijų už traukinių vėlavimą. EPN primygtinai reikalauja, kad kompensacijos – pinigais arba kuponais – būtų mokamos ne tik tarptautinių, bet ir šalių vidaus maršrutų keleiviams, įskaitant važiuojančius į darbą keleivius. Taip pat jie pageidauja, kad piniginėms kompensacijoms apskaičiuoti būtų taikoma paprasta, lengvai suprantama skaičiavimo sistema.
Europos Parlamentas ilgą laiką rėmė geresnių geležinkelių transporto paslaugų idėją, tikėdamasis paskatinti dalį kelių ir oro eismo krūvio perkelti geležinkelių transportui. Dėl to sumažėtų spūstys keliuose ir padangėje, į atmosferą patektų mažiau teršalų. Pastaraisiais dešimtmečiais Europos geležinkeliai konkurencinėje kovoje nusileido kelių ir oro transportui, tačiau patirtis JAV, kur vėl atgijo krovinių gabenimas traukiniais, rodo, kad šią tendenciją galima sustabdyti.
Vienas iš būdų paskatinti daugiau keleivių rinktis kelionę traukiniu – suteikti jiems garantiją dėl kompensacijų, paremtų aiškia nesudėtinga kompensacijos procedūra, jei jie negauna paslaugų, už kurias yra sumokėję. Kai kurios ES valstybės narės jau turi kompensacijų schemas, tačiau, Europos Parlamento Transporto komiteto nuomone, ES mastu nustatyti minimalūs tarifai turėtų sudaryti sąlygas tinkamiau aptarnauti traukinių keleivius.
Vienas Transporto komiteto balsavimo rezultatų – geležinkelio bendrovės nebegalės primygtinai siūlyti sumokėti kompensaciją kuponais, skirtais būsimoms kelionėms traukiniu. Vietoj to keleiviai turės teisę už traukinių vėlavimą gauti tokias minimalias pinigines kompensacijas:
– 25 proc. bilieto kainos, jei traukinys pavėlavo ne mažiau kaip 60 minučių;
– 50 proc., jei traukinys pavėlavo ne mažiau kaip 120 minučių;
– 75 proc., jei traukinys pavėlavo ne mažiau kaip 180 minučių.
Šios piniginės kompensacijos turėtų būti išmokėtos ne vėliau kaip per mėnesį nuo paraiškos pateikimo dienos.
EPN išreiškė nuomonę, kad metinių traukinių bilietų savininkams, kurie kenčia dėl pakartotinio traukinių vėlavimo arba neatvykimo, turėtų būti suteikta teisė reikalauti kompensacijų, pavyzdžiui, suteikiant nemokamų kelionių, sumažinant bilietų kainą arba prailginant bilieto galiojimą.
Šis ES teisės aktas dėl kompensacijų – tik dalis didesnio teisės aktų rinkinio, skirto kelionių traukiniais Europos Sąjungoje lygiui kelti. Teisės aktų projektus rengia Europos Komisija, tačiau galutinį sprendimą dėl jų priims Europos Parlamentas.
Be to, tai jau trečiasis Europos Sąjungos teisės aktų, skirtų geležinkelio transportui, rinkinys. Ankstesniuose rinkiniuose buvo apibrėžtos nuostatos dėl konkurencijos tarptautiniame ir šalių vidaus krovinių gabenimo traukiniais sektoriuje. Juose taip pat buvo nustatytos bendros visai ES taisyklės dėl saugos ir techninių dalykų. Žr. mūsų išnašą apie 2004 m. Europos Parlamento rinkimus: Geležinkeliai kelyje į šviesesnę ateitį .
Tik trečiajame teisės aktų rinkinyje ES atkreipia dėmesį į keleivių aptarnavimą. Be dalykų, susijusių su kompensacijomis dėl traukinių vėlavimo, trečiajame teisės aktų rinkinyje nustatyti terminai keleivių aptarnavimui liberalizuoti, siekiant sudaryti sąlygas didesnei konkurencijai tarptautiniame keleivių gabenimo traukiniais sektoriuje (taip pat ir šalių vidaus sektoriuje, jei tam pritars Transporto komiteto nariai). Kitos šio rinkinio dalys apima nuostatas dėl kompensacijų krovinius geležinkeliais gabenantiems klientams ir atestacijos sistemos, kurios tikslas – užtikrinti, kad traukinio įgula atitiktų minimalius profesinio parengimo, sveikatos ir kalbų mokėjimo reikalavimus.
20050819STO00762 Geležinkeliai kelyje į šviesesnę ateitį. (Akcentai – 2004 m. rinkimai) (angliškai)
LT
1
PHOTO
20050819PHT00573.jpg
LT
2
LINK
/elections2004/highlights/lt/807.html
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
