18.6.2007
PASIŪLYMAS DĖL REZOLIUCIJOS
atsižvelgdamas į Darbo tvarkos taisyklių 81 straipsnį
pateikė Vystymosi komitetas
dėl Komisijos sprendimo, kuriuo nustatomi 2007–2013 m. regioninės strategijos dokumentas ir daugiametė orientacinė programa, skirta Azijai, projekto (CMT‑2007-1122)
Europos Parlamento rezoliucija dėl Komisijos sprendimo, kuriuo nustatomi 2007–2013 m. regioninės strategijos dokumentas ir daugiametė orientacinė programa, skirta Azijai, projekto (CMT 2007-1122)
Europos Parlamentas ,
–
atsižvelgdamas į Europos Parlamento ir Tarybos reglamentą Nr. 1905/2006 (EB) OL L 378, 2006 12 27, p. 41. , kuriuo nustatoma vystomojo bendradarbiavimo finansinė priemonė,
–
atsižvelgdamas į Komisijos sprendimo, kuriuo nustatomi 2007–2013 m. regioninės strategijos dokumentas ir daugiametė orientacinė programa, skirta Azijai, projektą (CMT 2007-1122),
–
atsižvelgdamas į nuomonę, kurią 2007 m. birželio 8 d. pateikė minėtojo reglamento 35 straipsnio 1 dalyje nurodytas komitetas (toliau – Vystomojo bendradarbiavimo finansinės priemonės (VBFP) valdymo komitetas),
–
atsižvelgdamas į 1999 m. birželio 28 d. Tarybos sprendimo Nr. 1999/468/EB, kuriuo nustatoma Komisijos naudojimosi jai suteiktais įgyvendinimo įgaliojimais tvarka OL L 184,1999 7 17, p. 23. , 8 straipsnį,
–
atsižvelgdamas į Darbo tvarkos taisyklių 81 straipsnį,
A.
kadangi 2007 m. birželio 8 d. VBFP valdymo komitetas balsavo už 2007–2013 m. regioninės strategijos dokumentą ir daugiametę orientacinę programą, skirtą Azijai (CMT-2007-1122),
B.
kadangi pagal Sprendimo Nr. 1999/468/EB 7 straipsnio 3 dalį ir Europos Parlamento ir Komisijos susitarimo dėl 1999 m. birželio 28 d. Tarybos sprendimo Nr. 468/1999/EB įgyvendinimo tvarkos OL L 256, 2000 10 10, p. 19. 1 straipsnį Europos Parlamentas gavo balsavimo rezultatus,
C.
kadangi Reglamento (EB) Nr. 1905/2006 2 straipsnio 1 dalyje nurodoma, kad „pirmasis ir svarbiausias bendradarbiavimo pagal šį reglamentą tikslas – panaikinti skurdą šalyse bei regionuose partneriuose siekiant tvaraus vystymosi“,
D.
kadangi Reglamento (EB) Nr. 1905/2006 2 straipsnio 4 dalyje nustatoma, kad „1 straipsnio 1 dalyje 1 straipsnio 1 dalis: „Bendrija finansuoja priemones, kuriomis siekiama remti bendradarbiavimą su besivystančiomis šalimis, teritorijomis ir regionais ...>.“ nurodytos priemonės kuriamos taip, kad atitiktų Ekonominio bendradarbiavimo ir plėtros organizacijos Vystymosi pagalbos komiteto (EBPO VPK) nustatytus oficialios paramos vystymuisi (OVP) kriterijus“,
E.
kadangi savo „Ataskaitų teikimo direktyvose dėl kreditorių pranešimų sistemos“ (DCD/DAC(2002)21) Ekonominio bendradarbiavimo ir plėtros organizacijos Vystymosi paramos komitetas (EBPO VPK) apibrėžia oficialią paramą vystymuisi (OPV) kaip finansinius srautus, kurie nukreipti į VPK sudarytame OPV gavėjų sąraše esančias šalis ir kuriems, be kita ko, galioja tai, jog „kiekvieno lėšų pervedimo pagrindinis tikslas – skatinti besivystančių šalių ekonominę plėtrą ir gerovę“,
F.
kadangi Reglamento (EB) Nr. 1905/2006 19 straipsnio 3 ir 8 dalyse atitinkamai nustatyta, kad strategijos „dokumentai iš esmės grindžiami dialogu su šalimi ar regionu partneriu, įtraukiant pilietinę visuomenę, regiono ir vietos valdžios institucijas“ ir kad „Komisija ir valstybės narės ankstyvuoju programų rengimo proceso etapu konsultuojasi tarpusavyje bei su kitais donorais ir vystymosi dalyviais, įskaitant pilietinės visuomenės atstovus ir regiono bei vietos valdžios institucijas, kad būtų skatinamas jų bendradarbiavimo veiklos papildomumas“,
1.
mano, kad rengdama 2007–2010 m. strategijos dokumento ir 2007–2010 m. daugiametės orientacinės programos, skirtos Azijai, projektus Komisija viršijo jai suteiktus įgyvendinimo įgaliojimus, nustatytus pagal pagrindinį teisės aktą, į 1 pagrindinį sektorių „regioninės integracijos rėmimas“ įtraukdama toliau nurodytas dalis, kurios neatitinka Reglamento (EB) Nr. 1905/2006 2 straipsnio 1 ir 4 pastraipose išdėstytų uždavinių, nes skurdo panaikinimas nėra pagrindinis jose įvardytas tikslas, ir jos netenkina Ekonominio bendradarbiavimo ir plėtros organizacijos Vystymosi paramos komiteto (EBPO VPK) nustatytų oficialios paramos vystymuisi (OVP) kriterijų:
- aptariant Azijos ir Europos vadovų susitikimo (ASEM), ypač Azijos ir Europos fondo (ASEF), sritį, vienas iš įvardijamų šios srities prioritetų yra „informacijos sklaidos ir išteklių pasidalijimo skatinimas bei visuomenės informavimo ASEM/ASEF klausimais didinimas“;
- aptariant Pietų Azijos regioninio bendradarbiavimo asociacijos (SAARC) srities klausimus, viena iš siūlomų programų yra Pietų Azijos civilinės aviacijos programa; į ją Komisija įtraukė tikslą skatinti Europos saugos taisyklių taikymą;
- aptariant Pietryčių Azijos valstybių asociacijos (ASEAN) rėmimo klausimus, į „institucinės paramos ir regionų dialogo“ programos tikslus įtrauktas „galimų ASEAN ir ES derybų dėl laisvosios prekybos susitarimo ir jo įgyvendinimo rėmimas“ bei „EB paramos, skirtos ASEAN, viešumo skatinimas“;
- be to, aptariant ASEAN rėmimo klausimus teigiama, kad bendras „saugumo srities bendradarbiavimo ir politikos reformos“ tikslas yra „remti bendradarbiavimą saugumo srityje, siekiant sukurti nuoseklesnę sienų kontrolės sistemą, kuri veiktų pasirinktuose svarbiausiuose uostuose, per kuriuos atvykstama į ASEAN priklausančias šalis ar iš jų išvykstama (...). Taigi ši sistema stiprintų ASEAN šalių sienų kontrolės sistemos pajėgumus tiek regioninio bendradarbiavimo lygmeniu, tiek pasirinktuose sienų kirtimo punktuose“;
2.
mano, kad rengdama 2007–2010 m. strategijos dokumento ir daugiametės orientacinės programos, skirtos Azijai, projektus Komisija viršijo jai suteiktus įgyvendinimo įgaliojimus, nustatytus pagal pagrindinį teisės aktą, į 2 pagrindinį sektorių „aukštasis mokslas ir mokslinių tyrimų institutai“ (jam ji skiria maždaug 15 proc. daugiametės orientacinės programos lėšų) įtraukdama toliau išvardijamas dalis, kurios neatitinka Reglamento (EB) Nr. 1905/2006 2 straipsnio 1 ir 4 pastraipose išdėstytų uždavinių, nes skurdo panaikinimas nėra pagrindinis jose įvardytas tikslas, ir jos netenkina Ekonominio bendradarbiavimo ir plėtros organizacijos Vystymosi paramos komiteto (EBPO/VPK) nustatytų oficialios paramos vystymuisi (OVP) kriterijų:
- vienas iš įvardytų aukštojo mokslo srities tikslų yra „skatinti geresnį supratimą apie Europos aukštojo mokslo sistemą besivystančiose Azijos šalyse “; siūlomi veiksmai: „studentų ir dėstytojų judumo programos; ryšių užmezgimas ir Europos ir Azijos šalių universitetų dalijimasis pažangiausia patirtimi“, taip pat „seminarai, aukštojo mokslo mugės, interesų grupių susitikimai, pristatomojo pobūdžio veikla, darbo dokumentų rengimas, kvalifikacijų abipusio pripažinimo rėmimas, apklausos“; nesama jokių nuostatų, kurios užtikrintų, kad pagal programą numatomos mokslo sritys bus pasirenkamos siekiant atitikti regiono vystymosi reikmes ar kad renkantis programos gavėjus pirmenybė bus teikiama vargingesniesiems gyventojams, kad nedidėtų atotrūkis tarp turtingųjų ir skurdžiai besiverčiančių gyventojų; be to, neįtraukta jokių konkrečių nuostatų, kurios galėtų sustabdyti protų nutekėjimą;
- vienas iš įvardytų mokslinių tyrimų institutų rėmimo srities tikslų yra „skatinti tarpusavio supratimą, siekiant prisidėti prie Azijos regiono vystymosi“; siūlomi konkretūs veiksmai: abiejų regionų mokslo institutų ir politikos rengėjų telkimas išplečiant seminarų ir konferencijų temų spektrą ir remiant aktyvesnį jų rengimą“; Komisija tvirtina, kad šiuo tikslu ketinama finansuoti „specializuotų institutų, kurie pagrindinį dėmesį skirtų Azijos ir ES ryšiams, darbą“ ir kad vykdant šią veiklą bus ypač stengiamasi stiprinti mokslinių tyrimų pajėgumus, skatinti viešas diskusijas ES ir Azijos santykių klausimais bei Azijos ir Europos institutų, mokslo centrų ir panašių bendruomenių bendradarbiavimą“;
3.
ragina Komisiją atsiimti savo sprendimų, kuriais nustatomi 2007–2013 m. regioninės strategijos dokumentas ir daugiametė orientacinės programa, skirta Azijai, ir pateikti komitetui naujo sprendimo, kuriame būtų visapusiškai atsižvelgiama į Reglamento (EB) Nr. 1905/2006 nuostatas, projektą;
4.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams.
