Trūkstama ES energetikos dėlionės dalis
Energetika
2012-01-25 - 16:08
EP nuomonės rengėjas Krišjānis Kariņš Europos Sąjungai bus lengviau kalbėti vienu balsu išorės energetikos politikoje, jei valstybės narės keisis informacija apie tarptautines sutartis su energiją tiekiančiomis trečiosiomis šalimis, mano europarlamentaras Krišjānis Kariņš (Europos liaudies partija, Latvija), rengiantis EP nuomonę šiuo klausimu.
ES importuoja daugiau nei 60 proc. suvartojamų dujų ir 80 proc. naftos, ir šis skaičius didėja. Daugiau nei 85 proc. gamtinių dujų ir beveik pusė naftos importuojama iš Rusijos, Norvegijos ir Alžyro.
Energijos žaliavų tiekimą valstybės narės užsitikrina daugiausia per dvišalius susitarimus, kurie nėra derinami europiniu lygmeniu. Kita vertus, ES yra nustačiusi bendras taisykles dėl apsirūpinimo energija bendrijos viduje. Jomis siekiama užtikrinti konkurenciją, tiekimo saugumą ir prieinamas kainas vartotojams.
Keitimasis informacija padės išvengti pažeidimų nagrinėjimo
Praeitais metais Europos Komisija pristatė pasiūlymą, kaip geriau koordinuoti ES šalių pozicijas derantis dėl tarptautinių susitarimų energetikos srityje. Siūloma įpareigoti valstybes nares keistis informacija bei informuoti EK apie sudaromas tarpvyriausybines sutartis su žaliavų tiekėjais prieš jas pasirašant.
„Pagrindinis tikslas yra užtikrinti, kad sutartys atitiktų ES teisę, ypač trečiąjį energetikos paketą [kuris įpareigoja leisti trečiosioms šalims naudotis žaliavų tiekėjų kontroliuojamais vamzdynais]“, – teigė EP pranešėjas Krišjānis Kariņš.
Pagal naujas taisykles, Komisija ne tik galėtų vertinti rengiamų sutarčių atitikimą ES teisei, bet ir dalyvauti derybose su energijos tiekėjais stebėtojos teisėmis. K. Kariņš teigimu, ji galėtų teikti teisinius patarimus šalims kaip „geriau derėtis ir sudaryti sutartis“.
„Tai padėtų išvengti pažeidimų nagrinėjimo procedūros ir užtikrintų atitikimą ES teisei nuo pat pradžių, – kalbėjo jis. – Net ir be šių taisyklių Komisija gali vertinti sutartis, o radusi pažeidimus pradėti pažeidimų procedūrą. Šios taisyklės padėtų jos išvengti.“
2010 m. Komisija įvertino Lenkijos ir Rusijos susitarimą dėl gamtinių dujų tiekimo „Jamalo–Europos“ dujotiekiu. Nustačiusi, kad jo nuostatos dėl trečiųjų šalių prieigos prie dujotiekio prieštarauja ES teisei, ji pasiekė, kad jos būtų pakeistos ir taip būtų užtikrinta kitų operatorių teisė naudotis vamzdynu.
Pasiūlymo kritikai
Jei EK bet kokiu atveju gali vertinti šalių sutartis, kodėl kai kurios valstybės prieštarauja siūlomoms taisyklėms?
„Manau, kad tai dėl konfidencialumo. Šalys bijo, kad bus atskleistos komercinės paslaptys. Todėl nepaprastai svarbu, kad šios taisyklės užkirstų tam kelią, – kalbėjo K. Kariņš. – Mano pranešime teigiama, kad valstybės narės galėtų nuspręsti, ar dalintis konfidencialia informacija su kitomis šalimis, o EK įsipareigotų jos neplatinti. Tai – saugiklis.“
Tačiau šis saugiklis nepajėgia nuraminti kritikų, kurie mano, jog pasiūlymu kišamasi į nacionalinius reikalus ir jis kelia grėsmę šalies suverenitetui.
„Tai nesuvokiamas kontrolės jausmo apsėstos Komisijos kišimasis, – naująjį pasiūlymą kritikavo britų konservatorius Giles Chichister. – Mūsų energetiniai susitarimai yra D. Britanijos reikalas. Tai nerimą keliantis bandymas kontroliuoti ir kištis į mūsų prekybinius interesus.“
„Tai neturi nieko bendro su teisės sudarinėti sutartis varžymu. Tik siekiama užtikrinti, kad sutartys energetikos srityje atitiktų ES teisę, – dėstė K. Kariņš. – Europos energetikos politika turi daug aspektų – daug skirtingų dėlionės dalių. Šis pasiūlymas yra trūkstama dėlionės dalis.“
Pramonės ir energetikos komitetas dėk naujų taisyklių planuoja balsuoti vasario 28 d.
20120120STO35894 EP pranešimo projektas Teisėkūros procedūra EP narys Krišjānis Kariņš
LT
1
PHOTO
20120110PHT35042.jpg
LT
2
LINK
/meetdocs/2009_2014/documentss/itre/pr/882/882629/882629lt.pdf
LT
3
LINK
/oeil/popups/ficheprocedure.do?id=593725
LT
4
LINK
/meps/lt/96901/Kriaj%01nis_KARIE%60.html
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
