GALUTINIS
A6-0322/2007
17.9.2007
PRANEŠIMAS
dėl teisėtos migracijos politikos plano
(2006/2251(INI))
Piliečių laisvių, teisingumo ir vidaus reikalų komitetas
Pranešėja:
Lilli Gruber
PE 380.871v02-00
TURINYS
PASIŪLYMAS DĖL EUROPOS PARLAMENTO REZOLIUCIJOS.........................................3
AIŠKINAMOJI DALIS............................................................................................................13
VYSTYMOSI KOMITETO NUOMONĖ................................................................................17
PROCEDŪRA...........................................................................................................................20
KULTŪROS IR ŠVIETIMO KOMITETO NUOMONĖ..........................................................21
PROCEDŪRA...........................................................................................................................24
MOTERŲ TEISIŲ IR LYČIŲ LYGYBĖS KOMITETO NUOMONĖ......................................25
PROCEDŪRA...........................................................................................................................29
GALUTINIO BALSAVIMO KOMITETE REZULTATAI........................................................30
PASIŪLYMAS DĖL EUROPOS PARLAMENTO REZOLIUCIJOS
dėl teisėtos migracijos politikos plano
( 2006/2251(INI) )
Europos Parlamentas ,
– atsižvelgdamas į Komisijos komunikatą dėl teisėtos migracijos politikos plano ( COM(2005)0669 ),
– atsižvelgdamas į Komisijos komunikatą dėl politikos prioritetų kovojant su nelegalia trečiųjų šalių piliečių imigracija ( COM(2006)0402 ),
– atsižvelgdamas į 2007 m. vasario 26 d. Regionų komiteto nuomonę „Teisėtos migracijos politikos planas, kova su nelegalia imigracija, Europos migracijos tinklo ateitis“ (CdR 233/2006),
– atsižvelgdamas į Europos Vadovų Tarybos 2004 m. lapkričio 4–5 d. susitikimo išvadas, įskaitant Hagos programą
Europos Vadovų Tarybos išvados, I priedo III punktas. ,
– atsižvelgdamas į Komisijos komunikatą Tarybai ir Europos Parlamentui „Visuotinis požiūris į migraciją po vienerių metų: visapusės Europos migracijos politikos link“ ( COM(2006)0735 ),
– atsižvelgdamas į savo 2005 m. birželio 9 d. rezoliuciją dėl legalios ir nelegalios migracijos santykio ir migrantų integracijos
OL C 124 E, 2006 5 25, p. 535. ,
– atsižvelgdamas į Žaliąją knygą dėl ES pozicijos ekonominės migracijos valdymo klausimu ( COM(2004)0811 ) ir į 2005 m. spalio 26 d. Parlamento rezoliuciją šia tema
OL C 272 E, 2006 11 9, p. 442. ,
– atsižvelgdamas į Komisijos komunikatą Tarybai, Europos Parlamentui, Europos ekonomikos ir socialinių reikalų komitetui ir Regionų komitetui pavadinimu „Bendra integracijos darbotvarkė. Trečiųjų šalių piliečių integracijos Europos Sąjungoje programa.“ (COM (2005)0389) ir į savo 2006 m. liepos 6 d. rezoliuciją dėl imigrantų integracijos Europos Sąjungoje strategijos ir priemonių
Priimti tekstai, P6_TA(2006)0318 . ,
– atsižvelgdamas į 2007 m. liepos 11 d. Europos Parlamento ir Tarybos reglamentą (EB) Nr. 862/2007 dėl Bendrijos migracijos statistikos ir tarptautinės apsaugos statistikos
OL L 199, 2007 7 31, p. 23. ,
– atsižvelgdamas į 2006 m. liepos 10–11 d. Rabate vykusios ES ir Afrikos šalių ministrų konferencijos migracijos ir vystymosi klausimais rezultatus,
- atsižvelgdamas į ES ir Afrikos šalių bendrąją deklaraciją migracijos ir vystymo klausimais, priimtą 2006 m. lapkričio 22–23 d. Tripolyje vykusios ES ir Afrikos šalių ministrų konferencijos metu,
- atsižvelgdamas į visaapimančio požiūrio principą, kuris dar kartą įtvirtintas 2006 m. gruodžio 14–15 d. Briuselyje vykusio Europos Vadovų Tarybos susitikimo išvadose,
- atsižvelgdamas į 2007 m. birželio 28 d. AKR ir ES jungtinės parlamentinės asamblėjos (JPA) pranešimą dėl kvalifikuotų darbuotojų migracijos ir jos padarinių valstybių vystymuisi,
- atsižvelgdamas į Komisijos komunikatą Europos Parlamentui, Tarybai, Europos ekonomikos ir socialinių reikalų komitetui bei Regionų komitetui dėl visuotinio požiūrio į migraciją taikymo Europos Sąjungos kaimyniniams rytų ir pietryčių regionams ( COM(2007)0247 ),
- atsižvelgdamas į Komisijos komunikatą Europos Parlamentui, Tarybai, Europos ekonomikos ir socialinių reikalų komitetui bei Regionų komitetui dėl apykaitinės migracijos ir Europos Sąjungos bei trečiųjų šalių judumo partnerysčių ( COM(2007)0248 ),
- atsižvelgdamas į pasiūlymą dėl Europos Parlamento ir Tarybos direktyvos, kuria numatomos sankcijos nelegaliai esančių trečiųjų šalių piliečių darbdaviams ( COM(2007)0249 - C6-0143/2007 - 2007/0094 (COD)),
- atsižvelgdamas į Amsterdamo sutartį, pagal kurią Bendrijai suteikiami įgaliojimai ir atsakomybė imigracijos ir prieglobsčio srityse, ir į EB sutarties 63 straipsnį,
– atsižvelgdamas į Darbo tvarkos taisyklių 45 straipsnį,
– atsižvelgdamas į Piliečių laisvių, teisingumo ir vidaus reikalų komiteto pranešimą ir į Vystymosi komiteto, Kultūros ir švietimo komiteto bei Moterų teisių ir lyčių lygybės komiteto nuomones ( A6‑0322/2007 ),
A. kadangi, pagal Eurostato statistinius duomenis, 27 valstybių ES valstybėse narėse legaliai gyvena apie 18,5 milijono trečiųjų šalių piliečių (ir apie 9 milijonus ES piliečių gyvena ne savo valstybėje narėje),
B. kadangi migracija – tarptautinis reiškinys, o patys ES piliečiai taip pat migruoja,
C. kadangi, remiantis dabartinėmis Sutartimis ir naujosios Sutarties projektu, valstybės narės laikomos de jure ir de facto atsakingomis už tai, kad būtų nustatytas darbo tikslais į Sąjungą atvykstančių ekonominių migrantų skaičius,
D. kadangi reikia laikytis visa apimančio ir nuoseklaus Europos lygmens požiūrio į imigraciją, nes vienos iš valstybių narių imigracijos politikos keitimas daro įtaką valstybių narių migrantų srautams ir jų vystymuisi,
E. kadangi dėl visuomenės senėjimo ir demografinių pokyčių reikia persvarstyti imigracijos politiką, nes dabartinė ir būsima padėtis ES darbo rinkose gali būti bendrąja prasme apibūdinama kaip padėtis, kai būtina įgyvendinti kontroliuojamos teisėtos imigracijos politiką (nes, pagal Eurostato statistinius duomenis, iki 2050 m. darbingo amžiaus asmenų dalis, lyginant su bendru Europos gyventojų skaičiumi, turėtų sumažėti daugiau negu 50 milijonų,
F. kadangi 2007 m. birželio mėn. Europos Vadovų Taryba tarpvyriausybinei konferencijai suteikė įgaliojimus, pagal kuriuos numatyta galimybė pradėti taikyti Bendrijos teisės aktų priėmimo tvarką visose su legalia imigracija susijusiose srityse, taigi būtų naikinami skirtumai ir veiksmingiau priimami sprendimai,
G. kadangi siekiant atspindėti migrantų srautų pokyčius reikia nustatyti išsamesnį ir visapusiškesnį migrantų apibrėžimą, įskaitant žmonių, kurie nėra pabėgėliai, bet negali būti grąžinti į savo kilmės šalį, statuso apibrėžimą,
H. kadangi Komisijos komunikato dėl teisėtos migracijos politikos plano skyriuje „Žinių kaupimas ir informacija“ teigiama, kad reikia vykdyti tolesnius tyrimus, susijusius su leidimais ieškantiems darbo,
I. kadangi svarbu pripažinti, kad didėjančius migracijos srautus reikėtų suvokti kaip pasaulinį reiškinį, turintį daugybę priežasčių ir pasekmių,
J. kadangi šioje srityje ypač svarbus Sąjungos ir jos valstybių narių bendradarbiavimas su trečiosiomis kilmės ir tranzito šalimis,
K. kadangi legalios imigracijos kontrolė nuolat griežtėja; kadangi daug šalių sukūrė įvairias kvotomis arba taškais paremtas legalios imigracijos sistemas; kadangi nėra gerai, kad plinta įsitikinimas, kad imigracija nekontroliuojama,
L. kadangi esant per daug ribotam dabartinių legalaus įvažiavimo į Europos Sąjungą galimybių pasirinkimui netiesiogiai skatinama neteisėta imigracija ir jeigu būtų numatyti kiti legalios imigracijos būdai, būtų kovojama su nelegalia imigracija ir prekyba žmonėmis,
M. kadangi, kad ekonominės migracijos srityje taikomas Bendrijos pirmenybės principas, o naujųjų valstybių narių piliečių judėjimo laisvei taikomos pereinamojo laikotarpio priemonės,
N. kadangi kova su nelegalia imigracija ir prekyba žmonėmis yra ne tik neatskiriama ekonominių imigrantų priėmimo politikos dalis, bet ir neatskiriama priemonių, kuriomis siekiama skatinti integraciją, dalis,
O. kadangi legalią imigraciją būtina derinti su veiksminga integracijos politika; kadangi integracija yra dviejų krypčių procesas, siejamas tiek su trečiųjų šalių imigrantais, tiek su Europos gyventojais; kadangi derėtų sudaryti žmonėms galimybes gyventi kartu su savo partneriu ir vaikais,
P. kadangi per kelis dešimtmečius imigracija tapo pagrindine viešųjų diskusijų visoje Europos Sąjungoje tema, sukėlė labai stiprų politinį atgarsį ir gali lengvai tapti demagogų bei populistų įrankiu,
Q. kadangi politikai ir žiniasklaidos atstovai turi suprasti, kad kalbant šia tema labai svarbu naudoti tinkamą kalbą,
R. kadangi, kai viešai diskutuojama šia tema, reikia kalbėti ir apie imigracijos priežastis, ir apie teigiamus jos padarinius;
S. kadangi turint mintyje imigracijos daromą įtaką ekonomikos vystymuisi, augimui, taigi, ir užimtumui Europoje, pageidautina, kad profsąjungų, darbdavių ir pilietinės visuomenės atstovai dažniau dalyvautų viešose diskusijose šiais klausimais,
T. kadangi už socialinę ir ekonomikos politiką atsakingi asmenys turėtų informuoti plačiąją visuomenę apie legalios imigracijos įtaką augimui ir užimtumui,
Bendrasis požiūris
1. pritaria tam, kad Komisija atsižvelgė į Europos Vadovų Tarybos prašymą parengti teisėtos migracijos politikos planą, kuriame būtų numatytos priėmimo procedūros, naudojantis kuriomis būtų nedelsiant reaguojama į darbo jėgos paklausos svyravimus;
2. pritaria plane įtvirtintam požiūriui, siekiant įveikti Tarybos kliūtis, susijusias su ketinimais priimti 2001 m. pasiūlymą dėl Tarybos direktyvos, nustatančios trečiųjų šalių piliečių atvykimo ir apsigyvenimo siekiant dirbti apmokamą darbą ir vykdyti savarankišką ekonominę veiklą, sąlygas;
3. pritaria minėtajam komunikatui dėl visuotinio požiūrio į migraciją taikymo Europos Sąjungos kaimyniniams rytų ir pietryčių regionams ( COM(2007)0247 ); ragina valstybes nares ir Komisiją užtikrinti, kad tinkamam visa apimančio požiūrio į migraciją taikymui būtų pakankamai skiriama žmogiškųjų ir finansinių išteklių; pabrėžia būtinybę stiprinti regionų dialogą ir bendradarbiavimą legalios migracijos srityje ir pritaria siekiui rengti su migracija susijusias regionų bendradarbiavimo programas, kuriose dalyvautų visi susiję veikėjai, atstovaujantys ir ES, ir atitinkamiems regionams;
4. tvirtina, kad su nelegalia imigracija galima kovoti tik tada, jei tuo pačiu metu bus imtasi priemonių, kuriomis siekiama skatinti legalią imigraciją, ir bus numatyta kitų legalios imigracijos būdų, nes šie du reiškiniai yra glaudžiai susiję;
5. mano, kad ypač svarbu rinkti nuoseklius ir patikimus su migracijos reiškiniais susijusius statistinius duomenis; tikisi, kad visos valstybės narės greitai ir veiksmingai įgyvendins Reglamentą Nr. 862/2007; ragina Komisiją bendradarbiauti su valstybėmis narėmis ir pateikti vertinimus, kiek galėtų būti žmonių, kuriems, priėmus keturias specialiąsias direktyvas, būtų daromas poveikis; tikisi, kad Europos migracijos tinklas (kartu su Eurostatu) greitu laiku ir iš esmės imsis veiklos šioje srityje; tikisi, kad ypatingas dėmesys bus skiriamas moterų vaidmeniui, nes pusė migrantų – moterys;
6. pritaria Reformų sutarties projekte numatytoms institucinėms pasekmėms, patvirtintoms tarpvyriausybinės konferencijos, kuriai suteikti įgaliojimai, metu, ir kuriomis siekiama pradėti taikyti kvalifikuotos balsų daugumos ir bendro sprendimo procedūras policijos ir teismų bendradarbiavimo baudžiamosiose bylose srityje, taip pat siekiama Europos Sąjungos kompetencijai priskirti prieglobsčio ir imigracijos politikos sritį; ypač pritaria tam, kad įprastos teisėkūros procedūros bus taikomos legalios migracijos srityje, ir mano, kad derėtų valstybėms narėms leisti ir toliau naudotis teise pačioms nustatyti, kiek darbuotojų migrantų jos gali priimti savo teritorijose ;
7. ragina įvairios sudėties (teisingumo ir vidaus reikalų, užimtumo, socialinės politikos, sveikatos ir vartotojų reikalų) tarybą, atsakingą už šią sritį, dėti daugiau pastangų, kad būtų derinamos su teisėtos migracijos politikos planu susijusios diskusijos;
8. pritaria Komisijos ketinimams nustatyti kitų tam tikrų ekonominių imigrantų grupių, įskaitant nekvalifikuotų ar žemos kvalifikacijos darbuotojų, atvykimo ir buvimo šalyje sąlygas;
9. ragina Komiją rengti trumpalaikes ir ilgalaikes prognozes, kuriose būtų numatomas įvairių valstybių narių papildomas darbo jėgos poreikis; ragina valstybes nares pateikti Komisijai statistinį vertinimą, kuriuo remdamasi ji galėtų tinkamai prognozuoti darbo jėgos poreikį ES; pabrėžia, kad šiuose vertinimuose turi būti taip pat atsižvelgta į migruojančių ne dėl ekonominių priežasčių, pabėgėlių ir asmenų, kuriems reikia papildomos apsaugos, bei asmenų, kurie atvyksta šeimos susijungimo atveju, skaičių;
10. mano, kad ypatingas dėmesys turi būti skiriamas nepilnamečių, kurie dėl jų tėvų migravimo gali jaustis pažeidžiami, padėčiai ir kad turi būti teikiami pasiūlymai, kuriais būtų siekiama švelninti šiuos neigiamus padarinius;
11. mano, kad būtina priimti aiškų visų ekonominių migrantų kategorijų, kurioms bus taikomos šiuo metu rengiamos direktyvos, apibrėžimą; ragina valstybes nares derinti savo veiksmus ir keistis pažangiąja patirtimi bei naudojantis savitarpio informavimo priemonių prieglobsčio teikimo ir imigracijos srityje teikiamomis galimybėmis pagal 2006 m. spalio 5 d. Tarybos sprendimą Nr. 2006/688/EB dėl tarpusavio keitimosi informacija, susijusia su valstybių narių priemonėmis prieglobsčio ir imigracijos srityse, mechanizmo nustatymo
OL L 283, 2006 10 14, p. 40. ;
12. mano, kad vidinės kliūtys, su kuriomis siekdami laisvai judėti pereinamuoju laikotarpiu susiduria naujųjų valstybių narių darbuotojai, turėtų būti kuo greičiau pašalintos;
13. pritaria ES imigracijos portalo sukūrimui; todėl esant šioms aplinkybėms džiaugiasi, kad buvo išplėstos EURES paslaugos, kuriomis siekiama palengvinti trečiųjų šalių piliečių ekonominės migracijos valdymą;
Bendrosios pagrindų direktyvos pasiūlymas
14. mano, kad būtina priimti direktyvą, kuria būtų siekiama užtikrinti trečiųjų šalių piliečių, legaliai dirbančių vienoje iš valstybių narių, bendrąsias teises bei įtvirtinti reikalavimus vykdyti tam tikrus įsipareigojimus ir primygtinai reikalauja, kad tokia direktyva būtų pateikta prieš pateikiant keturias specialiąsias direktyvas;
15. primena, kad reikia užtikrinti, jog įvairių kategorijų darbuotojams nebūtų suteikiamos skirtingos teisės ir ypač užtikrinti sezoninių darbuotojų ir atlyginimą gaunančių stažuotojų, kuriems kyla didesnis piktnaudžiavimo jų padėtimi pavojus, teisių apsaugą;
16. pritaria tam, kad turėtų būti teikiamas vienas bendras prašymas leidimui gyventi ir dirbti gauti;
17. taip pat mano, kad direktyvoje turėtų būti pasiūlymų, kuriais būtų siekiama leisti migrantams keisti savo statusą arba darbą, nereikalaujant išvykti iš ES;
18. pritaria nuomonei, kad diplomų ir kitų kvalifikaciją patvirtinančių dokumentų abipusis pripažinimas būtinas siekiant užtikrinti, kad imigrantai, taip pat valstybės, kuriose jie gyvena, ir jų kilmės šalys neprarastų pajamų ir kad imigrantų įgūdžiai būtų tinkamai įvertinti;
19. mano, kad reikia ieškoti priemonių, kuriomis būtų siekiama išnagrinėti imigrantų galimybes perkelti į kilmės šalį grįžtančių migrantų teises į pensijas ir teises į socialinę apsaugą, kurias jie įgijo dirbdami ir mokėdami privalomas įmokas;
20. abejoja dėl politikos plane minimų „pačių pažangiausių“ biometrinių duomenų rinkimo tikslingumo; mano, jog turi būti užtikrinta, kad visuomet gerbiama teisė į asmeninių duomenų apsaugą ir kad būtinai laikomasi proporcingumo ir tikslo apribojimo principo;
21. mano, kad visos valstybės narės turi ratifikuoti Tarptautinę visų migrantų darbininkų ir jų šeimos narių teisių apsaugos konvenciją;
Apykaitinė migracija, grįžtamoji migracija ir judumo partnerystė
22. palankiai vertina minėtąjį Komisijos komunikatą dėl apykaitinės migracijos ir Europos Sąjungos bei trečiųjų šalių judumo partnerysčių; pritaria tam, kad reikia imtis priemonių, kuriomis siekiama kovoti su neigiamomis „protų nutekėjimo“ pasekmėmis ir kuriomis būtų skatinama „protų apykaita“;
23. be to, ragina Komisiją paaiškinti ryšį tarp apykaitinio judėjimo ir integracijos; atkreipia dėmesį į Komisijos teiginį, kad migracija, turėjusi būti apykaitine, gali lengvai tapti nuolatine, tokiu būdu neįgyvendinant ja siekiamo tikslo;
24. be to, pabrėžia, kad svarbu kurti tvirtus ir teisėtus įmonių ir darbuotojų darbo santykius, siekiant didinti ekonomikos našumą ir ES konkurencingumą; dėl to ragina Komisiją nagrinėti, kokios galėtų būti apykaitinės migracijos pasekmės šioje srityje;
25. pritaria ketinimui įvesti ilgalaikes daugkartinio įvažiavimo vizas bei galimybei teikti buvusiems imigrantams pirmenybę, kai jie prašo naujo leidimo gyventi, kuria skatinamas trumpalaikis įdarbinimas;
26. ragina Komisiją atsižvelgti į galimybes, kurias pasiūlė ir Europos Parlamentas, ir Ekonomikos ir socialinių reikalų komitetas, ir atlikti visapusišką tyrimą dėl galimybių diegti „mėlynosios kortelės“ sistemą ir įvesti darbo ieškančiųjų vizas;
27. pažymi, kad domisi Migracijos informacijos ir valdymo agentūros, kurią numatoma įsteigti Malyje, projektu; prašo Komisiją pateikti atninkamiems EP komitetams išsamią išankstinę informaciją apie šio projekto teisinę bazę ir biudžetą bei nuolatos teikti naujausią informaciją apie šią ir panašias kitose trečiosiose šalyse numatytas iniciatyvas; pritaria ketinimui taikyti tą patį principą kaimyniniame rytų regione;
Pasiūlymas dėl direktyvos dėl aukštos kvalifikacijos darbuotojų atvykimo ir apsigyvenimo sąlygų
28. pritaria visoms priemonėms, kurias įgyvendinus didėtų ES patrauklumas aukščiausios kvalifikacijos darbuotojams, ir kuriomis siekiama patenkinti ES darbo rinkos poreikius, kad būtų užtikrinta Europos gerovė, ir kurios derinamos su Lisabonos strategijos tikslais; siekiant šio tikslo ragina Komisiją ir valstybes nares:
– ieškoti galimybių suteikti jiems teisę laisvai judėti ES;
– ieškoti galimybių leisti jiems, jei pasibaigė sutarties galiojimo terminas arba jie buvo atleisti iš darbo, pasilikti ES tam tikrą nustatytą laiką, kad jie galėtų ieškoti darbo;
29. todėl pritaria visoms supaprastintoms priemonėms, kuriomis siekiama padėti šiems darbuotojams atvykti į šalį, tačiau ir toliau turėtų būti leista pačioms valstybėms narėms nuspęsti kiek joms reikia ekonominių migrantų ir nustatyti jų kvotas, nes ši sritis priklauso valstybių narių kompetencijai;
30. mano, kad numatant legalios imigracijos į Europą priemones, svarbu atsižvelgti į „protų nutekėjimo“ riziką; primena minėtąjį AKR ir ES jungtinės parlamentinės asamblėjos (JPA) pranešimą dėl kvalifikuotų darbuotojų migracijos ir jos padarinių valstybių vystymuisi; ragina Komisiją kartu su kilmės šalimis atlikti statistinius tyrimus, siekiant nustatyti profesines sritis, kuriose yra didėlė „protų nutekėjimo“ tikimybė;
31. pritaria ketinimams diegti ES darbo leidimo (vadinamosios „mėlynosios kortelės“) sistemą, siekiant palengvinti laisvą „protų“ judėjimą Europoje ir tarptautinių įmonių personalo perkėlimą;
Pasiūlymas dėl direktyvos dėl sezoninių darbuotojų atvykimo ir apsigyvenimo sąlygų
32. pabrėžia, kad trečiųjų šalių sezoniniai darbuotojai atlieka labai svarbų vaidmenį tokiuose sektoriuose kaip žemės ūkis, statyba ir turizmas; pabrėžia, kad daugelyje valstybių narių šiuose sektoriuose neteisėtai dirbančių darbuotojų skaičius vis didėja, taigi mano, kad siūlomos programos labai svarbios; turėdamas tai mintyje pritaria Komisijos pasiūlymui dėl Europos Parlamento ir Tarybos direktyvos, kuria numatomos sankcijos nelegaliai esančių trečiųjų šalių piliečių darbdaviams ( COM(2007)0249 );
33. tuo pačiu metu atkreipia dėmesį į tai, kad labai svarbu, jog įdarbinimo sezoniniams darbams procedūros ilgai netruktų ir būtų lanksčios; pabrėžia, kad vietos gyventojų patirtis, ypač žemės ūkio sektoriuje, yra labai svarbi; taigi pabrėžia būtinybę į tai atsižvelgti;
34. mano, kad sezoniniams darbuotojams, kurie laikosi šios kategorijos darbuotojų migracijai taikomų taisyklių, turi būti suteikiama pirmenybė, kai prašoma leisti imigruoti dėl kitų priežasčių;
Pasiūlymas dėl direktyvos dėl tvarkos, reglamentuojančios bendrovių viduje perkeliamų asmenų laikiną atvykimą, buvimą ir apsigyvenimą
35. pritaria Komisijos ketinimui stiprinti teisinį pagrindą, siekiant skatinti judumą Europoje; primena, kad šių žmonių padėčiai įtaką daro Bendrasis susitarimas dėl prekybos paslaugomis (angl. GATS);
Pasiūlymas dėl direktyvos dėl stažuotojų, kuriems atlyginama už darbą, atvykimo ir apsigyvenimo sąlygų
36. mano, kad būtina nustatyti tikslų stažuotojų, kuriems atlyginama už darbą, kategorijos apibrėžimą (amžiaus ribą, kalbos įgūdžius, ilgiausią leistiną stažuotės laikotarpį, galimybę šiuo pagrindu išduotą leidimą gyventi keisti kitu leidimu gyventi ir t. t.) ir numatyti kontrolės būdus siekiant užkirsti kelią piktnaudžiavimui šiuo statusu;
37. siūlo stažuotojams, kuriems atlyginama už darbą, išduoti 6–12 mėnesių galiojančius leidimus gyventi Europos Sąjungoje; remia partnerystės programų su trečiųjų šalių universitetais vystymą;
Integracija
38. primena savo 2005 m. birželio 9 d. ( A6-0136/2005 ) ir 2006 m. liepos 6 d. ( A6-0190/2006 )
OL C 303 E, 2006 12 13, p 845. rezoliucijas;
39. džiaugiasi, kad 2007 m. gegužės 10–11 d. Potsdame vyko neformalus už integraciją atsakingų ministrų susitikimas; pažymi, kad ES imigracijos politika turi būti grindžiama visa apimančiu požiūriu, kai valstybių narių darbo rinkos reikalavimai derinami su atvykimo į ES ir integracijos politika; mano, kad reikėtų parengti migrantų darbuotojų teisių ir pareigų suvestinę, kad šiems darbuotojams būrų lengviau dalyvauti šalies ekonominiame, socialiniame ir politiniame gyvenime ir kad palengvėtų jų integracijos procesas; mano, kad mokyklos – viena pagrindinių vietų, kur turėtų vykti kultūrų dialogas ir turėtų būti vykdomos integraciją skatinančios programos;
40. primena, kad 2008 m. – kultūrų dialogo metų – minėjimu, turi būti siekiama, kad imigrantai labiau integruotųsi į priimančias visuomenes ir bendruomenes ir kad viena pusė kitą geriau suprastų, taigi kad mažėtų nepasitikėjimo, rasizmo ir ksenofobijos apraiškų; ragina Komisiją remti pilietinės visuomenės organizacijas, kurios skatina kultūrų tarpusavio sambūvį ir abipusę pagarbą ir švietimo programas, kuriomis siekiama skleisti santarvės idealą ir raginama nesmurtauti; pabrėžia, kad visų lygmenų politikai turi suvokti savo atsakomybę ir kalbėdami šia tema naudoti tinkamą kalbą;
41. ragina valstybes nares vykdyti 2003 m. rugsėjo 22 d. Direktyvą 2003/86/EB dėl teisės į šeimos susijungimą
OL L 283, 2006 10 14, p. 40. ; ragina Tarybą, Komisiją ir valstybes nares imtis priemonių, kad migrantėms, kurios atvyksta pagal susitarimus dėl šeimos susijungimo, būtų suteikiamas teisinis statusas, neatsižvelgiant į jų sutuoktinio teisinį statusą;
Visuomenės informavimo priemonės
42. pabrėžia ypatingą žiniasklaidos, ypač Europos valstybinių radijo ir televizijos transliuotojų, atsakomybę už tai, kad integracijos procesas skleidžiamoje informacijoje būtų tinkamai atspindėtas ir už tai, kad būtų kovojama su stereotipais;
43. mano, kad besidomintiems asmenims informacija apie legalios imigracijos į ES terminus, sąlygas ir galimybes turi būti teikiama, jei įmanoma, ir prieš jiems išvykstant; valstybės įstaigos (arba valstybių narių ambasados arba konsulatai, arba jose įsikūrusios Europos Komisijos delegacijos) turi skleisti šią informacija, kad ji pasiektų kuo daugiau žmonių; turėdamas tai mintyje ragina kuo greičiau kurti Europos imigracijos portalą;
44. remia projektus, kuriais siekiama rengti mokymus ir kalbos kursus kilmės šalyje, kad būtų geriau ugdomi imigrantų gebėjimai ir jie galėtų lengviau prisitaikyti prie darbo rinkos poreikio ES;
Bendradarbiavimas su kilmės šalimis
45. primena būtinybę vykdyti aktyvią bendro vystymosi politiką; pritaria tikslui sudaryti sutartis su trečiosiomis šalimis siekiant veiksmingai valdyti ir legalią, ir nelegalią imigraciją; vis dėlto mano, kad tokių susitarimų nuostatos turi atitikti žmogaus teisių principus; turėdamas tai mintyje abejoja ar derėtų finansuoti žmogaus teisių negerbiančių valstybių projektus;
46. ragina Europos Komisiją ir valstybes nares ieškoti būdų, kad būtų sudarytos sąlygos laisvam migrantų judėjimui tarp šalies, kurioje jie gyvena, ir kilmės šalies;
47. pažymi, kad lėšomis, kurias imigrantai siunčia į savo kilmės šalis, prisidedama prie šių šalių vystymosi; mano, kad, siekiant prisidėti prie šio vystymosi, būtina mažinti šių lėšų siuntimo į kilmės šalis išlaidas, bet tuo pat metu užtikrinti, kad įdiegta atitinkama kontrolės sistema bei kad lėšos bus persiųstos saugiai; pabrėžia, kad nepaisant visų pastangų supaprastinti lėšų siuntimo procedūrą ir mažinti siuntimo išlaidas, tai – asmeninės lėšos, kurios visų pirma priklauso jas gaunančioms šeimoms ir kurios neturėtų būti laikomos oficialia pagalba vystymuisi;
* *
*
48. ragina Komisiją ir Tarybą dalyvauti kasmet Parlamento rengiamose diskusijose dėl Europos Sąjungos imigracijos politikos; ragina Komisiją jų metu pateikti išsamią ir skaičiavimais paremtą informaciją apie imigraciją Europoje;
49. ragina atsakingą komitetą glaudžiau bendradarbiauti su valstybių narių parlamentų komitetais, atsakingais už imigracijos klausimus, ir toliau dirbti kartu su Europos Tarybos parlamentinės asamblėjos Migracijos, pabėgėlių ir gyventojų reikalų komitetu ;
* *
*
50. paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, Europos Tarybai, Jungtinių Tautų vyriausiajam pabėgėlių reikalų komisarui ir Tarptautinei migracijos organizacijai.
AIŠKINAMOJI DALIS
1999 m. spalio mėn. Tamperėje vykusiame aukščiausio lygio susitikime valstybės narės buvo apibrėžusios nuoseklios ir stabilios Europos imigracijos politikos tikslus. Ji pagrįsta keturiomis didelėmis kryptimis: legalios imigracijos politikos apibrėžimu, kova su nelegalia imigracija, bendradarbiavimu su trečiosiomis šalimis ir imigravusių darbuotojų integracija.
2001 m. rugsėjo 11 d. teroristų išpuoliai sukrėtė visą pasaulio ir Europos darbotvarkę, neaplenkdami ir „teigiamosios“ imigracijos politikos, kuri tada buvo staiga sustabdyta. Todėl paskesniuose Europos Vadovų Tarybos susitikimuose Sevilijoje (2002 m. birželio mėn.) ir Hagoje (2004 m. lapkričio mėn.) buvo kalbama beveik vien apie kovą su nelegalia imigracija ir žmonių išnaudojimu. Kovai su nelegalia imigracija buvo sukurtos kelios svarbios teisėkūros priemonės, tačiau ir šioje srityje nepavyko sukurti nuoseklios bendros politikos.
Teko laukti 2006 m., kad dėl nuolatinio Europos Parlamento spaudimo legalios imigracijos tema sugrįžtų ant derybų stalo, būtent 2006 m. lapkričio mėn. Lahtyje vykusio neformalaus aukščiausio lygio susitikimo ir 2006 m. gruodžio mėn. Briuselyje vykusio Europos Vadovų Tarybos susitikimo: pirmą kartą po Tamperės aukščiausio lygio susitikimo vėl į dienos šviesą iškilo Europos Sąjungos bendradarbiavimas su trečiosiomis kilmės ir tranzito šalimis siekiant atverti legalius imigracijos kanalus. Gruodžio mėnesį Briuselio susitikime Europos Vadovų Taryba paragino Komisiją pateikti komunikatą šia tema.
Taigi 2005 m. paskelbtas politikos planas padėjo Komisijai, praėjus daugiau kaip penkeriems sąstingio metams, pateikti pirmą konkretų atsakymą į legalios imigracijos klausimą.
Iš tiesų jau 2001 m. Bendrijos vykdomoji valdžia buvo pateikusi pasiūlymą dėl direktyvos dėl trečiųjų šalių darbuotojų atvykimo ir apsigyvenimo sąlygų, kuris, praėjus daugeliui metų po blokavimo Taryboje, galų gale buvo J. M. Barroso vadovaujamos Komisijos atsiimtas.
Šis pasiūlymas
Pasiūlymas dėl Tarybos direktyvos , nustatančios trečiųjų šalių piliečių atvykimo ir apsigyvenimo, siekiant apmokamo darbo ir savarankiškai dirbančio asmens ekonominės veiklos, sąlygas (COM (2001)0386). Terroni Cusi 2003 m. vasario 12 d. pranešimas T5-0050/2003. niekuomet nesulaukė Tarybos pritarimo. Atsižvelgdama į politinio klimato pokyčius, būtent dėl 2001 m. rugsėjo 11 d. įvykių, Komisija nusprendė verčiau pakeisti savo strategiją, žengdama žingsnį atgal. Tik 2005 m. sausio mėn., paskelbdama Žaliąją knygą, ji pradėjo plačias konsultacijas, kurių tikslas – apibrėžti požiūrį į ekonominės migracijos valdymą. Viešųjų konsultacijų rezultatai atskleidė esant platų sutarimą dėl Europos Sąjungos bendrosios politikos. Tačiau nuomonės dėl to, kokio požiūrio reikia laikytis, skyrėsi, ir net E. Klamt pranešimas, kurį Europos Parlamentas priėmė 2005 m. spalio mėn., nepadėjo sukurti vienareikšmės vizijos
Parlamentas priėmė E. Klamt 2005 m. spalio 26 d. pranešimą dėl Žaliosios knygos T6-0408/2005. .
Todėl Komisija nusprendė atsisakyti horizontaliojo požiūrio ir sumanymo patvirtinti vieną bendrą atvykimo ir apsigyvenimo sąlygų direktyvą, kurią būtų galima taikyti visoms imigravusių darbuotojų kategorijoms, pirmenybę teikdama laipsniškam ir diferencijuotam požiūriui: patvirtinti keturias sektorių direktyvas, kurių vienintelis tikslas – nustatyti konkrečių imigrantų kategorijų priėmimo sąlygas ir procedūras. Visi keturi pasiūlymai bus pateikti ne tuo pačiu metu, o vienas po kito per trejus ateinančius metus ir bus skirti tokioms kategorijoms:
· aukštos kvalifikacijos darbuotojams (pristatymas numatytas 2007 m. rugsėjo mėn.)
· sezoniniams darbuotojams (pristatymas numatytas 2008 m. rudenį)
· apmokamiems stažuotojams (pristatymas numatytas 2008 m. rudenį)
· perkeliamiems tarptautinių įmonių darbuotojams (pristatymas numatytas 2009 m.).
Be šių keturių specifinių pasiūlymų, 2007 m. Komisija turi pristatyti pagrindų direktyvą, kurios tikslas – užtikrinti vienoje iš valstybių narių dirbantiems legaliai imigravusiems darbuotojams, dar neturintiems ilgalaikio gyventojo statuso, bendrą teisių pagrindą
Pagal Direktyvą 2003/109/EB šis statusas įgyjamas praėjus penkeriems metams. .
Dailindama savo politikos planą, Komisija neseniai pasiūlė (šalia judumo priemonių paketo, įgyvendinamo bendradarbiaujant su trečiosiomis kilmės šalimis) iki 2007 m. pabaigos sukurti Europos interneto vartus, siekiant informuoti galimus imigrantus apie legalaus darbo Sąjungoje galimybes ir priėmimo sąlygas. Tuo pačiu pagrindu Komisija ketina trečiosiose šalyse įsteigti centrus, kurių paskirtis – sudaryti palankesnes sąlygas pasinaudoti teisėtais būdais ir atgrasyti nuo nelegalios imigracijos.
Galų gale ji ką tik pateikė pasiūlymą dėl direktyvos ir du komunikatus, tiesiogiai susijusius su legalia imigracija:
- pasiūlymą dėl Europos Parlamento ir Tarybos direktyvos, kuria numatomos sankcijos nelegaliai esančių trečiųjų šalių piliečių darbdaviams ( COM(2007)0249 galutinis –2007/0094 (COD)),
- Komisijos komunikatą Europos Parlamentui, Tarybai, Europos ekonomikos ir socialinių reikalų komitetui bei Regionų komitetui, pavadintą „Dėl apykaitinės migracijos ir Europos Sąjungos bei trečiųjų šalių judumo partnerysčių“ (COM(2007) 248 galutinis),
- Komisijos komunikatą Europos Parlamentui, Tarybai, Europos konomikos ir socialinių reikalų komitetui bei Regionų komitetui, pavadintą „Visuotinio požiūrio į migraciją taikymas Europos Sąjungos kaimyniniams rytų ir pietryčių regionams“ ( COM(2007)0247 ,
Institucinis aspektas
Kai 2005 m. sausio 1 d. Taryba, gerokai pavėlavusi, pagaliau pradėjo įgyvendinti EB sutarties nuostatas, kuriose numatoma pereiti prie bendro sprendimo procedūros ir kvalifikuotos balsų daugumos „visais arba dalimi IV skyriaus klausimų“, Europos ministrai, deja, nusprendė išbraukti legalią imigraciją ir integraciją iš šios priemonės taikymo srities.
Parlamentas ne kartą kritikavo Taryboje posėdžiavusių vyriausybių pasirinkimą ir paprašė taikyti 67 straipsnyje nustatytą pereinamąją sąlygą, įskaitant priemones, susijusias su legalia imigracija ir integracija.
Jeigu Sutartis dėl Konstitucijos būtų priimta, įprasta balsavimo procedūra būtų buvusi pritaikyta visam šiam sektoriui. Vis dėlto reikia pažymėti, kad sutartyje, kurioje atsispindi skeptiškos „padėties po rugsėjo 11 d.“ nuotaikos, išdėstyta nauja nuostata, kurią galima laikyti ribojamąja. Po tarpvyriausybinės konferencijos pridėtoje sutarties dalyje nurodoma, kad Europos politika „neturi įtakos valstybių narių teisei nustatyti į jų teritoriją (...) ieškoti samdomo arba savarankiško darbo atvykstančių trečiųjų šalių piliečių priėmimo apimtis.“
Iš tiesų sudėtinga, net remiantis galiojančiomis sutartimis, išplėsti bendrąsias ES galias, pritaikant jas „atvykimo ir apsigyvenimo sąlygoms“, ir parengti specialų standartą, kuriuo remiantis būtų galima bendrai valdyti įvažiavimą į valstybes nares, vis dar priklausantį valstybių kompetencijai.
Būtų gerai, jeigu bet kokia dabartinių sutarčių reforma padėtų pagerinti ir supaprastinti sprendimų dėl imigracijos politikos priėmimo procedūras.
Pranešėjos pozicija
Pranešėja džiaugiasi Komisijos politikos planu, kurį laiko pirmuoju žingsniu bendrosios politikos legalios imigracijos srityje link; tačiau apgailestauja, kad nebuvo laikomasi horizontaliojo požiūrio, kadangi tai būtų padėję nustatyti visoms valstybėms narėms ir visų kategorijų imigrantams minimalius bendruosius standartus. Bendrąją politiką apibrėžti labai svarbu tam, kad pernelyg skirtinga valstybių narių politika nenukreiptų migracijos srautų nuo jų pradinės paskirties taškų.
Europos ir nacionalinė politinė klasė privalo galėti veikti peržengdama grynai rinkiminio pobūdžio samprotavimus ir imigracijos politiką vertinti bendruoju integruotuoju požiūriu, kaip neseniai siūlė pati Komisija.
Tokiomis aplinkybėmis nuo šiol turi vykti ir kova su nelegalia imigracija.
Derėtų nuodugniau išanalizuoti tokius klausimus:
· Atskirų sektorių direktyvų priėmimą: penkios direktyvos, siūlomos pagal politikos planą, turi būti laikomos vienu paketu. Būtina nedelsiant parengti pasiūlymą dėl pagrindų direktyvos dėl ilgalaikio gyventojo statuso dar neturinčių imigrantų teisių.
· Pasiūlymą dėl direktyvos dėl aukštos kvalifikacijos darbuotojų: reikia rasti priimtiną pusiausvyrą tarp veiksmų, kuriais siekiama skatinti aukštos kvalifikacijos darbuotojus atvykti į Europą, ir būtinybės išvengti „protų nutekėjimo“ iš besivystančių šalių. Reikia dar labiau pagilinti Komisijos pasiūlymą dėl cirkuliacinės migracijos.
· „Aukštos kvalifikacijos darbuotojų“ apibrėžimą nesant diplomų pripažinimo bendrų kriterijų.
· Bendrijos veiksmai reikalingi ne vien siūlomuose sektoriuose; kad tuo įsitikintume, pakanka prisiminti, pvz., sveikatos ar maitinimo paslaugas arba statybą.
· Įvertinti tikrąsias galimybes įvesti Europos žaliąją kortelę šių direktyvų reglamentuojamų sektorių darbuotojams ir ne tik jiems.
· Biurokratinius formalumus, kuriuos turi atlikti aukštos kvalifikacijos darbuotojai: jie turėtų būti lankstesni, kaip ir perkėlimai tarptautinėse įmonėse.
· Remiantis konkrečiais kriterijais, reikia išanalizuoti galimybę sezoniniams darbininkams sezoninio darbo leidimus pakeisti ilgalaikiais leidimais gyventi arba leidimais ieškantiems darbo.
· Taip pat, svarstant pasiūlymą dėl Tarybos direktyvos , nustatančios apmokamų stažuotojų atvykimo ir apsigyvenimo sąlygas, reikia numatyti, kad pasibaigus leidimo atlikti stažuotę laikotarpiui, bus išduodami leidimai ieškantiesiems darbo.
· Pasiūlymas, kurį 2006 m. lapkričio 22 d. pateikė Komisijos pirmininko pavaduotojas Franco Frattini Tripolyje vykusioje konferencijoje „Migracija ir vystymasis“ dėl galimybės Europos lygmeniu įsteigti legalių atvykimų kvotų paketus, kurie būtų pasiūlyti trečiosioms šalims mainais už geresnę nelegalių srautų kontrolę ir pakartotinį nelegalių imigrantų priėmimą, labai įdomus. Dabar reikia įvertinti konkrečius pasiūlymus, kuriuos Komisija tikisi pristatyti.
· Kadangi Taryba visuomet turi balsuoti vienbalsiai, gana realus pavojus, kad, kaip ir kituose sektoriuose, priimti aktai galų gale taps „tik mažiausiu bendru vardikliu“, vaisiumi kompromiso, pasiekto nuolaida, ribojančia jo pridėtinę vertę Europai.
8.11.2006
VYSTYMOSI KOMITETO NUOMONĖ
pateikta Piliečių laisvių, teisingumo ir vidaus reikalų komitetui
dėl legalios migracijos politikos plano
( 2006/2251(INI) )
Nuomonės referentas:
Manolis Mavrommatis
PASIŪLYMAI
Vystymosi komitetas ragina atsakingą Piliečių laisvių, teisingumo ir vidaus reikalų komitetą į savo pasiūlymą dėl rezoliucijos įtraukti šiuos pasiūlymus:
1. mano, kad masinė imigracija yra silpstančios ekonomikos, skurstančios visuomenės, žmogaus teisių pažeidimų, aplinkos kokybės blogėjimo, didėjančio atotrūkio tarp turtingų ir skurstančių šalių, pilietinių karų, karų dėl gamtos išteklių kontrolės, politinio persekiojimo padarinys;
2. yra įsitikinęs, kad Europos Sąjunga turėtų vaidinti svarbiausią vaidmenį, siekiant, kad migracija taptų vystymosi svertu, ir nurodo, kad vienintelis tinkamas migracijos problemos sprendimas – parengti strategiją ES lygiu, nustatančią bendrus tikslus ir atitinkamas priemones bendriems iššūkiams įveikti abipusio solidarumo dvasioje;
3. pritaria Komisijos pateiktam Politikos planui dėl legalios migracijos, tačiau mano, kad šį planą reikėtų papildyti Migracijos ir vystymosi veiksmų planu, remiantis JT aukščiausio lygio dialogo dėl tarptautinės migracijos ir vystymosi (2006 m. rugsėjo 14–15 d.) išvadomis ir rengiantis artėjančiam Europos ir Afrikos šalių ministrų konferencijai migracijos ir vystymosi klausimais (2006 m. lapkričio 22–23 d. Tripolyje);
4. pažymi, kad imigrantai juos priimančioms šalims yra praturtėjimo šaltinis, tad primygtinai ragina labiau pripažinti ir skatinti šį vaidmenį; pabrėžia, kad valstybių narių integracijos programos ir Europos Sąjunga turi skirti daugiau dėmesio imigrantų diskriminacijos pavojui;
5. primygtinai ragina Europos Sąjungą toliau vesti aukšto lygio politinį dialogą imigracijos tema su Afrikos žemyno šalimis per praktinius susitarimus, derinančius tų šalių vystymąsi su imigracijos politika; palankiai vertina tai, kad 2006 m. lapkričio 22 ir 23 d. Tripolyje bus surengta ES ir Afrikos šalių ministrų konferencija migracijos ir vystymosi klausimais;
6. ragina ES ir valstybes nares įgyvendinti politikos kryptis, skirtas mažinti neigiamą ekonominį ir socialinį proto nutekėjimo poveikį, atsižvelgiant į visuotinę žmogiškųjų išteklių krizę sveikatos srityje, ypač aktualią kai kuriose Afrikos dalyse dėl didelio medicinos darbuotojų trūkumo;
7. ragina valstybes nares šiems imigrantams užtikrinti tvirtą teisinį statusą ir pabrėžia, kad ir ES piliečiai, ir dirbantys imigrantai turi teises ir pareigas, ir jas bet kokiu atveju reikia gerbti;
8. ragina Komisiją migracijos klausimą nuolat įtraukti į visus šalių strateginius dokumentus;
9. ragina Komisiją prie valstybių narių integravimo politikos prisidėti finansinėmis priemonėmis ir pabrėžia būtinybę įsteigti specialų fondą, iš kurio būtų finansuojamos bendro vystymosi priemonės, ir garantijų fondą, užtikrinsiantį migrantų mikroprojektų ilgalaikiškumą;
10. pritaria naujam migrantų integracijos klausimo integravimui ir teigia, kad atitinkama integracijos politika ir priemonės turėtų būti įtraukiamos visais politikos lygmenimis (Europos, vyriausybės, nacionaliniu, regioniniu ir vietos) kaip šiuolaikiškas požiūris į viešosios politikos formavimą ir įgyvendinimą;
11. pabrėžia, kaip svarbu deramai atsižvelgti į tai, kad 51 proc. imigrantų pramoninėse šalyse yra moterys, ir sudaryti sąlygas vienodoms moterų galimybėms darbo rinkoje, siekiant pagerinti imigrantėms moterims darbo, gyvenimo ir socialines sąlygas ir jų galimybes naudotis švietimo ir sveikatos priežiūros paslaugomis ir lankyti kalbų ir profesinio mokymo kursus, taip pat imigrančių moterų organizacijas įtraukti į tokio tipo politikos priemonių kūrimo, taikymo ir vertinimo darbą;
12. ragina valstybes nares ir Komisiją skirti finansavimą programoms, pagal kurias asmenims, norintiems legaliai imigruoti į Europos Sąjungą, jų kilmės šalyse būtų rengiamos informavimo ir orientavimo programos;
13. pabrėžia, kad ES ir nacionaliniuose teisės aktuose dėl tarptautinės migracijos turėtų atsispindėti tarptautiniu mastu pripažinti žmogaus teisių standartai;
14. pritaria Komisijos pasiūlymui skatinti apykaitinę migraciją ir kartu su valstybėmis narėmis siekti šiam tikslui reikalingų teisiškai įgyvendinamų struktūrų, kuomet migrantai laisvai keliauja iš savo kilmės šalies į kelionės tikslo šalį ir atgal, tokiu būdu perduodami savo šaliai įgytas žinias ir patirtį; nurodo, kad apykaitinė migracija turėtų vykti kartu su išvykstančių ir grįžtančių migrantų integravimo priemonėmis, tokiomis kaip pensijų ir visų kitų socialinio draudimo išmokų perkėlimas iš kilmės šalies į priimančiąją šalį ir atvirkščiai;
15. pabrėžia, kad su migracija susijusi kova su prekyba žmonėmis turi tapti ES prioritetu ir kad šiam tikslui turi būti skirti atitinkami finansiniai ištekliai, ir išreiškia susirūpinimą dėl kasdien prie Sąjungos sienų nelegaliai į ES teritoriją mėginančių patekti žmonių išgyvenamų tragedijų;
16. pritaria tam, kad visose valstybėse narėse būtų nustatytas bendras prašymas suteikti leidimą dirbti ir gyventi ir išduodamas bendras leidimas dirbti ir gyventi, kad imigrantų neišnaudotų tokius leidimus išduodančios nusikalstamos grupuotės;
17. palaiko priemones nacionaliniu ir ES lygiu, susijusias su sąmoningumo kėlimu, kovos su diskriminacija kampanijomis, informacijos paketus naujai atvykusiems ekonominiams imigrantams, kalbos ir pilietinio orientavimo kursus, mokymus, kultūrines iniciatyvas skiriant pakankamai ES lėšų, pavyzdžiui, iš programos AENEAS ir būsimo ES integracijos fondo;
18. pabrėžia, kad nepaisant visų pastangų supaprastinti lėšų pervedimus ir padaryti juos pigesnius, jie vis tiek yra asmeninės lėšos, kurios visų pirma priklauso jas gaunančioms šeimoms ir kurios neturėtų būti laikomos Oficialios pagalbos vystymuisi pakaitalu;
19. skatina visas valstybes nares ratifikuoti Tarptautinę darbininkų migrantų teisių apsaugos konvenciją ir iki galo įvykdyti savo tarptautinius įsipareigojimus, susijusius su migrantų ir jų šeimų apsauga;
20. palankiai vertina Jungtinių Tautų generalinio sekretoriaus pasiūlymą įkurti kasmetį neformalų ir neįpareigojantį Pasaulinį forumą migracijos ir vystymosi klausimais, kuriame būtų tęsiamos diskusijos apie migraciją ir vystymąsi ir skatinamas praktinis faktais pagrįstas vyriausybių bendradarbiavimas;
21. pabrėžia, kaip svarbu sudaryti sąlygas savo noru grįžtantiems migrantams vėl integruotis savo kilmės šalyse ir kad ypač svarbu užtikrinti galimybę perkelti pensijas ir teisę naudotis socialinėmis paslaugomis bei sudaryti sąlygas gauti paskolas ir steigti mažas įmones;
22. reikalauja AKR šalių piliečiams taikyti vienodą socialinio draudimo režimą ir mano, kad EKR ir ES partnerystė ypač aktuali kartu sprendžiant migracijos klausimą remiantis Kotonu susitarimo 13 straipsniu.
PROCEDŪRA
Pavadinimas
Legalios migracijos politikos planas
Procedūros numeris
2006/2251(INI)
Atsakingas komitetas
LIBE
Nuomonę pateikė Paskelbimo plenariniame posėdyje data
DEVE 26.10.2006
Glaudesnis bendradarbiavimas – pranešimo plenarinėje sesijoje data
Nuomonės referentas Paskyrimo data
Manolis Mavrommatis 25.1.2006
Pakeistas nuomonės referentas
Svarstymas komitete
28.8.2006
2.10.2006
6.11.2006
Priėmimo data
6.11.2006
Galutinio balsavimo rezultatai
+:
–:
0:
15
1
0
Posėdyje per galutinį balsavimą dalyvavę nariai
Margrietus van den Berg, Danutė Budreikaitė, Marie-Arlette Carlotti, Hélène Goudin, Maria Martens, Luisa Morgantini, Horst Posdorf, Feleknas Uca, Elena Valenciano Martínez-Orozco, Anna Záborská
Posėdyje per galutinį balsavimą dalyvavę pavaduojantys nariai
John Bowis, Fiona Hall, Alain Hutchinson, Jan Jerzy Kułakowski, Manolis Mavrommatis, Csaba Őry
Posėdyje per galutinį balsavimą dalyvavęs pavaduojantis narys (178 straipsnio 2 dalis)
Pastabos (pateikiamos tik viena kalba)
22.3.2007
KULTŪROS IR ŠVIETIMO KOMITETO NUOMONĖ
pateiktas Piliečių laisvių, teisingumo ir vidaus reikalų komitetui
dėl Teisėtos migracijos politikos plano
( 2006/2251(INI) )
Nuomonės referentė:
Maria Badia I Cutchet
PASIŪLYMAI
Kultūros ir švietimo komitetas ragina atsakingą Piliečių laisvių, teisingumo ir vidaus reikalų komitetą į savo pasiūlymą dėl rezoliucijos įtraukti šiuos pasiūlymus:
A. kadangi imigrantų vaikams turi būti sudarytos tokios pat sąlygos kaip ir kitiems mokiniams patekti į priimančiosios šalies švietimo sistemą ir geras būdas integracijai skatinti būtų subalansuota imigrantų dalis mokykloje, mėginant juos įtraukti tarp vietinių mokinių, kad būtų išvengta geto susidarymo;
B. kadangi, siekiant sušvelninti suaugusių imigrantų visišką priimančiosios šalies kalbos, nei žodžiu, nei raštu, nemokėjimo problemą, būtina įgyvendinti konkrečią šių imigrantų integravimo politiką;
1. atkreipia dėmesį į tai, kad požiūris į migraciją turėtų būti nuoseklus visais aspektais, įskaitant socialinį, mokomąjį ir kultūrinį, ir plėtojamas bendradarbiaujant su kilmės šalimi;
2. ragina valstybes nares parengti politiką, kuria būtų siekiama palengvinti imigrantų ir jų palikuonių prieigą prie švietimo sistemos ir jų integravimąsi į tą sistemą, teikiant pirmenybę pirmajai imigrantų kartai, siekiant, kad antroji ir trečioji imigrantų kartos galėtų pasinaudoti lygiomis galimybėmis; ragina Komisiją naudotis ES sukurtų programų, ypač „Europa piliečiams“, „Veiklus jaunimas“ ir „Kultūra 2007–2013“, galimybėmis;
3. rekomenduoja valstybėms narėms pagal šiam tikslui skirtas Bendrijos programas, pvz., Mokymosi visą gyvenimą programą, apsvarstyti galimybę parengti paprogramas, kuriomis būtų siekiama padėti imigrantams integruotis į priimančiąją šalį studijuojant jos istoriją ir mokantis rašyti ir kalbėti jos kalba;
4. pabrėžia, kad reikia skatinti besivystančių šalių dalyvavimą Bolonijos ir Kopenhagos procesuose siekiant palengvinti tose šalyse įgytos mokslinės ir profesinės kvalifikacijos pripažinimą ir laipsniškai gerinti jų švietimo sistemas, taip siekiant padaryti jas patrauklesnes vietiniams studentams;
5. pabrėžia, kad svarbu gerinti judumą, ES švietimo ir mokymo sistemų kokybę ir veiksmingumą bei užtikrinti studentų iš trečiųjų šalių prieigą prie tokių sistemų;
6. siūlo, kad valstybės narės remtų lygias galimybes darbe ir kovotų su saugumo trūkumu bei šešėline ekonomika; pabrėžia, kad iš anksto skaidriai ir palyginamai pateikta informacija apie imigrantų įgūdžius palengvintų jų integraciją į darbo rinką;
7. džiaugiasi, kad Moterų teisių ir lyčių lygybės komitetas pareiškė nuomonę dėl Komisijos pasiūlymo, ir pabrėžia klausimų dėl lyčių integravimo į migracijos politiką svarbą; ypač pabrėžia, kad siekiant priimančiųjų šalių visuomenėse išvengti diskriminacijos apraiškų, kurių randasi dėl kultūrinio sąmoningumo stokos, svarbu užtikrinti, kad į ES atvykstantys imigrantai žinotų vertybes ir įstatymus bei visuomenės požiūrį į lyčių lygybę;
8. rekomenduoja valstybėms narėms remti supažindinimo ir informavimo kampanijas kilmės ir priimančiose šalyse, pabrėžiant problemas, susijusias su nelegalia imigracija, ir sankcijas, kurios taikomos nelegalių imigrantų darbdaviams;
9. sutinka skatinti etišką įdarbinimą siekiant išvengti protų nutekėjimo, kuris ypač svarbus konkretiems sektoriams, pvz., sveikatos priežiūros, keliuose Afrikos regionuose;
10. rekomenduoja valstybėms narėms skatinti ir remti imigrantus, kurie nori grįžti į savo kilmės šalis, siekiant skatinti darbo ir mokymo judumą ir gauti naudos iš pagerintų imigrantų įgūdžių jų atitinkamose gimtosiose šalyse; tačiau nepritaria priverstinio grąžinimo politikai, išskyrus specialius policijos ar teismų sprendimus;
11. ragina, kad būtų formaliai nustatytos sritys, kuriose gresia toks protų nutekėjimas;
12. ragina Komisiją pasiūlyti pagrindinės informacijos apie ES programas kilmės šalyse siekiant skleisti žinias ir pagarbą apie imigrantų teises ir pareigas;
13. mano, kad naujų informacijos ir komunikacijos technologijų bei interneto svetainės, kurioje būtų pateikta praktinė informacija, naudojimas galėtų prisidėti prie naudingos informacijos potencialiems migrantams prieigos, keitimosi ir koordinavimo sistemos modernizavimo; EURES interneto svetainėje, skirtoje darbo jėgos judumui, pateikiama šios srities pažangiosios patirties pavyzdžių;
14. pabrėžia, kad priimančiosios šalies kalbos mokymasis – tai priemonė integracijai palengvinti; pažymėdamas, kad valstybių narių integracijos politika turėtų būti grindžiama principu, kad integracija yra dviejų krypčių procesas, kai reikalaujama abipusio įsipareigojimo iš priimančiosios visuomenės ir imigrantų bendruomenės, pabrėžia užsienio kalbų mokymosi, taip pat imigrantų gimtosios kalbos, kaip vieno iš jų kultūros išsaugojimo būdų, svarbą;
15. pabrėžia, kad būtina apsvarstyti galimybę užtikrinti integracijos laikotarpiui priimančioje šalyje, kad be šalies istorijos ir kalbos mokymosi, imigrantų vaikams būtų laipsniškai padedama prisitaikyti prie klasės, kurią, tikimasi, jie lankys, kai jau bus baigę kursus, padedančius pasivyti bendramokslius, mokymo programos, siekiant palengvinti jų integraciją į įprastą mokyklinę aplinką;
16. rekomenduoja valstybėms narėms pagal programą „Europa piliečiams“ parengti tikslinius ir kokybiškus priėmimo planus numatant suaugusiems imigrantams rengti raštingumo kursus, nes be šių priemonių nepavyks jokia integracija;
17. sutinka, kad reikia reguliuoti ir tikrinti į mokamas stažuotes atvykstančių imigrantų statusą, siekiant užtikrinti, kad būtų laikomasi valstybių narių įstatymų, skirtų kovai su bet kokių formų piktnaudžiavimu; džiaugiasi Leonardo programos imigrantams teikiamomis galimybėmis;
18. siūlo, kad valstybės narės palengvintų įvažiavimą ir apsigyvenimą sezoniniams darbininkams, atsižvelgdamos į šios kategorijos imigrantų laikiną buvimą šalyje, pagal atitinkamų ekonominių sektorių poreikius; mano, kad taip būtų išvengta laisvės trūkumo ir baimės, kuriuos patiria nelegalūs sezoniniai darbininkai, kadangi jie negali vėl legaliai atvykti į priimančiąją šalį;
19. pabrėžia vietos, šalies ir tarptautinės žiniasklaidos svarbą ir atsakomybę ne tik informuojant priimančiąją visuomenę, bet taip pat ir perduodant informaciją potencialiems emigrantams jų kilmės šalyse, atsižvelgiant į svarbų įvaizdžio, kuris atitinka migracijos fenomeno tikrovę, poveikį;
20. pakartoja, kad 2008 m. – kultūrų dialogo metų – minėjimas privalo prisidėti prie imigrantų integracijos į priimančias visuomenes ir bendruomenes bei abipusio supratimo gerinimo, taigi nepasitikėjimo, rasizmo ir ksenofobijos protrūkių mažinimo; ragina Komisiją remti pilietinės visuomenės organizacijų darbą skatinant kultūrų tarpusavio sambūvį ir abipusę pagarbą ir ugdymą siekiant taikos bei siekiant išvengti smurto;
21. ragina valstybes nares visapusiškai pasinaudoti atitinkamais fondais ir naujomis Bendrijos finansinėmis priemonėmis, taip siekiant paspartinti legalios migracijos veiksmų programą;
22. pabrėžia laisvo asmenų ir idėjų tarptautiniu lygiu judėjimo principo, kaip Europos kultūros pamatinės vertybės, svarbą; ragina Komisiją ir valstybes nares kuo skubiau imtis praktinių priemonių siekiant išsaugoti šį paveldą, padidinti Europos visuomenės ir ūkio subjektų sąmoningumą pridėtinės vertės, susijusios su legalia imigracija, klausimu;
23. ragina Komisiją nustatyti bendro vystymosi priemones, kurios skatintų migrantus prisidėti prie jų gimtųjų šalių vystymosi.
PROCEDŪRA
Pavadinimas
Teisėtos migracijos politikos planas
Procedūros numeris
2006/2251(INI)
Atsakingas komitetas
LIBE
Nuomonę pateikė Paskelbimo plenariniame posėdyje data
CULT 26.10.2006
Glaudesnis bendradarbiavimas – pranešimo plenariniame posėdyje data
Nuomonės referentė Paskyrimo data
Maria Badia i Cutchet 14.11.2006
Pakeistas nuomonės referentas (-ė)
Svarstymas komitete
27.2.2007
22.3.2007
0.0.0000
Priėmimo data
22.3.2007
Galutinio balsavimo rezultatai
+:
–:
0:
27
0
0
Posėdyje per galutinį balsavimą dalyvavę nariai
Maria Badia I Cutchet, Ivo Belet, Giovanni Berlinguer, Marie-Hélène Descamps, Jolanta Dičkutė, Věra Flasarová, Milan Gaľa, Vasco Graça Moura, Lissy Gröner, Luis Herrero-Tejedor, Ruth Hieronymi, Bernat Joan i Marí, Sándor Kónya-Hamar, Manolis Mavrommatis, Marianne Mikko, Viorica-Pompilia-Georgeta Moisuc, Ljudmila Novak, Zdzisław Zbigniew Podkański, Christa Prets, Pál Schmitt, Gheorghe Vergil Şerbu, Nikolaos Sifunakis, Thomas Wise, Tomáš Zatloukal
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Giusto Catania, Mario Mauro, Nina Škottová
Posėdyje per galutinį balsavimą dalyvavęs (-ę) pavaduojantis (-ys) narys (-iai) (178 straipsnio 2 dalis)
Pastabos (pateikiamos tik viena kalba)
...
28.2.2007
MOTERŲ TEISIŲ IR LYČIŲ LYGYBĖS KOMITETO NUOMONĖ
pateikta Piliečių laisvių, teisingumo ir vidaus reikalų komitetui
dėl teisėtos migracijos politikos plano
( 2006/2251(INI) )
Nuomonės referentė:
Marie Panayotopoulos-Cassiotou
PASIŪLYMAI
Moterų teisių ir lyčių lygybės komitetas ragina atsakingą Piliečių laisvių, teisingumo ir vidaus reikalų komitetą į savo pasiūlymą dėl rezoliucijos įtraukti šiuos pasiūlymus:
A. kadangi teisėta ekonominė migracija gali padidinti Europos ekonomikos augimą ir konkurencingumą bei iš dalies padėti kovoti su demografinėmis problemomis priimančiosiose šalyse;
B. kadangi imigracija, tampa Europos Sąjungos bendro vaizdo sudėtine dalimi, kai įsitvirtina kelios kartos;
C. kadangi migrantės patiria diskriminaciją, susijusią su lytimi ir kilme;
D. kadangi teisėta migracija gali padėti sumažinti ekonominį atotrūkį tarp kilmės šalių ir priimančiųjų šalių, skatindama pajamų augimą, kvalifikacijos gerinimą ir demokratinių vertybių ir demokratinės praktikos suvokimą;
E. kadangi pastaraisiais metais į teisėtos ir neteisėtos imigracijos procesą vis labiau įsitraukė moterys;
F. kadangi moterys susiduria su dvigubu pavojumi: išnaudojama jų darbo jėga ir jos tampa lyčių diskriminacijos aukomis;
1. pažymi, kad Komunikate dėl teisėtos migracijos politikos plano moterų ir vyrų lygybės klausimai aptariami labai apibendrintai, ir ragina Komisiją ir valstybes nares atitinkamai į naujus teisėkūros pasiūlymus dėl teisėtos imigracijos bei vykdant nacionalinę imigracijos ir integravimo politiką įtraukti lyčių aspektą;
2. primena, kaip svarbu kaupti duomenis apie imigraciją, jei įmanoma, juos klasifikuoti pagal lytį ir išsilavinimo lygį ir atlikti jų išsamią analizę, kuri leistų pagerinti imigracijos ir integracijos politikos taikymą imigravusių moterų padėties atžvilgiu;
3. primena, kad teisėtos imigracijos politikos sėkmė priklauso nuo taikomo bendro požiūrio, paremto, viena vertus, tuo, kaip prisitaikoma prie nacionalinių darbo rinkos poreikių įvairovės, ir teisėtų migrantų – vyrų ir moterų – prieglobsčio ir integravimo politika, užtikrinančia ekonomines ir socialines teises, ir, kita vertus, pagarba teisėms bei migrantų ir priimančiosios visuomenės įsipareigojimų pasidalijimu;
4. pabrėžia, kad integracija yra dvišalis procesas, kadangi, viena vertus, migrantai turėtų prisiimti atsakomybę už savo integraciją į priimančiąją visuomenę ir, antra vertus, Sąjungos piliečiai turi būti pasirengę priimti ir integruoti migrantus; mano, kad tokiame kontekste tikslinga numatyti ir taikyti integruotas priemones, kuriomis būtų siekiama daryti įtaką ir migrantų, ir priimančiosios visuomenės elgesiui visose atitinkamose srityse ir sutelkti abiejų šalių išteklius;
5. ragina valstybes nares, įgyvendinant nacionalinius užimtumo ir socialinės integracijos veiksmų planus, įtraukti ir veiksmus, kurie padės reglamentuoti ir skatinti teisėtų migrantų, ir ypač moterų, dalyvavimą darbo rinkoje tokiomis pačiomis sąlygomis, kurios taikomos Bendrijos piliečiams, taip pat užtikrinti, kad būtų gerbiamos pagrindinės jų teisės bei ekonominės ir socialinės teisės, t. y. kad su jais būtų elgiamasi taip pat kaip ir su kitais piliečiais, jie gautų tokį patį atlyginimą, jie turėtų teisę į socialinę apsaugą ir į pensiją, jie galėtų naudotis sveikatos apsauga ir gauti padorų būstą, skatinti verslumą, taip pat skatinti socialinio dialogo dalyvių ir profesinių sąjungų vaidmenį ekonominės ir socialinės integracijos procese, ypač migrančių integracijai;
6. ragina valstybes nares vykdyti strategijas ir įgyvendinti programas, skirtas skatinti veiksmingą migrantų – vyrų ir moterų – integraciją, kuri galima jiems išmokus priimančiosios šalies kalbą ir susipažinus su valstybės ir Europos teisės aktais, kultūra, tradicijomis bei vertybėmis ir jas gerbiant, taip pat užtikrinant galimybę išsaugoti kilmės šalies tradicijas bei kalbą ir jas gerbti;
7. mano, kad šeimų susijungimo palengvinimas, kuris yra svarbus ekonominės ir socialinės integracijos faktorius, turi būti pagrindinė teisėtos imigracijos politikos dalis;
8. ragina Tarybą, Komisiją ir valstybes nares imtis priemonių, kad migrantės, kurios atvyksta į Sąjungą pagal susitarimą dėl šeimų susijungimo, gautų nuo savo vyrų nepriklausomą teisinį statusą;
9. ragina valstybes nares sudaryti galimybes jauniems migrantams, ypač jaunoms migrantėms, naudotis priimančiosios šalies švietimo ir mokymo sistemomis, taip pat skatinti juos dalyvauti 2007–2013 m. integruotų mokymosi visą gyvenimą veiksmų programoje; mano, kad ypatingai svarbu pripažinti turimą migrantų kvalifikaciją, remiantis nacionaliniais ir Bendrijos teisės aktais ir užtikrinti jiems galimybę mokytis kalbos, nes tai leistų jiems geriau integruotis;
10. ragina valstybes nares kovoti su nereguliaria imigracija ir neteisėtu darbu, kurie skatina nusikaltėlių tinklų, kurių aukomis išskirtinai tampa sunkioje padėtyje atsidūrusios moterys ir vaikai, plėtrą;
11. ragina valstybes nares visiškai išnaudoti Bendrijos finansinių priemonių (Europos socialinis fondas, Europos regioninės plėtros fondas (ERPF), EQUAL iniciatyva, DAPHNE programa, PROGRESS programa, migracijos srautų valdymo ir solidarumo programa ir t. t.) teikiamas galimybes siekiant palengvinti teisėtų migrantų socialinę ir ekonominę įtrauktį, ypatingą dėmesį skiriant moterų padėčiai, ypač toms moterims, kurios yra įsipareigojusios šeimai, taip pat toms, kurios dažniausiai patiria išnaudojimą, piktnaudžiavimą ir smurtą; prašo, kad informacija apie žmogaus teises, ypač moterų teises, būtų išversta į kilmės šalies kalbą, bendradarbiaujant su ta šalimi, ir pateikta kiekvienam darbuotojui atvykus į priimančiąją šalį;
12. ragina valstybes nares, atsižvelgiant į tai, jog paskelbti Europos lygių galimybių metai, imtis priemonių, siekiant supažindinti visą visuomenę su migrantų problemomis;
13. siūlo valstybėms narėms ir Komisijai labiau įvertinti ir paremti NVO ir migrantų asociacijų pastangas, dedamas siekiant skatinti integracijos procesą ir įvairiapusiškai dalyvauti priimančiosios šalies socialiniame ir ekonominiame gyvenime;
14. ragina valstybes nares skatinti migrantų dalyvavimą politinėse ir socialinėse organizacijose;
15. ragina migrantų organizacijas skatinti savo nares, taip pat jų šeimas, aktyviai dirbti siekiant jų integracijos ir priimti priimančiosios šalies šioje srityje teikiamus pasiūlymus, stengiantis prisidėti prie integracijos į priimančiąją visuomenę pastangų; pabrėžia, kad nacionalinė, regiono ir vietos valdžia turi palaikyti intensyvesnį ir atviresnį dialogą, kad užtikrintų bendravimą ir bendradarbiavimą su migrantų bendruomenėmis ir organizacijomis; taip pat pabrėžia tai, kokį vaidmenį atlieka NVO, kurios teikia migrantams, ypač migrantėms, patarimus, informaciją ir kitokią paramą;
16. ragina Tarybą, Komisiją ir valstybes nares imtis visų įmanomų priemonių, siekiant apsaugoti moterų ir jaunų migrančių teises ir kovoti su diskriminacija, su kuria jos susiduria savo kilmės bendruomenėse, pasmerkiant bet kokią kultūrinio ir religinio reliatyvizmo formą, kuri galėtų pažeisti pagrindines moterų teises, ypač kovoti su moterų lytinių organų žalojimu, priverstinėmis santuokomis, poligamija, vadinamaisiais garbės nusikaltimais ir bet kokio pobūdžio smurtu ir diskriminacija migrančių atžvilgiu; prašo, kad būtų finansuojamos nemokamo konsultavimo paslaugos, teikiamos migrantėms įvairiose srityse: moterų teisių, sveikatos, seksualinių ir reprodukcinių teisių, užimtumo ir kitose susijusiose srityse;
17. ragina Sąjungą ir valstybes nares sudaryti glaudžios partnerystės sutartis su šalimis, iš kurių emigruoja labai daug žmonių, skatinant teikti duomenis apie laisvas darbo vietas Europos lygmeniu, ypač per EURES tinklą, ir išsamią informaciją apie teisėtas imigracijos galimybes, teises ir pareigas priimančioje šalyje bei apie diplomų ir kvalifikacijos pripažinimą siekiant užkirsti kelią protų nutekėjimui ir išvengti to, kad migrantai, ypač moterys, dirbtų ne pagal specialybę ir (arba) užsiimtų neformalia ekonomine veikla priimančiojoje šalyje;
18. pabrėžia, kad remiantis tokia partneryste turėtų būti teikiama informacija migrantams ir atkreipiamas jų, o ypač moterų, dėmesys, į prekybos žmonėmis problemą ir įvairias kitas seksualinio ir kitokio išnaudojimo formas;
19. primena, kad nacionalinė imigracijos politika turėtų prisidėti prie smurto ir diskriminacijos, ypač moterų ir migrantų vaikų atžvilgiu, panaikinimo;
20. pabrėžia, kad įgyvendinant integracijos ir teisėtos migracijos politiką, vystomojo bendradarbiavimo politika ilguoju laikotarpiu turėtų užtikrinti migracijos srautų reguliavimą ir kontrolę, užkirsti kelią prekybai žmonėmis, ypač moterimis ir vaikais, ir jų seksualiniam išnaudojimui; ir prisidėti kuriant ekonomines ir socialines sąlygas, kurios leistų teisėtiems migrantams ir migrantėms sugrįžti į jų kilmės šalis, taip pat prie užsienyje įgytų žinių panaudojimo.
PROCEDŪRA
Pavadinimas
Teisėtos migracijos politikos planas
Procedūros numeris
2006/2251(INI)
Atsakingas komitetas
LIBE
Nuomonė pareikšta Paskelbimo plenariniame posėdyje data
FEMM 26.10.2006
Glaudesnis bendradarbiavimas – paskelbimo plenariniame posėdyje data
Nuomonės referentas: Paskyrimo data
Marie Panayotopoulos-Cassiotou 6.11.2006
Pakeistas nuomonės referentas:
Svarstymas komitete
24.1.2007
27.2.2007
Priėmimo data
27.2.2007
Galutinio balsavimo rezultatai
+:
–:
0:
19
0
1
Posėdyje per galutinį balsavimą dalyvavę nariai
Edit Bauer, Hiltrud Breyer, Ilda Figueiredo, Věra Flasarová, Lissy Gröner, Zita Gurmai, Esther Herranz García, Lívia Járóka, Rodi Kratsa-Tsagaropoulou, Urszula Krupa, Siiri Oviir, Marie Panayotopoulos-Cassiotou, Marie-Line Reynaud, Teresa Riera Madurell, Amalia Sartori, Eva-Britt Svensson, Britta Thomsen, Corien Wortmann-Kool, Anna Záborská
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Marusya Ivanova Lyubcheva
Posėdyje per galutinį balsavimą dalyvavęs (-ę) pavaduojantis (-ys) narys (-iai) (178 straipsnio 2 dalis)
Pastabos (pateikiamos tik viena kalba)
...
GALUTINIO BALSAVIMO KOMITETE REZULTATAI
Priėmimo data
12.9.2007
Result of final vote
+:
–:
0:
49
1
0
Posėdyje per galutinį balsavimą dalyvavę nariai
Alexander Alvaro, Alfredo Antoniozzi, Mihael Brejc, Kathalijne Maria Buitenweg, Michael Cashman, Giusto Catania, Carlos Coelho, Fausto Correia, Agustín Díaz de Mera García Consuegra, Bárbara Dührkop Dührkop, Claudio Fava, Kinga Gál, Roland Gewalt, Lilli Gruber, Adeline Hazan, Jeanine Hennis-Plasschaert, Ewa Klamt, Roger Knapman, Magda Kósáné Kovács, Barbara Kudrycka, Esther De Lange, Henrik Lax, Roselyne Lefrancois, Sarah Ludford, Dan Mihalache, Claude Moraes, Javier Moreno Sánchez, Martine Roure, Inger Segelström, Søren Bo Søndergaard, Károly Ferenc Szabó, Vladimir Urutchev, Manfred Weber, Tatjana Ždanoka
Posėdyje per galutinį balsavimą dalyvavęs (-ę) pavaduojantis (-ys) narys (-iai)
Inés Ayala Sender, Edit Bauer, Simon Busuttil, Charlotte Cederschiöld, Gérard Deprez, Iratxe García Pérez, Ignasi Guardans Cambó, Sophia in 't Veld, Carlos José Iturgaiz Angulo, Metin Kazak, Jean Lambert, Antonio Masip Hidalgo, Hubert Pirker, Rainer Wieland
Posėdyje per galutinį balsavimą dalyvavęs (-ę) pavaduojantis (-ys) narys (-iai) (178 straipsnio 2 dalis)
Vincenzo Aita, Iles Braghetto
