KLAUSIMAS ŽODŽIU SU DEBATAIS O-0073/07
pagal 108 Darbo tvarkos taisyklių straipsnį
pateikė
Giuseppe Gargani
Teisės reikalų komiteto vardu
Komisijai
Tema: Bendra Europos sutarčių teisės principų sistema
atsižvelgdamas į savo 2006 m. kovo 23 d. rezoliuciją dėl Europos sutarčių teisės ir acquis peržiūros: tolesni veiksmai ( P6_TA(2006)0109 ), 2006 m. rugsėjo 7 d. rezoliuciją dėl Europos sutarčių teisės ( P6_TA(2006)0352 ) ir 2007 m. rugsėjo 4 d. rezoliuciją dėl negriežtosios teisės (soft law) priemonių panaudojimo institucinės ir teisinės reikšmės (2007/2028(INI)) P6_TA(2007)0366 ),
atsižvelgdamas į 2007 m. liepos 25 d. Komisijos ataskaitą (Antroji bendros principų sistemos kūrimo pažangos ataskaita (COM(2007)0447)),
kadangi bendrai principų sistemai (BPS), pasak Komisijos, turinčiai būti „priemonių rinkiniu arba vadovėliu“, kuriuo ES teisės aktų leidėjai naudotųsi keisdami esamus ir rengdami naujus teisės aktus sutarčių teisės srityje, šiuo metu neketinama suteikti privalomojo pobūdžio ir ji iš esmės lieka neprivaloma,
kadangi, nepaisant to, BPS turės netiesioginį teisinį ir praktinį poveikį ir nuo jos tikriausiai labai priklausys būsimi teisės aktai sutarčių teisės srityje,
kadangi sprendimas dėl to, kurios teorinio BPS projekto dalys bus įtrauktos į galutinę BPS, taip pat sprendimas dėl BPS taikymo srities yra itin politinio pobūdžio,
kadangi būtina užtikrinti, jog teorinio BPS projekto dalys, kurios pateks į BPS, derėtų tarpusavyje, taip pat derėtų su tolesnėmis priemonėmis, susijusiomis su 2007 m. vasario 7 d. Komisijos žaliąja knyga, ir su Bendrijos sutarčių teisės aktais,
Ką Komisija ketina daryti, kai bus pasiūlyta teorinė BPS?
Kalbant konkrečiai, kaip Komisija ketina atrinkti teorinės BPS dalis, kurios bus įtrauktos į galutinę Komisijos BPS? Kaip Komisija į šį procesą įtrauks Parlamentą?
Kaip Komisija ketina priimti sprendimą dėl BPS taikymo srities ir atsižvelgti į Parlamento poziciją, pareikštą keliose rezoliucijose?
Kokių tolesnių veiksmų, susijusių su tyrėjų darbu, taip pat su naujais seminarais BPS tema, kuriuos ketina surengti Teisingumo, laisvės ir saugumo generalinis direktoratas bei Vidaus rinkos ir paslaugų generalinis direktoratas, Komisija ketina imtis?
Kokių priemonių Komisija ketina imtis, siekdama koordinuoti su BPS susijusią įvairių generalinių direktoratų veiklą?
