8.6.2005
BENDRAS PASIŪLYMAS DĖL REZOLIUCIJOS
pateiktas atsižvelgiant į Darbo tvarkos taisyklių 115 straipsnio 5 dalį, pateikė
– Fernando Fernández Martín, José Ignacio Salafranca Sánchez-Neyra ir Bernd Posselt, PPE-DE frakcijos vardu
– Pasqualina Napoletano, Margrietus van den Berg ir Manuel Medina Ortega, PSE frakcijos vardu
– Annemie Neyts-Uyttebroeck, Danutė Budreikaitė ir Marios Matsakis, ALDE frakcijos vardu
– Alain Lipietz, Monica Frassoni, Friedrich-Wilhelm Graefe zu Baringdorf, Raül Romeva i Rueda, Evelin Lichtenberger, Verts/ALE frakcijos vardu
– Jonas Sjöstedt, Helmuth Markov, Luisa Morgantini, Giusto Catania ir Ilda Figueiredo, GUE/NGL frakcijos vardu
keičiantys šių frakcijų pasiūlymus dėl rezoliucijų:
– ALDE (B6‑0361/2005)
– PSE (B6‑0362/2005)
– Verts/ALE (B6‑0365/2005)
– GUE/NGL (B6‑0367/2005)
– PPE-DE (B6‑0376/2005)
dėl situacijos Bolivijoje
Europos Parlamento rezoliucija dėl situacijos Bolivijoje
Europos Parlamentas ,
–
atsižvelgdamas į savo ankstesnes rezoliucijas dėl padėties Bolivijoje ir ypač į savo 2003 m. spalio 23 d. rezoliuciją,
–
atsižvelgdamas į Darbo tvarkos taisyklių 5 straipsnį,
A.
susirūpinęs dėl sunkios institucinės krizės, kurią išgyvena Bolivijos Respublika, ypač po prezidento Carlos Mesa atsistatydinimo,
B.
manydamas, kad Bolivija pagal skurdo rodiklius yra pati skurdžiausia valstybė Pietų Amerikoje,
C.
manydamas, kad didžioji Bolivijos gyventojų dalis kenčia didelį nepriteklių ir kad reikia nedelsiant veikti, norint patenkinti jų socialinio teisingumo reikalavimus ir užtikrinti demokratinio vystymosi proceso tęstinumą,
D.
manydamas, kad Bolivijos visuomenė labai trokšta tikros demokratijos, pasireiškiančios tiesioginiu indėnų kilmės gyventojų įtraukimu sprendžiant viešuosius reikalus,
E.
manydamas, kad platieji Bolivijos visuomenės sluoksniai, ypač indėnai, valstiečiai, darbininkai ir bedarbiai turi teisę pagrįstai ir taikiai reikalauti, kad jiems būtų leista dalyvauti valstybės valdyme,
F.
atsižvelgdamas į riziką, kurią socialiniam ir politiniam Bolivijos stabilumui kelia didelės ir giliai įsišaknijusios nelygybės buvimas, į tai, kad indėnų kilmės gyventojai nežino savo teisių, bei grėsmę gamtos ištekliams ir erdvėms, galinčią kilti neapgalvotai naudojant tuos išteklius,
G.
atsižvelgdamas per pastarąsias savaites paaštrėjusį konfliktą, į įvairiuose regionuose įvykusius visuotinius streikus, bado streikus, streikus švietimo ir sveikatos apsaugos sektoriuose, į dešimtis tūkstančių demonstrantų gatvėse,
H.
atsižvelgdamas į tai, kad protestų bangos priverstas, prezidentas C. Mesa patikėjo savo postą Nacionaliniam kongresui ir paprašė streikuojančius socialinius sektorius leisti įstatymų leidžiamajai valdžiai atnaujinti savo posėdžius, kad ji galėtų tartis ir spręsti su šalies ateitimi susijusius klausimus,
1.
dar kartą tvirtai ir ryžtingai reiškia remiąs demokratinę sistemą, teisinę valstybę ir Bolivijoje galiojančią konstitucinę tvarką, ir tikisi, kad prezidento C. Mesa atsistatydinimas nesukels politinės suirutės, kuri galėtų būti panaudota tam, kad šalis nukryptų nuo pagarbos demokratinėms vertybėms ir teisinei valstybei kelio.
2.
reiškia susirūpinimą dėl Bolivijoje vykstančių įvykių, ypač La Paz mieste, kur yra įsikūrusi vykdomoji ir įstatymų leidžiamoji valdžia.
3.
tikisi, kad Bolivijos visuomenė sutars, kaip panaudoti gamtos išteklius, ypač energetikos išteklius, šalies vystymuisi ir socialinei gyventojų gerovei kurti.
4.
prašo ir toliau stengtis plėsti ir stiprinti demokratiją Bolivijoje bei ragina Europos Sąjungą ir valstybes nares atitinkamai remti demokratijos procesą, kad pati šalis sugebėtų susidoroti su keblia politine ir ekonomine situacija;
5.
yra įsitikinęs, kad reikia sudaryti galimybes dialogui, kad Bolivija galėtų įveikti krizę taikiai, naudodamasi demokratinėmis institucijomis ir laikydamasi konstitucinės tvarkos; tuo pačiu metu išlikti nuosaikiems, kad tarp visų gyventojų sluoksnių užsimegztų konstruktyvus dialogas, leisiantis atsirasti pasitikėjimui ir supratimui, reikalingiems taikiam padėties šalyje sureguliavimui.
6.
prašo nusiųsti Europos Parlamento delegaciją į Bolivijos Respubliką, kad būtų vietoje išanalizuota esama padėtis ir pasiūlyta tinkama pagalba, reikalinga taikiam ir demokratiniam padėties sureguliavimui ir pademonstruotas Parlamento pasiryžimas stebėti tuos rinkimų procesus, kuriuose jo dalyvavimo bus paprašyta;
7.
paveda Pirmininkui perduoti šią rezoliuciją Tarybai ir Komisijai, valstybių narių vyriausybėms, Bolivijos Respublikos vyriausybei ir kongresui ir Amerikos valstybių organizacijos generaliniam sekretoriui.
