P6_TA(2005)0359
Glaudesnė partnerystė su atokiausiais regionais
A6-0246/2005
Europos Parlamento rezoliucija dėl glaudesnės partnerystės su atokiausiais regionais ( 2004/2253(INI) )
Europos Parlamentas
, –
atsižvelgdamas į 2004 m. gegužės 26 d. Komisijos komunikatą "Glaudesnė partnerystė su atokiausiais regionais" ( KOM(2004)0343 ) ir 2004 m. rugpjūčio 6 d. Komisijos komunikatą dėl glaudesnės atokiausių regionų partnerystės: ataskaita ir perspektyvos ( KOM(2004)0543 ) ir jo priedą ( SEK(2004)1030 ),
–
atsižvelgdamas į procesą, pasitarnavusį suteikiant atokiausiems regionams ypatingą statusą Europos Sąjungos pirminėje teisėje (EB sutarties 299 straipsnio 2 dalis) ir šio statuso esmę bei teisinę taikymo sritį,
–
atsižvelgdamas į Bendrijos veiksmų, skirtų padėti atokiausiems regionams, visumą,
–
atsižvelgdamas į 2002 m. birželio 21–22 d. Sevilijos Europos Vadovų Tarybos pirmininkavimo išvadų 58 punktą, sudariusį pagrindą pirmiau minėtiems Komisijos komunikatams dėl glaudesnės partnerystės su atokiausiais regionais,
–
atsižvelgdamas į Ispanijos, Prancūzijos, Portugalijos ir atokiausių regionų memorandumą dėl priemonių EB sutarties 299 straipsnio 2 dalies pagrindu ir į atokiausių regionų indėlį į tą memorandumą, išsiųstą Komisijai 2003 m. birželio 2 d.,
–
atsižvelgdamas į atokiausių regionų prezidentų pranešimą dėl Komisijos komunikato "Glaudesnė partnerystė su atokiausiais regionais", išsiųstą Komisijai 2004 m. birželio 17 d.,
–
atsižvelgdamas į 2004 m. birželio 17–18 d. Briuselio Europos Vadovų Tarybos pirmininkavimo išvadų 47 punkto galutinę įtrauką,
–
atsižvelgdamas į Dešimtosios atokiausių regionų prezidentų konferencijos, vykusios Ponta Delgadoje 2004 m. rugsėjo 2 d., Baigiamąją deklaraciją,
–
atsižvelgdamas į Regionų komiteto 2004 m. lapkričio 18 d. nuomonę dėl Komisijos komunikato "Glaudesnė partnerystė su atokiausiais regionais" OL C 71, 2005 3 22, p. 40.
ir 2000 m. gruodžio 13 d. nuomonę dėl atokiausių ES regionų ir 299 straipsnio įgyvendinimo OL C 144, 2001 5 16, p. 11.
,
–
atsižvelgdamas į Europos ekonomikos ir socialinių reikalų komiteto 2005 m. liepos 19 d. nuomonę dėl Komisijos komunikato "Glaudesnė partnerystė su atokiausiais regionais" (CES/847/2005) ir 2002 m. gegužės 29 d. nuomonę dėl ateities strategijos dėl atokiausių Europos Sąjungos regionų OL C 221, 2002 9 17, p. 37.
,
–
atsižvelgdamas į savo ankstesnes rezoliucijas ir nuomones, susijusias su atokiausių regionų padėtimi, ypač 2000 m. spalio 25 d. rezoliuciją dėl priemonių įgyvendinti 299 straipsnio 2 dalį: Europos Sąjungos atokiausi regionai OL C 197, 2001 7 12, p. 197.
,
–
atsižvelgdamas į 2004 m. vasario 26 d. Komisijos komunikatą "Mūsų bendros ateities kūrimas: 2007–2013 m. išsiplėtusios Sąjungos politikos sunkumai ir biudžeto priemonės" ( KOM(2004)0101 ),
–
atsižvelgdamas į 2004 m. vasario 18 d. Komisijos komunikatą "Trečioji pažangos ataskaita apie ekonominę ir socialinę sanglaudą" ( KOM(2004)0107 ); savo 2004 m. balandžio 22 d. rezoliuciją dėl trečiosios ataskaitos apie ekonominę ir socialinę sanglaudą OL C 104 E, 2004 4 30, p. 1000.
; ir 2004 m. birželio 16 d. Regionų komiteto nuomonę dėl trečiosios ataskaitos apie ekonominę ir socialinę sanglaudą OL C 318, 2004 12 22, p. 1.
bei 2004 m. birželio 30 d. Europos ekonomikos ir socialinių reikalų komiteto nuomonę dėl trečiosios ataskaitos apie ekonominę ir socialinę sanglaudą OL C 302, 2004 12 7, p. 60.
;
-
atsižvelgdamas į pirmąjį atokiausių regionų indėlį į ekonominės ir socialinės sanglaudos ateitį, pateiktą Komisijai 2002 m. vasario mėnesį,
–
atsižvelgdamas į 2004 m. liepos 14 d. Komisijos komunikatą dėl 2007–2013 m. finansinės perspektyvos ( KOM(2004)0487 ) ir kitus susijusius dokumentus ir į tai, kad Parlamente buvo sukurtas Laikinasis komitetas dėl išsiplėtusios Europos Sąjungos 2007–2013 m. politinių iššūkių ir biudžeto lėšų 2007–2013 m., kuris 2005 m. gegužės 19 d. priėmė savo pranešimą ( A6-0153/2005 ),
–
atsižvelgdamas į savo 2005 m. birželio 8 d. rezoliuciją dėl išsiplėtusios Europos Sąjungos 2007–2013 m. politinių iššūkių ir biudžeto lėšų Priimti tekstai, P6_TA(2005)0224 .
,
–
atsižvelgdamas į pasiūlymą dėl Tarybos reglamento, nustatančio bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo ( KOM(2004)0492 ); pasiūlymą dėl Europos Parlamento ir Tarybos reglamento dėl Europos regioninės plėtros fondo ( KOM(2004)0495 ); pasiūlymą dėl Europos Parlamento ir Tarybos reglamento dėl Europos socialinio fondo ( KOM(2004)0493 ); ir pasiūlymą dėl Tarybos reglamento, įsteigiančio Sanglaudos fondą ( KOM(2004)0494 ),
–
atsižvelgdamas į pasiūlymą dėl Tarybos reglamento dėl Europos žemės ūkio kaimo plėtros fondo (EŽŪKPF) paramos kaimo plėtrai ( KOM(2004)0490 ); ir pasiūlymą dėl Tarybos reglamento dėl Europos žuvininkystės fondo ( KOM(2004)0497 ),
–
atsižvelgdamas į Europos Sąjungos valstybių narių valstybių ar vyriausybių vadovų 2004 m. birželio 18 d. sprendimą patvirtinti Sutartį dėl Konstitucijos Europai (toliau – Konstitucinė sutartis),
–
atsižvelgdamas į tai, kad pagal Konstitucinę sutartį sanglaudos politikai suteiktas naujas ramstis – teritorinės sanglaudos ramstis,
–
atsižvelgdamas į tai, kad atokiausių regionų statusas buvo įtrauktas į Konstitucinės sutarties III-424 straipsnį ir IV-440 straipsnio 2 dalį ir sustiprintas,
–
atsižvelgdamas į Darbo tvarkos taisyklių 45 straipsnį,
–
atsižvelgdamas į Regioninės plėtros komiteto pranešimą ir Žemės ūkio ir kaimo plėtros komiteto bei Žuvininkystės komiteto nuomones ( A6-0246/2005 ),
A.
kadangi ES pirminėje teisėje, o pastaruoju metu – ir Konsitucinėje sutartyje pripažįstama, kad ES atokiausi regionai susiduria su tam tikrais sunkumais (didelis nuotolis, salos sąlygos, mažas sausumos plotas, nepalankus reljefas ir klimatas, ekonominė priklausomybė nuo keleto produktų); ir dėl šių nuolatinių, visuotinių ir bendrų sunkumų šie regionai skiriasi nuo kitų geografinių nepatogumų arba demografinių problemų turinčių Sąjungos regionų,
B.
atsižvelgdamas į įvairių Bendrijos priimtų atokiausių regionų rėmimo programų svarbą, tačiau atkreipdamas dėmesį, kad jos vis dėlto nepakankamos, ypač srityse, turinčiose strateginės svarbos plėtrai,
C.
kadangi ir toliau būtina, kad Europos Sąjunga remtų šiuos regionus dėl jų kitokios padėties lyginant su likusia Bendrijos dalimi, ir šie galėtų vystytis ir pasiektų tvarios sanglaudos lygį; kadangi taip pat ši parama turi sudaryti sąlygas atokiausiems regionams integruotis į itin konkurencingus procesus: vidaus rinką, ekonominę ir pinigų sąjungą, Lisabonos strategiją, plėtrą ir globalizaciją,
D.
atsižvelgdamas į būtinybę užtikrinti, kad gyvieji jūrų ištekliai ekonominiu, socialiniu ir aplinkos apsaugos požiūriu būtų naudojami darniai, ypač į būtinybę išsaugoti atokiausių regionų žuvų išteklius,
E.
kadangi atokiausių regionų ekonomika yra silpna ir neįvairi bei kad kai kuriais atvejais žvejyba ir senosios žvejų bendruomenės vaidina svarbų socialinį ir ekonominį vaidmenį bei pagerina galimybes užsiimti ekonomine veikla, susijusia su gamyba ir perdirbimu,
F.
teigiamai vertindamas atokiausių regionų ateities plėtros strategiją, apibrėžtą pirmiau minėtuose Komisijos komunikatuose dėl glaudesnės partnerystės su atokiausiais regionais, pagrįstą prioritetiniais veiksmais siekiant "konkurencingumo", "prieinamumo ir kitų kliūčių kompensavimo" ir "integracijos į atitinkamą regioninę erdvę", kurios įgyvendinimui reikės tiek peržiūrėtos ekonominės ir socialinės sanglaudos politikos, tiek kitų Bendrijos politikos sričių indėlio,
G.
pažymėdamas, kad peržiūrėtos sanglaudos politikos indėlis vis dar lieka nepakankamas – iš esmės tėra kuriamos specialios papildomos išlaidų kompensavimo programos ir sudaromas platesnės kaimynystės veiksmų planas,
H.
atsižvelgdamas į nuolatinį raginimą sudaryti atokiausiems regionams pritaikytą strategiją ir specialią programą,
I.
teigiamai vertindamas tikslus, kurių siekti numatoma specialia papildomų lėšų kompensavimo programa ir platesnės kaimynystės veiksmų planu,
J.
kadangi atokiausių regionų padėtį reikia nurodyti sanglaudos politikos "Europos teritorinio bendradarbiavimo" tiksle, taip jį sujungiant su platesnės kaimynystės veiksmų planu; kadangi esant tokiai padėčiai Komisija atskirais atvejais turi asignuoti lėšas pagal tas pačias biudžeto eilutes, kurios buvo numatytos specialiajai programai, ir nustatyti kriterijus, neapribojančius regionų dalyvavimo; kadangi Komisija turi užtikrinti, kad šie regionai praktiškai galėtų įsijungti į tarpvalstybinį bendradarbiavimą,
K.
kadangi atsižvelgiant į platesnės kaimynystės veiksmų planą (ir sanglaudos politikos "Europos teritorinio bendradarbiavimo" tikslą) ir Europos Sąjungos naujos kaimynystės politiką, būtina skatinti ne tik atokiausių regionų integravimąsi atitinkamose geografinėse erdvėse, bet ir jų socialinius ekonominius ir kultūrinius ryšius su šalimis, kuriose gyvena išeivių iš šių regionų bendruomenės arba su kuriomis jie tradiciškai palaiko ryšius (pvz., su Venesuela, Brazilija, JAV, Pietų Afrikos Respublika, Kanada ir Australija),
L.
kadangi rengiant platesnės kaimynystės veiksmų planą Komisija turi pasiūlyti, kaip įveikti sunkumus, su kuriais dėl nelegalios imigracijos ir panašių problemų dabar susiduria tam tikri atokiausi regionai,
M.
kadangi atsižvelgiant į bendruosius prieigos prie struktūrinių fondų pagrindus dabartinės derybos dėl finansinių perspektyvų ir sanglaudos politikos reformos turi lemiamos svarbos atokiausių regionų ateičiai, todėl ypač svarbu apginti ir apsaugoti šių regionų unikalią padėtį toliau jiems teikiant prioritetinę finansinę paramą,
N.
atsižvelgdamas į EB sutarties 299 straipsnio 2 dalyje numatytą teisę šią sritį traktuoti skirtingai (tai leistų atokiausiems regionams pritaikyti reikiamas priemones), ypač į prieigos prie struktūrinių fondų sąlygas; primindamas ligšiolinę ES poziciją dėl atokiausių regionų ir struktūrinių fondų ir atsižvelgdamas į tai, kad pagal ypatingas šių regionų sąlygas jiems netgi buvo suteiktos didesnės bendro finansavimo normos,
Bendras aptarimas
1.
ragina Komisiją pasinaudoti savo iniciatyvos teise pagal EB sutarties 299 straipsnio 2 dalį ir stengtis pradėti procedūras, kad atokiausių regionų siekius būtų galima visiškai įgyvendinti – nesvarbu, ar tai būtų pagal sanglaudos politiką, ar susiję su kitomis politikos kryptimis, Bendrijos priemonėmis ir sritimis, svarbiomis jų vystymui, o būtent: žemės ūkiu, žuvininkyste, konkurencija ir valstybės pagalba, įmonių politika, visuotinės svarbos paslaugomis ir bendrojo ekonominio intereso paslaugomis, mokesčiais, muitų priemonėmis, aplinka, energetika, moksliniais tyrimais ir technologijų plėtra, profesiniu mokymu, transportu, transeuropiniais tinklais, naujomis informacijos ir komunikacijų technologijomis, regioniniu bendradarbiavimu ir taip toliau;
2.
ragina Komisiją atlikti Bendrijos teisės aktų, galinčių turėti reikšmės atokiausiems regionams, įtakos vertinimą; kviečia deramai atsižvelgti į ypatingą atokiausių regionų padėtį visais Bendrijos politikos krypčių ir veiksmų įgyvendinimo lygiais;
3.
primena, kad dauguma šiems regionams pritaikytų pozityviosios diskriminacijos priemonių negali turėti įtakos pagrindiniams ES funkcionavimo principams;
4.
4 ragina Komisiją įtraukti atokiausius regionus į Bendrijos pastangas siekiant Lisabonos strategijos ir Geteborgo tikslų;
Finansinė perspektyva ir sanglaudos politika
5.
ragina Komisiją užtikrinti, kad patvirtinus 2007–2013 m. finansinę perspektyvą būtų garantuotas Sąjungos tikslams siekti skirtų priemonių, įskaitant atokiausių regionų socialinę ir teritorinę raidą, statusas;
6.
ragina Komisiją užtikrinti – nesvarbu, ar pagal specialią programą, skirtą kompensuoti papildomas išlaidas, ar pagal platesnį kaimynystės veiksmų planą, ar apskritai remiantis priėjimu prie Struktūrinių fondų, kad būtų laikomasi vienodo požiūrio pagal gaires, kuriomis Sąjunga vadovaujasi įgyvendindama priemones dėl atokiausių regionų;
7.
ryžtingai remia Komisijos pasiūlymą skirti 1 100 mln. EUR ypatingai priemonei, skirtai atokiausiems regionams finansuoti, ir galimybę finansuoti pagalbą veiklai, kaip nustatyta pirmiau minėto pasiūlymo dėl Europos Parlamento ir Tarybos reglamento dėl Europos regioninės plėtros fondo 11 straipsnyje; ragina, kad EB sutarties 299 straipsnio 2 dalies nuostatos, pagal kurias, skirstant struktūrinių fondų lėšas, ypač atsižvelgiama į atokiausius regionus, būtų visiškai įgyvendintos praktikoje, be to, reikia atsižvelgti ir į tuos regionus, kurių BVP jau viršijo 75 proc. Bendrijos BVP vidurkio ribą;
8.
ragina padidinti specialiai programai skiriamas sumas ir skirti vien tik atokiausiems regionams, nenuskriaudžiant nė vieno tokio regiono;
9.
ragina parengti platesnį kaimynystės veiksmų planą, paremtą artumu plačiąja prasme, kad paramą būtų galima teikti projektams, į kuriuos įtraukiamos organizacijos valstybėse, turinčiose dideles emigrantų iš atokiausių regionų bendruomenes, su kuriomis tie regionai palaiko glaudžius santykius;
10.
reikalauja, kad sudarant platesnės kaimynystės veiksmų planą būtų skiriami specialūs finansiniai asignavimai tarptautiniam bendradarbiavimui ir bendradarbiavimui abipus sienų, taip pat, kad pagaliau būtų pasiektas ilgai lauktas atokiausiems regionams skiriamų veiksmų, finansuojamų iš Europos regioninės plėtros fondo, ir juos papildančių veiksmų, finansuojamų iš Europos plėtros fondo (EPF), skirtų kaimyninėms AKR šalims ar jų užjūrio valdoms bei teritorijoms, tarpusavio koordinavimas, nesvarbu, ar EPF bus įtrauktas į biudžetą, ar ne;
11.
ragina panaudoti veiksmų planą kovoti su neteisėtos imigracijos problemomis, su kuriomis susiduria kai kurie atokiausi regionai;
Žmogiškasis kapitalas
12.
ragina Komisiją remti šį svarbų atokiausių regionų raidos elementą skatinant mokymą ir ypatingą konsolidaciją srityse, skirtose išskirtinai skatinti konkurencingumą ir augimą;
Žemės ūkis ir žuvininkystė
13.
primena Komisijai, kad atokiausių regionų ekonomika yra pagrįsta nedideliais sektoriais, įskaitant žemės ūkį ir žuvininkystę, kuriems reikalinga įvairių lygių parama, o ypač paskatos padidinti jaunų žmonių įsidarbinimo suinteresuotumą;
14.
ragina Komisiją, atsižvelgiant į šiuo metu peržiūrimas žemės ūkio priemones pagal programą, skirtą specifinėms atokiausių regionų problemoms spręsti (POSEI), užtikrinti asignuotų lėšų stabilumą, leidžiantį galimus koregavimus pagal išimtinius poreikius ir supaprastinantį administracinius derinimus;
15.
ragina Komisiją pagal būsimąsias EŽŪKPF taisykles atsižvelgti į specifines atokiausių regionų sąlygas asignuojant jiems pakankamai finansinių lėšų, kad būtų galima įgyvendinti kaimo plėtros politikos tikslus ir išlaikyti vienodą tokių regionų traktavimą, nustatant Fondo indėlio taisykles, pagal biudžeto eilutes, panašias į Europos žuvininkystės fondo (EŽF);
16.
ragina Komisiją atsižvelgti į bendrojo bananų rinkos organizavimo išorės dimensiją ir įvesti pakankamai aukštą vienodą tarifą, kad būtų apsaugota Bendrijos bananų produkcija, ir, jeigu reikia, pasiūlyti kompensacines priemones Bendrijos gamintojams;
17.
apgailestauja, kad nebeteikiama pagalba pardavimui cukraus sektoriuje; ragina vėl taikyti šią priemonę ir atlyginti visas prarastas pajamas, kad būtų galima realiai atsižvelgti į specifines atokiausių regionų kliūtis; be to, mano, jog būtina užtikrinti, kad Azorų salų cukraus gamybos ir rafinavimo produktai Kanarų salų pavyzdžiu patektų į šalies rinką tokiomis pačiomis sąlygomis kaip ir prieš joms prisijungiant prie Europos Sąjungos, nesukeliant grėsmės šiai veiklai šiame regione;
18.
ragina, kad ir pieno bei vaisių ir daržovių sektoriuose, atsižvelgiant į jų ypatumus, būtų laikomasi diferenciacijuoto požiūrio ir užtikrinta galimybė pelningai verstis veikla atokiausiuose regionuose;
19.
ragina Komisiją priimti atokiausių regionų žemės ūkio produktų konkurencingumą skatinančias priemones, kad atokiausi regionai galėtų konkuruoti rinkoje su panašiais produktais iš šalių, sudariusių su ES asociacijos sutartis, arba kurioms taikomas preferencinis režimas;
20.
ragina Komisiją kuriant EŽF nuostatas atsižvelgti į atokiausių regionų poreikius šiame sektoriuje;
21.
dar kartą pabrėžia, kad siekiant išsaugoti vietos ekonomiką reikia įsteigti nuolatinės apsaugos zoną, kad atokiausių regionų žvejybos laivynams galima būtų taikyti pozityviąją diskriminaciją naudojantis jūrų ištekliais;
22.
atkreipia dėmesį į didžiulę atokiausių regionų jūrų ekosistemų turtingumą ir į jų trapumą, tad ragina skirti ypatingą dėmesį leistinų žūklės įrangos ir būdų naudojimui ir patenkimui į aplinkinius ir gretimus vandenis;
23.
ragina Komisiją, atsižvelgiant į išskirtinių ekonominių zonų (IEZ) ir atokiausių regionų (AR) ypatumus (žemyninio šelfo nebuvimas) bei į jų žūklės zonų ribotumą (dažniausiai sumažintų iki povandeninių iškilimų), nedvejojant taikyti atitinkamus atsargumo ir santykinio stabilumo principus ir taip užtikrinti biologinę ir ekologinę pusiausvyrą bei ginti socialinius ir ekonominius aspektus, susijusius su žuvininkystės sektoriumi šiuose regionuose; ragina Komisiją savo teisėkūros pasiūlymuose taip pat atsižvelgti į tai, kad žvejyba kai kuriuose atokiausiuose regionuose, pvz. Indijos vandenyne, imta verstis visai neseniai ir kad žuvų ištekliai šiuose regionuose vis dar yra gausūs;
24.
dar kartą pabrėžia, kad ateityje reikės paramos žvejybos laivynui atnaujinti ir modernizuoti, kad sektorius būtų pelningas ir konkurencingas;
25.
ragina Komisiją atsižvelgti į atokiausiems regionams būdingą pažeidžiamumą ir paremti žuvies perdirbimo pramonę šiose zonose tuo pačiu arba net aukštesniu lygmeniu, nei tai daroma pagal Žuvininkystės orientavimo finansinį instrumentą (ŽOFI);
26.
ragina, kad persvarstant valstybės pagalbą žuvininkystės sektoriui, būtų atsižvelgta į žuvies perdirbimą atokiausiuose regionuose;
27.
ragina Komisiją pritarti ilgalaikei paramai, skiriamai pagal POSEI žuvininkystės programą; mano, kad realizuojant tam tikrus žuvininkystės produktus reikėtų padidinti kompensacijas už dėl atokiausios padėties atsiradusias papildomas išlaidas;
28.
ragina Komisiją kaip galima greičiau įsteigti regionines patariamąsias tarybas; mano, kad Regioninėje pietvakarių vandenų patariamojoje taryboje reikėtų įkurti skyrių, nagrinėjantį klausimus, susijusius su atokiausių regionų salų žuvininkystės ypatumais;
Konkurencija ir valstybės pagalba
29.
tikisi, kad atokiausiems regionams ir toliau bus teikiama nesumažinta ir neterminuota pagalba veiklai, finansuojama valstybės regionams skiriamomis lėšomis, ir kad šią pagalbą bus galima išplėsti įtraukiant transporto sektorių, su sąlyga, kad viešųjų pirkimų nuostatose bus užtikrinta, jog įmonės sąžiningai nustatys kainas; tikisi, kad atokiausi regionai ir toliau galės naudotis didesne pagalba, teikiama greta pradinės pagalbos investicijoms; tikisi, kad kilnojamąjį transporto sektoriaus turtą bus leidžiama įtraukti į išlaidas pradinėms investicijoms; taip pat tikisi, kad bus leidžiama kompensuoti atokiausiems regionams papildomas išlaidas, patiriamas transportuojant prekes Sąjungos rinkos viduje;
30.
atsižvelgdamas į valstybės pagalbos regionams gairių, taikytinų nuo 2007 m., peržiūrą, reikalauja numatyti kompensacijas atokiausiems regionams už papildomas išlaidas, susijusias su prekių pervežimu ES rinkos viduje – ne vien kurios nors valstybės viduje;
31.
reikalauja keičiant valstybės pagalbos regionams gaires deramai įvertinti esamą praktiką atokiausių regionų atžvilgiu ir atsižvelgti į atitinkamas sąlygas;
32.
reikalauja nedelsiant įgyvendinti nuostatas dėl pagalbos atokiausiems regionams pagal Konstitucinės sutarties III-167 straipsnio 3 dalies a punktą;
33.
reikalauja išplėsti taisykles, reglamentuojančias labai mažos apimties pagalbą, įtraukiant į jas transporto sektorių;
Įmonių politika
34.
ragina Komisiją priderinti esamas priemones prie konkrečios atokiausių regionų padėties, palengvinant jų prieigą prie tokių priemonių; ragina imtis veiksmų skatinant verslo konkurencingumą šiuose regionuose – tiek specifinėmis priemonėmis siekiant tęsti jų integravimąsi kaimyninę geografinę erdvę, tiek nustatant naujus konkurencingumo modelius ir teikiant jiems paramą; be to, pritaria verslininkystės ir verslumo rėmimui;
Visuotinės ekonominės svarbos paslaugos
35.
ragina Komisiją tesėti pažadą darbo grupei ir išstudijuoti visuotinės ekonominės svarbos paslaugų teikimą atokiausiuose regionuose bei parengti pasiūlymus, kuriuose būtų atsižvelgiama į šių regionų ypatumus ir poreikius, susijusius su viešųjų paslaugų rinka;
36.
ragina Komisiją dėl Baltojoje knygoje išreikšto ES požiūrio į visuotinės svarbos paslaugas ( KOM(2004)0374 ), deramai atsižvelgti į konkrečius atokiausių regionų sunkumus, ypač priskiriant tam tikras paslaugas šiuose regionuose visuotinės svarbos paslaugoms ir nustatant šiai veiklai prie specifinių atokiausių regionų sąlygų priderintų konkurencijos ir vidaus rinkos taisyklių taikymą;
Mokesčiai ir muitų priemonės
37.
ragina Komisiją ir toliau taikyti specialias mokestines priemones atokiausių regionų naudai ir būti pasirengus siūlyti kitas priemones jų savarankiškam vystymuisi skatinti;
38.
reikalauja, kad Komisija būtų pasirengusi svarstyti prašymus iš atokiausių regionų laikinai sustabdyti Bendrojo muitų tarifo muitus pagrindinių ne žemės ūkio produktų tiekimui gamybos tikslams, žuvininkystės produktams ir importuojamoms gamybos priemonėms verslo ir pramoniniam naudojimui;
Aplinka
39.
ragina Komisiją neignoruoti šios srities būsimose paramos atokiausiems regionams priemonėse, nes nepakanka išteklių patenkinti su aplinka susijusius poreikius, ypač: biologinės įvairovės apsaugą, "Natura 2000" tinklo įgyvendinimą, atliekų tvarkymą, todėl tampa sudėtingiau vykdyti su pagrindiniais Bendrijos aplinkos apsaugos politikos principais suderintą aplinkos politiką atokiausiuose regionuose; ragina Komisiją įgyvendinti priemones pagal Pasirinkimų, būdingų nutolusioms ir salose esančioms Madeirai ir Azorams, programos (POSEIMA) aplinkos komponentą;
Transeuropiniai tinklai
40.
ragina Komisiją ypač atsižvelgti į atokiausių regionų ypatumus transeuropinių tinklų kontekste;
41.
ragina Komisiją transeuropinių energetikos tinklų projektams atokiausiuose regionuose taikyti bendro finansavimo procentą, numatytą prioritetiniams projektams;
42.
ragina Komisiją, kad transeuropinių transporto tinklų infrastruktūroje būti leidžiama atokiausių regionų uostus ir oro uostus bendrai finansuoti iš Sanglaudos fondo, jeigu jie finansuotini;
Moksliniai tyrimai ir technologijų plėtra
43.
ragina Komisiją praktiškai įgyvendinti 2002 m. birželio 27 d. Europos Parlamento ir Tarybos sprendimą Nr. 1513/2002/EB dėl Europos Bendrijos šeštosios pamatinės mokslinių tyrimų, technologijų plėtros ir demonstravimo veiklos programos, prisidedančios prie Europos mokslinių tyrimų srities kūrimo ir naujovių (2002–2006 m.) OL L 232, 2002 8 29, p. 1.
14 konstatuojamąją dalį ir pagal dabartinę programą, ir pagal būsimąją; kviečia rasti būdus pagal būsimąją pamatinę programą atverti finansavimą projektams atokiausiuose regionuose, ypač jų pranašumo srityse;
44.
ragina atsižvelgti į mokslinių tyrimų, technologijų plėtros, parodomosios veiklos ir naujovių diegimo veiksmų planą, atokiausių regionų pateiktą Komisijai 2003 m.;
45.
ragina finansuoti projektus atokiausiuose regionuose pagal pamatinę tyrimų ir technologijų plėtros programą ir papildomai bendrai finansuoti iš Struktūrinių fondų;
Naujos informacijos ir komunikacijų technologijos
46.
ragina Komisiją užtikrinti, kad atokiausių regionų projektams žinių visuomenėje ir kuriant technologijų naujoves būtų skiriamas ypatingas dėmesys, atsižvelgiant į nepaprastai svarbų šio sektoriaus vaidmenį skatinant plėtrą; primena tų regionų poreikius šioje srityje, nurodytus pirmiau minėtame Ispanijos, Prancūzijos, Portugalijos ir atokiausių regionų memorandume dėl priemonių, vadovaujantis EB sutarties 299 straipsnio 2 dalimi, ir atokiausių regionų indėlį į tą memorandumą, pateiktą Komisijai 2003 m. birželio 2 d.;
Transportas
47.
ragina įtraukti atokiausius regionus į kiekvieną Bendrijos transporto politikos aspektą;
48.
ragina Komisiją užtikrinti, kad Bendrijos finansuojami transporto projektai atokiausiuose regionuose visų pirma gerintų gyventojų gyvenimo kokybę ir savarankišką regiono vystymąsi; kad projektai, parengti pažeidžiant Bendrijos aplinkosaugos teisę būtų sustabdyti; be to, būtina tiksliai ir aiškiai išanalizuoti visų atokiausiems regionams skiriamų transporto projektų naudą vietos ūkio įvairovei, socialinei sanglaudai ir siekiant pagerinti regiono darbo rinkos tvarumą.
49.
ragina bendrai finansuoti papildomas transporto išlaidas ir vystyti transportą atokiausių regionų kaimynystėje, šiuo tikslu netgi įtraukiant trečiąsias šalis;
Baigiamosios pastabos
50.
galiausiai džiaugiasi dėl to, kad organizacijos, saugančios ypatingą atokiausių regionų statusą, sukūrė ir įtvirtino svarbią partnerystę, ir pabrėžia esminį Komisijos vaidmenį tame procese, kaip atspindima pirmiau minėtuose komunikatuose dėl glaudesnės partnerystės su atokiausiais regionais;
°
° °
51.
paveda Pirmininkui perduoti šią rezoliuciją Tarybai, Komisijai, Regionų komitetui, Europos ekonomikos ir socialinių reikalų komitetui, nacionalinėms, regioninėms ir vietinėms atokiausių regionų institucijoms bei Atokiausių regionų prezidentų konferencijos pirmininkui.
