Susitarimas dėl 2007-2013 m. biudžeto: deputatų nuomonės
Biudžetas
2006-04-05 - 16:12
Pasiektas susitarimas dėl ilgalaikio biudžeto
Trečiadienio plenarinio posėdžio pradžioje EP pirmininkas Josep BORRELL (Žozepas Borelis) pristatė antradienio vakarą pasiektą Europos Parlamento, Tarybos ir Komisijos susitarimą dėl 2007-2013 m. finansinės perspektyvos. Savo nuomones taip pat išsakė EP politinių frakcijų atstovai. Daugelis jų sveikino susitarimą, tačiau ne visi sutiko, jog ilgalaikio biudžeto padidinimas 4 milijardais eurų yra pakankamas.
Sutarta padidinti 2007-2013 m. ES biudžetą 4 milijardais eurų palyginti su tuo, ką praėjusį gruodį pasiūlė Europos Vadovų Taryba. Bus skirta daugiau lėšų „Erasmus“ studentų apsikeitimo programai, ilgalaikiam mokymuisi, technologijų naujovėms, transeuropiniams tinklams, paramai mažesniosioms įmonėms bei užsienio politikai. Taip pat numatyta papildomai skirti 2,5 milijardo eurų Europos investicijų banko rezervo lėšų mokslinių tyrimų, transporto ir mažesniųjų įmonių rėmimo programoms. Be to, numatyta galimybė 2008-2009 m. peržiūrėti numatytą biudžetą.
EP derybų grupės vadovas vokietis Reimer BÖGE (Raimeris Bioge) sakė nesąs labai patenkintas rezultatu, bet, jo nuomone, tai daugiausia, ką buvo galima pasiekti. Jam pritarė Europos liaudies partijos lyderis Hans-Gert PÖTTERING (Vokietija) bei Socialistų frakcijos lyderis Martin SCHULZ (Vokietija). Visi šie kalbėtojai taip pat pažymėjo tinkamo lėšų valdymo svarbą.
Liberalų ir demokratų aljanso vadovas Graham WATSON (Jungtinė Karalystė) sakė, jog sutartas biudžetas vis vien yra per mažas, ir paragino jį peržiūrėti po poros metų. „Susitarimas galėjo būti geresnis“ – pritarė Žaliųjų atstovė Monica FRASSONI (Italija). Europos vieningųjų kairiųjų lyderis Francis WURTZ (Prancūzija) buvo dar griežtesnis. „Kalbame apie toli siekiančius tikslus, tačiau neskiriame jiems pakankamai lėšų“, – teigė jis ir pasiūlė atmesti susitarimą.
Tuo tarpu Sąjungos už tautų Europą atstovas Wojciech ROSZKOWSKI (Lenkija) pavadino pasiektą kompromisą „nuviliančiu“ ir paragino nugalėti senųjų ES šalių „gobšumą“ naujųjų narių atžvilgiu. Savo ruožtu Nepriklausomybės ir demokratijos frakcijos lyderis Nigel FARAGE (Jungtinė Karalystė) piktinosi tuo, kad jo šalis turi „subsidijuoti“ naująsias ES nares, ir pasiūlė Jungtinei Karalystei išstoti iš ES. Europos Parlamentas balsuos dėl šio susitarimo gegužės mėn. plenarinėje sesijoje.
20060405STO07095
LT
1
PHOTO
20060405PHT07098.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
